
	Cez múry gričskej pevnosti nakuklo slnko do otvoreného okna kráľovskej siene. Lúč svetla zalial krásavicu. Bola pritisnutá pri stene vedľa okna. Zlatá sieťka na havraních vlasoch sa iskrila a tmavé oči na belostnej tvári sa mračili. Oproti nej bol k stene pritisnutý mladík s južanskými očami a čiernou briadkou. Stáli utiahnutí, strnulí, každý na svojej strane, akoby úzky priestor medzi nimi bol okrajom priepasti. Len ich zreničky sa stretávali ako blesky v tme oblakov. A ich slová sa prepletali ako tlmené mumlanie prichádzajúcej búrky.

	Mladíkov číhajúci pohľad prebleskol, jeho šepot sa zakrádal sťa zlodej.

	– „Kartágo“ treba zničiť, donna Izabela, princa sprevodiť zo sveta.

	– Ovládaj sa, Enrico, čo na to povie kráľovná, keď odstrániš princa?!

	– Neprekrúcaj zmysel hesla kráľovnej, Izabela! Kráľovná Beatrica dvakrát zdôraznila zborenie Kartága a poslala ma za tebou, aby si mi odovzdala jej príkaz. Beatrica veľmi dobre vie, že ten, kto váha, zvyčajne prehráva.

	– Quinto síce tiež váhal, – namieta Izabela, – no porazil Hannibala a oslobodil Rím.

	– Princ Ján však nie je Rím, ale Kartágo, ktoré chce Beatrica vidieť zničené. A ja si to tiež želám. A zrejme aj ty, Izabela, všetci, ktorí sme nezradili kráľovnú. Rýchlo sa rozhodni, lebo v mojej izbe čaká…

	– Kto?

	– Osud princa Jána.

	– Bez môjho vedomia nikto nesmie nič podniknúť, lebo…

	Vetu prerušil hromový hlas. V okamihu sa obaja vrhli k stene. Pritajení, pritisnutí k stene stáli strnulo, iba pohybom hlavy dávali jeden druhému na vedomie blízke a nečakané nebezpečenstvo. Pohľady mali upreté cez kolmý otvor na rozhrnutých purpurových závesoch, ktoré ich oddeľovali od siene a otvárali pohľad na dubové dvere. Tie boli zatvorené, ale cez ne sa rozliehal po sieni leví hlas muža:

	– Radulo! Zatvor všetky východy z dvora, ani živá duša sa nesmie dostať do mojich siení.

	– Kráľovské veličenstvo, platí toto nariadenie aj na grófa Enrika a vojvodkyňu donnu Izabelu? Ak kráľovná nie je na dvore, Izabela sa považuje za jej zástupkyňu.

	– Pre tých dvoch to platí väčšmi ako pre ostatných, iba princ Ján sa môže voľne pohybovať.

	Vystrašená Izabela zatiahla záves za svojím a Enrikovým chrbtom. Pozreli na seba, zatajili dych. Ich zraky a sluchy boli na pozore.

	Na druhej strane závesu zaškrípali dvere, ťažké mužské kroky duneli po podlahe a šušťali na koberci – každý krok neviditeľného kráčajúceho muža cítila Izabela v sluchách. Celá sa chvela a zatajila dych. Na druhej strane znova zaškrípali dvere. V tichu vibrovali posledné ozveny odchádzajúceho a strácali sa na chodbe. V kúte pri okne sa tí dvaja pohli. Izabela naklonila hlavu k Enrikovi. Na tvári i v jej šepote sa zračil veľký údiv:

	– Enrico, počul si? Všetky východy z dvora sú uzavreté. Sme zajatí, ohrození, kráľ prišiel na stopu! – Nemohol prísť na stopu ničomu, – šepol.

	– Niekto z kráľových stúpencov odhalil tvoje úmysly s princom!

	– Vravím ti, že to nie je možné!

	– Nič nie je nemožné na tomto dvore, kde každá osoba je kráľov alebo kráľovnin donášač. Enrico, povedz, čo chystáš princovi? Povedz, nehazarduj s našimi osudmi, čo mieniš urobiť? Rýchlo povedz, kým nás tu neodhalia Tak čo? Práve ty si nastrojil princovi jed, alebo pripravil dýku?

	– Nie. Ja nič, ale iní.

	– Na tom nezáleží, zodpovedný však budeš ty, ja, kráľovná a všetci jej stúpenci.

	– Zodpovedný bude iba Alfonso Borgia, o ktorom celé Taliansko vie, že svoj meč tasí nie z pošvy, ale z jedu: malé škrabnutie a protivník upadne do večného spánku!

	Na tvári Izabely sa zračí údiv a jej hlas sa trasie:

	– Zakazujem, Enrico, zakazujem v mene kráľovnej!

	– Ty chrániš princov život?! Priznaj sa, že ho miluješ!

	– Prečo na mňa tak hľadíš? Prečo si zbledol? – spýtala sa ho zachmúrene, ale pozorne pozerala na jeho ruky, ktoré v kŕči boli pripravené zahrdúsiť.

	– Tak toto je ten plán! Preto ťa kráľovná poslala do spoločnosti princa skôr než sa vráti.

	– Tichšie, Enrico, horúčka ohrozuje tvoj úsudok.

	– Beda ti, Izabela, ak sa pokúsiš ochrániť princov život!

	Enrikove čeľusti sa zachveli. Tvár mu ozelenela Izabela strnulo zízala na mladíka.

	– Ty zurvalec, – vykročila k závesu, no on ju chytil za ramená. Izabela sa nevzpierala Enrico ju ťahal späť, chytil jej ruky a ona klesla na podlahu. Nahol sa k nej, meč mu udrel o podlahu a zarinčal. Aj hrozba aj rinčanie zbrane Izabelu strašne prekvapili. Rumeň sa jej stratila z tváre. Zamrela bez dychu. V očiach mala strach. Zízala na purpurový záves, za ktorým číhalo nebezpečenstvo. Neočakávaný úder z druhej strany dverí vystrašil oboch.

	– Odhalili nás!

	Na druhej strane sa ozval šuchot krokov. Niekto náhlivo prichádzal priamo k ich úkrytu. Na okraj závesu, čo delil okno od siene, sa zabelela ruka, purpur sa pohol. V dvore dve zreničky, dva blesky. Husté, plavé, dlhé naježené vlasy vrúbili hlavu podobnú levovi, akoby sa z kríkov objavil kráľ púšte. Tučné veľké pery spod dlhého hrubého nosa sa špúlili do posmešného úškrnu podfarbeného prívetivosťou:

	– Veľmi ste zhrešili, donna Izabela, keď na kolenách prosíte o odpustenie!

	– Kráľ, kráľ, – šeptala a s výrazom zlosti hľadela na Enrika. Až tieto slová vrátili mladému grófovi vedomie. Teraz aj on zbadal kráľovu posmešnú tvár a pustli jej ruky. Rýchlo vstala bledá, preľaknutá a kráľ sa ďalej posmieval:

	– Keby bol boh tak málo ohľaduplný k svojim bohyniam ako ja voči vám, donna Izabela, bohovia by nemali potomstvo!

	– Kráľovské veličenstvo, prišla som sa len prezvedieť, ako zariadili sieň na privítanie kráľovnej. A stretla som…

	– To sa vám malo stať oproti, v kráľovninej časti paláca, kde ste sa podujali na úlohu zariadiť všetko podľa želania vašej sestry, kráľovnej!

	– Práve som ta chcela ísť.

	– A akoby zázrakom ste zablúdili do mojich komnát! – posmieval sa kráľ a širokým gavalierskym gestom rozhrnul záves pred Izabelou. Tá sa poklonila a vykročila k dverám na chodbu.

	– Nie tade, donna Izabela, na arkády nesmie nik až do večere.

	Rytierskym gestom jej kráľ otvoril dvere do širokej komnaty. Enrico vykročil za ňou. Kráľ ich s úsmevom sledoval. Keď ostal sám, smiech sa premeral na ticho vyslovenú nadávku. Potom sa vrátil do komnaty, z ktorej vyšiel. Tam stál dosť starý muž v dlhom naberanom dolománe a jasnými očami hľadel na kráľa, ktorý na neho zavolal dôverne:

	– Radulo, bež za nimi a dávaj pozor!

	Dvoran rýchlo vyšiel.

	 

	
BIANCA SFORZA

	Pomalými krokmi kráľ pristúpil k oknu. Zahľadel sa do diaľky, v ktorej Sáva načmárala nepravidelné široké zákruty. Kráľove myšlienky zrejme nasledovali jeho pohľad, blýskali sa jeho čierne oči a nepokojom sa chvelo niečo, čo je vôkol neho, pri ňom, v ňom samotnom. Široká klenutá hruď sa nadvihuje a spúšťa, akoby sa v nej stretávali a zápasili nahromadené rozbúrené a rozvlnené sily. A čas plynie. Šuchot krokov prerušil jeho myšlienky, obzrel sa Pred ním zas stál dvoran.

	– Tí dvaja šli do nového paláca?

	– Zastavili sa v jedálni a o niečom sa preli.

	– Prečo?

	– Hovorili tak potichu, že som nepočul nič iné, iba výkrik donny Izabely: „Zakazujem!“

	– Žeby teda Neapolčania boli nesvorní? To je ohromné! Takže odišli?

	– Keď chceli ísť ďalej, prišiel im v ústrety gróf Alfonso Borgia Enrico sa poklonil donne Izabele a spolu s rímskym šľachticom šiel do svojej komnaty.

	– A donna Izabela?

	– Zdá sa, že chcela ísť za nimi, ale keď ma zazrela, nadurdená odišla do nového paláca.

	– Niečo sa rúca medzi Neapolčanmi. Radulo, dávaj pozor, keď dolu otváraš bránu do paláca, dávaj pozor, aby nik nebol na arkádach. Najmä nie donna Izabela a Enrico. Nik z nich nesmie vidieť, kto príde.

	Kráľ urobil niekoľko krokov po komnate a zahľadel sa na pozlátenú kovovú platňu na stene. Končistá strelka ukazovala hodiny.

	– Čas sa strašidelne vlečie, netrpezlivo čakám, Radulo!

	– Príde, veličenstvo. Skôr než sa nazdáte, – upokojuje starec svojho netrpezlivého pána.

	– Choď a dávaj pozor!

	Radulo otvoril dvere, ale hneď sa vrátil.

	– Kráľovské veličenstvo, biskup Filipec.

	– Konečne, aspoň on. A kráľ vyšiel v ústrety plavovlasému mužovi, čo vstupoval do miestnosti. Podlhovastá pehavá tvár, ale to nezmenšovalo príjemný výraz nepravidelných čŕt Nos malý, pery tenké, oči modré, usmiate, takmer veselé. Veselosť dodáva jeho dosť pevnej a mocnej postave čosi verné a úprimné.

	– Čo sa deje, Filipec? Tomo Bakač nie je s vami?

	– Práve sa vonku pozdravuje s princom. Neviem, čo to má znamenať, ale všetky dvere strážia obrnenci. Všetky východy sú zatvorené.

	– Toho, koho čakám, nesmú vidieť dvorania kráľovnej. Ponáhľajte sa, Bakač, – obrátil sa kráľ. – Dnes sa čas aj ľudia vlečú rovnako pomaly – povedal zachmúrene, pozrúc na prichodiaceho, ktorý sklonil svoju guľatú hlavu pevne narazenú na žilnatý krátky krk. Svieže rumenné líca prezrádzali mužný vek. Sivé oči mal pokojné, takmer bezvýrazné. Nápadne sa vynímal jeho nos, na konci hrubý a zahnutý dohora. V prvej chvíli vyvoláva úsmev, ale z jeho hrubej šije, veľkej hlavy a končeka nosa sa zračí akési nebezpečenstvo. Pohľad naznačuje, že muž je celý v moci svojej vôle. Kráľ stojí, mlčí ako pred niečím veľkým a dôležitým. Jeho levia hlava je naklonená dopredu a pohľad preráža hrude svojich dôverníkov. Vtom urobí rukou pohyb – ostrý, mocný, akoby práve urobil nejaké rozhodnutie.

	– Filipec, informovali ste Bakača o našom osudovom rozhodnutí?

	– Kráľovské veličenstvo ma nezbavilo mlčania.

	Šklbnutie kráľových plavých obŕv vyjadrilo uspokojenie s odpoveďou. Obrátil sa k Tomovi Bakačovi.

	– Vás, popri Filipcovi a Váradim považujem za tretí stĺp svojich najdôležitejších rozhodnutí. To, že som vás doteraz neinformoval o svojom dôležitom zámere, je len preto, lebo počas bojov v Bosne ste boli v Budíne. Preto spolu s Filipcom a Váradim som vykonal veľkú a dôležitú vec pre ďalšiu budúcnosť môjho kráľovstva. Povedzte mi, má toto kráľovstvo dosť dôvodov želať si, aby na tróne naďalej sedeli potomkovia slávneho Janka Sibinjanina?

	– Ľud ho ospieval v piesňach a celá Európa zahrnula slávou a vaše veličenstvo slávu svojho otca zvýšilo víťazstvami meča i ducha. Niet dôstojnejšej krvi, aby vládla na tróne tohto kráľovstva.

	– Lenže ja nemám zákonného potomka. Moje manželstvo s neapolskou princeznou, ktorá je rozumná, učená a nadaná, ostalo neplodné. No krv môjho otca a moja tečie v žilách môjho nezákonného syna, princa Jána. Môj otec bol junák a ja som sa korunoval víťazstvom nad troma najväčšími panovníkmi, upevnil som svoje kráľovstvo a teraz je mojím životným snom, aby môj syn pokračoval v mojom rode na tróne. Dal som mu svetské vzdelanie. Je grófom Hunyadym, kniežaťom liptovským, pánom šiestich sliezskych vojvodstiev. Obdaroval som ho bohatstvom, ktorému niet páru v celom kráľovstve a milujú ho všetci, ktorí ho poznajú. Je to tak?

	– Áno, veličenstvo, – potvrdil Filipec a Bakač súčasne.

	– Jediná škvrna je v tom, že je nemanželský. A či mnohí vladári našich čias nepochádzajú z mimomanželských vzťahov? Napríklad môj mocný tesť, neapolský kráľ, je tiež ľavobočkom. Milánska panovnícka rodina mala nezákonného zakladateľa dynastie a základy francúzskej bourbonskej dynastie položil nemanželský princ. Prečo by teda veľmoži neprijali potomka môjho slávneho rodu?

	– O tom už dávno nepochybujú všetci priatelia vášho veličenstva, – povedal Filipec.

	– A protivníci? Tí mlčia, keď hovorím o princovi ako o následníkovi. Ale kráľ Matyáš si želá, aby prehovorili. Chcem, aby prevolávali na slávu môjmu synovi. A budú prevolávať, keď po boku môjho syna budú vidieť ženu z mocnej panovníckej rodiny. Viete, Bakač, ktorú som vybral? Sestru teraz vládnuceho kniežaťa Ludovika Milánskeho.

	– Bianku Sforza? Veľkolepé! – vyhŕkol Bakač.

	– Áno. Tento sobáš upevní následníctvo trónu môjmu synovi pred mocou a stykmi, ktoré Bianca prináša s celým juhom a samotným pápežským stolcom, pokľaknú aj naši vyštafírovaní oligarchovia, lebo okrem toho všetkého snúbenka by doniesla aj zlato, ktoré má pre oligarchiu väčšiu hodnotu než bojová sláva moja a môjho otca.

	– Len pre tých, – podotkol Filipec, – ktorí sami túžia prevziať žezlo do svojich nedôstojných a nehodných rúk.

	– Preto som z bojového poľa poslal svojho kancelára Váradiho na pytačky do Milána.

	– To bolo prezieravé, – podotkol Bakač.

	– O osude tohto trónu sa má rozhodnúť dnes, lebo pytač milánskej princeznej sa blíži ku Griču.

	Táto odpoveď vykoľajila oboch kancelárov. Vstali. Podobne ako kráľ nedokázali zakryť vzrušenie.

	– Odpoveď milánskeho vojvodu rieši osud môjho diela, – povedal kráľ. – Musím priznať, že kráľovná nie je naklonená tomuto sobášu.

	– Nie je mu naklonená? – začudoval sa Bakač.

	– Keď som bol v Bosne, kráľovná mi na bojové pole z Budína oznámila, že nikdy nebude súhlasiť s týmto sobášom, vraj mám všetko odložiť, kým sa nestretneme. Oznámil som jej, že všetko oddialim, ale Váradiho som tajne poslal do Milána Myslím si však, že aj ona niekoho tajne poslala do Milána.

	– Veličenstvo, – podotkol Bakač, – ak je kráľovná taký nebezpečný protivník vašich úmyslov so sobášom, prečo ste neprekazili alebo aspoň neoddialili jej príchod do Záhrebu?

	Kráľ sa usmial trocha ironicky a s rezignujúcim úsmevom prehovoril:

	– Vaše slová dokazujú, že nemáte zákonité manželky. Ako mám zakázať a ako ospravedlniť zákaz kráľovnej, ktorá ma chce po osemmesačnej neprítomnosti navštíviť, blahoželať mi k víťazstvám a padnúť do náruče? Veď ešte som ani nevedel, kedy prídem do Záhrebu a kráľovná tam už poslala florentínskych staviteľov, aby rozšírili palác Uvidíte, sám Florenťan Callini predbehol aj neapolského diabla staviteľa Cartelliniho a narýchlo vybudoval podľa najnovších nákresov jednu časť paláca Keď som prišiel, tak som tu už našiel všetok nábytok, takmer všetko zariadené, teda o nijakom oddialení nemôže byť ani reči.

	Biskupi zrakom zakrúžili po dvorane. Ťažký, bohato vyrezávaný nábytok, vzácne ozdoby, hrubé koberce boli dôkazom kráľových slov. Bakačove pokojné, bezfarebné oči sa zastavili v hĺbke dvorany, kde pred purpurovým závesom stálo mramorové ženské poprsie, v ktorého črtách súperila krása s duchovnou silou.

	– Poslala mi do daru bustu, – bezfarebným hlasom prehovoril kráľ.

	– V tom dare je veľa dojímavej nehy, – konštatoval kancelár Filipec.

	– A premyslené napomenutie, ktoré tentoraz neposlúchnem. Moje rozhodnutie je pevné a neochvejné – kráľ zvýšil hlas, akoby sa bránil vplyvu mramorovej sochy. – Kráľovná sem poslala aj donnu Izabelu, zrejme aby špehovala, či rokujem s Milánom.

	– Teda bolo by potrebné, počas pobytu kráľovnej, oddialiť princove zásnuby, ak odpoveď z Milána bude priaznivá – podotkol Bakač.

	– Trpezlivosť je tá pravá múdrosť. Dosť som ju už používal. Dnes už nič neodkladám. Chcem ešte za života vidieť vnuka a umrieť s presvedčením, že zanechávam slávne meno mojej rodiny na kráľovskom tróne.

	Kráľove slová prerušil Radulo, ktorý ohlásil:

	– Kancelár Peter Váradi.

	Všetci traja sa strhli. Kráľ vykročil do stredu miestnosti, netrpezlivo sledoval pomalé kroky muža, ktorý vstupoval v šľachtickom odeve, na ktorom mal krížom prehodený plášť. Aby skryl otázku, ktorá mu horela na perách, kráľ začal hovoriť.

	– Dobre ste sa obliekli, Váradi.

	Bakač aj Filipec prižmúrili oči a zabodli zrak do vážnej tváre prešediveného Váradiho. Z kráľových očí vyrážali obavy aj nádej, akoby slovo toho muža malo rozhodnúť o jeho živote. Keďže už nevedel vydržať, hlasno povedal:

	– Peter, vravte, ale čo najstručnejšie!

	Vychudnutá postava absolútne vyhovovala svetskému šatu. Nepokojné črty tváre, žiariace tmavé oči a klenuté čelo prezrádzali človeka, ktorý nemá talent, aby sa ovládal. Prudký hlas sa niesol dvoranou, akoby sa s niekým ostro zhováral.

	– Stručnosť v mojom odkaze je úplne prirodzená. Vojvoda Ludovico ma prijal so všetkými poctami, aké sa patria vzhľadom na úctu k vášmu veličenstvu. Vysvetlil som mu, že princ Ján podľa túžby všetkých zasadne na trón tohto kráľovstva. Hoci kráľovná je ešte mladá a vy v mužnom veku, zrejme už nemôžete očakávať potomstvo, lebo príroda zbavila jej veličenstvo materinského šťastia.

	– Ako vojvoda prijal toto vyhlásenie?

	– Poľutoval svoju príbuznú, jej veličenstvo kráľovnú Beatricu.

	– A kedy ste požiadali o ruku?

	– Hneď sa zaujímal, čo by bolo s princom Jánom v prípade, keby kráľovná predsa len porodila syna.

	Filipec a Bakač mlčky hľadeli na kráľa Ten nadvihol obrvy a zvraštil čelo tak, že sa mu nadvihli vlasy. Kancelár pokračoval:

	– Vtedy som vyhlásil, že v takom prípade mladý princ bude korunovaný za kráľa Bosny, ďalej dostane titul bána chorvátskych krajín, čo je titul blízky kráľovskému a nakoniec že mu ešte ostávajú zeme, ktoré dobylo vaše veličenstvo od Fridricha III. A povedal som, že napriek vedomostiam všetkých kráľových lekárov, kráľovná už zrejme neporodí. Napokon, po deviatich rokoch manželstva sa nenarodilo nijaké dieťa, teda už niet ani nádeje.

	– Nestrácajte čas na vedľajšie veci, – napomenul ho kráľ.

	– Na to Ludovico zvolal radu všetkých členov rodiny Sforza, ba čo viac, aj kardinála Ascaginiho, ktorému vaše veličenstvo darovalo opátstvo vo svojom kráľovstve. Na druhý deň ma znova zavolali a vojvoda mi slávnostne oznámil…

	Kráľ na neho pozrel a zvraštil obrvy.

	– Vojvoda vyhlásil, že sa cíti poctený vašou ponukou a veľmi rád dá Bianku Sforza za ženu princovi Jánovi.

	Kráľa akoby zalialo slnko všetkými svojimi lúčmi, tak sa jeho tvár rozjasnila. Zdvihol ruky so zaťatými päsťami, akoby práve nad niekým zvíťazil:

	– Zvíťazil som!

	– Ludovico Sforza, – pokračoval Váradi, – prijal snubný prsteň, ktorý poslalo vaše veličenstvo v mene princa Jána a odovzdal mi prsteň Bianky Sforza pre princa. Okrem toho, Ludovico vám posiela do daru šesťdesiat rífov najjemnejšieho florentínskeho zlatého brokátu a odkazuje vám, že Leonardovi da Vinci prikázal, aby hneď urobil obraz madony pre vaše veličenstvo. Posiela aj obraz mladej snúbenky.

	Vytiahol z veľkej škatule drahokamami vrúbený portrét a vzácny prsteň. Kráľ zvedavo pozrel na prsteň a biskup na obraz. – Ten šperk, ktorý má snúbenka na hlave a vo vlasoch, má neoceniteľnú hodnotu. Na krku má najdrahší kameň a samotné šaty sú vyšívané z čistého zlata a drahokamov, – vysvetľuje Peter.

	– Aké bude veno? – spýtal sa kráľ svojho kancelára.

	– Povedal som vojvodovi, že princ vlastní štyridsať osem majetkov v Chorvátsku a Uhorsku a šesť vojvodstiev v Sliezsku, vojvoda Ludovico určil Bianke veno stotisíc forintov v zlate, šesťdesiat tisíc vo výbave a štyridsať tisíc v šperkoch.

	– Môj syn dostane najbohatšiu snúbenicu v Európe, – zvolal kráľ. – Peter, dnešný deň ste mi premenili na sviatok! Milí moji radcovia, my sme teda naše dielo…

	V tej chvíli vbehol do izby Radulo bledý a zdesený.

	– Veličenstvo, princ Ján sa bije na meče s Alfonzom Borgiom!

	Váradi zrazu skríkne:

	– Veličenstvo, ihneď zakážte princovi súboj, lebo v Taliansku som počul strašné chýry o súbojoch synovca kardinála Borgiu. Meč vyťahuje z pošvy naplnenej jedom.

	Kráľ chvíľu váhal, ale strach v očiach kancelára spôsobil rýchle rozhodnutie. Náhlivo vyšiel z izby, poponáhľal sa po chodbe a vykročil k dverám, čo viedli na dvor.

	Zrazu pocítil, že jeho trón sa rúca a všetko šťastie, čo ešte pred chvíľou cítil v hrudi, sa mení na čierny mrak, cez ktorý vidí blýskame mečov a počuje ich rinčanie. Striasol sa od hrôzy, zdvihol ruky sťa levie laby a hromovo skríkol:

	– Tak už dosť!

	Borci súčasne spustili meče pred kráľom.

	Jeden z nich má tvár jasnú, hrdú, druhý počmáranú krvou. Kráľ si založil ruky za opasok a priblížil sa k protivníkom. Na mladšieho pozrel letmo a pred starším, skrvaveným, sa postavil.

	– S kým sa bijete, gróf Alfonso?

	Prekvapený takouto otázkou, mládenec obrátil hlavu ku kráľovi. Tvár mal zarastenú ryšavou pestovanou bradou.

	– Bijem sa s princom!

	– S mojím synom a ešte k tomu pod mojou strechou! V tejto krajine a na Griči sa považuje za neslušnosť, za urážku svätých zvykov, ak hosť vytiahne meč na domáceho pána alebo na jeho suitu. Kardinál, keď mu to oznámim, zaiste nepochváli vaše konanie.

	– Bol som nepriateľsky vyzvaný na súboj.

	– Kto vás vyzval?

	– Princ Ján.

	Rozstrapatená kráľova hlava sa obrátila k mladému princovi štíhleho, ale mocného tela v drahom odeve talianskeho štýlu.

	– Ján, ako si mohol vyzvať hosťa na súboj pod svojou strechou?!

	– Nebol by som to urobil, otče, ale hosť ma hrubo urazil…

	Okrúhla vyholená kráľova tvár očervenela:

	– Urážať domáceho pána nie je dovolené nielen v tejto krajine a v tomto meste, ale kdekoľvek inde. Je tak, gróf Alfonso?!

	– Neurazil som princa…

	– Keď to princ tvrdí…

	– Urazil som ženu.

	– Áno, ženu, – súhlasil princ, – o ktorej som hovoril so svojím tajomníkom. Teda, mňa ste urazili!

	Prekvapený, ale už menej číhajúci kráľov pohľad padol na princa a ostal na ňom visieť pár sekúnd Potom kráľ povedal pomaly:

	– Bili ste sa samozrejme bez brnenia, bez prilby! Presne takto sa bijú mládenci o ženu, za ktorou im horí krv. Alfonso, ktorú ženu tak milujete, že ste sa o ňu pobili?

	Mladý šľachtic neodvetil.

	– Ján! Ktorá žena bola príčinou súboja?!

	Lenže princ aj jeho súper mlčia.

	– Teda ste viazaní slovom? Dobre! – kráľ sa obhliadol.

	Za mladým princom zazrel tretieho mladíka, ktorý ešte stále stál s vytaseným mečom a načúval. Zrejme bol starší než princ, vyšší, mocnejší, neobyčajne čierne a husté vlasy mu padali v prirodzených kaderách na krk. Jeho čierne oči pokojne vydržali kráľovo vyzvanie. Kráľ mu položil otázku, ale tónom príkazu:

	– Damir! Kto je tá žena, kvôli ktorej sa bili?

	Mladík podišiel bližšie ku kráľovi, pozrel naňho svojím sviežim mladíckym pohľadom.

	– Ten, koho preslávený meč vášho veličenstva povýšil na rytiera, nemôže porušiť dané slovo, že bude chrániť čestné meno ženy.

	Odpovedal rázne, odhodlane, s kovovým hlasom.

	Čosi zaihralo v kráľových očiach, ale pohľad hneď spustli z mladíka na svojich štátnikov:

	– Oznámte mladým pánom na dvore, týmto tu aj tým, čo prídu s kráľovnou, že zakazujem akékoľvek súboje. Nech si obyvatelia Záhrebu nemyslia, že mladí páni sa na mojom dvore bijú ako starí trubadúri. Aby si nemysleli, že kráľ ich nevie múdrejšie zamestnať.

	Po týchto slovách sa znova obrátil na mladých sokov:

	– Zastrčte meče do pošiev, vytiahnite z knižnice múdre knihy a vyzbrojte svoje mozgy vedomosťami. A vy, pán Alfonso, vedzte: najprísnejším pokarhaním za tento súboj neušetrím ani svojho syna.

	Alfonso sa uklonil a prešiel cez dvor, zatiaľ čo kráľ ostal v tichom rozhovore so svojimi štátnikmi.

	Princ chytil za ruku mládenca, čo práve kráľovi odoprel odpoveď:

	– Ďakujem ti, Damir, že si kráľovi to meno neodhalil.

	– Vedel som, že by vzplanul hnevom proti tej, kvôli ktorej sme riskovali svoje životy.

	Obaja zrazu stíchli, lebo na sebe pocítili kráľov pohľad Kráľ ukázal Filipcovi na Damira:

	– Tento mladý rytier, ktorý sa vie múdro vyhnúť odpovedi svojmu kráľovi, nech ide konať službu do nejakej pohraničnej pevnosti. Padne mu na úžitok, ak sa naučí rozkazovať posádke. Zajtra ráno cestuješ, mladý rytier.

	S týmito slovami sa kráľ vydal späť do paláca.

	Zúfalý princ hľadí na Damira, ako zlomený odchádza z dvora.

	*****

	V komnate určenej na porady čakal valočský biskup Peter Váradi kráľa.

	– Váradi, – povedal kráľ, – tu na stole leží snubný prsteň a obraz peknej snúbenky a princ sa bije kvôli akejsi mne neznámej žene, ktorá môže zmariť všetky moje úmysly. Musím ju nájsť a zničiť!

	– To nebude nič nebezpečné, – upokojoval Bakač kráľove obavy. – Zrejme sa bil len z rytierskej povinnosti.

	– Budete to tvrdiť aj potom, keď sa zistí, že tá žena patrí medzi kráľovnine dvoranky?

	– Veličenstvo, ani jedna nie je až taká krásna, aby mohla byť nebezpečná.

	– Ale každá jedna je duchovnou dcérou kráľovnej, každá je presiaknutá renesančnou výchovou pätnásteho storočia Také ženy znamenajú pre muža nebezpečenstvo.

	Kráľov pohľad nevedomky preletel po mramorovej soche kráľovnej. Biskupi na seba ukradomky pozreli a Filipec ticho podotkol:

	– Keby sme sa dozvedeli meno tej ženy, hneď by sme vedeli posúdiť stupeň nebezpečenstva.

	– Ako sa dozvedieť to meno? – spýtal sa Bakač.

	Peter Váradi odpovedal:

	– Princ a jeho dvoran Damir dodržia slovo, Alfonso Borgia by určite to tajomstvo vyzradil, samozrejme za trojnásobnú cenu.

	Kráľ sa párkrát prešiel po dvorane a zahundral:

	– Má sa mi do toho pliesť ďalšia žena?! Nie. Odhalím ju sám. Ak patrí do okruhu dvorných dám kráľovnej, nech sa ide kajať do kláštora!

	– To je dobrá myšlienka, veličenstvo, – pochválil kráľa Filipec, – lebo ak princa premôže láska, príde o trón.

	Na posledné slová sa kráľ ohradil:

	– Čo to vravíte?! Aká láska?! Pochabosť! Rytierstvo sú sny mladosti Teraz je tu zlatý prsteň. Je tu snúbenka a môj syn bude poslúchať svojho otca.

	Peter sa oprel o stôl:

	– Vášmu veľkému zámeru, veličenstvo, nehrozí nijaká iná žena, iba kráľovná.

	– Odpor kráľovnej už nemôže zmariť moje zámery. Možno budú nepríjemné dni, čo sa týka pokoja v dome, ale v nijakom prípade to nebudú dni nebezpečné pre moje kráľovstvo. Čože ste mi to, Peter, povedali? Keď mi oznámili ten súboj, práve ste hovorili o nejakej novej vážnej prekážke, – a pri tom pozrel na chudého kancelára, akoby sa už teraz kvôli tej správe naňho hneval.

	Váradiho nezmiatla výčitka a hneď si vzal slovo:

	– Dovoľte, veličenstvo, aby som pripomenul toto: my sme usúdili, že sobáš s bohatou neterou mocného Ludovika zabezpečí vášmu synovi trón. Usúdili sme, že pre kráľovstvo bude šťastné iba takéto riešenie následníctva trónu. A keby sa toto manželstvo neuzavrelo, trón pre vášho syna by bol ohrozený.

	– Prečo opakujete to, čo sme už dávno konštatovali?

	– Lebo sa chcem vášho veličenstva spýtať: čo ak niekto naozaj prekazí to manželstvo?!

	Všetka kráľova pozornosť sa obrátila na Petra.

	– Obviňujete niekoho z velezrady?

	– Nie, veličenstvo, iba predpokladám, že kráľovná tento sobáš prekazí.

	Kráľ sa tak rázne skrútol, že jeho meč udrel o podlahu.

	Bakač a Filipec začali protestovať.

	– To kráľovná neurobí. Ako ste vôbec mohli povedať niečo také?!

	Aj kráľ ostro skríkol:

	– Peter, na takéto tvrdenie nemáte argumenty.

	– Veličenstvo, mám!

	Kráľ a jeho dvaja radcovia stáli proti Petrovi. Vo Filipcových očiach bola otázka, v Bakačových zvedavosť a v kráľových pochybnosti.

	– Vysvetlite to! – prikázal kráľ.

	– Veličenstvo, skôr než som odcestoval do Milána, prikázali ste mi, aby som šiel za kráľovnou do Budína a presvedčil ju, že ste tie pytačky odložili, kým sa s ňou nestretnete. Vtedy vyslovila trpké slová: „Kým žijem, ten sobáš sa neuskutoční.“

	Kráľ privrel oči a pozrel na bustu kráľovnej. Bakač a Filipec akoby sa nemo dorozumievali o niečom, čomu rozumejú len oni. Peter Váradi hľadí priamo do kráľovej zachmúrenej tváre.

	V tichu počuť iba tlmené ťažké dýchanie širokej kráľovej hrude. Až po dobrej chvíli Váradi znova začal:

	– Upozorňujem, že kráľovná nie je žena, ktorá vyslovuje plané hrozby. Do svojich rozhodnutí vkladá všetko a do tohto dokonca aj svoj život.

	Ešte väčšmi sa privreli kráľove oči, ešte väčšmi sa ponoril do desivých pochybností, ktoré zastreli bustu kráľovnej.

	Filipec kývol Váradimu, aby mlčal. Bakač si pošúchal prsty po hrubom konci nosa, akoby si tam sadla mucha Ale Váradi mal hrubú kožu a prudko pokračoval v obžalobe:

	– Ak je teda kráľovná celou svojou bytosťou proti tomuto sobášu, od ktorého závisí samostatnosť a šťastie štátu, je očividné, že jej veličenstvo má na to dostatočný dôvod, ktorý je rovnako nebezpečný ako by bolo nebezpečné realizovanie jej hrozby!

	– Dôvod?! – opakuje Matyáš a umne ovláda nával svojej prudkej nátury. Váradi po druhý raz opakuje:

	– Dôvod, všakáno, sa nebude skrývať iba v prirodzenom nepriateľstve, ktoré kráľovná ako macocha cíti voči synovi nejakej inej ženy z minulosti, ktorú považuje za svoju sokyňu.

	– O tom ani slova! – kráľ zachmúrene prerušil hovoriaceho. Ten však pokračoval vo svojej pôvodnej myšlienke.

	– Nemôže byť dôvodom ani to, že kráľovná by mala pripravenú inú snúbenku, lebo potom by nemohla vysloviť také osudové slová: „Kým žijem, ten sobáš sa neuskutoční.“ Ozajstný dôvod, vravím, musí mať obrovský význam nielen pre kráľovnú, ktorá môže prekaziť váš úmysel.

	– Ani ona nemôže ísť proti nám všetkým, – zdôraznil kráľ.

	– Veličenstvo, čo ak kráľovná nie je sama?

	Váradiho otázka vzbĺkla ako iskra. Kráľove nozdry sa rozšírili.

	– Kto by sa mohol odvážiť proti mne, povedzte, Peter?!

	– Vaši domáci nepriatelia.

	– Čo je to? To znie ako vzbura! – zvýšil kráľ svoj hlas a opäť zvraštil čelo a vlasy sa mu naježili ako hriva levovi, ktorý cíti nebezpečenstvo. Tento pohyb bol vždy bezpečným znakom veľkého kráľovho rozrušenia, a teraz sa videlo mimoriadne nebezpečné. Bakač a Filipec mlčali a počúvali. Matyáš sa spýtal:

	– Peter, znova sa Vás pýtam: čím podložíte svoje neslýchane odvážne obvinenia!?

	– Dôkazmi!

	Po kráľovom tele prebehli zimomriavky. Striasol sa a skríkol.

	– Dôkazy!

	– Predovšetkým: jej veličenstvo vás zvyčajne sprevádza na bojisko. Tentoraz kráľovnej choroba znemožnila nasledovať vás na víťazoslávnej ceste. Ale počas vašej neprítomnosti z Budína jednostaj chodili za kráľovnou vaši zaprisahaní nepriatelia…

	Prudkým pohybom a hlasom sa ozval Tomo Bakač:

	– Peter, vy obviňujete kráľovnú, že paktuje s kráľovými protivníkmi?!

	– Nie, – odvrkol Peter Váradi a tvár mal zaliatu ohňom, – ja dôrazne tvrdím toto: nepriatelia vášho veličenstva sa dozvedeli, že kráľovná sa stavia proti princovmu sobášu s Biankou Sforza A práve preto si našli cestu, aby ju k tejto nespokojnosti nabádali v snahe zabrániť sobášu, ktorý má zabezpečiť trón princovi Jánovi, kráľovmu synovi.

	– Vaša prudká nátura vás možno priviedla k mylným záverom, – delikátnym hlasom prehovoril Filipec. – Nemôžem uveriť, že kráľovi protivníci by sa vôbec odvážili priblížiť ku kráľovnej a ponúknuť jej služby proti jej vznešenému mužovi. A keby sa aj odvážili, ona by ich neprijala.

	Počas dialógu Matyáš s napätím sledoval tváre svojich radcov.

	– Áno, je to mylný záver – pomáhal Bakač, ale Peter ešte ostrejšie ako predtým zdôraznil:

	– Niet mylných záverov tam, kde ide o presvedčivé slovo.

	– Aké slovo?! – strhol sa kráľ.

	– Slovo veľmoža Bánffyho.

	– Čo povedal? Komu dal slovo? Hneď sa vyjadrite!

	– Ďakujem, veličenstvo, že ste ma vyzvali. Teda, keď pred odchodom do Milána som bol v Budíne, a pod arkádami s mramorovými stĺpmi som stretol Bánffyho. Vtedy povedal: „Urobili by ste kráľovi veľkú službu, keby ste ho odhovorili od úmyslu zasnúbiť Jána s Biankou.“ A ja som na to odvetil: „Urobím to, ak mi vysvetlite dôvod, pre ktorý sa vy a kráľovná staviate proti tomuto sobášu.“ Bánffy mi odvetil veľmi významne a ticho: „Dôvod sa dozviete, keď sa pridáte na stranu kráľovnej a jej zámerov.“ Teda, veličenstvo, z týchto slov je jasné: kráľovná a oni, teda skupina, strana, tábor, má v tomto kráľovstve určité zámery. A ja tvrdím: to je vážnym dôvodom, ktorý pobáda kráľovnú, aby odporovala sobášu, do ktorého vaše veličenstvo spolu so svojimi priateľmi vkladá všetky nádeje o budúcej slobode tohto štátu.

	Bakač a Filipec takmer skameneli. Mlčky hľadia na kráľa Aj kráľ mlčí, jeho tvár akoby zvráskavela.

	Po mučivých chvíľach mlčania kráľ pozrie na svojho kancelára Váradiho. V tom pohľade bolo čosi hlboké, sťaby skrývané obavy pred pravdou.

	– Ale kto, kto, – netrpezlivo sa ozval kráľ, – kto sú tí oni?

	– Všetci tí, ktorí chceli povaliť vaše veličenstvo a na váš trón chceli doviesť českého kráľa Vladislava II. Všetkých poznáte! Sú to všetci tí, čo pri uzatváraní mieru prejavovali Vladislavovi obrovské priateľstvo, zahŕňali ho mimoriadnou priazňou.

	Kreslo, v ktorom kráľ sedel, sa šuchlo o podlahu. Matyáš ho vstávajúc odtisol a pritom zatriasol svojou levou hlavou.

	Bolo zrejmé, že sa ovláda iba s vypätím posledných síl. Ale napriek tomu nič nepovedal, iba prešiel do susednej miestnosti, akoby chcel svoju náladu skryť pred ich pohľadmi. Kráľovi radcovia ostali sami. Bakač sa nahol ponad stôl ku kancelárovi Petrovi:

	– Vždy sa usilujete objavovať veľké nebezpečenstvá a prejavovať tak kráľovi svoju vernosť! Vari dúfate v kardinálsky klobúk?

	– Pane, kráľ ma vyzdvihol z hladného a bosého mladíka za svojho kancelára. A vedzte, že moja cesta od bosonohého k biskupovi bola oveľa kratšia ako by bola dnes cesta od biskupa ku kardinálovi. Hovoril som ako čestný muž a nepatrím medzi tých kráľových stúpencov, ktorí mu dokazujú svoju vernosť tým, že mu zatajujú pravdu!

	– Povedzte, – rozzúril sa Bakač, – koho tým myslíte?!

	– Netreba, keď sa oni sami ozývajú!

	– Ticho! Kráľ sa vracia, – upozornil Filipec.

	Z druhej siene bolo počuť kráľove kroky. Vstupoval so sklonenou hlavou, zamyslený. Zastavil sa pred Váradim a pozrel na neho prenikavo:

	– Uvedomujete si, aký požiar ste zapálili?

	– Kráľovské veličenstvo, vy ste mojím sudcom. Môj život patrí vám a moje svedomie mne! Konám len svoju povinnosť voči vám a voči nemu.

	– Nevezmete späť svoje slová?

	– Ani jedno-jediné.

	– Pomysleli ste na následky?

	– Áno, myslel: kráľovná sa všetko dozvie a ja sa budem zodpovedať vám i jej. Život je veľký dar a ja mu dávam jeden-jediný zmysel: aby v tomto kráľovstve raz vládol váš syn Ján Korvín.

	Táto odpoveď akoby kráľa blažila, ale ho neupokojila Pristúpil o krok k svojim dôverníkom a neobyčajne tichým hlasom začal:

	– Po tomto všetkom zásnuby môjho syna musia ostať tajomstvom! Akoby sa nič nebolo stalo. Pripravujte sa na slávnostné privítanie kráľovnej. A keď bude v Záhrebe, dozviem sa dôvod, ktorý ju vedie proti sobášu princa, i to, či ju nehuckajú protivníci.

	Dúfam, že kráľovná dobre uváži moje úmysly i svoje dôvody a nech sú hocijaké, podriadi ich dobru štátu.

	Všetci mlčali. Akoby nik z nich, ani sám kráľ, neveril tejto nádeji.

	Vzápätí kráľ pokračoval vecne o inom:

	– Peter, teraz pozvite z Medvedgradu milánskeho vyslanca, aby sme mu oznámili zásnuby Jána s Biankou. Treba stanoviť deň sobáša A potom, páni, očakávam vás k večeri. Vy, Peter, sa prezlečte a hneď nastúpte do svojej služby. Musíme dať odpoveď vyslancom z Benátok, ktorí už čakajú dva týždne. Okrem toho musíme sa ešte pripraviť na chorvátsky sabor.

	Všetci traja vyšli z miestnosti.

	Kráľ zavolal svojho dvorana a prikázal mu:

	– Radulo, zavolaj mi princa Rýchlo!

	*****

	V kresle na zamatovej poduške sedí princ Ján. Pred ním leží otvorená kniha s pestrofarebnými a zlatom vrúbenými písmenami. Tmavé mladíkove oči sú však upreté ponad knihu na akýsi neurčitý bod v širokej miestnosti. Jeho oválna tvár vyjadruje dušu večne bledú, nadšenú a jasnú. Lenže ten jas a to svetlo teraz zahaľuje smútok, a princ akoby ledva čakal, kedy sa ho zbaví a nájde úľavu.

	Modré závesy sa rozhrnuli. Do miestnosti vstúpil mladík v šate dvorana Jeho krátka pláštenka odhaľuje štíhlosť postavy.

	Princ vyskočil v ústrety mladíkovi a chytil ho za ruku:

	– Damir?! Naozaj už zajtra odídeš?!

	– Kráľ prikázal.

	– Prečo? Nevykonal si nič také strašné, aby mi vzal teba, ktorého mi ešte v detstve stanovil za druha! Spolu sme vyrastali, teda vie o našom takmer bratskom spojení.

	– Áno, boli sme spojení ušľachtilými citmi, – povedal mladý dvoran trúchlivo.

	– Boli sme jedna myseľ, – skríkol princ rozhorčene, – jedna radosť, jeden smútok. A teraz mám ostať úplne sám?!

	– Ostávajú vám kráľovi priatelia!

	– Tí všetci mi nemôžu nahradiť teba! Jedine s tebou som mohol otvorene hovoriť. Cítiš, čo to znamená?

	– A čo ja strácam, keď ma odlučujú od vás?

	– Nie, Damir. Ty nemôžeš cítiť to, čo ja, nemôžeš, lebo máš matku, môžeš skloniť svoju hlavu do jej lona, môžeš jej všetko povedať. Ale mne matku vzali, ostal som úplne sám.

	– Zanechajte dnes tieto smutné myšlienky.

	– Dnes?! Práve dnes. Nikdy som s takým strachom nemyslel na svoju matku ako vo chvíli, keď som sa dozvedel, že stratím teba Teraz mi je tak, akoby mi znova brali matka Damir, hľadíš na mňa tak, akoby si mi nerozumel.

	– Vám nerozumieť?! Veď sme žili ako bratia!

	– Damir, bolo to oveľa viac Medzi bratmi môže panovať nenávisť, ale to, čo nás spája, nemôže existovať bez hlbokej náklonnosti. Ale ty nevieš pomenovať to, čo nás spájalo od detstva dodnes. Pozri, čítaj, nech prehovorí táto kniha starého mudrca. Čítaj, čo múdry starec rozpráva Scaevolovi. Musíš to počuť, aby si si bol načistom. Počúvaj:

	„Viac než rodina je priateľstvo. Priateľstvo je súlad všetkého božského a ľudského s oddanosťou a láskou. Okrem múdrosti priateľstvo je najväčšie dobro preto, lebo nesmrteľní bohovia ho dali ľuďom. Nič nie je krásnejšie ako vzájomné opätovanie oddanosti. Čo je sladšie a krajšie ako mať niekoho, s kým môžeš hovoriť ako sám so sebou? Aké strašné by bolo trpieť nešťastie, keby človek nemal takého, kto trpí tvoje nešťastie väčšmi než ty sám…“

	Princ čítal dojato a potom pozrel na svojho druha:

	– Počuješ to, Damir? To viazalo naše priateľstvo, čisté a veľké. Mohol som hovoriť s tebou ako sám so sebou, keď moje srdce gniavila bolesť a samota, lebo mi vyhnali matku. Ty si mi mohol hovoriť o svojich radostiach, keď si sa vracal z objatia svojej matky. Ty si hovoril o radosti, ja o smútku. Volal som od radosti pri tvojom šťastí a ty si so mnou plakal v mojej bolesti. Ty vieš, čo je to milosť matkinej ruky. Ty jediný si mal srdce plakať so mnou, nado mnou, pastorkom kráľovnej, ženy môjho otca! To bolo tvoje priateľstvo.

	Čiernovlasý mladík pozrel na princa roznežneným pohľadom svojich sťa uhoľ čiernych očú a odvetil:

	– Princ môj, ja som to už dávno vedel!

	– Ty si to vedel? Áno, ty si starší, múdrejší, vyrovnanejší než ja a viac premýšľaš. Ale prečo si mi o tom nehovoril?

	– Myslel som si, že nesmiem hovoriť o priateľstve s princom.

	– Povedal som: niet rozdielu v pôvode tam, kde sú srdce a duch rovnaké, – zvolal Ján s presvedčením.

	– Tak vravia starí mudrci, rímski aj grécki, ktorí nás učili a my ich nevedomky nasledujeme.

	– Lebo naše priateľstvo vzniklo z rovnakosti sŕdc a duší. Ó bože, čo to vykonal môj otec? Púšťou sa stane môj život a nik nebude nado mnou plakať.

	– Budem plakať s vami, ďaleko od vás.

	– Počuj, Damir, keď sa slnko odlepí od zeme a jeho lúče vychladnú…

	– Ale slnko nemá dušu, aby ju nechalo zemi, tak ako zanechávam ja svoju dušu vám.

	Princ objal svojho druha:

	– Ostaneš mojím priateľom?

	– Do smrti. Prisahám na svoju matku.

	– Damir, i ja ti prisahám na svoju matku, že naveky ostanem tvojím priateľom.

	Hľadia si do očú a v ich pohľadoch ležia pekné spomienky na spoločné detstvo, na krásne a pokojné radovánky plné slnečných dní bez jediného mráčika.

	Obaja priatelia si podali ruky.

	– Viera je pevná, Damir!

	– A večná, princ.

	– Chcem, aby si ma volal priateľom a iba menom, ako ja teba.

	– Vaším otcom je však kráľ.

	– Ale moja matka nie je kráľovná, ba čo viac, nie je ani šľachtičná, no je to moja matka, a to je viac ako šľachtičná a kráľovná. Ešte by som chcel s tebou hovoriť o svojej matke. Keď odídeš, nik nebude mať odvahu počúvať o utrpení syna.

	Len čo princ dohovoril, Radulo otvoril dvere a oznámil:

	– Kráľovské veličenstvo si želá hovoriť s princom.

	– Volá ma môj otec, Damir, počkaj ma tu!

	*****

	Kráľ Matyáš stojí pred bustou kráľovnej Beatrice a mlčky hľadí na nezvyčajne pekné vysoké čelo, klenuté obočie, a pekný rovný nos, ktorý vyjadruje silu vôle. Beatrica pevná, mocná a krutá. Pery má plné, mierne vykrivené, s črtou krajnej dôslednosti. Kráľ Matyáš pozoruje mramorovú bustu, akoby na nej niečo skúmal.

	– Kráľovský môj otče, volali ste ma?

	Na tento hlas sa obzrel. Nič nepovedal, len sledoval svojho syna, spomienku na svoju mladosť, dvojníka svojej vlastnej postavy, ale oveľa vylepšenej. Princove vlasy nie sú svetlé, ale tmavohnedé, črty tváre zjemnené, takmer milé v porovnaní s kráľovými ostrými črtami. Nos a pery sú menšie, oči temnejšie a pohľad milší, jasnejší a plný viery. Pohľad preniknutý slovanskou mierumilovnosťou.

	– Áno, si statný, Ján, dokonca aj pekný. Iba ten výzor na tvojej tvári, tá tvoja mierumilovnosť mi robí veľké starosti.

	– Kráľovský môj otče, ten slovanský výzor mám iste po svojej matke.

	Zdôraznil posledné dve slová, ale bez ohľadu na to, že ho chcel vyprovokovať, kráľ akoby nepočul, alebo sa videlo, že nepočuje. Matyáš pokračoval v započatej myšlienke.

	– Nedaj boh, aby sa v tej nevýbojnosti skrývala poddajnosť.

	– To je vlastnosť hlúpych alebo slabých ľudí, otče môj, nenachádzam v sebe pôdu ani pre jedno ani pre druhé.

	– Viem, že je to tak, lebo slabosť a poddajnosť si nemohol zdediť ani po svojom otcovi, ani po svojom dedovi.

	– Ani po matke!

	– Jednako však, – pokračoval kráľ, prenesúc sa ponad princove poznámky, – zaslúžiš si pokarhanie. Syn kráľa Matyáša nech chystá meč svoj na Turčína, a nie kvôli kadejakým milenkám.

	– Kráľu, prosím vás, aby ste si ctili ženu, kvôli ktorej váš syn mal rytiersku povinnosť tasiť zbraň.

	– Neskrýva sa za rytierskou povinnosťou aj poryv srdca?

	– Mýlite sa, otče.

	– Ak je to tak, potom ti nemôže prekážať, aby si ako poslušný syn prezradil svojmu otcovi meno tej ženy.

	– Každému vášmu rozkazu vyhoviem, ale tomuto nemôžem.

	– Rytierskosť ťa šľachtí! To sa mi naozaj páči, synku. To dokazuje, že máš moje vlastnosti. Ale prečo mi tajíš meno tej ženy? Sľubujem ti, že jej neurobím nič zlé.

	– Otče, keď ste boli mladý, ctili ste si ženu, ku ktorej ste cítili toľko úcty, že ste ju museli ochraňovať pred posmechom iných?!

	– Mojím životom bol boj, vojna, a nikdy nie žena.

	– Vari len ste ľúbili moju matku?

	Kráľ ani okom nemihol, iba chladným hlasom pokračoval:

	– Na tvojej tvári, Ján, čítam, akoby si na mňa volal: Otče, načo hovoríme o ženách, keď si ma iste volal kvôli dôležitejšej veci. A uhádol si. Sadni si a počúvaj!

	Princ si nesadol.

	– Tridsať rokov som budoval kráľovstvo mečom a umom. Slávou, leskom som vyzdobil svoj trón. Ostáva mi už iba jeden skutok: aby som trón zabezpečil pre teba.

	Princ sklonil hlavu.

	– Zdvihni hlavu, synku, vysoko ju zdvihni, hrdo hľaď na trón, ktorý ti mienim zanechať. A aby som ti ho zabezpečil, ja som ťa, synku, zasnúbil.

	V princových očiach sa začalo budiť prekvapenie.

	– Áno, syn môj, krásavica Bianca Sforza, najbohatšia snúbenka Európy, bude tvojou ženou. Vojvoda Ludovico ti posiela prsteň a jej obraz. Dnes je tvoj a môj deň!

	Prekvapenie v mladíkových očiach sa menilo na plachú zmätenosť.

	– Môj život, moja staroba a moja smrť sú spojené s týmto manželstvom. Zbaví ma najväčších starostí a poskytne mi pokoj. Od tejto chvíle si jej snúbenec!

	– Áno, otče.

	– Nekričíš, nevýskaš od radosti? To znamená, že predsa len nejaká sa dostala do tvojho srdca? Varujem ťa, dávaj si dobrý pozor!

	Princ nič neodvetil, iba zreničky sa mu zúžili.

	– Strácaš sa v nejakých vzdialených snoch?

	– Neviem. Pred chvíľou som ešte bol slobodným mládencom a teraz som na ceste do manželstva A to je veľa, otče, pre moju doteraz bezstarostnú mladosť.

	– Vidím, že neklameš, hovoríš pravdu, ale kto vie, čo sa skrýva na dne tvojho srdca?

	Princ pomaly sklonil hlavu, ale potom ju znova zdvihol a priamo pozrel na kráľa.

	– Nikdy som neskúmal svoje srdce.

	– Nikdy? Vedz, keď vytasíme meč za ženu, potom to môže znamenať iba dve veci: alebo tú ženu máme, alebo ona má nás!

	– Nič z toho, otče.

	– Synu dávaj pozor, ženy nás vlastnia a my o tom ani nechyrujeme.

	V Jánových očiach sa objavil údiv.

	– Ján, dnes ti vravím toto: beda ženám, ktoré by sa postavili do cesty mojej vôli, môjmu úmyslu. Ty si snúbenec Bianky Sforza a tým sa všetko skončilo. Lenže okrem trojice mojich radcov o tom zatiaľ ešte nik nevie. Aj pred kráľovnou to ostáva tajomstvom, lebo ona nie je Bianke naklonená. A teraz počkaj v tamtej miestnosti, kým ťa znova nezavolám.

	Princ sa pomaly vzďaľoval do druhej izby.

	Kráľ vydal príkaz svojmu dvoranovi, aby priviedol Alfonza Borgiu. Potom sa postavil k oknu a zahľadel sa na gričské múry opevnenia.

	Radulo priviedol vysokého Alfonza Borgiu. Hlavu mal obviazanú hodvábnym ručníkom.

	– Vaše šťastie, gróf, že vyslancov na svojom dvore som umiestnil na Medvedgrade, takže nevideli, ako sa synovec kardinála Borgiu, pápežského kancelára, bije s následníkom trónu. Nuž ale, mladý môj priateľu, na znak odpustenia som dal príkaz, aby nik nehovoril o súboji, iba že sa rozpustilo stretli s princom na meče, len tak zo žartu. Mladícke pretekanie a nič iné. To strpíte ľahšie ako nahnevané kardinálove výčitky. Rozhodol som sa totiž, že nič neoznámim ani kardinálovi, ani kráľovnej. Ste spokojný?

	– Ďakujem, vaše kráľovské veličenstvo.

	– Takto to treba aj kvôli nej.

	– Kvôli nej? To prikazuje veličenstvo?

	– Peknú ženu je povinný ochraňovať aj kráľ.

	– Teda je pekná?

	– Vy sa pýtate mňa? – usmial sa kráľ a zatajil svoj údiv. – Pretvarujete sa, že neviete, ako vyzerá žena, ktorej krása vás prinútila, aby ste sa bili.

	– Veličenstvo, naozaj neviem, ako vyzerá. – Môžete mi to vysvetliť?

	– Bol som s Enrikom v jeho izbe a tam sme sa zhovárali. Bolo priveľmi sparno. Keďže som nevedel o vašich príkazoch, že nik nesmie odísť z paláca, vyšiel som na dvor, kde sa prechádzal princ so svojím sprievodcom. Podišiel som k nim a zistil som, že sa zhovárajú. V tej chvíli princ práve Damirovi hovoril: „Ani v cnosti sa jej žiadna nevyrovná.“ A ja som len tak, zo zvyku našich rímskych šľachticov, utrúsil poznámku: „Na moju česť, už pri súmraku by som ju vylákal do svojej spálne.“ Princ vzplanul, vytasil meč a hneď nato aj jeho šľachtic Nemal som kedy nič vysvetľovať, ospravedlniť sa kvôli poznámke, a už sme zaútočili jeden na druhého.

	– Tak teda, teraz mi je to jasné, gróf. Keby ste tušili, o akej vysokej osobnosti hovorili, určite by ste neurobili tú poznámku, ale by ste hlboko pokľakli.

	– Veličenstvo! Ja som teda urazil vysokourodzenú pani? Naozaj by som si zaslúžil, aby ste ma vyhnali.

	– Áno, urobili ste veľmi zlý skutok. Ale napriek tomu beriem na vedomie, že ste nevedeli, o kom sa hovorí, a to ešte väčšmi vyžaduje, aby sa nik nedozvedel o súboji, najmä nie kráľovná, lebo jej súd by nebol taký ohľaduplný.

	Gróf začal prosiť:

	– Kráľovské veličenstvo, moja spupnosť už bola veľmi potrestaná. Prosím o odpustenie a milosť, aby moje urážlivé slová už neboli pred nikým spomenuté.

	Kráľ mal na tvári veľmi prísny výraz, ale zmiermi ho milostivým tónom:

	– Nebojte sa, priveľmi si vážim kardinála Borgiu, priateľa kráľovskej rodiny. Teda: nič sa nestalo. Počkajte chvíľu.

	Podišiel k dverám, otvoril ich a zavolal princa Ten vstúpil. Kráľ prikázal:

	– Podajte jeden druhému ruku!

	Trocha váhavo princ Ján poslúchol otcov príkaz.

	– Teraz je všetko v poriadku. Gróf Alfonso, teraz môžete odísť, kam sa vám zažiada Môj príkaz, že nik sa nesmie vzdialiť spod tejto strechy, je odvolaný.

	Alfonso s hlbokým úklonom odišiel a nechal kráľa osamote so synom.

	– Jeho ústa sú riadne uzamknuté, – usmial sa kráľ, – teda, nič sa nestalo, iba bojová hra Och, od akých hlúpostí závisia veľké plány štátu. A teraz, Ján, želám si, aby na dvore bolo veselo. Neprajem si vidieť tvoju tvár zamyslenú.

	– Nemôže mi byť do zábavy, kým neodpustíte Damirovi.

	– Dnes si smelý. Darujem ti trón a najbohatšiu snúbenku a ty k tomu všetkému ešte žiadaš akéhosi šľachtica z Turého poľa?

	– To je môj verný priateľ.

	– „Koľko máš oviec, toľko priateľov,“ – povedal Cicero.

	– Lebo nemal cit, zaujímal sa iba o ovce.

	– Čítal si starých mudrcov?

	– A našiel som pravdu!

	– Možno pre iných. Mojou povinnosťou je, synku, aby som ťa upozornil na veľkú tragédiu našej rodiny: nik z môjho rodu nemal verného priateľa A tento osud čaká aj teba, Ján. Preto nikomu never!

	– Damirovi verím ako sebe!

	– Chceš dôkaz, že si zaslepený?

	– Chcem, aby ste sa presvedčili o opaku.

	Kráľ hneď zavolal Radula a prikázal mu, aby doviedol Damira.

	– A ty, Ján, choď do druhej miestnosti. Nechaj dvere otvorené, záves zatiahni a pozorne počúvaj, čo sa bude diať.

	Princ sa skryl za hrubý záves v susednej dvorane.

	Keď vstúpil Damir, kráľ so záujmom pozrel na mladíkovu postavu.

	– Pastva pre ženské oči, – povedal kráľ. – Možno by niektorá šla s tebou do pevnosti na hranici.

	– Veličenstvo, nepoznám nijakú, ktorá by ma nasledovala hoci aj do kniežacieho paláca.

	– A napriek tomu si kvôli žene odoprel pokoru kráľovi?

	– Chrániť česť ženy a pokora kráľovi sú dve rovnaké povinností poriadneho mládenca.

	– Keďže si už vykonal povinnosť voči žene a nepovedal si jej meno pred všetkými na dvore, teraz vykonaj svoju druhú povinnosť. Povedz kráľovi medzi štyrmi očami, kto je tá žena, kvôli ktorej môj syn vytasil meč! Za odmenu tí odpustím a nebudeš musieť ísť do pevnosti.

	– Veličenstvo, idem do pevnosti.

	Kráľ dosť dlho mlčal, hľadiac na mladíka, a potom podišiel blízko k nemu.

	– Takýto pekný mládenec by zaslepil na dvore najkrajšie ženy, keby mu kráľ zamenil jeho prostý šľachtický erb za grófsky.

	– Na to, aby som verne slúžil kráľovi a princovi, mi stačí verné srdce a pevná päsť!

	Slová odpovede padali pokojne, úsečne, presvedčivo a jeho kovový hlas sa príjemne rozliehal dvoranou.

	Kráľ chvíľu hľadel na mladíka a potom sa spýtal:

	– Teda, ty sa nepokoríš, lebo ti to prikázal princ Ján? Myslíš, že priateľstvo ospravedlňuje zradu kráľa? Môžeš na toto odpovedať, mladíku?

	– Veličenstvo, Tiberius Gracchus mal verného priateľa Quinta Tuberona, ktorého sa pýtali, či by podpálil Kapitol, keby to zažiadal jeho priateľ. Atén im odvetil: „Gracchus by to odo mňa nikdy nežiadal.“ Ja odpovedám rovnako. Princ by mi to nikdy nerozkázal!

	– A temnica a smrť, čo ti hrozí?

	– Keby som bol mohol položiť život za princa, tak by som zajtra neodchádzal do pohraničnej pevnosti.

	Jeho temný hlas bol plný presvedčivej rozhodnosti, kráľova tvár zrumenela a hlas zahrmel:

	– Tak teda nepôjdeš do pevnosti! Chápeš?

	– Kráľovské veličenstvo, ďakujem vám z celej duše.

	Po chvíli ticha sa kráľ spýtal o niečo miernejšie:

	– Tvoj otec bol veľkým poctivcom a tvoj pradedo bol knieža Ivan Okičský?

	– Áno, veličenstvo. Aj on vám bol verný až do morku kosti.

	– Vy Chorváti ste neuveriteľne statoční. No a teraz mi povedz, prečo si myslíš, že som ťa chcel poslať do pevnosti?

	– Lebo som nevyzradil meno tej ženy.

	– Blázni. Vari kráľ má byť menším rytierom ako jeho poddaný?! To nebola príčina! Chcel som ťa odlúčiť od môjho syna, lebo s tebou hovorí o ženách a ja si to neželám. Tak teda počúvaj: odpustil som ti pevnosť, ale som ti nedovolil, aby si ostal pri princovi. To si musíš zaslúžiť.

	– Čím?

	– Sľúb mi, že s princom sa na tomto dvore nebudeš rozprávať o ženách, a že nebudeš hovoriť o tej, kvôli ktorej vytasil meč. Sľubuješ?

	– Ak sa nezachce princovi o nej hovoriť, sľubujem!

	– Bude rozumnejšie, ak s princom budete čítať Solóna, Catóna a ostatných mudrcov a filozofov. Ostaneš tu. Môžeš sa vrátiť do svojej izby.

	Damir takmer vybehol z dvorany a kráľ odhrnul záves.

	– Synu, máš viac šťastia než ja Máš viac šťastia než všetci z našej rodiny. Nepoznám priateľa, ktorý by si vybral pevnosť, keby mu niekto za zradu núkal titul. Ponechaj si toho priateľa. Bude ti oporou, keď ho budeš najviac potrebovať…

	Po chvíli mlčania sa kráľ obzrel k mramorovej buste kráľovnej, pozrel na Jána a zahundral:

	– Prečo nemáš aj jej priazeň?

	– Lebo nie je mojou matkou.

	– Damir nie je tvojím bratom a predsa ťa má rád, lebo si sa pousiloval ho získať.

	– Neusiloval som sa, otče. Priateľstvo sa rozvíja samo od seba v cnosti, – vraví grécky učenec.

	– Počuj učenca Matyáša: zaliečaj sa kráľovnej!

	– Neviem sa pretvarovať.

	– Kto sa nevie pretvarovať, nevie vládnuť, a ty budeš kráľom!

	Princ Ján pozrel na svojho otca, no ten neodpovedal na jeho nemú otázku, iba ešte raz zdôraznil:

	– Musíš si získať srdce kráľovnej!

	– A to sa dá, otče?!

	Kráľ neodvetil.

	Obaja sa zahľadeli na sochu a videlo sa im, že z vysokého mramorového čela im hrozí čosi desivé. A to čosi akoby prenikalo do nich a rozťahovalo nad nimi čierne siete.

	– Čo je? Ešte nie si spokojný? Máš všetko: dokonca som ti vrátil tvojho priateľa Damira. Čo si ešte želáš?!

	– Moje srdce by bolo veselejšie, keby som vedel, kde je moja matka.

	Zlostný kráľov pohyb upozornil syna na nebezpečenstvo tejto otázky. Ján sa pokúsil všetko napraviť miernym, prosebným hlasom:

	– Veľmi vás poteším, všetku svoju pozornosť budem venovať kráľovnej, keď budem vedieť, kde je moja matka.

	Skúmavým pohľadom kráľ pozrel na svojho syna:

	– Odkedy sme v tomto meste, neustále hovoríš iba o nej. Prečo?

	– Vidí sa mi, že ju všade cítim. Tu, v tomto meste, na tomto dvore, sa vznáša jej tieň. Otče môj, povedzte mi, kde je moja matka a moje srdce bude spokojné.

	– Na jednom ostrove v Taliansku.

	– Na ktorom?

	– Už stačilo, – odsekol kráľ ostro. – Má sa dobre, žije na mieste, ktoré si sama vybrala Tým sme my dvaja navždy skončili takéto rozhovory.

	Panovačný, rázny a napoly zlostný kráľov hlas vyzradil Jánovi viac než samotné slová.

	Len čo Matyáš skončil vetu, nastražil sluch a všetku pozornosť premiestnil na dvere do druhej miestnosti. Kývol princovi, aby sa nehýbal a opatrne sa prikradol ku dverám a náhle ich otvoril.

	Pred nohy sa mu vysypali čerstvé figy. Na prahu stála starena s prázdnou striebornou nádobou. Na šedivých vlasoch čierna čiapočka. Spomedzi vrások iba ťažko rozoznať malé očiská.

	– O, ó, dio mio, vaše kráľovské veličenstvo, ó, ó, ó…

	– Čo tu robíš, Nardela?

	– Per tutti sancti, prinášam figy. Nádherné sú, čerstvé, z mojej milej domoviny. Vaša milosť ich má rada, ó, aké nešťastie!

	Krúti hlavou a vzdychá, lebo pred sebou vidí figy, ktoré sa rozsypali, keď kráľ otvoril dvere.

	– Je nešťastná, lebo sa jej vysypali figy! – pokrčil kráľ plecami a potom sa nahneval na Radula, ktorý práve vstúpil:

	– Vari som nezakázal, aby sem nik nechodil, keď sa radím?!

	– Vaše veličenstvo, – ospravedlňoval sa Radulo, – dvorani ju pustili. Poverčiví čeľadíni veria, že nosí zlo, takže sa jej boja a pustia ju všade bez výčitiek. Netreba sa obávať, že by načúvala, beztak má pomútený rozum.

	– Vidí sa mi, že rozum sa pomútil mojim dvoranom, keď púšťajú takého „blázna“.

	– Nehnevajte sa, otče, – Ján sa pokúšal upokojiť kráľovskú zlosť. – Tomu sa dá ľahko od pomôcť. Zakážte Nardele slobodne sa pohybovať po dvore.

	– To je ťažké. Kráľovná je veľmi citlivá, keď ide o jej starú dojku. Ctí si ju ako matku a všetko jej dovoľuje.

	Starena medzičasom zbiera porozsýpané figy a nezrozumiteľne si mumle niečo sama pre seba.

	*****

	Na dvore si kardinálov synovec prezerá práve dokončenú stavbu novej časti paláca. Na arkádach medzi stĺpmi sluhovia vyťahujú z veľkých skríň zlaté a strieborné ozdoby a nosia ich do budovy. Alfonso ich sleduje, ale akoby nemyslel na to, čo vidí. Pri ňom stojí Galeotti, malý tučný muž v šate talianskeho strihu. Na mäsitých črtách tváre spokojnosť. Na hlave má žltozelenú čiapku. Živo rozpráva Alfonzovi:

	– Vaša milosť videla väčšiu nádheru v Ríme a Neapoli, v rodnom dome kráľovnej. Videli ste prepych aj v dome vojvodkyne Eleonóry z Ferrary, kráľovninej sestry. Aj toto je pekné, ale v menšom rámci. Cellini to urobil pekne, ale priveľmi rýchlo. Kráľovná ho súrila Napokon, tieto múry nebudú naveky. Hlavná vec, že kráľovná tu môže žiť cez leto.

	– Ideme. A vy ste tu už dlho? – spýtal sa Alfonso, roztržite vystupujúc po schodoch.

	– Už šesť rokov. Kráľ Matyáš prijal potulného talianskeho učenca veľmi milo. Vždy mi hovorí: Galeotti, potrebujem vás rovnako ako svoj meč – ten mi získava slávu a moc, ale vy ako historik to vybavíte na celé stáročia.

	Prišli na prvé poschodie. Všetky miestnosti boli otvorené. Steny vyzdobené freskami alebo potiahnuté brokátom. Podlahy pokryté kobercami. Vzácny nábytok, všade vázy, sochy z kovu a všakovaké ozdoby. Zo strieborných stolíkov prýštia do výšky malé vodotrysky a voda steká do mramorových nádob v tvare bazéna Všetky tieto veci cestujú s kráľovnou.

	Spoza jedného závesu sa vo dverách objavil Enrico. Alfonso hneď opustil svojho sprievodcu, vykročil k nemu a obaja sa utiahli do kúta dvorany. Enrico zachmúrene pozrel na kardinálovho synovca a spýtal sa ho nahnevane:

	– „Kartágo“ ostalo celé? Ako to, Alfonso, že ste ho nezabili?

	– Oznámili kráľovi súboj skôr, ako som mu mohol prebodnúť srdce.

	– Mali ste si súboj dohovoriť niekde mimo dvora!

	– Princ mi nedal ani vydýchnuť. Požadoval boj ihneď a na tvári miesta To som netušil. Prekliaty barbar, podcenil som jeho silu, najmä šikovnosť.

	– Draho ste za to zaplatili. Teraz máte dve rany: jednu na čele a druhú na mešci. Musíte odovzdať dukáty kardinálovi Franceskovi.

	Alfonso pokrčí svoj ohnutý nos a šepne:

	– To nie je všetko. Prerušil som nejaký rozhovor o žene. A o tom sa nesmie hovoriť pred nikým, najmä nie pred kráľovnou. Vyrozprávam vám všetko, ako som princa vyzval na súboj a čo sa potom odohralo u kráľa.

	– Alfonso začal hovoriť. Enrico urobil netrpezlivý pohyb:

	– Akože? Princ hovoril o cnosti kráľovnej? To povedal kráľ?!

	– Nepovedal výslovne, že išlo kráľovnú, iba to naznačil…

	– Milý môj pane, na moju česť, princ by nehovoril, a už vonkoncom by sa nebil za česť kráľovnej. Kráľ má nejaký dôvod, prečo chce zatajiť súboj. Šikovne vás oklamal, omotal si vás okolo prsta Ale my budeme o tom súboji nahlas hovoriť! Zapamätajte si to!

	– Keby kráľ nebol zakázal súboj, na moju česť, bol by som súboj obnovil a ponechal si kardinálove dukáty.

	– Mohli by ste si ich nechať, ak je pravda, čo hovoria o čarovnosti hrotu vášho meča…

	– Báchorky. Ale rád by som vedel, čo vám vŕta v hlave?

	– Ak je hrot vášho meča smrtonosný, potom sa môžete znova „hrať“ na šermovanie. Môže to byť pravá hra, lebo na privítanie kráľovnej ja a Galeotti organizujeme bojové hry. Vy sa usmievate, teda chápete?!

	Alfonso mu natešene podá ruku.

	Obaja pozreli cez otvorené dvere do tretej miestnosti, kde stáli kráľ a princ vo veľmi milom rozhovore s Izabelou.

	– Aký je kráľ pozorný k Beatrici, pozrite, sám rozostavuje mramorové vázy.

	– A zatiaľ princ hľadí do očí vašej snúbenke.

	– Poďme k nim, Alfonso.

	Vykročili a postavili sa obďaleč. Princ niečo hovoril Izabele. Zdalo sa, že Enrico nepočúva, hoci zachytával každé slovo. Marilo sa mu, že načúva aj kráľ.

	„Hovoria o kráľovnej,“ pomyslel si Enrico, ale kto vie, na čo vlastne myslia. „Nedostaneš princa, Izabela, prisahám!“

	Vo dverách sa objavil posol. Bol celý zaprášený a roztrasený.

	– Odkiaľ prichádzaš, – spýtal sa ho kráľ potichu.

	Posol niečo odvetil rovnako ticho, na čo sa Matyáš obrátil a hosťom nahlas oznámil:

	– Pozajtra na svitaní príde kráľovná!

	Všetky ruky v dvorane začali pracovať ešte náhlivejšie. Onedlho sa Enrico a Alfonso ocitli na dvore.

	– Potrebujem vašu pravdivú odpoveď, Alfonso! Môže „zázrak“ na hrote vášho meča stratiť svoju silu?

	– Nikdy! Dal mi ho istý Španiel z laboratória môjho strýka. A Borgia Roderigo má umelcov, ktorí…

	– Z čoho sa skladá? Musím to vedieť, ak mi dôverujete.

	– Ručíte mi vlastnou hlavou za toto tajomstvo.

	– Môžete mi ju odťať, ak je vám vôľa.

	– Dobre teda, tá zázračnosť nie je nijaké bosoráctvo. Namáčam hrot meča do tekutiny… do jedu. Vyschne na kove a nožom ho nemôžeš dať dole. No len čo hrot meča prenikne pod kožu, protivník je navždy môj!

	– Hneď padne?

	– Najskôr dostane horúčku a po niekoľkých dňoch ho teplota doslova upečie! Presne toľko, aby sa ocitol pred bránami pekelnými.

	– Teda princ umrie prirodzenou smrťou?

	– Takou prirodzenou, že na to budú prisahať nielen pozemskí lekári, ale aj všetci svätí na nebesiach.

	A vykročili von z paláca.

	– Teda bojové hry budú v nedeľu.

	– Dobre, budem na mieste.

	– V hrách dohráme hru s princom a potom…

	Zamĺkol.

	 

	
MRAMOROVÁ KRÁĽOVNÁ

	Mešťania očakávajú kráľovnú. Záhreb, na briežku Gradec. Sú to potomkovia mešťanov, čo pred dva a pol storočiami ochránili kráľa Belu IV., a preto dostali práva slobodného kráľovského mesta Záhreb, a to na briežku Gradec. Potom postavili okolo svojich domov hrubé pevnostné múry, aby sa ochránili pred všetkými dobyvateľmi. Ani domáci páni veľmoži nemôžu postaviť palác v pevnosti, lebo o tom rozhoduje rada mešťanov a rozhodnutie potvrdzuje bán a kráľ.

	Mešťanom prikázali, že dnes majú všetci slávnostne privítať kráľovnú. A oni čakajú, aby ju pozdravili. Ale nie od srdca. Táto kráľovná nemá ich sympatie. Počuli o nej iba zlé chýry. Stovky vozov, ktoré privážali na jej pobyt do mesta bájny prepych, len zvýšilo nevôľu ich sŕdc voči nej. Ani ju nevolajú kráľovnou, ale iba „Taliankou“, ktorá nevedela ani za deväť rokov dať ich drahému kráľovi Matyášovi následníka trónu. A k tomu ešte nenávidí kráľovho nemanželského syna, ktorého mešťania považujú za svojho.

	Stovky Gričanov hľadia na parádny sprievod, ktorý sa približuje k ich hrdej pevnosti. Dohora dvíhajú zástavky, čo im porozdávali, ale pery majú zovreté a ich duše cítia za leskom ovenčenou kráskou iba nemilú cudzinku.

	Vznešený sprievod sa približuje ku kráľovskému dvoru na Dverci.

	Vo veľkej dvorane, nazvanej palác, všetci veľmoži, hostia z cudziny, vyslanci z Talianska, príbuzní kráľovnej a všetko dvoranstvo čakajú, aby sa poklonili kráľovnej. Na vyvýšenine stoja dve kreslá. Nad nimi kráľovský baldachýn z červeného a zlatého brokátu. Napravo od baldachýnu stojí dvadsať dvorných dám. Strih ich šiat a črty tváre prezrádzajú južný pôvod. Len dve mladučké ženy sa od nich líšia. Stoja spolu utiahnuté bokom a úporne mlčia Hnedovlasá krásavica s mandľovými očami a malá nežná plavovláska majú zjavne slovanský pôvod.

	Oproti nim, na druhej strane, stoja muži kráľovninej suity. Enrico prepustil čestné miesto grófovi Alfonzovi. V očakávaní kráľovnej celou dvoranou sa nesie šepot pozvaných mužov a žien. Enrico, stojac vedľa Alfonza, šeptá:

	– Neustále hľadíte na dvorné dámy kráľovnej.

	– Nie sú veľmi pekné, ale pozerám na tamto nádherné ženské stvorenie. Kto je to?

	– Myslíte na tú s mandľovými očami? To je Gordana.

	– Krásne meno, a žena ešte krásnejšia. Má husté nádherné svetlohnedé vlasy s akýmsi osobitným bronzovým leskom, čo žiari aj v jasný deň. Enrico, na moju česť, z jej vlasov sála oheň.

	– A čo z mandľových očí? – spýtal sa Enrico trocha posmešne.

	– Áno, máte pravdu. Má priveľmi múdry pohľad, čo prezrádza, že v jej srdci niet iskry.

	– Uhádli ste. Každého obdarí milým pohľadom.

	– Áno, koketa! Čertovská baba! Ej, či ma dráždi. Veď ja ju pokorím, tak ako že sa volám Alfonso Borgia.

	– Tichšie! Nenadchýňajte sa ňou priveľmi, lebo tu na dvore nie je v kráľovej milosti.

	– Možno je to naopak, neverím, že kráľovná by s trpela toľkú krásu.

	– Dvakrát naopak. Teda hore nohami, milý gróf Alfonso. U nás je všetko tak: dvakrát hore nohami! Kráľovná má to dievča veľmi rada, ale kráľ vôbec nie. Kráľovná vychovala Gordanu a kráľ ju nevie strpieť. Totiž, Gordana je neter bývalého chorvátskeho sprisahanca.

	– A to ju ešte držia na dvore?

	– To je zasa tak: Kráľovná našla to dievča na dvore a vychovala v prísnom duchu. Je to Amazonka, a múdra ako všetky ženy z Milána.

	– Ak budete takto pokračovať, môj Enrico, zhorím ľúbostnou túžbou a na tomto mieste ostane iba môj odev. Namojveru, takú hľadám, odkedy som si uvedomil, že som chlap. Je pravda, čo ste povedali, že táto krásavica s ohnivými vlasmi je slovanského pôvodu?

	– Áno, je to rodená Chorvátka a chránenkyňa známeho básnika Janusa Pannonia.

	– A ako ste povedali, že sa volá?

	– Všetci ju volajú Gordana.

	– Čože? To je nejaká svätica?

	– Kdežeby! Tu v Záhrebe a v celej krajine muži a ženy nosia popri menách svätcov aj iné akési čudné mená, ako napríklad ten princov tajomník: Damir. Teda ako vidíte, tu nepoužívajú mená svätcov.

	– O to viac dúfam, že Gordana nemá v sebe nič zo svätice.

	– To dosvedčujú jej oči. Chytajú chlapa ako kliešť. Tak na ňu zízate, až sa vidí, že ste sa spreneverili svojej rase.

	– Ale nie. Táto krásavica namiesto očú má dve mandle zo zamatu. Tvár má bielu ako neapolský hodváb, pery červené sťa florentská ľalia. Teda, ostal som verný svojmu Taliansku. A kto je tá plavovláska tesne pri nej?!

	– To je dcéra Bernardína Frankopana, príbuzného a panovníka d’Este Pravdaže, oženil sa so sesternicou kráľovnej. Teda táto pôvabná plavovláska má vo svojich žilách aj aragónsku krv.

	– Zdá sa však, že sa v nej rozriedila Plachý pohľad nemá ani jedna Aragónka!

	. – A jej bohatstvo by slúžilo ku cti hociktorej princeznej.

	– To zvyšuje jej cenu. Prenechávam ju však inému. Pre seba si beriem mandle. Ach, teraz sa na mňa pozrela!

	– Ona hľadí aj na iných, môj pane.

	– To ma nadchýňa, lebo takto musím bojovať proti všetkým.

	– Ak by ste ju odviedli z dvora, kráľ by vás bohato odmenil.

	– To znamená, že môj výber riadi bohyňa Fortúna. Všetci Borgiovia mali s ňou intímny vzťah, verte mi, Enrico. Budeme ešte dlho čakať na kráľovnú?

	– Keď vstúpia jej bratia, neapolskí princovia, potom po hodine iste príde, – posmešne hovoril Enrico.

	– Čakanie mi spríjemňuje moja zbožňovaná krásavica. A pozrel na ňu spod striešky svojho perím ozdobeného klobúka.

	Po pravej strane stoja kráľovi dvorania. Na čele prví kráľovi dvorania: Nikša Orbán a Mladen Berislavič, obaja mocní chlapi, držia pravice na mečoch. Ich rúcha sú nádherné, majú pokojné farby, prísny strih, a značne sa líšia od odevov dvoranov kráľovnej.

	– Bán, – upozornil Orbána Mladen a obaja podišli, aby bána priviedli k jeho miestu vedľa kráľovského baldachýnu. Za bánom prichádza záhrebský biskup Osvald Tuz s vysokými kňazmi z Kaptolu. Z hĺbky dvorany vstupuje celý sprievod príbuzných kráľovnej na čele s donnou Izabelou. Enrico privíta mladú dievčinu s výhražným pohľadom, ale ona prešla popri ňom s úsmevom.

	Potom nasledovali bratia kráľovnej: mladý kardinál Francesco a neapolský princ Giovanni. Len čo sa ocitli na miestach, na druhej strane sa otvorili dvere. Princ Ján vstupuje so svojimi tajomníkmi a komorníkmi. Jeho vysoká mladá postava a široká hruď zdedená po otcovi priťahujú všetky pohľady. Jeho šat je z ružovozlatého brokátu a úplne sa mu privinul na telo.

	Príchod princa znepokojil všetky pohľady. Spolu s ním vstúpilo do dvorany niečo na oboch stranách: na kráľovej strane – vzrušenie, na strane kráľovnej nenávisť. Princova postava ich strašne rozdeľuje. Dva protichodné pocity sa mihotajú v ich očiach, na tvárach i v pohyboch. Kráľovi dvorania mlčia, dvorania kráľovnej akoby sa nebrali na vedomie a nectili si princovu prítomnosť – zhovárajú sa. Orbán sa ich pokúša umlčať bleskami svojich pohľadov.

	Princova tvár je akási bledá, ale živé a žiariace oči sú jasné, pokojné a mierne. Jeho pohľad ukradomky preletí po dvoranoch na strane kráľovnej. Alfonso spod striešky klobúka šepne:

	– Enrico, princ si práve prezerá dvorné dámy.

	– Máte neuveriteľne bystré oko. Povedzte, na ktorú z nich hľadí?!

	– Vidí sa mi, že na Izabelu. Počkajte, dočerta, myslím, že predsa len na tú plavovlasú Frankopanovú. Ktože by to mohol zistiť, keď sú všetky tri spolu: moja Gordana, vaša Izabela a doteraz ničia Frankopanová, ak nie je princova? Pozrite, plavovlasá Frankopanová rumenie, to je isté, zíza na princa. Topí sa v plavom mori svojich očí. Princove zreničky sa akosi chvejú. Pozrite, obrvy sa mu mykajú. Deje sa niečo, čo my nevidíme.

	– Kartágo sa rúca, – zahundre Enrico. – Beda im!

	Potom znova šepol Alfonso:

	– Počujte, Enrico, Gordana nehľadí na nikoho, naozaj na nikoho!

	– Potom ste slepý. Hľadí na každého. Alebo aspoň to robí otvorene. Izabela... Teraz už príde kráľovná, bez dvoranov, aby sa čím väčšmi vynímala Lepšie pôsobí, keď je sama. Milý Alfonso, Beatrica je dokonalý autor i režisér svojich vystúpení. Cézar je proti nej diletant.

	Štyri pážatá otvorili dvere. Prah prestupuje kráľ a vedie kráľovnú. Kráľ sa stráca, akoby sa rozplynul, akoby ho nik nevidel.

	Beatrica Neapolská vstúpila a pohľadom prikovala všetkých k stene. Pôsobí fascinujúco.

	Tvár má bledú ako mramor, vlasy tmavé. Oči rozkazujú. Obrvy tenké, vysoko klenuté. V rovnom nose je niečo neúprosné. Briadka mocná, krutá. Na tmavoplavých vlasoch spočíva sieťka z perál. Vlasy, tvár a perly – všetko vyzerá sťa vytesané z mramoru. Život pripomína len šušťanie zeleného brokátu pretkaného zlatom, ktorý halí jej spanilé telo. V každom kroku vznešenosť. Kráľovský majestát žiari z každého jej kroku.

	Všetci onemeli. Začala ich gniaviť ťažká chladná moc a sila kráľovnej, ženy, ktorá na svojom vysokom čele nosí železný rozkaz: pokor sa!

	Klaňajú sa. Počuť šušťanie hodvábu a žien a rinčanie zbraní mužov, ktorí sa pokorne zohýbajú.

	A kráľove oči sú upreté priamo na princa, akoby mu niečo ponad hlavy dvoranov oznamovali… akoby prosili…

	Beatrica stojí uprostred dvorany. Tmavé oči spod šikmých mihalníc niečo hľadajú, čakajú. A pomalými, neistými krokmi vychádza princ Bledý, nepokojné zreničky. Niekoľko stôp od kráľovnej sa spustí na ľavé koleno.

	– Pozdravujem vaše veličenstvo v tomto novom dome, zo srdca…

	Kráľ Matyáš, Bakač, Filipec a Váradi, každý v tejto dvorane vpíja každé princovo slovo z mladého umu milej a blízkej tváre so široko roztvorenými očami, ktoré sa upierajú na Beatricin profil.

	Aj princ kľačí a hľadí priamo na ľadové čelo kráľovnej. Jej pery sa otvoria. Iba končeky zubov sa zabelejú, na pery padne úsmev, akoby na ľad padol lúč zimného slinka. Vystiera ruku.

	– Synu môj! Synu náš. Veľa zdravia! Teším sa, že ťa vidím.

	Jej ruky sa ovinuli okolo princovho krku.

	Nemý údiv prítomných a na okamih ustrnuli obrazy dvora. Na kráľove oči sa spustili mihalnice, akoby sa bál, že niekto prečíta jeho myšlienky. Váradiho tvár očervenela. Bakač a Filipec zabúdajú, že ich pohľady sa priveľmi nápadne spojili. Alfonso udivený zíza na Enrika a ten výhražne hľadí na Izabelu. Každý sa v tej chvíli cíti ohrozený.

	Izabela sa spokojne usmieva, nežná plavovlasá Beci Frankopanová sa mocne privinula k svojej priateľke s mandľovými očami, ktorá pokojne, pritom zvodne hľadí pred seba.

	Damir stojí ako dvoran v pozore, strnulo, len v čiernych očiach má akési iskry.

	Z princových ramien kráľovná zloží svoje biele ruky. Ján ich pobozká a pokloní sa. Rozpaky, ľahký rumenec a jasný pohľad zvyšujú príjemnosť celej jeho bytosti. A zatiaľ je všetko ešte pod dojmom údivu z pozdravu kráľovnej, Beatrica sa vypína, vstáva a spolu s kráľom vystupujú po schodoch k baldachýnu.

	Sadajú si do kresla. Kráľovná prijíma pozdravy bána, veľmožov, hodnostárov a vyslancov. Všetky slávnostné poklony strácajú čaro v očiach dvoranov. V každej hlave víria otázky, odpovede, úvahy a domnienky o princovi a kráľovnej. Nič teraz nie je také dôležité v tomto kráľovstve, ako úsmev a objatie, ktorým kráľovná prijala mladého princa.

	Nevedeli sa dočkať konca audiencie. Kráľovná vstala, a všetkých pozvala na slávnostný obed. Potom sa obrátila k princovi a vyzvala ho, aby ju sprevádzal.

	Kráľ využil tento okamih, pozrel na Váradiho, ktorý stál s Bakačom a Filipcom. Pomaly sa k nim priblížil a ledvačujne zašeptal:

	– Ako si vysvetľujete tento neočakávaný obrat srdca kráľovnej voči môjmu synovi?

	– Nerozhodla sa kráľovná konečne zahrnúť princa svojou materinskou láskou? – odvetil Bakač a Filipec hneď dodal:

	– Milánsky sobáš je zabezpečený.

	– A čo vravíte vy, Váradi? – spýtal sa kráľ.

	– Vravím, že princov osud nikdy nebol vo väčšom nebezpečenstve.

	Kráľ ani mihnutím oka nevyzradil svoju odpoveď.

	– Podľa toho obvinenia proti kráľovnej sú nepravdivé, – dodal Tomo Bakač a Váradi prudko odvetil:

	– V takom prípade je moja hlava zbytočná. Nech mi ju veličenstvo pokojne odtne.

	– S mimoriadnym pôžitkom, – povedal kráľ bez osobitného prízvuku a vykročil za kráľovnou.

	Bakač šepol Váradimu do ucha:

	– Zanechajte svoje vášnivé prenasledovanie kráľovnej. Nedorástli ste na ňu a aj kráľ je bezmocný voči jej šarmu.

	– Ale v rozhodnutí zanechať trón synovi je pevný.

	Orbán dával znamenia, v akom poradí majú ísť.

	– Čo znamená prívetivosť kráľovnej voči princovi? – spýtal sa Alfonso Enrika, zatiaľ čo čakali, kedy príde na nich rad.

	– Nič iné, len to, že míňate kardinálove dukáty na môj účet!

	Vo veľkej jedálni boli tri stoly prestreté bielym francúzskym plátnom vyšívané striebrom a hodvábom. Štvrtý kráľovský stôl bol uprostred. Všetky stoly plné krištáľu, striebra a zlata. Uprostred stola veľká strieborná soška koňa. Zo zlatého sedla po oboch stranách visia nádoby s čerstvým južným ovocím. Na hlave koňa strieborné perá, ktoré vyzerajú ako váza plná kvetov. Na priečelí sedí kráľ. Po jeho pravici kráľovná, zľava princ, vedľa neho palatín, pri kráľovnej bán, potom bratia a sestry kráľovnej a vyslanci. Pri druhom stole obyčajní pozvaní a pri treťom dvorania a dvoranky.

	Vstupujú štyri pážatá v neapolských rúchach. Za nimi štyria baróni v slávnostných červenomodrých odevoch. Tí nesú podnosy s jedlom na kráľovský stôl. Ostatných obsluhujú dvorania a sluhovia.

	Hudobníci v kúte medzi otvorenými oknami skončili akúsi neapolskú pieseň a počuť len hlas kráľovnej, ktorá pokračuje v rozhovore s milánskym vyslancom. Jeho mimoriadne pekná tvár je obrátená k panovníčke, ktorá hovorí:

	– Mýlite sa, pán vyslanec. Ak krása ženy nie je v súlade s umom, potom je to ako zlato bez lesku.

	– Veličenstvo, hovoril som ó kráse duše.

	– Tú krásu vytvára predsa um.

	– Možno aj neochvejná stálosť…

	– Stálosť? Virgilius vraví, že ženy sú prelietavé.

	– A čo vraví kráľovná? – spýtal sa Matyáš.

	– S Virgíliom sa nemôžem púšťať do dišputy. Neberie však do úvahy, že nestálosť ženskej duše sa rozvíja spolu s premenlivosťou okolia a situácií. Konzekvenciou je bláznovstvo mužov a teda aj žien.

	Kráľ otvoril ústa, že niečo povie, ale kráľovná akoby si to nevšimla, pozrela na princa a zdôraznila:

	– Nie je vhodné, aby sme touto rozpravou o nestálosti žien rozbíjali ideály princovho srdca. Keď človek miluje, vtedy verí v stálosť vyvolenej.

	Kráľ chcel rýchlo niečo podotknúť, ale ona znova nedovolila a hľadiac na princa rázne zvýšila hlas:

	– Princ tak verí v stálosť svojej vyvolenej, že je plný ohňa a ochotný kedykoľvek tasiť meč.

	Pokojne povedané slová kráľovnej zasiahli silou blesku všetkých poslucháčov. V kráľovej zreničke zahorela zlosť a v očiach milánskeho vyslanca udivená otázka. Len Beatrica nič nevidela, nič si nevšímala, alebo sa iba tak tvárila.

	Princ sa vynašiel a chcel niečo odpovedať, ale kráľ ho zastavil pohľadom a odvetil kráľovnej veľmi hlasne:

	– Vaše veličenstvo niekto nesprávne informoval. Princ nemal nijaký súboj. Zrejme niekto mylne pochopil bojovú hru, ktorú hral princ s vynikajúcim šermiarom Alfonzom. Chceli si vyskúšať svoje sily a keďže pri dvore je dosť ľudí, čo nemajú inú prácu, zrejme sa rozhodli tejto obyčajnej hre dodať romantický nádych. Je to tak, gróf Alfonso?

	– Na môj dušu, tak je. Stretli sme sa iba na skúšku, lebo v nedeľu, pri bojových hrách, vystúpime spolu s princom v boji na meče.

	– Tak je to, – povedal kráľ, – bola to skúška na nedeľu. Ale rád by som vedel, kto sa odvážil nesprávne informovať vaše veličenstvo.

	– Keď je to tak, potom si neželám, aby som hneď pri prvom kroku po príchode do tohto mesta spôsobila nejakému nešťastníkovi to, že privolám na neho váš hnev, kráľ. Sama ho potrestám, – usmiala sa a vzápätí zmenila rozhovor.

	Keď sa obed skončil, kráľ a kráľovná odišli do svojich siení. V tejto chvíli pekný milánsky vyslanec zazrel, že pristúpila k nemu Izabela, sestra kráľovnej a ticho šepla:

	– Pán gróf, dnes po večeri, keď vás nahlas poprosím, aby ste mi priniesli môj plášť, kráľovná vás bude čakať v purpurovej izbe na tajnú schôdzku.

	Sklonil hlavu na pozdrav a cítil, že všetka mladá horúca krv sa mu navalila do tváre v divej vášni jeho utajovanej lásky, ktorá sa už pol roka vkráda dni i noci v skrytej nádeji prebudenej pohľadmi mramorovej kráľovnej.

	
NEBEZPEČNÝ PLÁŠŤ DONNY IZABELY

	Teplý večer. Medzi múrmi kráľovského paláca sa skončila kráľovská večera. Pri vyzdobených stoloch sedí kráľovský pár s bánom, vyslancami a dvoranmi.

	Množstvo faklí vôkol dvora mení tmu na deň. Na stoloch sa lesknú ozdoby, drahé kamene na odevoch dám a šperky na hlavách krásavíc Ich šaty majú tlmené farby, aby sa vynímal zlatoružový brokát šiat kráľovnej, ktoré sú privinuté na jej dokonalú postavu. Na hlave sa matne ligoce sieťkovaná čiapka z pravého zlata a drahokamov.

	Vstala, prešla popri nymfe uprostred dvora. Spod mihalníc pozrela k stolu, za ktorým sedela Izabela pri peknom milánskom vyslancovi. Kráľovná pomaly prechádzala dvorom, zhovárala sa so svojimi príbuznými a dvorné dámy ju nasledovali. Prešla dvorom a potom sa stratila za stĺpmi arkád.

	Gróf Marcello rozochveným hlasom rozpráva Izabele o Miláne a jeho umení.

	Vtom sa Izabela zrazu strasie:

	– Je mi chladno. Nedoniesli by ste mi plášť, gróf?!

	Onemel Vstal a pomaly vykročil smerom k palácu. Na chodbe mu vyskočila v ústrety šedivá starena s čiernou čiapočkou na hlave. Keďže nikoho iného na chodbe nebolo, oslovil ju!

	– Jej výsosť donna Izabela si želá plášť.

	Starena prikývla, zahundrala, vykročila pred ním a otvorila dvere.

	Ocitol sa v dvorane potiahnutej purpurom. Na vzácnej skrinke v svietniku horeli dve sviečky. V kresle sedí Beatrica. Bielou obnaženou rukou si podopiera hlavu, ktorá sa v tom šere podobá mramorovej buste v hĺbke izby.

	Kráľovná sa pohla, čudne, ticho a zamyslene prehovorí:

	– Už dávno, ešte v Budíne, som si všimla, gróf, že nie ste na mojom dvore šťastný.

	– Veličenstvo, – a hneď zmĺkol, akoby v tej chvíli naveky onemel.

	Jej temné oči spod dlhých mihalníc sa upriamili naňho:

	– Gróf, viem o vašom utrpení.

	Cítil sa umlčaný, prikovaný. Na okamih sklopil pohľad. Potom ho znova zdvihol k nej. Neočakávané slová ho úplne zmiatli.

	– Strašne sa mýlite, pán gróf, ak si myslíte, že nezbadám každý tieň vo vašich očiach.

	Priznanie, že sa ním zapodieva, znásobilo jeho skleslosť.

	– Ani jeden záchvev na vašej tvári mi dnes neunikol. Keď som hovorila o princovom súboji, ktorý bol vraj iba hrou, vy ste sa veľmi strhli. Áno, práve vtedy, keď som povedala, že princ vytasil meč kvôli nejakej žene… čo bolo príčinou, že ste sa tak strhli?

	– Prekvapenie.

	– Nie, vás prekvapilo, že princ sa bil za ženu, ktorú vy milujete.

	Zbledol.

	– Je to tak?

	– Nie.

	– Prečo to popierate.

	– Lebo princ by nikdy nemohol milovať tú, za ktorú by som ja položil život.

	– A ona to nežiadala?

	– Nie.

	– Teda, alebo ho nepotrebuje, alebo ho nepovažuje za priveľmi cenný, aby mohla prijať takú obeť.

	Pod dojmom jej slov začal sa chvieť ako človek, ktorého zastihla búrka na pustatine a ktorý sa nemá kde skryť.

	– Možno si ešte spomínate, pán vyslanec, na tú udalosť spred štyroch mesiacov v Budíne. V ten večer vaše oči boli na ňu upreté. Vtedy vám povedala: „Gróf, vaše pohľady sú jasne čitateľné listy. Niektorí maďarskí veľmoži vedia aj čítať. A ich nenávisť voči mne je hlboká priepasť, cez ktorú niet cesty ku mne“. Tak vám povedala.

	– Áno, ako ste povedali.

	– A potom dodala: choďte na juh, do chorvátskeho mesta Záhreb, kde sa stretne celý dvor a čakajte. Tam múry možno nebudú mať oči a uši. Povedzte, gróf, otvorene, čo ste očakávali od jej slov?

	– Všetko, po čom prahne muž, ktorý horí plameňom vášnivého zbožňovania.

	Pery sa mu chvejú a ona naňho hľadí, ako sa pozerá kráľovná na otroka, vedomá si, že je pánom jeho života i smrti.

	– A keď bude žiadať záruky, že prejavila svoju náklonnosť hodnému?

	– Niet ničoho, čo by som mohol považovať za nemožné.

	– Vedzte, ona je veľmi nešťastná, a preto hľadá verného spojenca vo svojich bôľoch i bojoch…

	Vyslanec si kľakol. Pery sa mu chveli a šeptali:

	– Otrok počúva rozkazy a úplne sa oddáva.

	Nepohnute na ňu hľadí a ona celkom pokojne vraví:

	– Jej životný osud je spojený s jedným plánom: aby sa princ Ján neoženil s Biankou Sforza. Kto mi pri tomto pomôže, zaslúži si odmenu.

	Cítil sa akoby na neho zo stropu stekal prúd horúcej vody. V jeho hrudi sa preháňali výkriky: zradca! Zradca svojho milánskeho panovníka! Mlč, nezrádzaj svojho vojvodu!

	– Nenachádzate odpoveď, gróf? – spýtala sa, čím spôsobila, že prestrašene ticho skríkol:

	– Kráľ Matyáš a Ludovico už zasnúbili princa s Biankou!

	Strhla sa a vstala.

	– Oklamali ma! Som stratená, zradená, – a vykročila. Vyslanec vyskočil a vystrel k nej ruky. Kráľovná sa náhle obzrela:

	– Čo to vravíte, veličenstvo?

	– Som stratená.

	– Prečo, veličenstvo?

	– Dnes vám ešte nemôžem odpovedať, ešte nie, ale vy budete prvý, ktorý sa všetko dozviete, keď nastane čas. Princ Ján sa však nesmie oženiť s Biankou.

	– To manželstvo predsa neohrozí váš život a vaše šťastie!

	Pomaly podišla k nemu, pozrela naňho skúmavým pohľadom.

	– Oznámte Bianke do Milána, že princ tu miluje nejaké iné dievča, že sa kvôli nemu bije na meče, že sa vysmieva Bianke, lebo kríva, že je ohava, slabomyseľný opilec.

	Oznámte, že ho tu nenávidia, lebo je nemanželským synom slúžky, že nikdy sa nestane kráľom.

	– Už zajtra odíde môj rýchly posol do Milána. Bianka mu vráti prsteň.

	V jej temných očiach sa blyslo. Oheň v jej očiach spálil aj poslednú stopu jeho svedomia, ktoré ho pred chvíľou pálilo pri myšlienke, že sa spreneveril svojmu vladárovi.

	– Teda zajtra na svitaní, Marcello.

	– Na svitaní môj kuriér odíde.

	– Kráľovná sklopila oči, aby skryla radosť z víťazstva. Naklonila sa a začala načúvať.

	– Niekto je za dverami. Zhasnite sviečky.

	A zatiaľ čo sa potichu zakrádala po koberci, vyslanec vzal svietnik a zhasil ho. V izbe zavládla hlboká tma.

	Vo vedľajšej miestnosti šuchot, približujú sa kroky, mocné, rázne a približujú sa rýchlo.

	– Kto to je?

	Kráľova hromová otázka sa ozvala v tme.

	Marcellovi sila toho hlasu prebehla žilami. Zíza do tmy, do bodu, v ktorom videl jej brokátové šaty. Tam kdesi sú dvere na chodbu.

	– Radulo! Radulo! Prines svetlá, nech osvietime tajnú skrýšu! Svetlo! – kričí kráľ z plných pľúc do miestnosti za sebou. Vtom sa niečo zrútilo na podlahu. Marcello sa rozbehol za hlukom, chcel pomôcť kráľovnej pri úteku. Napriahnutými rukami sa v tme dotkne ženského tela. Vášeň a slasť sa pretavia do ošiaľu a ruky sa mu rozochvejú. Mocne privinie ženu na svoju hruď. Marilo sa mu, že žena skríkla do tmy a že sa mu bráni.

	Cez rozhrnuté závesy zrazu doľahlo svetlo.

	Marcello omdlel, ženské telo sa mu vyšmyklo a on sa vrhol k dverám na chodbu.

	– Veličenstvo, ja, ja som sa bezočivo odvážil vstúpiť do dvorany…

	Hromový smiech otriasol dvoranou. Marcello odpadol po druhý raz. Kráľ sa smeje, rehoce. Grófovi víria mysľou myšlienky: „Áno, kráľ zošalel, kráľ sa pominul Hrôzostrašná nevera ženy mu pomútila rozum!“

	Ale kráľ sa naďalej hromovo rehoce.

	– Krásny, nádherný milenec krásavíc a na schôdzke s Nardelou!

	Pohľad na privreté dvere na chodbu a na prevalený stolík s pohármi priviedol Marcella k vedomiu. Pochopil i tušil: bláznivá Nardela strážila dvere svojej panej, ktorá prevrhla stolík, a v tom hluku strčila starenu do izby.

	Situácia sa mu videla veľmi smiešnou, ale spásonosnou.

	A už nadobudol vládu nad sebou. Začal sa smiať spolu s kráľom.

	– Veličenstvo, donna Izabela ma poslala po plášť. Videl som, ako do komnaty vstupuje žena Niesla svietnik. Myslel som si, že je to nejaká pôvabná žena, ktorá mi už dávnejšie padla do očí, preto som sa rozbehol za ňou a objal ju. Svietnik padol, zhasol Keď som počul hlas, chcel som sa samozrejme zatajiť.

	A sám sa začal smiať.

	– Prosím vaše veličenstvo, nevyzraďte ma, celý dvor by sa váľal od smiechu.

	– Bolo by treba maliara, aby som vás zvečnil, gróf, – kráľ sa smial ďalej.

	– Veličenstvo, keď sa mi už stalo to nešťastie, že sme sa stretli takto, dovoľte, aby som vám niečo oznámil: zajtra musím poslať posla do Milána. Môj vladár očakáva správy o návrate vášho kancelára Váradiho so snubným prsteňom. Čo mám oznámiť do Milána?

	– Holú pravdu: že princ vybozkával Biankin obrázok a vyskakoval od šťastia, že dostane za manželku nádhernú ženu! Počuli ste Alfonza. Tá bájka o súboji je falošná, kráľovnú zle informovali.

	– Jej veličenstvo nevie nič o zásnubách?

	– Dohodol som sa s vojvodom Ludovikom, že zásnuby udržíme v tajnosti pre isté veľmi nezvyčajné dôvody. Teda, pre jej veličenstvo zásnuby ostanú tajomstvom. O štyri mesiace bude sobáš. To oznámte Ludovikovi. Už zajtra začneme prípravy na sobáš. Teda, je to tajomstvo. Kto ho poruší, ten je zradca.

	– Áno, veličenstvo!

	Gróf vychádzal z dvorany s pocitom, že opúšťa purpurovú dvoranu ako zradca, ale za cenu nádherných hodín šťastia, ktoré ho čakajú. Vzal Izabelin plášť a náhlil sa na dvor.

	Kráľ odchádzal pomaly. Pri schodisku ho čakal kancelár Váradi, ktorý naňho skúmavo hľadel.

	– Mali ste pravdu, Peter, – povedal kráľ. – Milánsky vyslanec má, alebo chce nadviazať styky s nejakou ženou z môjho dvora, ale zle pochodil. Našiel som ho v takej úbohej situácii, že by sa aj mučeníci zasmiali. Namiesto krásavice, o ktorú malo podľa vás ísť, bola s ním Nardela! Takú hanbu som nevidel.

	– Pozrite, vaše veličenstvo, princ sedí v spoločnosti pánov a jeho pohľad neblúdi po dámach. Nikdy som si to nevšimol. Nemajte obavy kvôli žene, za ktorú sa bil princ Ale dovoľte, aby som sa vás spýtal: hovorilo vaše veličenstvo s kráľovnou?

	– Mám ju trápiť teraz, keď sa práve vrátila z cesty? Nie. Počkám, aby sama prehovorila.

	– Jej veličenstvo sa práve vracia s Gordanou, – upozornil Váradi a ustúpil o krok späť, sledujúc kráľa. Na jeho tvári však nebol ani náznak pochybnosti. Akoby ho zaujala nejaká úplne iná myšlienka, rázne kývol rukou a obrátil sa k svojmu dôverníkovi.

	– Peter! Zišla mi na um skvelá myšlienka. Pomocou Gordany objavím tú ženu. Nebude ani tušiť, že je zbraňou v mojich rukách. Váradi, ostaňte tu, za stĺpom, kým sa nevrátim. Toto bude psychologická pasca, do ktorej padne môj syn.

	Prešiel popod stĺpy, pri ktorých boli dámy kráľovnej a oslovil Gordanu:

	– Nepozerajte toľko na mužov, lebo medzi nimi je aj princ a pekná dáma, kvôli ktorej vytasil meč, tá by vás mohla zbaviť vašich vrkočov!

	Gordana naňho pozrela svojimi zamatovými očami:

	– A ktorá je to, veličenstvo?

	– Choďte za princom Jánom a spýtajte sa ho, ako to len vy viete. Rýchlo, náhlivo, ostro a nečakane: „Výsosť, kvôli ktorej žene ste riskovali svoj život?“

	– Myslíte, že mi to povie? A mám vám tlmočiť jeho odpoveď?

	– Vy ste víchor. Nemusíte mi to hneď vyzradiť, lebo nie je blázon, aby vám odpovedal. Len chcem, aby ste sa princa spýtali presne to, čo som vám povedal.

	Gordana sa náhlivo vzdialila na miesto, kde sa nachádzal princ v rozhovore s pánmi a kráľ sa vrátil k Váradimu.

	– Váradi, dávajte dobrý pozor na princov pohľad. Aj ja budem dávať pozor. Niekto z nás dvoch už zistí, kam podvedome uprel princ svoj pohľad, keď sa ho Gordana spýta na ženu, kvôli ktorej riskoval život.

	Ostali v úkryte a pozorne sledovali, ako Gordana podišla k princovi.

	– Vaša výsosť, iba na okamih, mám česť povedať vám niečo dôležité.

	Princ vystúpil, poodišiel od skupinky a priblížil sa k dievčaťu.

	– Výsosť, dobre ma počúvajte: nehlaďte ani napravo, ani naľavo, ani pred seba. Keď sa vás na niečo spýtam, hneď sklopte zrak a pozerajte dolu Tak teda pozor: „Výsosť, kto je tá dáma, kvôli ktorej ste riskovali život?“

	Ján sklopil oči. Dlho hľadel do zeme.

	– Veľmi dobre. Ničím ste sa nevyzradili.

	– Prečo ste sa ma na to pýtali?

	– Vykonala som rozkaz. Prepáčte mi moju bezočivosť, – potom odišla a ukradomky sa pozrela za stĺp – Tam sa skrýval kráľ a Váradi a zlostili sa. Kráľ hundral:

	– Nepozrel sa ani na jednu. Sklopil oči ako dievčatko. Nezahanbila ma nejaká žena, ktorú by som mal hneď vyhnať z dvora? Vojvoda, víťaz nad Turkami, stojím tu ako ozajstný blázon a nejaká neznáma sa mi vysmieva. Takúto pascu môže vyšpekulovať len neapolská princezná.

	– A ja myslím, veličenstvo, že je to hra kráľovnej.

	Kráľovná sa zatiaľ zhovárala so svojím bratom Franceskom a nenápadným pohľadom pozvala Gordanu.

	– Čo ti hovoril kráľ?

	– Jeho veličenstvo mi povedalo, že som koketa!

	– To vždy hovorí úplne bezdôvodne. Poslal ťa za princom?

	– Áno, povedal, aby som zamenila nemocného dvorného blázna a princovi odohnala isté nepotrebné myšlienky.

	– Nepodarilo sa ti to?

	– Princ je presvedčený, že sa nehodím ani za dvorného blázna. A tak ma prepustil z tejto služby. Vaše veličenstvo, ste jediná na dvore, o kom nemôžem myslieť, že ma nenávidí.

	– A ja jediný, kto vás miluje, – vpadol do rozhovoru mladý neapolský kardinál Francesco a naklonil sa ku Gordane.

	– Zakazujem ti, Francesco, takto sa zhovárať s dievčaťom, ktoré je pod mojou ochranou.

	Brat kráľovnej pokorne ustúpil, ale neodtrhol pohľad od Gordany.

	– Môžeš ísť, Gordana, a keď odídem, nasleduj ma do mojej komnaty.

	Vrátila sa k ostatným dámam. Musela prejsť popri Váradim, ktorý teraz stál osamote s Damirom.

	Mladík sa jej uklonil:

	– Šľachetná slečna, môžem vás konečne pozdraviť?

	– Ak vám to nie je veľmi nepríjemné a nevhodné.

	– Neprotestujete? – spýtal sa Váradi Damira.

	– Bolo by to máme. Nik sa nemôže pochváliť, že šľachetná slečna Gordana by ho považovala za hodného vážnych slov.

	– Keď hovorím hlúposti, vravia, že som vážna. Keď hovorím vážne, vravia, že sa pretvarujem. A preto vám vravím, pán Damir, pozdravte ma, ak vám to nepadne nevhod.

	– Tomu naozaj nerozumiem.

	– Aj pred chvíľou mi niekto nerozumel a predsa som ho zbavila šikovne nastrojenej pasce. Keby som bola mužom, nádherne by som si žila ako dvorný blázon. Takto ma všetci ponižujú.

	Váradi zvraštil obrvy.

	– Povedzte mi, Gordana, prijala kráľovná na ceste posla, ktorý jej priniesol správu o princovom súboji?

	Dievča myklo hlavou až sa jej šperky zachveli. Jej mandľové oči vyzerali ako dva kamene.

	– Pán Váradi, ako pekne sa spytujete na také nebezpečné veci. Lenže vy máte za sebou kráľa…

	– A vy zasa kráľovnú…

	– Za mnou je sprisahanec, ktorý hnije vo väzení. Jeho meno nosím na svojich perách.

	– Váš poručník ušiel z väznice, – šepol Váradi.

	Gordana sklopila oči. Váradi aj Damir sa zahľadeli na jej husté mihalnice, ktoré prekryli jej bledú pleť. Chvíľu stála, akoby zabudla, kde sa nachádza. Potom zdvihla viečka. Oči jej blysli. Po rumenných pekne krojených perách preletel úsmev.

	– Vaša tvár sa úplne zmenila, – povedal Váradi. – V tejto chvíli ste boli nádherná.

	Potriasla hlavou, akoby sa prebudila. A znova prehovorila nevinne, akoby sa na nič nepamätala:

	– Škoda, že nie som dvorný blázon. Ten môže byť vážnym, pravdaže aj vďačným, aby odpovedal, nemali by ste z toho nijaký úžitok, lebo posli nikdy necestujú s nápisom na hrudi, aby bolo jasné, kto ich posiela. Len prídu, ohlásia sa a odídu. Páni, žiada sa mi trochu sa poobzerať.

	Prešibane zakrúžila pohľadom a potom znova vyvrátila hlavu dozadu. Váradi a Damir sa súčasne obrátili, aby videli, od koho sa to Gordana odvracia. Alfonso a Enrico úporne hľadeli na dievča.

	– Mladý gróf Alfonso vás prenasleduje vášnivými pohľadmi, – upozornil Váradi.

	– Nevšimla som si.

	– Ani pri obede? Jednostaj zízal na vás. Určite ste si to všimli.

	– Keď ste taký bystrý pozorovateľ, prezraďte mi, kto je ten vyštafírovaný pánko?

	– To vám povie on sám. Hľa, už prichádza a my sa úctivo a ponížene vzďaľujeme, – a potiahol Damira pod stĺpy.

	Enrico predstavil Gordane Alfonza a po niekoľkých slovách sa šikovne vzdialil. Bez akéhokoľvek úvodu Alfonso povedal:

	– Už dávno prahnem po tom, aby som sa pozhováral s najkrajšou ženou na svete!

	– Vari nepoznáte kráľovnú? Sedí tamto s vyslancami.

	Povedala to tak nevinne, že mladý gróf sa zarazil.

	– Hovorím o vás, slečna, milujem vás…

	– Ja to nemôžem povedať o nikom!

	– Teda, mám otvorenú cestu získať vaše srdce?

	– Celé?

	– Tón vašej otázky je takmer neznesiteľne urážlivý. Napriek tomu vás však milujem. Nevšimli ste si to už pri obede?

	– To znamená, že v Ríme sa mladí páni pri plnom stole klaňajú Amorovi?

	– Slečna, zahrávate sa s ohňom.

	– A vy britkým mečom.

	– Narážate na súboj, totiž, na moju hru s princom?

	– Hra o krásavicu je vari novým zvykom? A veľmi prostým, ponižujúcim…

	– Žiarlite? A na koho?!

	– Na tajomnú krásavicu, kvôli ktorej ste tasili meč.

	– Na moju česť, neviem, o koho ide. Princ to nechcel povedať ani kráľovi. Už mi veríte, že milujem iba vás?!

	– Moja viera nie je taká bleskurýchla ako vaša láska.

	– Chápem. Aby ste mi však mohli veriť, žiadajte dôkazy mojej lásky. Povedzte, aký dôkaz mám zložiť k vašim nohám?

	– Moja hlava nevie tak rýchlo vymýšľať. Ak budete mať deň-dva trpezlivosti, možno niečo vymyslím.

	– Šaliem za vami.

	– Ja som krotiteľka kráľových levov. Nevideli ste ich klietku? To vám ukážem zajtra. Kráľ vždy so sebou vodí nádherných levov. A levicu. Je nádherná a krotí ich. Pozrite, prichádzajú dvorní mudrci.

	– Ostaňte, prosím.

	– Preboha, moja dobrá povesť je ohrozená.

	Rozmarne pohodila peknou hlavou a odcupitala za ostatnými dvornými dámami. Tučný Galeotti prichádzal s chudým vyšším pánom.

	– Toto je môj priateľ Bonfini. Má to šťastie, že na dvor ho uviedla kráľovná. Zdá sa však, že máte zlú náladu, gróf. Vyzeráte ani keby vás zložili z ražňa.

	– Niečo podobné, – a pozrel smerom ku Gordane. – Je očarujúca, pôvabná, ale nedá sa s ňou vychádzať.

	– Veď Enrico vám povedal: ochladnete, len čo s ňou prehovoríte.

	– Naopak. Horím ako fakľa: ale povedzte mi, pán Bonfini, alebo obaja: ako sa vám páči to nádherné ohnivé dievča?

	– Ako krásna kniha napísaná nečitateľnými písmenami.

	Všetci traja sa zasmiali.

	Kráľ Matyáš dlho sledoval svojho syna. Nakoniec ho pohľadom privolal k sebe.

	– Ján, čo to dnes bolo pri stole? Kráľovná hovorila o vyvolenej tvojho srdca?

	– Nič o tom neviem, otče.

	– Vidí sa mi, že kráľovná je lepšie zasvätená do ľúbostných tajomstiev môjho syna než ja. Azda si s ňou už rozumieš:

	– Nezaslúžim si také slová, otče.

	– Tak mi povedz meno tej ženy!

	– Aj keby ste ma vydedili a vyhnali, jej meno nevyslovím.

	– Tvoje tvrdohlavé mlčanie je najlepším dôkazom, že ju miluješ.

	– Neviem, čo je to láska.

	– Nevedel si, ale po tieto dni ťa sledujem. Každú chvíľu zisťujem všetko, čo spočíva na dne tvojho srdca, Ján. Uviazol si v jej sieti.

	– Nik mi nehodil sieť, otče.

	– Ján, vezmeš si Bianku.

	– Áno, otče môj.

	– A dávaj pozor: kto sa postaví proti tomuto sobášu, alebo sa pokúsi ho prekaziť, toho budem považovať za velezradcu. Chápeš dosah týchto slov?

	– Chápem. A nemám nijaký dôvod, aby som sa vzpieral vašej vôli.

	– A povedz to aj jej.

	– Nemám nijaké právo o tom komukoľvek hovoriť.

	– Tým lepšie pre teba.

	Kráľ čosi zahundral a potom ticho povedal:

	– Prenikám do tajomstiev tureckého tábora, do pletiek a intríg Fridricha HL, do falošnej hry Vladislava Českého a tu na mojom dvore moju ostrozrakosť ťahá za nos nejaká žena. Ani zradu by som tak kruto nepotrestal, ako túto hanbu.

	Syn a otec na seba skúmavo a dlho pozerali.

	– Ján, ak ju máš rád, ujdi pred ňou.

	Dvorný ceremoniár oznámil:

	– Veličenstvo, odchádzame do mesta. Jej veličenstvo bude jazdiť. Chce sa ukázať národu.

	– Veľmi pekné. Teda, ideme.

PALMA KRÁĽOVNEJ

	Beatrica čaká kráľa. Brokát a hodváb v hustých záhyboch drapéria šuští vôkol nej. Zo širokých rozstrihnutých rukávov, čo sa spúšťajú až po podlahu, sa belejú jej obnažené ruky vystreté a pripravené objímať.

	Kráľ vstúpil a zastal.

	– Konečne sme sami, Matyáš, poď ku mne. Dávno sme nesedeli jeden vedľa druhého.

	A potiahla záhyby šiat, aby mu na úzkom sedadle urobila miesto. Pomaly sa k nej spustil.

	– Beatrica, si spokojná s privítaním?

	– Taká spokojná, až som úplne rozrušená. Nemohla by som zaspať. Dlho sme sa nevideli, muž môj. Nezabudol si na toto milé oslovenie?

	– Nezabudol, Beatrica.

	Hlas mu znel pokojne, ale oko pozorne hľadelo.

	– Vo vojne si zabúdal, ale tu ti moja mramorová busta pripomínala, že Beatrica je hrdá žena kráľa, ktorého sláva siaha ďaleko za hranice.

	Hľadela na neho s obdivom, ktorému nemohol odolať. Usmieval sa. Pochvaly a uznanie ho robili slabým.

	– Prinášam ti svoje srdce, plné lásky a hrdosti, muž môj slávny.

	– Ďakujem, Beatrica, – odvetil pokojne, hoci jej chválospev ho oberal o istotu.

	– A ešte niečo som ti doniesla, Matyáš!

	Vstala, podišla k skrinke a vytiahla zelenú palmu. Hľadel na ňu, ako ľahkým a dôstojným krokom kráča k svojej mramorovej buste, ako dvíha bielu peknú ruku. Na chvíľu sa jeho pohľad zastavil na peknej bielej pletia zachvel sa. Vzápätí sa však upokojil zaujatý jej pohybom. Beatrica položila na bielu mramorovú bustu zelenú palmu. Jej živý profil sa zlial s kamenným.

	– Čuduješ sa, Matyáš? Teda nechápeš?

	– Palma znamená slávu, triumf.

	– A mier. Mier medzi nami, Matyáš!

	– Medzi tebou a mnou?

	– Medzi nami tromi.

	– Myslíš na Jána?

	– Pravdaže.

	Stála na tmavom koberci vo svetle sviec, ktoré zdôrazňovali jej krásu. Tmavé vlasy sputnané šperkami boli zaliate svetlom benátskeho lustra. Zvláštny účes vo svetle sviečok vyzeral sťa aureola. Stála dôstojne, pokojne, nehýbe sa, vedomá si toho, ako pôsobí jej dôstojná krása v takejto póze.

	– Pol roka, ba aj viac som žila vzdialená od teba. Dosť dlhý čas na premýšľanie. Niekedy človek prežije toho v živote menej než v myšlienkach. Za tých šesť mesiacov som veľa zažila – v myšlienkach.

	Jej hlas znel sťa nejaký vzdialený zvon. Ešte vždy stála na tom istom mieste, akoby načúvala svojmu hlasu, svojim slovám a upierala tmavé oči na kráľovu tvár, ktorá bola plná napätia a očakávania.

	– Zahľadela som sa do seba, Matyáš. A keďže mi všetko bolo jasné, poobhliadala som sa vôkol. Bol si tam ty, iba ty, a ďaleko za tebou v hmle som zazrela Jána, bledého a smutného. Áno, nenávidela som ho.

	– A prečo?

	– Na túto otázku ti môžem odpovedať až dnes, keď som všetko prežila vo svojich myšlienkach. Teraz to viem a priznám sa s tým.

	Jeho zreničky boli nehybné. Zamyslene a pozorne na ňu hľadel.

	– Nikdy som netušila, ako som ponižovala samu seba, keď som ho nenávidela. Teraz mi je jasné: akoby som v ňom nenávidela svoju sokyňu.

	– Minulosť, dávna minulosť!

	– Nepovažujem to ani za minulosť, Matyáš, to nie je tvoja minulosť. Nič to nie je. Muži, hoci sú aj králi, berú si kadejaké dievky a pritom na nič nemyslia – ani oni, ani tie dievky. A tebe sa pritrafilo, že sa narodilo dieťa. A keďže máš šľachetné srdce, nedal si ho na výchovu nejakému barónovi. Nevedome som ťa ponížila žiarlivosťou na stvorenie, ktoré mi nesiaha ani po päty. Možno som tvojho syna nenávidela práve preto, lebo bol dôvodom môjho sebaponižovania. Ale za ten čas, čo som strávila v Budíne sama, vyšla som na správnu cestu: zotrela som stopy poníženia. V skutočnosti tvoj syn je tvoja krv. Teda, chcem mu byť dobrou poručníčkou. Vidíš, Matyáš, preto som doniesla palma Odteraz nech nie sú nijaké rozpory pod našou kráľovskou strechou.

	Kráľ pomaly vstal a podišiel k nej – krok po kroku – akoby cestou premýšľal, uvažoval a usiloval sa do všetkého preniknúť. Hľadel jej priamo do očí. Beatrica mu vychádzala v ústrety s napriahnutými rukami.

	– Beatrica, toto je dôstojné tvojho umu a srdca, – povedal kráľ milo.

	Bielu obnaženú ruku mu položila na rameno a úplne zblízka sa mu zahľadela do očí. Urobil pohyb, akoby ju chcel odviesť ku kreslu, ale ona mu v tom zabránila, položila mu na plece aj druhú ruku:

	– Tvoj život, to je boj a sláva. Aby tvoj boj bol ľahší a sláva milšia, ozdobila som ťa touto palmou.

	– Toto je môj najkrajší deň, – povedal pokojne a prívetivo. Ani sa nepohol, akoby ešte stále váhal a skúmal situáciu.

	– Matyáš, ešte sa dožiješ aj krajších dní. Tvoj syn je tvoja krv. Budem sa o neho starať, akoby ho porodila niektorá z tvojich dvoch predchádzajúcich kráľovských manželiek. Chcem ti pomôcť, aby si mládenca urobil šťastným.

	– Teraz chápem srdečnosť, ktorou si ho dnes privinula.

	– Akoby to bolo v protiklade s tým, čo som dnes spomenula na margo udalosti s Alfonzom Borgiom. Ale urobila som to preto, aby som celému dvoru a hosťom dokázala, že som sa voči nemu zmenila, že budem voči nemu dobrá, dokonca neodsúdim ani súboj kvôli žene, ktorú miluje. Naopak, práve ja sa budem prihovárať za jeho lásku, lebo to dievča je ho hodné.

	Posledné slová v ňom prebudili radosť a nádej, že sa konečne dozvie to, čo sa mu doteraz nepodarilo:

	– Beatrica, myslíš si teda, že je dôstojná kráľovského syna?

	– Dcéra vojvodu a sestra tvojej ženy je ho dôstojná.

	– Izabela?!

	– Ako? Ty to nevieš?

	– Veď ona dala slovo Enrikovi.

	– Áno, povedala mi, že si ju zastihol vo chvíli, keď si Enrico chcel vynútiť prísahu, že sa nevydá za Jána. Takmer zošalel, keď sa dozvedel, že Ján sa mieni biť s Alfonzom kvôli nej. Ján, tvoja krv, prudko vzplanul. Akoby som teba videla.

	Obaja do krajnosti napli všetky svoje sily, aby skryli svoje myšlienky.

	– Tvoj syn bude s Izabelou šťastný, ubezpečujem ťa, lebo ona ho z celého srdca miluje. A práve to bol dôvod, pre ktorý som ťa prosila, aby si odmietol akékoľvek iné manželstvo pre Jána.

	Neviditeľné iskry preskakovali medzi nimi, ale hasili ich svojím pokojom:

	– Škoda, že si mi to nepovedala skôr, – povedal kráľ, – už by sme nemali dve prekážky…

	– Aké?

	– Po prvé, Enrico v ošiali žiarlivosti narobí hlúposti.

	– Ak čo len pípne, pošlem ho do Neapola. Teda, ponad túto prekážku sme sa dostali. A tá druhá?

	– Vojvoda Ludovico už vie o mojom úmysle oženiť Jána s Biankou.

	V očiach jej zažiarili iskry, ktoré hrozili, že sa premenia na blesky.

	– Kto o tom povedal Ludovikovi?

	– Gróf Marcello nemohol čakať a poslal vojvodovi správu, že pošlem pytačov.

	– Môj otec vybral Bianku Sforza za snúbenku pre môjho brata a keďže on je dedič trónu, vojvoda Ludovico ju radšej než za Jána vydá za neapolského princa, pretože ten ju urobí kráľovnou. Ján je síce bohatý, ale celý život ostane iba kniežaťom liptovským.

	Na chvíľu bola medzi nimi krajne napätá situácia. Beatrica hľadela na neho milo a kráľ jej musel odvetiť pokojne, hoci v pozadí sa blysol jeho úmysel.

	– Jánovi astrológovia predpovedali, že sa stane vladárom. A dnes si to šeptajú aj naše stavy.

	– Ján tvojím nástupcom?

	– To je želanie všetkých stavov a veľmožov. Teda, Ján si vezme dcéru vladára, Ludovico je mocný a Bianka bohatá.

	Spustila viečka. Temná línia jej vysokých obŕv akoby sa ešte väčšmi zvýšila a presnejšie načrtla.

	– Ty žartuješ.

	– Prosím?

	– Ak by si naozaj chcel svojho syna urobiť následníkom, potom by si určite najskôr pomýšľal na sobáš, ktorý by ťa ešte väčšmi spojil so mnou a s neapolským kráľom. V takom prípade by si pre Jána popýtal moju mladšiu sestru.

	– S tvojím slávnym otcom a jeho rodinou ma cez teba spájajú najkrajšie a najmilšie spojenia, a s tebou ma nemôže spájať nič mocnejšie než srdce. Preto treba, aby som na juhu hľadal ešte viac spojencov a priateľov.

	Pomaly, veľmi pomaly sa obrátila a ledvačujným krokom prešla späť pod luster, tam sa zastavila a obrátila. A kráľ pozorne sledoval, takmer číhal na každý pohyb jej tela. Keď sa obzrela, pohľad mal pokojný a sústredený.

	– Beatrica, v Budíne si sa iste dozvedela o mojich úmysloch s Jánom, – začal teraz on, lebo ona mlčala.

	– To, že má byť tvojím následníkom?

	– O tom sa veľmoži už dohodli napevno.

	– Ani slova som nikdy nepočula o tom, že by niekto myslel na Jána.

	– Naozaj nikto?

	– Ani tvoji najvernejší stúpenci!

	– A protivníci? – skočil náhle ako mačka a skúmavo na ňu pozrel. Ľahostajným pokojom vydržala útok.

	– S tvojimi protivníkmi sa Beatrica nebaví o štátnych veciach.

	– Zle si ma pochopila Nikdy mi nezišlo na um, že moji protivníci, bývalí sprisahanci, rozprávajú o mojich kráľovských činoch s kráľovnou, ktorá je mojou milovanou ženou a spoluvladárkou.

	– Prečo si sa ma teda spýtal, čo si o tom myslia tvoji protivníci?

	Pritom na neho pozrela doširoka otvorenými očami a jej hlas znel pokojne a úprimne.

	– Lebo v Budíne ťa počas mojej neprítomnosti navštevoval Bánffy a ostatní.

	Ostala nehybná, takže na okamih pripomínala vlastnú mramorovú bustu, vedľa ktorej stála. Nič nevyzradilo, aký dojem na nej zanechali kráľove slová. A kráľ rovnako nehybne hľadel a čakal na nejakú známku údivu. Namiesto toho Beatrica sa pokojne spýtala:

	– Váradi ťa informoval?

	– Spýtal som sa ho, s kým sa rozprával na dvore. Spomenul Bánffyho.

	– Biskup Peter je naozaj tvojím zlým duchom, Matyáš.

	– Beatrica, vieš, že vždy som bol pánom seba a svojej vôle.

	– Viem, že nepodliehaš vplyvu nikoho, ale zákonite musíš podľahnúť mylným informáciám.

	– Znamená to, že biskup klamal? Bánffyovci neboli na dvore?

	– Boli, a práve u mňa!

	Opäť uplynula chvíľa v trápnom mlčaní. Kráľ čakal.

	– Využili tvoju neprítomnosť, aby ma požiadali o milosť. A prosebníkov musím prijať. Poprosili ma, aby som im dopomohla k tomu, aby im kráľ znova daroval svoju milosť, aby zabudol na všetko, čo vo svojej zaslepenosti proti nemu popáchali.

	– A ty si ich odmietala?

	– Áno, tri razy som ich prijala a máme chodili na dvor. Nakoniec som súhlasila so sprostredkovaním. Presvedčila som sa, že to myslia úprimne. Veď to je prirodzené. Tvoje nedávne triumfálne víťazstvá na bojovom poli v Bosne a aj víťazstvá nad Fridrichom a Vladislavom Českým sú presvedčivé a sprisahanci zistili, že urobia veľmi múdro, ak sa pokoria a poprosia ťa o odpustenie.

	– Doslova to isté som povedal biskupovi Váradimu. Vopred som vedel, že to tak bolo a Váradi mi to potvrdil…

	– Lebo jedine toto je správne a prirodzené. Teda, zišli sme z cesty, na ktorej sme si nerozumeli.

	Znova podišla bližšie a takto prehovorila:

	– Úprimne som sa rozhodla, že k Jánovi budem dobrá a starostlivá. Pravdaže tak, aby som povzbudila jeho lásku k Izabele. A preto, Matyáš, chcem, aby si mi odpovedal na jednu otázku, ale úprimne. Naozaj mieniš Jána urobiť následníkom svojho trónu?

	– Azda to nie je prirodzené?

	Spustila hlavu, akoby ju niekto udrel do tyla.

	– To som ani netušila. Teda, tak miluješ dieťa nejakej inej, že zabúdaš… neberieš do úvahy…

	– Čo?

	– Že máš mladú, zdravú ženu, ktorá ti dá zákonného syna.

	– Beatrica!

	V jeho hlase boli aj výčitky.

	– Šesť mesiacov som žila iba tejto jedinej myšlienke. Pozvala som si z Talianska najmúdrejších lekárov, ktorí zužitkovali všetky vedomosti sveta, aby splnili jedinú moju túžbu, aby sa vyplnila jediná túžba vojvodkyne Sforza po dvanásťročnom manželstve.

	Čo mi to hovoríš, Beatrica?

	– Hanbím sa za to, čo hovorím. Ešte väčšmi sa hanbím za to, že dúfam, že som dúfala, že ty skríkneš od radosti, keď ti oznámim, že najväčší taliansky lekár Bartolomeus vyhlásil po piatich mesiacoch, čo ma liečil, že niet nijakých prírodných prekážok, aby som porodila.

	– To povedal Bartolomeus?

	– A napísal ti to v liste, ktorý ti po mne posiela. Aj florentínski astrológovia potvrdili: o rok porodím syna.

	Ešte vždy stál pevne, ale všetka jeho sila zmalátnela.

	– Netušila som, Matyáš, že vôbec už nemyslíš na mňa. A ako na teba hľadím, musím sa zahanbiť, lebo náš syn by stál v ceste tvojmu!

	– Beatrica!

	Chytil jej ruky a zložil ich dolu, lebo si zakrývala oči.

	– Zabil si moju radosť a moju nádej, ktorá ma celú premkla. Nádej, že ti dám syna následníka, zákonitého dediča. Ty ho nepotrebuješ, lebo ty už následníka máš.

	Kráľove obrvy sa chveli a pery mal stisnuté. Beatrica ho chytila za ruky a vstala.

	– Priveľmi je bolestivá táto chvíľa, Matyáš. Môj príchod do tohto mesta znamená pre mňa smrteľný úder. Tvoje srdce okupuje syn inej ženy.

	– Beatrica, nič som si neželal väčšmi než dediča z nášho manželstva. Až keď som stratil nádej, že zanechám na tróne svoju zákonitú krv, neupustil som od úmyslu s Jánom. Beatrica, keby sa splnilo to, čo hovoríš, bol by som veľmi šťastný.

	– Videla som ti na očiach údiv, a nie šťastie.

	Znova si zakryla tvár rukami a zavzlykala. Kráľ sa sklonil a položil svoje ruky na jej ramená.

	– Upokoj sa, Beatrica, keby to bolo…

	– Tvoje úmysly s Jánovou svadbou dokazujú, že nechceš syna od neapolskej princeznej. Dobre, nech je tak, nech sa uskutočnia tvoje úmysly.

	– Beatrica, ver mi, keby sa to stalo, upustil by som od svojich úmyslov.

	– Nie, nie, všetkému je koniec Ty si už svoje povedal. Neverím ti už. Ty si neželáš manželského syna.

	Vstala a vykročila.

	– Ako dôkaz toho, čo si želám, odložím všetky svoje úmysly a zámery.

	– Odložíš? Čo to znamená?

	– Keby sa nám narodilo dieťa a bol by to syn, moje plány s Jánom by boli zažehnané, ale keby sa nám narodilo dievčatko, moja túžba ponechať na tróne svoju krv by zas ležala iba na Jánovi. Ty nevieš, čo som myslel, Beatrica, keď som to povedal: odpoviem ti. Robím tak vo veľkej a úprimnej nádeji, že sa splní to, čo si mi sľúbila.

	– Ty sám vieš, že svoje činy riadiš radami astrológov a oni povedali, že o rok…

	– Termín neurčujem, Beatrica, to je v rukách prozreteľnosti… ja, ja všetko odkladám.

	– Mám ti veriť?

	– Ver mi!

	Vôľa víťazného vojvodcu, sebavedomého kráľa padla spolu s jeho hlavou na biele mramorové ženské ňadrá a na jej ústach sa rozhostil úsmev uvážlivého a chladnokrvného víťaza…

PANOVNÍKOVA PANOVNÍČKA

	Na druhý deň ráno kráľ vstúpil do svojich komnát Jeho starý dôverník dvoran Radulo už sedel pri práci a usporadúval knihy na stole. Len čo pážatá otvorili dvere, vstal. Malé starcove príjemné oči sa vpili do kráľovej tváre tak indiskrétne, že vzal zo stola akýsi papier a predstieral, že sústredene študuje.

	Nakoniec sa začal prechádzať po izbe, ale Radulo vycítil, že pánovi sa ako obyčajne žiada dôverného rozhovoru, a preto sa pokúsil posmeliť ho pohľadom. Tomuto vyzvaniu Matyáša neodolal a hľadiac do zeme sa spýtal:

	– Nikdy si nemal ženu?

	– Chvála buď vôli božej, ktorá ma ušetrila ženského panstva.

	– Prečo hovoríš panstva?

	– Ženy vždy vládnu nad mužom, či je žobrák a či kráľ.

	– Starče môj! Pravdu vravíš. Ženy vládnu aj nad kráľmi, a majú dve žezlá: slzy a krásu.

	– A prefíkanosť…

	Odpoveď bola vyslovená prosto, bez akéhokoľvek dôrazu a kráľ akosi hlbšie sklonil hlavu. Zamyslel sa a chcel niečo povedať, keď vstúpil kancelár Váradi. Kráľ nepríjemným mlčaním privítal kancelára. Mlčaním a pohľadom, čo bolo významnejšie a silnejšie než akékoľvek slová. Kráľovo mlčanie prinútilo Váradiho, aby sa nemo uklonil a sadol si k svojej práci. Kráľ prikázal, aby mu pozvali milánskeho vyslanca.

	– Odprevádzal jej veličenstvo do kostola, – podotkol Váradi a kráľ prikývol.

	Vstúpili dvaja kráľovi tajomníci Bakač a Filipec. Aj oni očakávali, že kráľ im oznámi niečo dôležité. Ale začal hovoriť o iných štátnych veciach, akoby od príchodu kráľovnej neboli očakávali nič, čo má súvislosť s otázkami štátu.

	Potom ohlásili milánskeho vyslanca grófa Marcella, ktorý práve priviedol kráľovnú z kostola. Jeho tvár bola nezvyčajne veselá, oči mu žiarili šťastím, napriek tomu, že Váradi na neho niekoľkokrát bezočivo pozrel. Stál oproti kráľovi a pozorne počúval jeho slová.

	– Rozhodol som sa, gróf, že vojvodovi do Milána napíšem list. Hoci som Fridricha vyhnal z Viedne a dobre som sa tam uchytil, možno sa pripravuje, aby ma znepokojoval. Mohla by vzniknúť nová vojna, čo ma núti, aby som princovu svadbu odložil na krátky, veľmi krátky čas. Šesť, možno osem mesiacov…

	Kráľovi dôverníci odložili perá, Váradi zdvihol svoje malé oči ku kráľovi, ale ten sa vyhol jeho pohľadu a pokračoval v rozhovore s vyslancom. Filipec a Bakač pozreli na seba, akoby jeden druhému hovorili: „Niečo také sme čakali.“

	Vyslanec ešte dobre neodišiel, keď vstúpil princ Ján.

	– Prišiel som, môj kráľovský otče, aby som vám zaželal dobré ráno.

	– To je pekné, ale prečo si neodprevadil kráľovnú do kostola? Mal si jej vychádzať v ústrety, dala ti svoje srdce. Nech do nášho domu vstúpi mier a pokoj.

	Princ mlčal. Bolo počuť prudké škrípanie Váradiho pera. Kráľ Jána nezvyčajne rýchlo prepustil. Vzápätí kráľ pokračoval vo svojich vladárskych povinnostiach bez toho, aby Váradi čokoľvek povedal.

	V tom vstúpili do dvorany ceremoniári Maďar Orbán a Chorvát Stjepan Mladenčič a obaja komorníci Ladislav a Mihajlo.

	– Čo je? – spýtal sa kráľ. – Čo je toto za deputáciu?

	Orbán sa uklonil.

	– Veličenstvo, gróf Enrico dáva dvoranom príkazy, ktoré vonkoncom nepatria do jeho pôsobnosti. Porušuje moje príkazy a dokonca ma tak kruto urazil, že som mal vytasiť meč, keby to vaše veličenstvo nebolo zakázalo…

	– Čo sa zas deje? – Zas začali staré zvady? Mám už toho dosť. Nedovolím, aby sa dva dvory medzi sebou zabíjali. Nech nastane pokoj a láska medzi dvormi a vy by ste mali byť vzorom!

	– Veličenstvo, nikdy proti mne nevystúpili tak bezočivo, ako dnes ráno.

	– Dobre, dobre, ja im poviem. A vy buďte trpezliví. Choďte!

	Nespokojní vyšli na arkády:

	– Prečo sa hneváte, – podotkol Stjepan Mladenčič. – Teraz je tu, nuž kráľ počúva.

	Mihajlo a Ladislav zo Srednjice sa zastavili:

	– Taký junák a pod papučou!

	– Keby to tak Turci videli!

	A odišli so zvesenými hlavami tichí a zamyslení, akoby ich mora prikvačila. Dvorania kráľovnej naopak, prechádzali popri nich a bezočivo ich provokovali. Dva dvory, jeden proti druhému: so starým opovrhovaním a zvýšenou nenávisťou. Kráľ Matyáš sklopil zrak, akoby sa bál stretnúť s pohľadmi svojich stúpencov.

	Zrazu oznámili, že na biskupský dvor prišiel pápežský vyslanec z Ríma. Na kráľovu žiadosť Bakača Filipec odišli na Kaptol za pápežovým vyslancom. Váradi ostal s kráľom sám. Kancelár vstal a poklonil sa.

	– Veličenstvo, prosím, aby ste ma prepustili zo svojich služieb.

	– Čo sa vám to pomotalo v hlave? Dajte si pozor, za takéto slová z tejto komnaty vedie cesta do temnice.

	– Ako si vaše veličenstvo želá…

	– Vaša bezočivosť skutočne nepozná hraníc…

	– Ak sú úprimnosť a vernosť sestry, potom vaše veličenstvo sa nepomýlilo vo svojom úsudku.

	– Vo svojej vernosti sa búrite proti mne?

	– Búrim sa proti tomu, aby vaše veličenstvo zborilo kráľovstvo, ktorému dalo slávu a silu. Veličenstvo odkladá princov sobáš, teda ohrozuje bezpečnosť kráľovstva.

	– Odsúdili ste ma na skorú smrť. Azda si myslíte, že sa mienim pobrať zo sveta skôr ako zanechám následníka trónu? Štyridsaťsedemročný muž má ešte dosť času.

	– Pred troma dňami vaše veličenstvo zdôrazňovalo, že nemá čas a oznámilo, že sobáš sa musí uzavrieť do štyroch mesiacov. A vraj kto sa opováži tento sobáš oddialiť alebo prekaziť, bude považovaný za velezradcu.

	– Čo by ste povedali na to, keby sa mi narodil syn?

	V malých biskupových očiach zaihralo čosi ako výsmech.

	– Pred troma dňami, keď som vaše veličenstvo v tejto sieni informoval, skríkli ste na mňa, aby som zbytočne nehovoril o nemožných veciach.

	– Pred troma dňami bola situácia iná.

	– To je pravda.

	– Do čerta, čo chcete, Peter?!

	– Aby ste ma zavreli do temnice, tam moje svedomie musí zmĺknuť.

	– Hryzie vás za to, že ste na slobode?

	– Zodpovednosť za to, že by som mlčaním súhlasil s vašimi činmi. Kráľ nahnevane tresol päsťou do stola.

	– Za svoje činy si zodpovedám sám.

	– Dobre, veličenstvo. Potom prosím, aby ste vyriešili aspoň to, čo sa ma týka ako kancelára. Sľúbili ste, že sa spýtate kráľovnej, aké má dôvody proti sobášu, ktorý ste práve teraz odložili.

	– Dôvod je oprávnený. Kráľovná je zdravá a mladá a ešte mi môže dať zákonného potomka.

	– Zhováralo sa o tom jej veličenstvo s ľuďmi, čo sa sprisahali proti vám?

	– Nie, o tom nehovorila, – rozzúril sa kráľ, – sprisahanci kráľovnú poprosili, aby im sprostredkovala milosť.

	– Vaše veličenstvo tomu verí?

	Kráľ vyskočil:

	– Vaša nenávisť voči kráľovnej vás dovedie na popravisko!

	– A slabosť vášho veličenstva voči kráľovnej dovedie kráľovstvo do záhuby. Za tieto slová som ochotný položiť hlavu. Nech si veličenstvo nemyslí, že hovorím vo svojom mene. Všetci vaši stúpenci a vyslanci, ktorí vás verne milujú a ktorí sú oddaní tomuto kráľovstvu, si želajú upokojenie, aby sa otázka následníctva už raz vyriešila. Od toho závisí mier a existencia tohto kráľovstva. Veličenstvo najlepšie vie, že v prípade vašej náhlej smrti, pri dnešnom stave, toto kráľovstvo by sa stalo scénou pre boj o korunu.

	Namiesto toho, aby kráľ vzplanul, mlčky sa obhliadol vôkol seba, akoby zacítil zákernú slabosť, ktorá sa zakráda vôkol neho. Váradi využil príležitosť:

	– Vie si vaše veličenstvo predstaviť, že Bánffy a jeho priatelia by prosili vašu milosť? Ak je to pravda, prečo už dávno neposlali svojich prosebníkov? Štyri mesiace stačili. Prečo neposlali svoje oddiely na bojové pole na znak pokornosti voči vášmu veličenstvu? Prečo neprišli, ako prišli Chorváti, aby sa bili s Turkom?

	Zatiaľ čo toto hovoril, kráľ hľadel pred seba. Pohľad mu padol na brokátový záves, ktorý sa zľahka chvel. Ticho k nemu podišiel a odhrnul ho.

	Na druhej strane stála starena s čiernou čiapkou na šedivých vlasoch a v ruke mala striebornú nádobu s figami.

	– Vaša kráľovská výsosť, čerstvé figy z mojej vlasti, prosím, vezmite si.

	– Neotravuj, nevyrušuj ma, choď, – rozhneval sa a poslal starenu, aby do vedľajšej miestnosti odniesla figy a položila ich na stôl.

	– Veličenstvo, – podotkol Váradi a zdôrazňoval každé slovo, – bolo by dobré, keby ste až tak veľmi nemali rád figy…

	– Aby ma nimi niekto neotrávil?

	– To nevravím, ale niečo mi hovorí, že figy rozhodnú o osude tohto kráľovstva.

	– Veru aj rozhodnú, lebo kráľ i jeho kancelár jedia z jednej misky, – ponúkol biskupa a sám si jednu vzal a zahryzol. – Naozaj osviežujú. Dnes ich priniesol kuriér z Talianska.

	– Ak bude mať vaše veličenstvo aj naďalej rado figy, z tejto misy sa budú tešiť a triumfovať vaši nepriatelia.

	– Nechcete mi azda poradiť, aby som sa rozviedol so ženou a zanevrel na jej telo?

	– Veličenstvo, včera večer ste mi povedali, že ten, kto sa pokúsi spochybniť vaše úmysly, narazí na skalu! A dnes vidím, že na skalu narazili vaše úmysly.

	Kráľ nahnevane odhodil figu na stôl:

	– Zapamätajte si, Váradi, každého iného človeka, ktorý by sa opovážil takto sa so mnou zhovárať, by som vrhol do väzenia. Ale poznám vašu vernosť a poznám váš jazyk! Odložil som sobáš a ostanem pri tom, kým sa plne nepresvedčím, či sa naplní predpoveď chýrneho lekára Bartolomea a florentínskych astrológov. Som presvedčený, že vy by ste boli najšťastnejší, keby sa mi narodil zákonný syn!

	– To by naozaj bolo šťastné riešenie!

OSUDNÁ BOJOVÁ HRA

	– Chceme princa Jána, princa!

	– Nech žije princ Ján!

	– Nech vystúpi princ! – kričali diváci, čo sa tiesnili na poľane pod Gričom.

	– Nechceme takúto komédiu, – radia z plných pľúc, zatiaľ čo pred nimi uprostred kruhu bojujú štyria bojovníci. Na ich brneniach vlajú žlté, červené, zelené a modré stuhy a z vysokých prilieb veje pestré perie. Koňom zo sedadiel sa spúšťa naberaná látka až po zem ako vlečka. Len konské hlavy vykúkajú spod tohto čudného šatu. A ľudia sa posmievajú:

	– Páni a kone nosia sukne. Nech vystúpi princ Chceme vidieť princa Jána.

	Na tribúne pod modrým baldachýnom sedia kráľovná, kráľ a rad príbuzných kráľovnej a dvoranov. A za tribúnou, na čistine, úplne sám stojí Alfonso. Brnenie si zahalil červeno-bielou tunikou. Z prilby mu padá celý krík peria. Jednostaj sa obzerá smerom k ohrade, kde je otvorený východ z tribún. Stade sa zrazu prikradol Enrico v sviatočnom šate účastníka bojových hier.

	– Ste pripravený, Alfonso?

	– Ako nikdy! A princ?

	– Tam je, vo svojom kráľovskom stane. Nič netuší. Čaká.

	– Veď sa dočká…

	– Povedzte, Alfonso, vaša hra s ním bude trvať dlho?

	– Kým mu neprerazím rukavicu alebo ho nechytím pod krk. A len čo pocítim, že môj meč našiel jeho kožu, začnem ochabovať, strácať silu, nech ma princ porazí. Enrico, čo je to tam za hluk a krik?

	Živé výkriky od bojiska prilákali oboch k ohrade tribún. Zazreli, že doprostred kruhu pre bojové hry vošlo zo dvadsať jazdcov. Na ich čele na ušľachtilom koni sedel muž v červenom, zlatom vyšívanom dolománe, s troma radmi dukátov okolo krku. Meč mal vykladaný drahokamami, šišak zdobený zlatom a perlami. Spod šišaku vykúkajú čierne vlasy. Z mužských čŕt tváre vyžaruje akási šľachetnosť, mohutné fúziská. Sebavedomá sila vystupuje z celého jeho zjavu, ktorý sa nad ním vznáša ako aureola junáka.

	– Na mojhriešnu, tento sa podobá na rímskeho imperátora, – udivene prehovorí Alfonso. – Veď tie dukáty sú kráľovské.

	– To je vojvoda Lovro Iločský, syn bosenského kráľa Nikolu, ktorý padol vo vojne s Turkami.

	– Syn bosenského kráľa? Prečo som to nie ja? Všetky dukáty a všetko zlato, čo je na ňom, by patrili mne.

	– Oveľa viac, môj gróf, ten má dukátov, koľko vy vlasov na hlave a jeho dvory sú naozaj vojvodcovské. Naslovovzatý junák a pozrite, ako ho ľudia pozdravujú.

	– A pekný je ako hora. A ako mu kráľ priateľsky podáva ruku.

	– Má ho rád a váži si ho, lebo v boji je to jeho prvá ruka. Nazývajú ho kráľovým mečom.

	Alfonso zízal na Lovru, ktorý zoskočil z koňa, podišiel ku kráľovi a kráľovnej a hlboko, ale dôstojne sa im poklonil. Matyáš mu radostne vystrel ruky a oslovil ho:

	– Junák môj, vitaj! Pozri, kráľovná, toto je môj hrdinský Lovro Iločský, – kráľ ho ukázal Beatrici. – Bol ranený na bojovom poli, a preto nemohol prísť za nami na Grič.

	Vtedy sa Lovro poklonil kráľovnej. Tá naňho milo, ale skúmavo hľadela, zatiaľ čo kráľ mu určil miesto vedľa bána.

	– Alfonso, – šepol Enrico, – musím odísť. Hry budú hneď pokračovať. Do skorého a šťastného videnia!

	Dvorný ceremoniár Mladenčič oznamuje:

	– Dvorná dáma jej veličenstva Gordana zo šľachtického rodu Česmički stretne sa na meče so šľachticom pánom Gerebom.

	Nepokoj sa zmocnil ľudí. Gordana so svojím súperom pricválala pod kráľovskú tribúnu. Ráznym zamávaním meča pozdravila kráľovský pár. Tmavozelené rúcho pokrývalo brnenie. Na hlave má prilbu s červeným perom. Mandľové oči pokojne hľadia na slávnostnú skupinu kráľovských hodnostárov, dvoranov a dvorné dámy. Všetci sa usmievajú. Aj on sa usmieva, na všetkých hľadí milo, každého bezstarostne pozdraví. Je pekná, sebavedomá a usmiata.

	– To je dievča ako skala, – nadšene skríkol Lovro Iločský.

	– Akoby bola sestrou svätého Juraja a dcérou víly!

	– Tichšie, – šepol bán, – kráľ ju nemá rád.

	– Toto božské stvorenie mu nie je po vôli? – začudoval sa šľachtic, ale ďalej nehovoril, lebo kráľ sa zachmúril.

	– Beatrica, prečo si jej dovolila vystúpiť? – spytoval sa Matyáš karhavo.

	– V Taliansku je to bežný jav, že ženy sa bijú na turnajoch. V Budíne pred dvoma mesiacmi zvíťazila. Chcem ešte raz vyskúšať jej umenie. Ak aj teraz uspeje, predstavím ju vo Viedni.

	– Vaše veličenstvo nám pripravilo veľké potešenie, – podotkol Lovro Iločský, – že uvidíme jej umenie.

	– Keď ste taký nadšený, – povedal kráľ, – čo mám robiť. Teda, pozrime sa na to strašidlo.

	Tam v kruhu sa ľudia hýbu. Zatrúbili na znamenie, že hry sa začínajú. Všetka pozornosť bola obrátená na Gordanu. Jej protivníka akoby ani nevideli. Všetky oči sledujú jej meč, ale množstvo divákov na ňu hľadí s úsmevom.

	– Protivníkovi dovoľuje, aby útočil a ona, – všimol si kráľ, – ona sa iba bráni.

	– Pomaly, pozorne a vždy pripravená, – dodala kráľovná, – zrejme mieni protivníka unaviť svojím kľučkovaním.

	– Pravá ženská taktika, – znova prehovoril kráľ.

	– Aj muži ju používajú, – bránila kráľovná svoju dámu.

	– Jej veličenstvo hovorí pravdu, – dodal Lovro, – ja súhlasím s kráľovnou.

	– Lovro, vari sa len nedáš na stranu tejto mužatky?

	– Asi áno, lebo to je nádhera, ako narába mečom.

	– A ľudia sa smejú, – podotkol kráľ.

	– Nič nechápu, – hnevala sa kráľovná.

	Dav bol netrpezlivý. Šľachtici pohŕdavo krčili plecami. Šľachtičná s mečom v ruke! Kde má vyšívanie?!

	Gordana však zmenila taktiku. Ako mačka z úkrytu sa rozbehla a zaútočila na svojho protivníka. Prefíkane a smelo ho zahnala na útek, lebo rozdávala údery rýchlo, prudko, takmer bez dychu. Meče rinčia, protivník uhýba, čoraz menej stačí toľkej rýchlosti. Niečo bravúrne je v jej ruke. Jej bleskurýchle útoky znamenali porážku protivníka.

	Na kráľovej tribúne výkriky. Lovro sa nadchýňa a kráľovná súhlasí. Dvorné dámy tlieskajú kráľovnej.

	Šľachtici nepríjemne mlčia. Poniektorí chlapi nevedia skryť uznanie. Ženy sú zmätené. Majú pred očami iba sukňu. No napriek tomu Gordana víťazoslávne pristupuje k tribúne.

	– Som s tebou spokojná, – pochváli ju kráľovná.

	– Vezmem ju so sebou proti Turkovi, – dodal kráľ ironicky, – a potom uvidíme.

	– Určite by vám neurobila hanbu, veličenstvo, – povedal Lovro polohlasne.

	Gordana sa na neho pozrela s milým a vďačným pohľadom.

	Mladenčič znova vstupuje na čistinku a oznamuje:

	– Jeho výsosť princ Ján.

	Ohlušujúce prevolávania na slávu preruší dvorného ceremoniára uprostred vety. Mešťania, šľachtici i ľud akoby jednohlasne pozdravovali:

	– Nech žije princ Ján, vnuk Janka Sibinjanina!

	Výkriky padajú ako dážď nad kráľovskou tribúnou a po bledej mramorovej tvári kráľovnej. A tam dole kráľov ceremoniár máva rukou, aby ukončil zahlásenie:

	– Prosím, aby ste ma vypočuli do konca: jeho výsosť princ Ján sa stretne na meče s najslávnejším šermiarom juhu, synovcom jeho urodzenosti kardinála Borgiu, s grófom Alfonzom.

	Ľudia však nepočúvajú ten veľký preslov, a kričia:

	– Nech žije princ Ján!

	Princ mal vizír na prilbe hore, takže spod neho bolo vidieť jeho usmiatu tvár, jasné oči plné láskavosti. Obracia sa k mladým šľachticom a mešťanom. V ich prevolávaní na slávu a princovom pohľade akoby bolo akési tajomné a podvedomé puto. Akoby prezrádzal niečo, čo majú spoločné. Ján robí kruh a opätuje pozdravy. Gričskí mešťania, ľud z Kaptola a šľachta hádžu k nemu klobúky a prevolávajú na slávu. A nik nevidí Alfonza, ktorý pricválal v nápadne peknom brnení.

	Enrico mu šepol:

	– Nech vás nemätie to ziapanie prostáčikov. Ani nepozdravili.

	– Práve to ma teší. Mňa ani nevidia. Ale ja im urobím škrt cez rozpočet. Je nádherný pocit pri myšlienke, že hrot meča sa zadrie nielen pod princovu kožu, ale aj pod kožu tomuto dobytku. Niet pre mňa väčšej radosti, ako iným spôsobovať bolesť. Áno, iným spôsobovať bolesť – to je život! Čakám na tú chvíľu rovnako ako na to, že mi bude patriť Gordanina krása!

	– Choďte pod kráľovu tribúnu, musíte ho pozdraviť.

	Alfonso odcválal k tribúne. Pricválal tam aj princ. Kráľ s utajovanou pýchou hľadí na svojho syna. Nápadne milo mu máva aj kráľovná.

	– Želám ti víťazstvo, Ján!

	Trúba zatrúbi, súperi sa hrnú do stredu. Pážatá pribehnú. Enrico určuje priestor na boj a potom ostrým pohľadom pozrie na Alfonza. Ich pohľady sa stretnú a v oboch vidieť výraz hlbokého uspokojenia.

	– Princ sa usmieva, – šepol Alfonso Enrikovi, – netuší môj pôžitok radosti, keď inému chystám bolesť, – žmurkol na divákov, pohľadom sa dotkol princa a na pery sa mu zakradol ironický úsmev.

	Ján vytiahol meč rázne, rýchlo, živým pohybom búrlivej a sebavedomej mladosti. Krik divákov zaujal Enrikovu pozornosť. Zrakom, kde sa krik ozýva najväčšmi. Gordana vstúpila do kruhu určeného na boj a vykročila k Alfonzovi. Ľudia kričia:

	– Čo zas chce tá žena?!

	Alfonso zdesene hľadí na Gordanu, ktorá sa k nemu približuje.

	– Pán gróf, mám jednu prosbu. Dajte mi svoj meč.

	– Čo vám to zišlo na um?

	– Chcem sa stretnúť s princom a dobre viete, že môj meč nezodpovedá sile jeho meča. Preto mi požičajte svoj.

	– Preboha, slečna Gordana, teraz idem zápoliť s princom ja Vtom dobehli dvorní ceremoniári Orbán a Mladenčič:

	– Kráľ je veľmi nahnevaný a prikazuje, aby ste stadeto odišli.

	– To je proti predpisom. Víťazi ostávajú v bojovom kruhu dokedy chcú.

	– Nesťažujte moju situáciu, Gordana, prosil Alfonso.

	– Kráľ prikazuje, aby ste hneď začali bojovú hru, – ozval sa Orbán.

	Enrico pribehol celý vyplašený.

	– Gordana, jeho veličenstvo vás pozýva k sebe.

	Hluk davu rástol. Ale ľudia kričali aj na ňu. Do uší jej doliehal ohlušujúci krik. – Vyžeňte ju!

	– Dajte jej miesiť cesto!

	– Nechajte ma osamote s grófom a ja hneď odídem!

	Enrico a kráľovi dvorania odchádzajú za princom, ktorý je akýsi zmätený a pohol sa zo svojho miesta, aby zistil, čo Gordana chce.

	A ona pozrela na Alfonza pohľadom, od ktorého mu bolo mdlo.

	– Dali ste slovo, že mi poskytnete dôkaz lásky, kedykoľvek a čokoľvek od vás žiadam. – A vy žiadate…

	– Prvé víťazstvo nad princom.

	– A čo ak odoprie?

	– Nemôže urobiť takú neslušnosť!

	– Čo mi núkate ako odmenu?

	– Čo si želáte.

	– Vás, celú. Teda?

	Mlčky mu dala odpoveď pohľadom.

	– Môžem veriť vašim očiam?

	– Je prvé víťazstvo moje?

	– Vaše.

	– Tak mi môžte podať meč!

	A on jej ho podal. Gordana ho chytila, dav sa strašne zlostil a kričal. Enrico potiahol Alfonza.

	– Čo ste to urobili? Čo to má znamenať? Prečo ste jej dali meč?

	– Pre kráľovské vydieranie.

	– Potom bude meč opäť môj a všetko bude tak, ako sme sa dohovorili. Nemôže sa nič stať, iba ak by princa nechtiac poškriabala namiesto mňa.

	– Áno, to by bolo zaujímavé. Ale to je oddialenie.

	– Nebojte sa, princ neodstúpi od boja so mnou v nijakom prípade. To by ho považovali za zbabelca. Nech sa teraz vystaví posmechu, to ma baví.

	Princ stojí bledý a zmätený. Hľadí na Gordanu a čaká. Ona kričí:

	– Výsosť, gróf mi prepustil prvý súboj. Chcem sa stretnúť s obľúbencom davu!

	Princ na ňu hľadí s nesmiernym údivom.

	– Teda aj vy, princ, sa hanbíte bojovať so ženou!

	– Nie, – odvetil a mykol hlavou. – Výzvu prijímam.

	Vrátil sa na svoje miesto a pripravil sa na boj. Ale dav sa tak rozvášnil, že chcel vtrhnúť do arény.

	Volanie davu sa premenilo na ryčanie. Kráľovu tvár zaliala zlosť. Francesco rozrušene hľadá pohľadom Enrika. Kráľovná iba mlčky všetko sleduje. Vtom sa kráľ zdvihol a skríkol na Damira. Mladík k nemu priskočil, prijal kráľov príkaz a obrátil sa ku kráľovnej:

	– Beatrica, zakáž jej to!

	– V ničom neporušila predpisy. Každý víťaz má právo žiadať, aby sa bil s kým chce.

	– Ale jej to nedovolím!

	Všetci dvorania vystierali krky a obracali hlavy. So zatajeným dychom hľadeli raz na kráľovský pár a potom znova na arénu.

	Ján stál nehybný, pripravený na boj. Z kráľovskej tribúny dobehol Damir.

	– Čo to robíte? Privolali ste na seba hnev kráľa.

	– Ja strpím kráľov hnev.

	– Kráľ mi prikázal, aby som vás stadeto dostal preč.

	– Ale ja nejdem.

	– Dajte mi meč.

	– Nie je váš.

	– Kráľ si to želá.

	– Princ prijal výzvu.

	– Gordana, preboha, neodporujte kráľovi.

	– Vy sa nestarajte o to, čo robím, – odvetila a mocne držiac meč nastúpila pripravená na boj.

	Krik ľudí sa obrátil proti nej. Zo všetkých hrdiel sa vyvalil nával zlosti, ktorý zalial mladé dievča, čo stálo s mečom sťa skala chladného, nezlomného vzdoru proti búrke ich výhrad a protestov. A princ hľadí nemý a nehybný.

	Damir sa náhli k princovi. Kráľov dôverník Orbán sa znova vráti ku Gordane.

	– Jej veličenstvá vám prikazujú, aby ste hneď odišli.

	– Ja som podľa predpisov od Alfonza získala právo na prvý boj a princ to prijal.

	– Naozaj ste sa pomiatli, Gordana? Rýchlo vráťte meč Alfonzovi.

	– Aby som sa pred všetkými ľuďmi ponížila a zahanbená odišla z tohto kruhu? Nikdy!

	– Gordana, ešte raz vás napomínam: vráťte Alfonzovi meč.

	– A ak nevrátim?

	Gordana rýchlo vykročila, akoby smerom k Alfonzovi. Zrazu meč sklonila k zemi, stúpila na čepeľ, rukoväť skrútia k sebe žonglérskym pohybom a meč sa v momente zlomil.

	Urobila to bleskurýchlo šikovne a takmer bosorácky. Divákov sa zmocnil ošiaľ. Vyleštené oči, otvorené ústa a udivené tváre zízali na Gordanu. Jej šikovnosť spôsobila, že v okamihu vyprchal všetok hnev, zlosť a v momente sa ozvali výkriky údivu.

	Alfonso a Enrico nestihli urobiť ani krok a meč už bol zlomený. Gordana sa potom rozbehla za Damirom, nebrala ohľad na zmäteného princa a skríkla:

	– Pane, dajte Alfonzovi svoj meč.

	– Čo ste to urobili? Nemôžem mu dať svoj meč.

	– Dajte Alfonzovi svoj meč, – prikázala zlostne a ten spolu s princom zízal na ňu nechápavo.

	Rozhnevaná chytila rukoväť Damirovho meča, vy tiahla ho z pošvy a odovzdala Alfonzovi, ktorý stál pri bledom Enrikovi.

	Obaja neprehovorili ani slovo, ale ich pohľady vyjadrovali nekonečnú zlosť. Gordana potom zdvihla obe polovice zlomeného meča a odniesla ich z bojiska.

	– Prečo ste to urobili? – spýtal sa Orbán.

	– Mám na to právo. Radšej meč zlomím, ako by som ho mala vrátiť. To by ste urobili aj vy, keby vám takýmto hanebným spôsobom odobrali vaše právo. Povedzte to jeho veličenstvu. Nech ma potrestá, ak je to jeho vôľa. Ale nedovolím, aby sa mi vysmievali a nedovolím, aby ma ponižovali.

	Princ, Damir, ale aj Alfonso a Enrico nevedia, čo robiť.

	– Kráľ prikazuje, aby ste začali, – skríkol Orbán.

	Enrico trasúcou sa rukou dal znamenie. Alfonso kľajúc berie Damirov meč a nastupuje do boja. Všetci zabúdajú na vzrušujúci výjav, ktorý sa pred chvíľou skončil, lebo už sledujú prvé dotyky mečov. Aj bojujúci vypudili zo svojich hláv myšlienky na predchádzajúcu udalosť. V Alfonzovej hlave sa teraz rodí rozhodnutie pomstiť sa za svoju tajnú porážku víťazstvom, aby nesklamal tých, ktorí mu nedávno volali na slávu.

	Preto je Alfonso silný v útoku a princ šikovný v obrane a ešte šikovnejší v provokovaní protivníka.

	Zúrivosť vo vyspelosti protivníkov predlžuje boj. Čím ďalej tým viac sú diváci tichšie, akoby im čosi zvieralo hrdlá. Každým svojím dychom sa zúčastňujú boja. Každý mocnejší princov úder vlieva do nich nádej v jeho víťazstvo. Bez dychu sa ich túžby upierajú na ostrie princovho meča.

	Ešte zúrivejšie útočí Alfonso hnaný túžbou ponížiť princa. Ale Ján je pokojný, ruku má pevnú, istú. Alfonzova krv vrie, z očí mu šľahajú blesky. Lenže svaly už povoľujú, cíti únavu. Napne posledné sily. Ján ho privíta mladíckou vrtkosťou a pozorným zrakom. Kľajúci Alfonso cíti, že meč sa mu chveje a ruka ho zrádza. Strnul, už nevládze vydržať. Princova sila akoby iba teraz začala rásť, živená akousi tajomnou silou, ktorú mu dáva neviditeľná moc.

	Alfonso bol porazený.

	Ľudia sa začali tešiť. Výkriky stúpali k jasnému nebu ako žiariace iskry. Hromohlasné prevolávanie ľudu oznamovalo kráľovi víťazstvo jeho syna.

	Kráľ skrývajúc svoju radosť ostal pokojný. Ani oči nevyzradili jeho radosť nad uragánom výkrikov a prevolávaním na slávu jeho synovi Jánovi.

	Víťaz i porazený prichádzajú ku kráľovi a kráľovnej. Beatrica neprejavuje nič z vľúdnosti, ktorou blahoželá princovi. Jej ruka istým pohybom berie vavrínový veniec a korunuje Jánovu hlavu. Prví mu blahoželajú bán a Lovro. Všetci vyslanci a hodnostári, dvorania, všetko, čo je na tribúne, sa hrnie k princovi. Je stredom pozornosti priateľov aj protivníkov. Dostal sa na vrchol a úplne vymazal prítomnosť kráľovnej.

	Kráľovná rýchlo skoncovala s touto situáciou. V momente sa ocitla v strede. Vzala princa Jána za ruku, na druhom svojom boku mala svojho brata Giovanna a vykročila s nimi do stredu bojového kruhu. Takto na seba a na svojho brata pritiahla slávu určenú Jánovi.

	Duše a srdcia ľudí však nepoľavili v nadšení a nič nedarovali Beatrici a jej bratovi. Všetky klobúky, ruky, štíty, meče sú zdvihnuté dohora na princovu počesť.

	
GORDANINA VINA

	Všetky kráľovské dvorany sú pootvárané. Vidieť z nich arkády a dvor. Stoly sú prestreté v dvoranách, na terasách i na dláždenom dvore. Hromada kráľovských hostí dopĺňa obraz vznešenosti. Rúcha domácich veľmožov, benátskych, milánskych, neapolských a českých vyslancov, biskupský fialový hodváb všetkých strihov, všetkých farieb, mámivé šperky unavujú pozornosť. Nízka i vysoká šľachta bola pozvaná ku kráľovskému stolu, aby oslávila princa, víťaza bojových hier.

	Dvoranou prechádza kráľ v rúchu z čerstvého zamatu a zlatého brokátu. Na tvári mu žiari spokojnosť. Sprevádza ho jeho kancelár Váradi. Na ceste cez arkády na okamih zastane.

	– Peter, čo chcela Gordana?

	– Neviem, veličenstvo.

	– Keď skončí večera, priveďte Gordanu do mojej pracovne. A nech príde aj Ján zo Srednjice.

	Počas večere Gordana sedela medzi dvoranmi.

	Márne sa jej vypytovali, ako sa mohla odvážiť vykonať taký skutok na bojisku. Ona iba krčila plecami a usmievala sa. Od stolov, zo všetkých dvorán, skade sa dalo vidieť na dvor, vrhali na ňu pohľady. Enrico hľadel vražedne, Alfonso vášnivo, kráľ nahnevane, veľmoži znevažujúco, milí šľachtici so zlostným pohŕdaním, len Lovro Iločský netajil hlboký obdiv. Princ sa ani raz na ňu nepozrel a Damir sedel obrátený chrbtom k stolu dvorných dám.

	Akokoľvek veselo sa hostia zabávali a počúvali hudbu, každý, hoci len zo zvedavosti, sa chcel zblízka pozrieť na dievča, ktoré malo toľko odvahy, že pred zrakmi kráľovského páru, dvoranov a celého dvora vykonalo čin, o akom nik ani nechyroval. Vznášala sa nad ňou otázka bez odpovede a rozsudok bez súdu.

	Keď kráľovná dovolila, aby sa začal tanec, ku Gordane sa priblížil Váradi s Jánom zo Srednjice a oznámil jej kráľov príkaz.

	Rýchlo vykročila, na nikoho sa neohliadajúc. Váradi ju priviedol do kráľovej pracovne. Našla tam pohromade kráľovnú, princa Jána, Damira, Alfonza, Enrika a oboch dvorných ceremoniárov. Vyzeralo to akoby Gordana mala byť postavená pred kráľovský súd, a preto hneď prizvali aj svedkov. Všetci stáli spolu, len princ a jeho dvoran Damir sa utiahli do hĺbky dvorany. Na Gordaninej peknej tvári spočívala akási detská zvedavosť, zatiaľ čo kráľ ju zachmúrene oslovil:

	– Dnes ste na bojových hrách vzbudili veľké pohoršenie, ktoré musí byť potrestané.

	– Každý víťaz má právo žiadať, aby sa mohol biť s kýmkoľvek. Teda, urobila som len to, čo mi dovoľujú pravidlá.

	– Nepleťte sa, vy ste žena. Teda nemáte právo používať pravidlá pre mužov.

	– Veličenstvo, nenarodila som sa s mečom v ruke. Dali mi ho až na vašom dvore a tu ma aj poučili o právach bojovníkov.

	– Gordana! – skríkol kráľ. – Čo vás viedlo k tomu, že ste žiadali súboj s princom?

	– Pomsta!

	Toto slovo na všetkých mocne zapôsobilo. Princ a Damir ju načúvali s rovnakou pozornosťou.

	– Aká pomsta? – zrúkol kráľ.

	– Veličenstvo, pomsta šľachticom a všetkým, lebo som zvíťazila nad Geberom, no všetci sa mi posmievali. A princ? Ešte ani nevytasil meč a už mu všetci prevolávali na slávu. Preto som vzplanula a pomyslela som si: pomstím sa im za urážku, ktorú mi spôsobili a zvíťazím nad tým, ktorého zbožňujú, teda nad jeho výsosťou princom.

	– Ale vy ste žena. Ak vám jej veličenstvo dovolilo jeden súboj, to neznamená, že vám dovolilo, aby ste pred všetkými vyzvali na súboj princa. Chceli ste ho ponížiť.

	– Nikdy, veličenstvo.

	– Môj kráľovský otče, Gordana mala právo ma vyzvať, – zaplietol sa princ.

	– Nemôžem ti brániť, aby si nebol rytiersky k žene, ale ja som kráľ a žiadam, aby ste princa poprosili o odpustenie.

	Princ zdvihol ruku na znak protestu:

	– Otče, veľmi by ste ma ponížili. Gordane nemám čo odpúšťať. Naopak, ju musím poprosiť o odpustenie, že som sa nezúčastnil boja.

	Kráľ sa obzrel na Beatricu.

	– Čo vraví kráľovná?

	– Schvaľujem Jánov názor. No napriek tomu vaše veličenstvo má právo hnevať sa na Gordanu. A to najmä preto, lebo toto nie je Neapol, kde ľudia slávnostne pozdravujú ženy bojovníčky, takže prítomní museli jej správanie považovať za poníženie. Ale najväčšiu vinu má gróf Alfonso, lebo súhlasil s bojom a odovzdal jej meč.

	Kardinálov synovec sa poponáhľal s obranou svojej osoby:

	– Ako mám odoprieť žiadosť ženy, ktorá zvíťazila pri bojovej hre? Talianski básnici poskladali najkrajšie verše o mužskej odvahe a ume ženy.

	Kráľ sa usmial:

	– U nás na severe ešte dlho nebudeme oslavovať ženu s mečom v ruke! A čo sa umu týka, verte, že v celom Taliansku niet básnika, ktorý by v Gordaninej hlave našiel čo len dve zrnká pre svojho Pegasa. Skutočne, všetkému je na vine Gordana a nikdy už sa nebude môcť zúčastniť na bojových hrách.

	Počúvajúc kráľovo rozhodnutie, Gordana na neho vyslala prosebný pohľad svojich mandľových očí.

	– Veličenstvo! Načo som sa potom, s vaším súhlasom, učila narábať mečom? Prosím vás, vezmite ma so sebou aspoň na Turka.

	– Vy ste blázon!

	– Veličenstvo, keď Turek zazrie takéhoto „dvorného blázna“, a prstom ukázala na seba, – ujde, a tak aspoň nejakým spôsobom budem užitočná.

	Všetci sa usmievali, len Enrico a Alfonso si vymieňali vážne pohľady.

	– Škoda slov, – povedal kráľ. – Choďte, prosím vás, choďte.

	A Gordana odchádzala so smiechom, akoby práve dostala veľké vyznamenanie. Kráľ a kráľovná sa vrátili k hosťom. Všetka pozornosť sa sústredila na kráľovský pár.

	Sprievod vyšiel na arkády.

	Vonku hrala hudba, páni vyprázdňovali poháre a dvorili ženám.

	Ďaleko za chrbtom kráľovnej stoja dvorné dámy. Gordana svojím pohľadom potajomky skúma dvor a potom šepne nežnej Frankopanke:

	– Musím ísť. Je mi zle. Povedzte jej veličenstvu, ak sa bude na mňa pýtať, že si musím ľahnúť.

	Pomaly sa vzďaľovala od skupiny dvorných dám a vybrala si najskrytejšiu cestu popri hradbách, ktorými bol obohnaný dvor.

	Keď odchádzala, gróf Alfonso stál blízko pri východe. Prešla popri ňom, pozrela naňho iba zboku a zmizla. Teraz sa on pozorne poobhliadal po dvore a potom sa pomaly pustil za Gordanou. Keď vstúpil do paláca, rozbehol sa po jej stopách. Našiel ju v miestnosti pri dvorane určenej na prijímanie vyslancov. Sedela a ruku mala podopretú o operadlo.

	– Pripravili ste ma o víťazstvo nad princom, – povedal mrzuto bez akéhokoľvek úvodu.

	– Ja som viedla váš meč?

	– Dali ste mi cudzí meč a môj ste zlomili.

	– Neurobili by ste to isté, keby vám prikázali, aby ste s hanbou odstúpili a vrátili meč? Neboli by ľudia ziapali od radosti, keby som musela meč vrátiť?

	– Nepopieram, ale zapamätajte si, že tento deň draho zaplatíte.

	– Čím sa mi to vyhrážate?

	– Bozkami, horúcimi ako oheň. Povedzte: ako, kde a kedy sa stretneme len my dvaja! Vy už patríte mne.

	– Odkedy?

	– Odo dneška!

	– Kto ma dal vám?

	– Vy sama.

	– Ja? – začudovala sa.

	– Gordana, uvedomte si, kúpil som si vás za svoj meč.

	– Vaša výsosť, pohovoríme si o tom zajtra, keď sa vyspíte z účinkov kráľovho cyperského vína.

	A vstala.

	– Nepustím vás odtiaľto, kým vám nedokážem, že so mnou sa nemôže nik zahrávať. Za môj meč ste mi sľúbili seba.

	– Akým činom?

	– Pohľadom.

	– Ja môžem za to, že neviete čítať pohľady?

	– Beda vám, Gordana!

	– Pane, vaša tvár je ako vodotrysk na dvore, jednostaj mení farby. Choďte!

	– Ostanem, kým nevykonám svoju hrozbu.

	– Čím sa mi vyhrážate?

	– Svojím právom vziať si vás silou!

	– Silou? Zabúdate, že nie som slabučké dievčatko. Ja mám sparťanskú výchovu a ak ma nenecháte prejsť…

	Postavil sa jej do cesty:

	– Zabudnem, kde sa nachádzame.

	– Ja vám to pripomeniem, ak budete bezočivý…

	– Gordana, vy ste ma oklamali!

	– Nie. Požiadala som vás, aby ste mi prepustili prvý boj a dali meč. Ja som nie na vine, že kráľ mi nedovolil bojovať.

	– Vedeli ste, že vám to nedovolí. To je teraz jasné…

	– Keby som to bola vedela, nebola by som sa vystavovala posmechu davu. A keď som sa nechcela ponížiť a meč odovzdať, zlomila som ho. Žiadate odplatu za meč? Veľmi by ma to mrzelo, lebo nemám peniaze, aby som vám nahradila škodu. Ale pozbierala som zlomené časti.

	– A odložili ste ich? – neskrýval svoju radosť.

	– Tak predsa vám záleží na meči a na jeho vzácnej rukoväti?!

	– Kam ste dali zlomený meč?

	– Počula som, že ste veľmi na peniaze, a preto som kúsky meča pozbierala. Bola by som vám doniesla obe polovice, keby ma ľudia neboli tak tisli, že ma takmer zranili.

	– Zranili? Ako?

	– Takmer ma prebodli vaším mečom.

	– Ako? Prečo?

	– Niesla som obe polovice, no ľudia ma tlačili, a tak sa mi hrot meča zabodol do tela.

	– Do vášho tela?

	– Samozrejme, že do môjho, ale iba nepatrne.

	– Ranil vás?

	– Bodla som sa, no, ako vravím, iba máličko.

	– Kde?

	– To nestojí za reč. Len malé škrabnutie do pŕs. A teraz ma pustite, nech idem, pociťujem akýsi závrat.

	Alfonso zbledol, ale rýchlo sa spamätal a začal nervózne prehľadávať vrecká svojho dolománu.

	– Závrat To je zlé. Znak horúčky. Nebudete môcť ísť s nami na poľovačku, Gordana.

	– To by mi naozaj bolo ľúto.

	– Aj oči máte akési horúčkovité, – povedal a jednostaj sa prehrabával po vreckách dolománu. – Pozrite, tu mám liek proti závratu, pravdaže aj proti horúčke. Vezmite si.

	– Aha. Zrazu sa vaša milosť trápi a má starosť o moje zdravie?!

	– Gordana, prosím vás, vezmite si ten liek. Bol by som nerád, keby ste chýbali na poľovačke. Nemôžem žiť, ak vás neuvidím.

	Usmiala sa.

	– Slečna Gordana, vezmite si len štyri kvapky v pohári vody, choďte rýchlo hore, užite liek a hneď vám bude lepšie.

	– Čo je vám zrazu, gróf? Pred chvíľou ste boli taký bezočivý a teraz taký ustaraný?

	– Gordana, nezabúdajte, že vás milujem. Choďte a užite liek, lebo sa o vás z hĺbky duše bojím.

	– Kto naozaj miluje, nehrozí dievčine, že si ju vezme nasilu.

	– Povedal som to v ľúbostnom ošiali, prepáčte. Len už choďte a vezmite si liek, sľubujem vám všetku úctu, Gordana. Len aby ste mi neochoreli. Vezmite si to.

	A podával jej malú striebornú fľaštičku.

	– Keď ste zrazu taký vľúdny, neodmietnem.

	– Len štyri kvapky, ale nikomu to neukazujte, aby vás neobvinili, že prijímate odo mňa lieky.

	– Vidíte, gróf, takto sa mi väčšmi páčite. Teda, vezmem si liek, a s ním aj váš sľub.

	Rýchlo odišla do dvorany a on hľadel za ňou.

	Len čo prešla cez polovicu dvorany, vošiel jej v ústrety princ Ján. Alfonso chcel v prvej chvíli za ňou vykročiť, ale sa zháčil a prižmúrenými očami sledoval, ako princ zastal a niečo Gordane hovoril. Bol veľmi bledý, zachmúrený. Ona sa poklonila a odišla na dvor. Neobhliadajúc sa, rýchlo kráčala ďalej a zmizla za dverami.

	– Koho to špehujete, gróf?

	– Alfonso sa obzrel a zazrel Enrika. Vykročil k nemu a šepol:

	– Padla do pasce, ktorú som nastražil princovi. Bodla sa zlomeným hrotom meča.

	– Namiesto vás ju budú bozkávať červy.

	– Dal som jej vynikajúci liek a keď ho užije, nebude jej hroziť nebezpečenstvo.

	– Alfonso, vy ste sa zbláznili! Bude všade hovoriť, že ste ju liečili proti bodnutiu vaším mečom. Pre živého boha, vzbudíte podozrenie voči vášmu meču.

	– Nie som taký blázon, aby som jej povedal, o čo ide. Povedal som jej, že je to liek proti závratu a horúčke. Nebojte sa, nehrozí nijaké nebezpečenstvo.

	– Radšej ste ju mali nechať umrieť.

	– Nevidíte, že mi úplne opantala hlavu?

	– To by videl aj slepý, pane. Mňa aj seba ste dostali do strašného nebezpečenstva. Čo ak to vyzradí?

	– Nijaké obavy, Gordana bude mlčať, aby ju so mnou neupodozrievali. To je v jej záujme a keby čokoľvek povedala, kto by mohol pochybovať, že som jej dal liek proti závratu, na ktorý si sťažovala? Teda, nijaké nebezpečenstvo!

	Princ Ján takmer vbehol do svojej izby a odhodil slávnostný krátky plášť. Za ním vstúpil Damir:

	– Čo sa stalo, Ján? Už mi to raz povedz!

	Princ však nechcel odpovedať. Pery mal stisnuté. Damir chcel pôsobiť na princa, preto k nemu podišiel a oslovil ho nežne ako brata.

	– Nikdy som ťa takého nevidel, priateľ môj. Muselo sa ti stať niečo strašné. Všetko mi odhaľ. Čo tebou tak otriaslo?

	Ján sa chytil za hlavu:

	– Udrel som sa, udrel som sa hlavou o železo. Sto hviezd zažiarilo a ja som sa prebudil. Áno, prebudil, Damir, a na svete som zazrel desivú priepasť.

	Damir nežne chytil princa za plecia:

	– Upokoj sa, Ján, povedz o svojej bolesti priateľovi.

	Princ sa nadýchol Celý sa chvel a v očiach mal horúčku. Akoby naozaj zazrel nejakú hrôzu, akú ešte nikdy nevidel.

	– Damir, pozri sa mi priamo do očú. Povedz, všimol si si na mne niekedy nejaké nezvyčajné znaky?

	– Bože môj, aké nezvyčajné znaky? Nijaké!

	– Nie, nie, nevyjadril som sa dobre. Počkaj, ako by som ti to povedal? Ako začať. Povedz mi, nevšimol si si, že s mojou dušou sa niečo deje, že sa v nej niečo robí?!

	– Naozaj nie.

	– Popremýšľaj! Vari sa pretvarujem? Nie, voči tebe nie. Počúvaj. Hľaď mi do očí: nevidel si v nich nejaké nové plamienky, odblesk akéhosi plameňa?

	– Nie, nevidel.

	– Ani vtedy, keď som sa na ňu díval, keď som s ňou hovoril, keď som sa o nej zhováral s tebou, keď sme sa rozprávali o jej povahe o jej správaní? Spomínaš si na ten deň, keď Alfonso k nám pristúpil a my sme hovorili o jej príchode a boli sme zvedaví, ako bude hovoriť, ako sa bude vyjadrovať. Práve vtedy pristúpil Alfonso a utrúsil tú urážlivú poznámku. Ja som vytasil meč. Spomínaš si? Nebol som rozrušený, ožiarený? Vrav, nevšimol si si vtedy niečo?

	– Len to, že si ako rytier bránil dievča, ktoré si vážiš rovnako ako ja.

	– Damir, nevážim si ju len tak ako ty. Nie. Povedz! Neprenikol si na dno mojej duše. Prečo na mňa hľadíš, akoby si mi nerozumel?

	– Tentoraz ti naozaj nerozumiem.

	– Tak potom iba môj otec videl na dno môjho srdca V ten deň mi povedal: Ján, ak sa bijeme za ženu, alebo ju máme, alebo ona má nás! Keď som to poprel, otec zdôraznil: Ján, žena nás má aj vtedy, keď to ešte ani netušíme. Damir, môj otec pozná ľudské srdce. Pravda, vtedy som nevedel, že moje srdce patrí jej!

	– Ján, čo to hovoríš?!

	– Pravdu.

	– TV miluješ Gordanu?

	– Ja som si tiež položil túto otázku s rovnakým údivom.

	– Mýliš sa, Ján.

	– Bodaj by to tak bolo.

	– Kráľ zasial do tvojho srdca nepokoj.

	– Počúvaj, keď sa ma otec spytoval, kvôli ktorej žene som sa bil, neprestajne mi pripomínal, že ma k tomu nedonútila rytierska povinnosť, ale niečo vyššie… Vtedy som v diaľke videl iba ja Keď mi potom oznámil zásnuby s Biankou Sforza…

	– Zásnuby?

	– Nemal som o tom hovoriť, ale nemôžem ti to zamlčať. Keď som ju zazrel pred Gričom spolu s kráľovnou, stislo ma v hrdle. A keď Beatrica pri obede spomenula, že som vytasil meč kvôli svojej vyvolenej, po celý ten čas som mal pred očami len ju! Chvela sa celá moja duša. Navečer, keď Gordana ku mne pristúpila, povedala mi, aby som sklopil oči, keď sa ma na niečo opýta. Potom sa ma spýtala, kto je tá žena, kvôli ktorej som riskoval svoj život. A ja som sklopil oči nie preto, že mi to prikázala ona, lež preto, lebo som jej nemohol hľadieť do očí. Nemohol som, lebo by som jej musel povedať: Riskoval som život kvôli tej, ktorá ma už má, a to ste vy, Gordana. A dnes? Bože môj, ten strašný, osudný deň! Damir! Keď Alfonzovi vzala meč, že bude so mnou šermovať, ruka sa mi chvela. Srdce mi bilo. Prijal som túto hm. Bol by som ju prijal, aj keby ma boli zaliali vodopády posmechu. Nepočul som nič z toho, čo ľudia vôkol nás kričali. Stál som v tom kriku a bol som úplne zmätený, kým si ku mne nepristúpil a nepripomenul, že Alfonso už začína útočiť. Aby som zvíťazil, lebo chcete byť na mňa hrdí vy všetci, ktorí ma máte radi. Damir, ale v tej chvíli som nemyslel na teba a na priateľov. Myslel som iba na ňu, len za ňu som bojoval ten boj! Za jej víťazstvo!

	Princova tvár bola bledá, oči rozpálené, hlas mal tlmený a slová zneli ohnivo, hoci boli udivené a napoly zúfalé.

	– Večer, dnes večer, keď vonku celý Grič jasal, na dvore sa konali oslavy, keď bola pozvaná pred kráľov súd, zazrel som jej oči, počul jej hlas, vpíjal jej odpovede. Chcel som skríknuť na kráľa: netrápte ju, lebo ona má vášho syna! Naozaj je to tak, Damir.

	Mladík zmĺkol a zahľadel sa k oknu:

	– Damir, poď bližšie. Vyjdi z toho temného kúta. Vidí sa mi, že hovorím do bezodného prázdna, po ktorom sa motajú neviditeľné bledé bytosti.

	Z temného kúta pomaly vystúpil čiernovlasý mladík. Svietnik na stole osvetlil jeho profil. Princ mu podáva obe ruky.

	– Sadni si, Damir, a počúvaj. Až teraz prichádza úder, ktorý ma zasiahol priamo do čela.

	Damir si sadol a hlavu si oprel o ruku, tvárou bol obrátený k princovi, ktorý stojac pred ním pokračoval.

	– Nakoľko ma už má, to mi dokázal Alfonso. Áno, práve on. Nehľadel som na Gordanu celý večer. Nemal som síl, no napriek tomu som zazrel, ako sa pomaly zakráda do nového paláca. Nevidel si to?

	– Videl, náhodou.

	– Videl si, že pri vchode stál Alfonso?

	– Áno, bol tam.

	– Potom sa poobzeral ako zlodej a zmizol v paláci. Vtedy som pocítil, ako mi srdce strašne bije. Veľké trápenie sa ma zmocnilo. Ako? Prečo? Prečo sa vykradla preč? Prečo on za ňou? Hanba ma zalieva, keď to priznávam. Prešiel som cez starý palác Prebehol som sa po dvoranách a chodbách, aby som prešiel do nového paláca. Cesta, ktorú som prešiel, sa mi videla veľmi ďaleká. Všetci ma zdržovali. Konečne som sa ocitol v prijímacej sále. Dvere nasledujúcej izby boli otvorené. Videl som tam ju a Alfonza. Chápeš?!

	– Stislo ťa pri srdci?

	– Počúvaj: ona stála a on niečo hľadal vo vnútorných vreckách dolománu, hovoril akosi čudne, ustarane, a niečo jej podával. Nemohol som rozoznať, čo to bolo. To niečo zasvetielkovalo. Ešte teraz ma desí. A ona sa to zdráhala prijať. Potom sa priblížil tesne k jej tvári, bezočivo blízko, hovoril jej niečo s vykrivenou tvárou a podával jej akúsi malú lesklú vecičku ako nejakú vzácnosť.

	– Prečo si zmĺkol, Ján?

	– Strácam dych, Damir. Počúvaj a ona to od neho prijala!

	– Možno tá vzácnosť nebola jeho, možno niečo stratila.

	– V takom prípade by sa ju nezdráhala prijať. Nakoniec jej to dal a ona si to vzala. Povedala mu niečo milé, veľmi milé, takmer som vykríkol od bolesti. Potom v momente vošla do dvorany. Vyšiel som spoza závesu, akoby som práve vstupoval. Zazrela ma a zastala.

	– Povedala niečo?

	– Oslovila ma: „Výsosť, prepáčte mi môj dnešný čin.“

	– „Nemám vám čo odpúšťať,“ odvetil som. A myslím, že hlas sa mi chvel. A ona sa spýtala:

	„Nemyslíte si o mne nič zlé?“

	„Nie,“ odvetil som, ale už som nemohol vydržať. Chcel som odísť, ale ona akosi čudne prehovorila:

	„Veľmi ste bledý, výsosť. Je tu horúco. Neprišlo vám zle, výsosť?“

	– Len som sa oprel o arkády a videl som Alfonza, ako za ňou hľadí s ustaraným výrazom. Pocítil som bláznivú túžbu rozsekať Alfonza na márne kúsky. Nikdy v živote som netúžil nikoho zabiť, ale jeho by som bol v tej chvíli s pôžitkom zbavil života. Potom som už nič nepočul, ani nevidel. Vliekol som sa pomedzi hostí, až kým si neprišiel ty…

	V miestnosti sa rozhostilo hlboké, ťažké ticho. Ján sa hodil do kresla, pôsobil ako človek, ktorého práve zvesili z mučidiel.

	– Niečomu takému by som nikdy neuveril, na niečo také som nikdy nepomyslel, – prerušil mlčanie Damir.

	Ján sa strhol.

	– Povedz: ako je možné, že som nikdy predtým nepocítil, že ani ty si si nikdy nevšimol, že vstúpila do môjho srdca. A koľkokrát sme o nej hovorili!

	– Zaujímal nás jej nezvyčajný zjav, jej jedinečnosť, jej spôsob reči, odvaha. Keď si o nej hovoril, myslel som si, že je to teoretizovanie o ženskom charaktere.

	– Bože môj! Keď ju ohovárali, že je koketa, vždy sme hovorili, že to sa iba tak zdá, rovnako ako to, že je potrhlá. Hľadali sme príčinu, ale nikdy sme ju nenašli. V jej slovách sme vždy tušili nejaké pozadie, nejaký iný zmysel. A ty si mal rovnaký názor ako ja Alebo to bola možno len ohľaduplnosť voči mne.

	– Bolo to moje presvedčenie.

	– Teda, nikdy si neprišiel na to, že mi je milšia než iné?

	– To, že ti je milšia než iné, to som nezistil, ale všetko som považoval za obdiv dievčaťa, ktoré sa od všetkých ostatných odlišuje a možno to bol aj ľudský súcit, lebo nemá na dvore nijakú rodinu.

	– Ty si to tak cítil a aj ja som si myslel, že je to tak. Ale napriek tomu veľa dní som hľadel na dvorné dámy. Nechtiac tam môj pohľad často zablúdil. Nevšimol si si to?

	– Áno, všimol, ale bol som presvedčený, že hľadíš na peknú Beci Frankopanovú, lebo ona hľadela na teba.

	Princ začal nepokojne chodiť po izbe, akoby práve urobil nejaký nový objav. Keď sa vrátil k stolu, Damirova ruka sa pohla a svetlo mu padlo na tvár. Čierne mladíkove oči smutne hľadeli na princa. Ján mu položil ruku na plece.

	– Vidím, že spolu so mnou cítiš moju bolesť. Aj ja by som strašne trpel, keby si ty bol taký nešťastný, Damir. Neželal by som ti, aby ťa niekedy v živote postretla čo len odrobinka z toho, čo sa teraz deje v mojej úbohej duši. Damir, vedz, odkedy som ju videl s Alfonzom, nepoznávam sa. Stratil som sa, som cudzincom vo svojom vnútri, ktosi do mňa vstúpil a ten druhý je zlý, plný pomsty. Ležím bezmocne ako ranený vo víchrici, ktorá ním lomcuje.

	Mlčali a hľadeli pred seba. Damirova bledá tvár prezrádzala veľké starosti. Pozrel na princa. Jeho oči boli kdesi stratené a tvár prezrádzala duševné utrpenie. Damir k nemu podišiel, chytil ho za ruku a ticho sa spýtal:

	– Teraz musíme premyslieť, čo ďalej.

	– Čo? Alfonso nemôže so mnou ostať pod jednou strechou!

	– Ján môj, iné starosti ťa netrápia?

	– Len jedna jediná: aby Gordana nemilovala Alfonza!

	– A keby milovala teba?

	Damir pocítil, že Ján mu zovrel ruku.

	– To by bolo priveľké šťastie.

	– Lenže ty si zasnúbený s inou!

	– Všetkého by som sa striasol kvôli nej, všetky spojenia by som pretrhal, pošliapal, nikdy však prísahu priateľovi.

	A milo pozrel na verné Damirove oči. Priateľ ho upozornil:

	– Pozor na Alfonza, daj mu pokoj, lebo to by mohlo vyzradiť tvoju lásku.

	Potom chvíľu obaja premýšľali. Po krátkej odmlke sa Ján strhol pri myšlienke, ktorá sa votrela do jeho mladej a ranenej duše.

	– Áno, Damir, to by ma vyzradilo. A vieš, čo mi povedal kráľ? Vo svojich pochybnostiach vycítil, čo sa so mnou deje a niekoľkokrát ma napomínal: „Dávaj si pozor, synku, ženu, ktorá sa postaví do cesty tvojho sobáša s Biankou, budem považovať za velezradcu. Ak ju miluješ, utekaj pred ňou. Beda tej, ktorá by narušila tvoj pokoj.“ Kráľove hrozby boli také strašné, až mi zamrel dych.

	Damir hľadel pred seba a nahlas premýšľal.

	– Kráľ ju nenávidí. To som vycítil vo chvíli, keď sa ma po súboji spýtal: „kto je tá žena, kvôli ktorej si sa pobil?“ Samozrejme, že som ju nevyzradil.

	– Čo by s ňou urobil, keby si ju bol vtedy vyzradil?

	– A čo by urobil dnes, keby sa dozvedel, že ju miluješ? Ján, čo by urobil, keby si v nešťastnej chvíli prezradil svoje city?

	Mládenci chvíľu hľadeli do tmy okna, akoby odtiaľ do miestnosti nakúkala nejaká hrôza.

	– Azda som odsúdený, aby som naveky mlčal?

	– Ján, zdá sa, že osud už rozhodol.

	– Mám prepustiť Gordanu inému? Damir! Ty nemôžeš cítiť, čo to znamená.

	– Tak čo mieniš robiť?

	– Prepustiť ju inému nechcem a nemôžem. To by ma zabilo, to by bol môj koniec.

	V tomto výkriku zaznelo strašné zúfalstvo.

	– Čo to znamená, Damir? Prečo mlčíš? Prečo nenachádzaš slov, aby si mi poradil?

	– Ešte mi nenapadlo nič spásonosné, čo by som ti mohol poradiť. Moje mlčanie je výrazom veľkej bolesti, ktorú mi spôsobila tvoja spoveď, lebo ona je aj mojou bolesťou a mojím nešťastím. S tebou som pretrpel tvoje synovské bolesti za matkou, s tebou znášam aj bolesť tvojej lásky. Tá bolesť je taká veľká, že teraz nemôžem vymyslieť nič, čím by som ťa potešil.

	Objali sa.

	Strnulé ticho ležalo v miestnosti. Dvaja mladí priatelia, so sklopenými hlavami, mali strnulé pohľady, akoby sa pred nimi otvorili desivé priepasti.

	*****

	Na druhý deň predpoludním sa celý dvor na čele s kráľovnou vydal na cestu do Medvedgradu. Kráľ vyprevádzal kráľovnú po Poľnú bránu a sľúbil, že večer príde do Medvedgradu, hneď ako skončí svoje štátnické povinnosti. Keď sa vrátil na dvor, našiel na chodbe svojho oddaného Radula, ktorý mu po rumunsky oznámil:

	– Veličenstvo, chytili sme posla, ktorý úporne hľadal kráľovnú. Sľúbil som mu, že ho predvediem pred kráľovninho ceremoniára Enrika, len čo sa vráti.

	– Dobre si urobil, Radulo. Kráľovnin ceremoniár budem tentoraz ja. Priveď ho do mojej pracovne.

	Radulo sa poponáhľal za poslom a šepol mu:

	– Zavediem ťa k ceremoniárovi kráľovnej, práve prišiel.

	A posol vykročil za ním. Radulo otvoril dvere kráľovej pracovne. Posol stál a čakal. Neuplynulo veľa času a kráľ vstúpil do dvorany. Posol zbledol, pery sa mu chveli a takmer sa zabudol pokloniť.

	– Prinášaš správy z Budína?

	Posol neodpovedal, jeho bledá tvár prezrádzala strach a údiv.

	– Daj to sem!

	– Nič som nepriniesol.

	– Klameš. Viem, že si posol z Budína. Viem, kto si a odkiaľ prichádzaš. Daj sem ten list, a to hneď! Alebo mi ho dáš až po strašnom mučení? Vyber si!

	Posol sa zachvel od hrôzy pri myšlienke na mučidlá a odopol široký vlnený opasok a opatrne prerezal podšívku, v ktorej nespočetných záhyboch bol podlhovasto zložený kus papiera.

	Matyáš ho vzal a rozbehol sa k oknu. Trvalo mu dlho, kým ho rozmotal. Pozrel na list a spýtal sa posla:

	– Kto to písal?

	– To neviem.

	– Kto ťa poslal?

	– Dal mi ho komorník veľmoža Gerloziho.

	– List si niesol kráľovnej? Držte ho mocne! – prikázal kráľ, obrátil sa k oknu a začal čítať list napísaný mocnou rukou.

	„Všetci sme svorní. Všetci sme za myšlienku našej kráľovnej. Čakáme súrne príkazy a správy. Vec s Milánom je už prerušená? Len činy môžu zboriť Kartágo. K vašim nohám skladáme svoje životy a majetky.“

	Kráľ dlho zízal na list, čo sa mu chvel v ruke. Písmená mu poskakovali pred očami.

	– Radulo!

	Dvoran priskočil ku kráľovi a keď zazrel jeho tvár, tak sa zdesil.

	– Veličenstvo, nejaká zlá správa?

	– Tohto človeka treba hneď zatvoriť. Nik ho nesmie vidieť, nik sa nesmie dozvedieť, s kým som sa zhováral. Nik nesmie vedieť, kde sa nachádza.

	– Mám ho dať do temnice tohto dvora?

	– To nie je trest poslovi, ale treba ho zavrieť, aby sa nik nedozvedel, čo sa s ním stalo. Teda, treba mu dať jesť a piť, ale nijakú možnosť, aby ušiel, alebo aby sa o ňom dozvedela kráľovná.

	– Vykonám, vaše veličenstvo.

	– Ty ostaneš v paláci a budeš dávať naňho pozor. Ak sa ťa niekto spýta, či prišiel nejaký posol, povieš, že nie. Zodpovedáš mi za neho.

	– Budem ho strážiť ako oko v hlave.

	Radulo dal odviesť posla z izby. Kráľ znova prečítal list a premýšľal. Čelo mal plné vrások. Podchvíľou mu blysol v očiach plameň, ale vždy znova pohasol. Nakoniec poskladal list, zavrel ho do svojej skrinky, vzal kľúč a odišiel do spálne.

	Radulo ho našiel už oblečeného na odchod do Medvedgradu.

	– Veličenstvo, všetko som vykonal podľa vášho príkazu.

	– Dobre, starý priateľu. Čo sa tu odohralo, to je naše tajomstvo. Každého posla, nech prichádza ku kráľovnej odkiaľkoľvek, chytíš a strčíš do klietky, aby sa nikto o ňom nedozvedel. Ak to bude niečo dôležité, pošli mi dôveryhodného človeka. Ak nie, v každom prípade prídem v stredu. Povedz princovi a Damirovi, aby ma nasledovali.

NA MEDVEDGRADE

	Slnko zalieva teplým jasom Záhrebskú horu. Les je hustý a cesta úzka. Kráľovský sprievod sa pohybuje popod košaté stromy k vrchu, na ktorom spočívajú medvedgradské veže.

	Hluk a vrava preniká cez rozváňajúci les. Ozývajú sa trúby: Enrico trúbou určuje smer neprehľadnému množstvu jazdcov. Rady jazdcov sa rozpadli v hustom lese. Okolo kráľovnej sa schádzajú vyslanci, ktorí jej vyšli z Medvedgradu v ústrety a teraz už cválajú popri nej hore brehom.

	Gordana ležérne sedí na svojom sedle, nadychuje sa sviežeho vzduchu a čas si kráti rozhovorom so svojou mladučkou priateľkou. Beci sa jednostaj obzerá, až kým ju Gordana neupozorní:

	– Nadarmo si namáhate oči, princ príde až večer.

	– To je pravda, ale vidím tam niekoho iného. Prichádza akýsi fráter. Aj v takom neprístupnom lese žijú ľudia.

	– Veď tu dole, pod Záhrebskou horou, je kláštor. Podľa všetkého ten fráter je stade. Zrejme ho privádza zvedavosť. Chce vidieť kráľovnú.

	Jazdia pred nimi a za nimi dvorania, muži. Približuje sa k nim Enrico, akoby očakával niekoho, kto príde zo zadnej časti sprievodu. Fráter prichádza k nim krížom cez horu a ide priamo k nim. Niekoľko krokov pred Gordanou vystrie ruku, akoby prosil milodar.

	– To je nepríjemné! Nemám peniaze, – povedala ticho svojej priateľke. – Úbožiak nevie, že chudobná dvorná dáma nemá peniaze.

	– Chcete ho obdarovať? – prerušil ich Enrico. – Dovoľte, – vytiahol peniaze a podal ich Gordane. A pritom s koňom manévroval tak, aby Beci Frankopanovú oddelil od Gordany.

	Gordana už obrátila koňa k frátrovi a podáva mu peniaz.

	– Posiela ma Česmički, – šepol fráter.

	Výraz prekvapenia pomiešaný so strachom preletel Gordaninou tvárou. Obzrela sa a zbadala Enrika v rozhovore s Beci. Preto skrútia koňa ešte bližšie k frátrovi a zohla sa k nemu:

	– On vás posiela, ctihodný otče? Kde je?

	– V remetínskom kláštore. Chce sa s vami zhovárať o veľmi vážnej veci. Chcel by sa zbaviť ťažkého položenia, je nemocný.

	– V každom prípade prídem, ale nepoznám cestu do kláštora.

	– Napravo od tribún postavených na zajtrajší lov tečie lesný potôčik. Pôjdete stále popri potoku až dole, kým ma neuvidíte. Budem vás čakať s niekoľkými ozbrojenými kláštornými sluhami, aby vaša cesta bola bezpečná.

	– Súhlasím. Teraz si vezmite ten milodar, aby to nebolo nápadné. Zbohom.

	– Boh s vami!

	Fráter pomaly vykročil lesom a cestou do kopca Enrico ešte vždy zabával Beci. Keď sa k nim Gordana vrátila, Enrico jej milo a žartovne povedal:

	– Vaša milosť sa určite dlho spovedala zo svojich hriechov.

	– Gróf, keby ste sa odhodlali na spoveď vy, museli by ste si vybrať tri dni dovolenky.

	– Hanbil by som sa, keby som všetko stihol za tri dni!

	Pozdravil sa a zastal, zatiaľ čo Gordana so svojou priateľkou šla ďalej. Vystupovali do brehu. Zapadajúce slnko zalievalo medvedgradské veže rumeňou. Z hradieb sa ozvala trúba, ktorá oznamovala príchod kráľovnej a jej sprievodu.

	*****

	Beatrica sa pohodlne oprela do kresla a ponad bohato prestretý stôl sledovala veselú spoločnosť vyslancov, veľmožov a hodnostárov. Vôkol nich stáli sluhovia a na zlatých paliciach držali červené, modré a ružové lampáše. A hore nad nimi nočné nebo posiate hviezdami. Zubatý obranný múr hradu rysoval tmavý okruh na nebeskej klenbe, dve čierne siluety končistých veží trčali do noci ako dve obrovské kopije.

	Pohľad kráľovnej spočíval na mieste, kde sa okraj múra stretával s nebom. Pod bielym čelom jej vírili myšlienky. Neapolský princ kardinál Francesco sa k nej nahol:

	– Užívaš, Beatrica, alebo premýšľaš?

	– Jedno i druhé. Je to nádherný pocit, takto vysoko v horách, pod nebeskou klenbou, keď vieš, že to všetko dole, široko-ďaleko, hory, polia, more, skrátka, že všetko je kráľovstvo tvojej vôle a moci. Stadeto, z tohto dvora, z tohto vrchu postavím most na juh a po ktorom prejde Beatrix Aragónska do Neapolu, aby na všetky tieto poľany priviedla svoj rod.

	– Aby tu ostal naveky!

	– Kým bude existovať náš neapolský rod!

	– Beatrix, si nádherná, keď spriadaš takéto plány. Pozri, neustále na teba hľadí milánsky vyslanec Marcello. Na ošklivej duši svojho pekného tela má akúsi ťažkú ranu a jeho oči svedčia, že si mu ju uštedrila ty, sestrička!

	– Žena zraňuje aj lieči, ale Beatrica nechá aj umrieť.

	– Naučila si to aj Gordanu?

	– Nikdy si neodpustíš spomenúť ju.

	– Keby nebola tvojou chránenkyňou, bola by mojou milenkou.

	– Proti tvojmu vkusu nemožno namietať, ale na to ti nedávam oprávnenie.

	– Čo vlastne pomýšľaš s tou svojou chovankou?

	– Určila som jej dôležitú úlohu v mojich zámeroch. Veľmi dôležitú!

	– To je novinka! To ma udivuje! Povedz, čo zamýšľaš?!

	– Beatrica nemá vo zvyku hovoriť o svojich úmysloch ani s tebou, kým úplne nedozreli. Keď príde čas, sama si ťa zavolám, aby si sa to dozvedel.

	– Prichádza kráľ! – upozornil Francesco.

	Všetci pri stole vstali a s hlbokou úctou ho pozdravili. Matyáš kráčal priamo ku kráľovnej, pozdravil ju nežne a srdečne, srdečnejšie než kedykoľvek predtým.

	– Z Budína prišiel akýsi posol, – povedal a hľadel na ňu ležérne. Kráľovná nonšalantne poznamenala:

	– Zaručene si dostal dôležité správy.

	– Akýsi blázon povedal, že nie si na Griči a posol odišiel nevedno kam.

	– Na jej správaní nebolo vidieť najmenšiu zmenu.

	– To bude omyl Nečakám nijaké správy z Budína, ale z Neapola.

	– Potom sa posol isto pýtal na nás oboch. Poslali ho sem, takže uvidíme, o čo ide. To však nie je dôležité. Mám pre teba milé prekvapenie, Beatrica, – pokračoval bodro. Primkol sa k nej bližšie, položil ruku na jej kreslo a povedal:

	– Cestou na Medvedgrad som skúšal Jána a zistil som, že jeho srdce je naozaj vydané na milosť a nemilosť Izabele. Až po túto hradnú bránu som o tom premýšľal. Konečne som si urobil úsudok a úplne som zmenil svoje plány o jeho budúcnosti. Beatrica, ak sa presvedčím, že tí dvaja sa majú radi, budem súhlasiť s ich manželstvom.

	– Keby vôkol nás nebolo toľko divákov, odmenila by som ťa objatím.

	– Zaslúžil som si ho, Beatrica, – povedal tak úprimne, akoby to šlo z hĺbky jeho srdca, – ale to nie je ešte všetko.

	– Naozaj ma udivuješ! Teda?!

	– Bol som u veštkyne na Kamennej bráne.

	– U tej nepríjemnej černokňažníčky?

	– Áno, a vieš, čo mi prorokovala, – a pozrel jej do očí zaľúbeným pohľadom. – Povedala mi: skôr ako rok pominie, narodí sa vám syn!

	Na Matyášovej tvári sa zračilo také úprimné nadšenie, že kráľovnej nechtiac zahrali zreničky. Usmiala sa:

	– Teda už veríš?

	– Veril som ti aj v ten večer, ale dnes je moja viera pevná skala.

	Gróf Marcello s bledou tvárou sledoval, ako sa kráľ intímne naklonil ku kráľovnej, ako ju zasypal zaľúbenými pohľadmi, a preto radšej odvrátil hlavu. Beatrica ponad stôl pozrela na Izabelu, čím jej oznamovala, že sa plní jej tajné želanie. Všetci príbuzní kráľovnej sledovali toto kráľovo verejné dvorenie Beatrici s novými nádejami. A zaujímalo ich, čo im to môže priniesť.

	Zrazu kráľ vstal.

	– Beatrica, dovoľ, aby som sa na chvíľu pozhováral s Váradim. Chcem, aby hneď napísal do Neapolu tvojmu otcovi o našich plánoch s Izabelou a mojím synom Jánom.

	Francesco, Izabela aj mladý Giovanni a Enrico – všetci sa v tej chvíli zahľadeli na tvár kráľovnej. Cez jej mramorový chlad prebleskla radosť. Akoby všetci cítili, čo sa deje – ich tváre sa rozjasnili A zatiaľ čo sa zhovárali so svojimi susedmi, jednostaj upierali pohľady hore, na priečelie i na kráľovnú, aby sa napojili jej veselosťou, ktorá im sľubovala viac než si mohli želať. Princ Ján nevidel, čo sa vôkol neho deje. Sedel pri vojvodovi Lovrovi Iločskom, počúval jeho príbehy z vojny, hoci bol myšlienkami ďaleko, dole pri stole, pri ktorom sedela Gordana.

	Kráľ pozval Váradiho a ostal s ním neďaleko kráľovského stola, obrátený chrbtom ku kráľovnej.

	– Váradi, pozeráte sa na priečelie stola. Opatrne mi oznámte, čo sa tam deje. Čo robí kráľovná?

	– Práve dáva nejaký príkaz pážaťu Brodarčičovi a chlapec už odchádza.

	Vtom kráľ začal gestikulovať, akoby mu hovoril niečo dôležité. Kancelár skúmavo hľadel na kráľov herecký výkon.

	– A teraz? Kam ide páža?

	– Pristúpilo k Enrikovi.

	– To som čakal. Enrico teraz pristupuje ku kráľovnej?

	– Ako ste to uhádli? Enrico sklonil hlavu a jej veličenstvo mu niečo šeptá.

	– Dávajte ešte pozor.

	– Teraz Enrico odišiel. Nevidím ho už.

	– Ani netreba. Ja ho vidím. Ide o nejaký dar, ktorý mi chce kráľovná potajomky zadovážiť. Ja by som to však chcel prekaziť, lebo ten dar je taký drahý ako celé Chorvátsko, Slovinsko a Dalmácia. Choďte nenápadne za Enrikom a dávajte pozor, aké príkazy bude dávať svojim dvoranom. Myslím si totiž, že jedného človeka pošle von z dvora, aby vonku počkal toho, kto ten dar prinesie. Ak Enrico naozaj niekoho pošle pred mestskú bránu, potom sa vráťte a ruky si prekrížte na prsiach. To bude znamenie, že som uhádol Zajtra, po poľovačke sa už nevrátite na Medvedgrad, ale pôjdete priamo na Grič. Večer už budete v paláci a tam urobíte všetku robotu, čo sme nedokončili. V stredu predpoludním už budem na Griči. Musím urobiť dôležité rozhodnutia!

	Váradi sa obrátil a šiel na dvor a kráľ sa vrátil ku kráľovnej.

	Váradi sa o krátky čas vrátil, prekrížil si ruky na prsiach a pozrel na kráľa. Ten sa tak rozosmial, až sa Váradimu zazdalo, že kráľ sa dozvedel nejakú veselú novinu.

	Hore na hradbách spievali speváci. Piesne sa vznášali vysoko k hviezdam, ponad tmavým lesom i dole ku gričskej pevnosti.

	Z vravy hostí a lesku lampášov zmizla Gordana a odviedla aj svoju mladú priateľku. Vykročili k priečeliu paláca.

	– Prejavte mi láskavosť, prosím vás, a poďte hneď ku mne. Musím totiž napraviť niečo, čo sa stalo na bojových hrách. Niekoho som veľmi urazila. Preukážete mi službu?!

	– Veľmi rada, Gordana, budem dávať pozor, aby vás nepristihli pri rozhovore s dvoranom.

	Mladé dievča sa obrátilo k svetlám, k miestu, kde sedel princ Zbadala však, že zrazu zmizol Gordana sa ponáhľala z druhej strany arkád. V šere stál Damir.

	– Tu som, – povedala Gordana prosto.

	– Prepáčte, že som vás poprosil, aby ste prišli na takéto odľahlé miesto. Poviem vám narýchlo, o čo ide. Keď ste dnes odchádzali z Griča, jeho výsosti sa zazdalo, že mu niečo chcete povedať.

	– Keď sa to zazdalo jemu, prečo neprišiel sám?

	Zmätený touto otázkou Damir pozrel hore k veži, do tmy, a odvetil:

	– Princ nevie, či by sa vám to páčilo.

	– Tak teda? Lenže predtým, ako sme sa vrátili z Budína na Grič, nezvykol za mnou posielať poslov, keď sa chcel so mnou zhovárať.

	– Odvtedy sa toho stalo veľa, čo by vás mohlo ohroziť, keby sa princ s vami zhováral.

	– Mňa? A to už prečo?

	– Nie som splnomocnený vám odpovedať.

	– Teda keď je nebezpečenstvo také veľké, odkážte princovi, že sa ho chcem zajtra na poľovačke spýtať na niečo medzi štyrmi očami.

	– Odkážem, – uklonil sa.

	– A chcem niečo povedať aj vám.

	– Počúvam, – zastavil sa.

	– Po prvé, ak by vás tu niekto náhodou zastihol, poviem, že ste ma prosili o odpustenie za to, že na bojových hrách ste boli voči mne nevľúdny.

	– Neviem, čo som spáchal.

	– Neposlúchli ste ma, keď som vám povedala, aby ste Alfonzovi podali svoj meč.

	– Aby mojim mečom porazil môjho princa?

	– Bolo to naopak. Ja sa však ponáhľam. Prosím vás, obráťte sa k svetla.

	Obrátil sa. Fakle ožiarili jeho bledú tvár a čierne oči, v ktorých sa zračila udivená otázka.

	– Tak! Chcem vám vidieť do tváre. A teraz počujte, pane. To, čo vám chcem povedať, by sa mi mohlo pomstiť.

	– Ak ma nepovažujete za hodného, potom vás nebudem počúvať, odvetil urazene.

	– Keby som vás považovala za nehodného, ani by som nebola začala. Som presvedčená, že hovorím s rytierom, ktorý vie, čo má urobiť s tým, s čím sa mu mienim zdôveriť.

	– Tak načo tie pochybnosti na úvod.

	– To neboli pochybnosti, ale iba upozornenie, aby ste k svojej počestnosti pridali aj opatrnosť. Ste úprimne oddaný princovi?

	– Viac než sebe.

	– Tak teda spolieham sa na vašu oddanosť princovi a zdôverím sa vám s niečím, o čom sa princ nesmie dozvedieť.

	– Princovi nemôžem nič zatajiť.

	– Vari nemáte nejaké osobné tajomstvá, ktoré nevyzradíte nikomu, ani princovi?

	– Úplne osobné, ktoré sa týkajú iba môjho života Ale to je iné.

	– Úloha, ktorú vám dám, je iba vaša osobná. Hneď pochopíte prečo. Ešte raz zdôrazňujem: odovzdávam sa vám v úplnej viere, že úprimne máte rád princa.

	Damir mlčí a bez dychu počúva.

	– Dávajte pozor, aby princ nemal nijaký súboj.

	Jeho rozšírené oči prezrádzali údiv.

	– Slečna Gordana, okrem Alfonza Borgiu nevytasil meč na nikoho.

	– Od tejto chvíle nech sa vyhýba súboju.

	– Takéto nebezpečenstvo nehrozí, lebo kráľ súboje zakázal.

	– Zakázať znamená provokovať. A ľahko sa môže stať, že ho Alfonso vyzve.

	– Alfonso má dôvod vyzvať princa?

	– Nepoznám hĺbku grófovho charakteru.

	– Pochybujem.

	– O čom to pochybujete, pane? – zvýšila hlas a hrdo vztýčila hlavu.

	– Pochybujem, že ním nepohŕdate, lebo stále máte dosť príležitostí, aby ste sa s ním stýkali.

	– Stýkala? Ak ste muž, povedzte otvorene svoj názor. Vravím: otvorene a všetko!

	Pohyb jeho hlavy prezrádzal, že v ňom prebudila odvahu.

	– Poviem všetko. Keď ste na bojových hrách vyzvali princa, pred všetkými ste sa s Alfonzom zhovárali veľmi dôverne. Tak dôverne, že mu tvár rumenela a bledla.

	– A ja som ho farbila na červeno a bielo? – spýtala sa ironicky.

	– Včera večer ste od neho prijali dar.

	Gordana nahnevane pohodila hlavou.

	– Čo prijímam a čo dávam, za to si zodpovedám iba sama sebe!

	– O tom niet pochybností. Ale ja som sa iba prispôsobil vášmu želaniu, aby som vysvetlil, čo si myslím o vašich stykoch so synovcom kardinála Borgiu a o vašich rozhovoroch medzi štyrmi očami, čo dokazuje, že ste mali príležitosť k nemu preniknúť a bližšie ho spoznať.

	– Na tomto dvore už špicľujú aj mňa?!

	– Vôbec vás nešpicľujú, ale možno niekomu na tomto dvore takéto vaše rozhovory spôsobujú bolesť.

	Zdvihla hlavu, pozrela mu priamo do očí a rázne sa spýtala:

	– O kom to hovoríte?

	– Prepáčte, povedal som viac ako som smel.

	– Boli by ste urobili veľmi dobre, keby ste sa boli držali určenej hranice. Ak aj moje rozhovory s grófom niekomu spôsobujú bolesť, nik nemá práva ma urážať.

	Skľúčene zvesil hlavu.

	– Urobil som veľkú chybu, veľmi som sa previnil a prosím o prepáčenie!

	Pohŕdavo prepočula jeho prosbu a ostrým obratom zmenila smer rozhovoru.

	– Chcem dokončiť to, čo je pre mňa dôležité. Teda, nedovoľte, aby princ mal akýkoľvek súboj. Ani zo žartu, ani pri bojovej hre!

	– Ani pri bojovej hre? – začudovane zopakoval Damir.

	– Zapamätajte si, čo som povedala!

	– Odvrátiť ho od bojových hier nebude ľahké.

	– Na to ste tu vy, váš vplyv a váš dôvtip, pane! Teda, musíte dávať veľký pozor, aby sa to nestalo a každé stretnutie so zbraňou musíte prekaziť za každú cenu!

	Pristúpila tesne k nemu a pokračovala:

	– Môžete mi to sľúbiť v mene vašej oddanosti princovi?

	Zamatové oči uprela naňho prenikavo a skúmavo. A pod Damirovým čelom akoby lietali vznešené myšlienky.

	– Prisahám na svoju česť a na priateľstvo s princom!

	– Ďakujem vám!

	Na jeho perách sa objavil akýsi tieň, prebehol tvárou a skryl sa v jeho čiernych očiach.

	– Teraz chápete, prečo táto úloha je iba vaša osobná? A teraz sa ponáhľajte, aby vás tu nenašli.

	– Zajtra si teda želáte hovoriť s princom?

	– Áno, povedzte jeho výsosti, že ho o to prosím.

	Uklonil sa a rýchlo sa stratil na druhej strane v tme dvora. Gordana vykročila k svojej priateľke. Potom obe ruka v ruke vykročili k svetlu, pod ktorým sa kráľovskí hostia hlučne zabávali, rozohriati vínom a piesňami.

	Temným úzkym priestorom medzi múrmi paláca a múrmi pevnosti sa ponáhľal Damir, aby sa po úzkych schodoch dostal do veže so zubatou ohradou. Hore v tme ho čakal Ján, ktorý Damira chytil a pritiahol k sebe.

	– Čo sa stalo, celý sa chveješ?!

	– Urazil som ju, ale veľmi sa na mňa nahnevala. Takmer bola hrubá!

	– Vrav, tu nás môžu počuť iba hviezdy. Čo ti povedala? Prečo si ju urazil?

	– Spomenul som jej rozhovor s Alfonzom, to, ako prijala dar a ona veľmi prudko vzplanula. Poprosil som ju o odpustenie, no neodpustila mi, lebo hovorila…

	– O čom, Damir?

	– O tebe, Ján.

	– O mne? Damir, čo? Vrav!

	– Nikdy by som netušil, nikdy by som neveril, že ti je tak naklonená.

	– Podľa čoho tak usudzuješ? Čo ti povedala?

	– Sťažovala sa a ľutovala, že si sám neprišiel spýtať sa, čo ti chce povedať.

	– Aby ma s ňou videl otec? Neodvážim sa na ňu ani pozrieť. Viem, že otec jednostaj sleduje moje pohľady, pravdaže, aj Váradi. Počul si, ako ma otec cestou na Medvedgrad vypočúval, kto je tá žena, kvôli ktorej som sa pobil? Bola by to tragédia, keby ju otec začal podozrievať.

	– Kráľ však čudným hlasom konštatoval, že možno miluješ Izabelu.

	– Špehujú ma, to vidím. A keby kráľ čo len tušil, Gordanu by vyhnal z dvora. O tom všetkom ona nesmie nič vedieť.

	– Naznačil som jej, že kvôli niečomu sa nemôžeš s ňou rozprávať tak ľahko ako v Budíne.

	– Počuj, Damir, dlho ste sa zhovárali, veľmi dlho. O čom? Povedz mi všetko, slovo za slovom!

	– To nejde len tak, slovo za slovom. Veľa sme hovorili o Alfonzovi.

	– O ňom? Myslíš si, že ho miluje?

	– To nie. Práve naopak, presvedčil som sa, že jej hlboká náklonnosť patrí tebe.

	– Presviedčaš ma o tom a nemáš nijaký dôvod, hoci ste sa tak dlho rozprávali. Vidím, že mi tajíš, o čom ste hovorili.

	– Naopak, chcem ti povedať všetko, lenže ty ma prerušuješ. Gordana má o teba veľké starosti.

	– A to už prečo?

	– Teda takto: povedala, ako veľmi sa preľakla, keď sa dopočula, že si sa pobil s Alfonzom. V nijakom prípade neverí, že šlo o hru – ako nik na dvore. Pozná jeho šermiarske umenie, a preto ju veľmi potešilo, že si ho ranil a zvíťazil na bojových hrách. Z jej slov sa nedá zostaviť priznanie: „Mám rada princa!“ Ale jej obavy, jej strach o teba, jej hlas, a všetko, čo som počul, nasvedčuje, že je to hlas jej srdca. Napokon, zajtra sa dozvieš viac Gordana sa chce s tebou rozprávať na poľovačke. Teda zajtra!

	– Prečo zajtra?

	– Výslovne povedala, že už zajtra.

	– Čo mi chce povedať?

	Skrytí v kúte veže hľadeli dolu na osvetlený dvor, kde sa vôkol kráľovského stola blyšťali pestrofarebné rúcha. Šperky kráľovnej priam žiarili a vôkol nej bol strapec významných osôb, dvoranov a pážat. Z výšky sledovali jasný, krásny obraz.

	– Kto je ten, čo sa zhovára s Gordanou? – spýtal sa Ján.

	– Lovro Iločský! Spoznal som ho podľa dolománu, hoci stojí v tieni.

	– Áno, je to on, – vzdychol Ján. – Syn bosenského kráľa, o ktorom hovorili šľachtici na Griči. Pekný, mocný, čo jej tak zaujato rozpráva?! Ako uprene na ňu hľadí.

	– Nech jej hovorí čokoľvek, som presvedčený, že jej srdce patrí iba tebe.

	– Kiež by to bola pravda!

	– Prečo nie?

	– Vzal by som ju a odniesol tam ďaleko, za tie hory, kde je moja matka.

	– A čo kráľovstvo! Trón? A snúbenica?!

	Princ zdvihol hlavu a zahľadel sa do diaľok noci.

	– Damir, vidím pustatinu a tmu, veľmi ďalekú a neistú a v nej žiari iba jej tvár. Čo bude, neviem.

	Damir sklonil hlavu a hľadí za vežu, kde sa nad Medvečšakom dvíha hora plná tajomného mlčania.

POĽOVAČKA NA DIEVČENSKÚ KRÁSU

	Ryk diviny a zvučné halali napĺňa celý les. Na čistinke je plno ľudí a na kraji lesíka stoja červené tribúny, na ktorých je veľa účastníkov poľovačky z dvora.

	Ľudia z okolitých dedín, dokonca aj honci zízajú na ten zázrak, na tribúny uprostred lesa. Takéto nevídané veci sú však na poľovačkách na juhu predpísanou parádou, bez ktorej si nevedia poľovačku ani predstaviť. Kráľovná, dcéra neapolského kráľa, zaviedla všetky južanské zvyky tu na severe a domáci veľmoži a šľachtia udivene stoja v kruhu, akoby boli v nejakej aréne, uprostred mesta, kde sa konajú zápasy s býkmi a divými zvermi. Všetko vôkol tribún, uprostred lesa, je vyzdobené brokátom a ženy oblečené v nádherných šatách. Medvednica akoby udivene zízala na to, čo sa to nasťahovalo do jej kotliny a do lesa.

	Uprostred kráľovná. Sedí, akoby bola v dvorane kráľovského paláca. Má na sebe zamatové šaty, ktoré majú farby dnešnej poľovačky – kvet mandle. Kráľovná nadšená hľadí, čo honci nahnali do širokého kruhu oploteného mocným dreveným plotom. Zúfalé zviera dostrieľané šípmi sa vrhá na ohradu, vracia sa a znova hlavou udiera do dosky ako šialené v smrteľnej obave o svoj úbohý život. A zatiaľ z tribún letia a do zvieraťa sa zabodávajú nové šípy.

	Dvorný ceremoniár Orbán sa zrazil s Enrikom a hrubo ho zastavil:

	– Kde je kráľ?

	– Odišiel s princom a veľmožmi loviť do lesa podľa nášho zvyku, – posledné slová zdôraznil mimoriadne žlčovite. A Enrico mu odvetil rovnakým tónom:

	– Ak sa vám takáto poľovačka nepáči, prikážte kráľovnej, aby nepoľovala podľa svojho neapolského zvyku.

	– Nevravte mi také nezmysly, pán gróf.

	– Iba sa usilujem uhádnuť vaše skryté myšlienky, pán kráľovský ceremoniár.

	– Na túto urážku sa budem sťažovať kráľovi.

	– Môžete sa sťažovať od Griča po Neapol a teraz mi povedzte, kde je dvorná dáma Gordana!

	– Nám je dobre známe, že kráľovná Gordane dovolila zúčastniť sa poľovačky podľa nášho zvyku!

	– Dovolila barbarke, aby sa mohla vyžívať vo svojich divošských zvykoch.

	– Pane, barbari sú slušní, poctiví a milí ľudia! – a obrátil sa mu chrbtom. Enrico ho však zastavil:

	– Ktorým smerom šla Gordana?

	– To je už priveľa, pane, uhnite z cesty!

	– Udriem vás, – pohrozil Enrico.

	– Rozbijem vám hlavu!

	Obaja vytasili meče. Spoza tribún dobehol Stjepan Mladenčič a zvolal:

	– Kráľovná vás volá, Enrico! Čo povedia Chorváti? Hneď na meče! Kráľovná vás súrne potrebuje, pán gróf.

	Enrico nadávajúc odchádza a Orbán s klianím za ním:

	– To sa neskončí dobre. Už ani ja sa nebudem ovládať, ak kráľovninej ľudia budú takto provokovať. Sú bezočivejší než kedykoľvek predtým.

	– Čím je kráľ ku kráľovnej milší, tým sú oni bezočivejší voči nám. Ledva čakám, kedy sa skončí týranie zvierat šípmi Hanba, aký je to spôsob poľovačky. A možnože už skončia, máme vydať príkaz na stolovanie.

	A tam pri plote ľud z okolitých dedín naťahuje krky, zíza, hundre a protestuje:

	– To je poľovačka! Zaženú zviera do ohrady ako my prasiatka do dvora a strieľajú na ne!

	– Padla srna!

	Ľudí sa zmocnila úľava. Zhrčili sa do skupiniek, zhovárajú sa a protestujú. Zazneli fanfáry. Na tribúnu prichádzajú dvorani a pážatá v slávnostných poľovníckych uniformách, zo zelenej a červenej látky, uniformy sú zdobené zlatom, striebrom. Pážatá núkajú občerstvenie.

	Dvorný ceremoniár Orbán a Mladenčič sa ujímajú hostí. Pred kráľovnou sa sklonil Enrico a počúva jej otázky:

	– Doteraz niet stopy po poslovi z Budína?

	– Môj človek ho celú noc čakal pred mestskou bránou, ale máme. Nechal som ho tam doteraz. Neverím, veličenstvo, že z Budína by s dôležitými správami poslali takého neopatrného a nešikovného posla.

	– Aj deti sú opatrnejšie než uhorskí páni! V každom prípade buď v strehu. Kráľ vie, že posol prišiel, ale mu povedali, že nie som na Griči.

	– Čo ak ten somár odišiel späť do Budína?

	– To by som mu nikdy neodpustila! Má mi doniesť dôležité správy. Enrico, pripomínam ti, buď rozumný, Izabela sa sťažuje, že ju prenasleduješ.

	– Veličenstvo, nemôžem strpieť, že jednostaj sliedi na princove pohľady.

	– Teraz vykonaj, čo som ti prikázala! O tomto sa porozprávame inokedy. Kde sú moje dvorné dámy?

	– Na druhej strane tribúny pri jedle. Gordana však chýba.

	– Dovolila som jej, aby si užila pri barbarskej poľovačke.

	– Len aby nezablúdila v lese.

	– Nestratí sa, nebojím sa. Povedz milánskemu vyslancovi, aby prišiel Pristav mu stoličku za mňa.

	Keď vykonal rozkazy, mladý gróf Marcello si sadol za kráľovnú a nevedel skryť nadšenie, že sa mu dostalo takej cti.

	Beatrica sa k nemu obrátila a začala tichý rozhovor.

	Enrico sa prikradol k Alfonzovi.

	– Šla na poľovačku. Keď sa skloní slnko k západu, môžete prísť.

	– Keď sa skončí stolovanie, naženú druhú srnu a všetci na nás zabudnú.

	Gordana poľovala v lese spolu s dvoma poľovníkmi. Úmyselne sa od nich oddelila a ostala sama. Vyskočila na koňa a odcválala, no onedlho sa zastavila pri troch obrovských stromoch, čo ležali na zemi.

	Tu zoskočila zo sedla, priviazala koňa a sadla si na povalený peň.

	Na peknej hlave rozkošne spočíval takmer mužský klobúčik. Jej hnedá sukňa je krátka, ale čižmy z červenej kože vysoké. Podchvíľou pozrie na cestičku hore a znova sa zamyslí. Začula klopot kopýt a praskanie konárikov. Pokojne hľadela hore, skade sa spúšťal princ Ján. Pozdravila ho.

	– V skutočnosti som mal prísť na túto schôdzku prvý, ale nemohol som uniknúť otcovmu sprievodu.

	– Ospravedlniť by som sa mala ja. Nemajte mi za zlé, že som vás prosila, aby ste prišli napriek čudným rozhodnutiam, ktoré v najnovšom čase padli na dvore. Ani som netušila, že je potrebné prekonať toľké prekážky, ak sa chcete so mnou pozhovárať.

	– Nielen s vami. Kráľ mi nedovolí prehovoriť ani s jedným dievčaťom na dvore. Museli ste si to všimnúť. Nepribližujem sa ani jedinej dáme.

	– To je naozaj tajomné!

	– Je mi ľúto, Gordana, ale nemôžem vám povedať o tom nič, lebo ma viaže čestné slovo.

	– Chápem, výsosť. Napokon ani netreba, aby ste mi to hovorili. Chcela som s vami prehovoriť iba pár slov a hneď vás zbavím tejto nepríjemnosti.

	– Zasa sa vraciate k vášmu spôsobu rozhovoru?

	– Naopak, toto je nové, úplne nové, výsosť. A prosím vás, aby ste si môj postup nevysvetľovali zle. Bola som prinútená pozvať vás na toto osamelé miesto, lebo pán Damir povedal, aby som vás neoslovovala pred ostatnými na kráľovskej tribúne. Teda bola som prinútená, lebo nemôžem dovoliť, aby ste naďalej mali pochybnosti.

	– Aké pochybnosti?

	– Pochybnosti o mne.

	– Čo vás priviedlo na takú myšlienku?

	– Vaše správanie v nedeľu večer.

	Zahanbila sa, keď si spomenul, ako na ňu hľadel po rozhovore s Alfonzom.

	– Náhodou som bol v dvorane, keď ste vychádzali, vari som vás urazil?

	– Pred kráľom ste ma síce obránili za správanie na rytierskych hrách, ale v dvorane, po tom stretnutí, som nadobudla dojem, že predsa len mi niečo vyčítate.

	– Ubezpečujem vás, že pred kráľom boli moje slová a moje city v súlade.

	– Aj to je možné, ale potom ste zrejme počuli niečo, čo na mňa vrhá zlý tieň. A preto som povinná ospravedlniť sa sama pred sebou. Preto som sa chcela s vami pozhovárať.

	Skôr než mohol vysloviť svoj údiv, pristúpila o krok bližšie.

	– Výsosť, na bojových hrách to vyzeralo tak, ako keby som vás chcela zosmiešniť pred ľuďmi, ktorí sa smiali môjmu šermovaniu a moju výzvu pokladali za znevažovanie vašej výsosti. To som však nechcela. Pred kráľom som zdôraznila, že ma k tomu hnala moja pýcha, hrdosť alebo čo už chcete, skrátka túžba poraziť tých, čo sa mi smiali. Lenže to, čo hovoria dvorania, nie je pravda. Ak som vás chcela vyzvať na bojovú hru, nebolo to na príkaz kráľovnej. Verte: keby ma bola poslala, vedela by som sa šikovne vyhovoriť.

	– Gordana, nikdy by som tomu neuveril. Nemohol by som uveriť tomu, že budete zbraňou kráľovnej proti mne.

	– Výsosť, ale v ten večer v prijímacej sále ste na mňa škaredo hľadeli a odišli ste veľmi nevľúdny.

	– Ak som to urobil, možno preto, lebo som mal veľmi zlú náladu. Nie je toto ospravedlnenie? Urobil som to, prepáčte!

	– Vy ste neverili, ako je presvedčený Váradi, že ma poslali proti vám?

	– Niečomu takému by som nikdy nemohol uveriť.

	– Len to som chcela počuť z vašich úst. Ďakujem vám, teraz už musím ísť.

	Z briežku k nim na koni pricválal mladík.

	– Prečo sa tak ženieš, Damir? – spýtal sa princ.

	– Alfonso a Enrico prichádzajú stamodtiaľ. Zazreli ma a ja som sa ponáhľal za vami. Sadajte, ideme.

	– Nie, – odsekol princ – Nemienim sa pred nimi skrývať. Som svojím pánom.

	– To vám sluší, výsosť! – potvrdila Gordana.

	Damir zoskočil z koňa. Mladíci boli na chvíľu zaskočení a nevedeli napriasť niť rozhovoru.

	V Damirových očiach sa zjavila ustaranosť. Zhora sa hnali Alfonso a za ním Enrico.

	Alfonso už zďaleka dával najavo svoju spokojnosť. Všetci traja hľadeli, čomu sa rehoce. Zastavil sa pred nimi so smiechom.

	– Namojveru, toto je nádherná poľovačka!

	– Čo to vravíte, gróf? – skríkol princ takým hrozivým hlasom, že Gordana a Damir sa strhli a pozreli na seba.

	Vtom sa však Damir vrhol medzi nich a postavil sa proti Alfonzovi.

	– Výsosť, gróf nemal na mysli nič zlé. Len chcel zdôrazniť…

	Sarkastickým smiechom a pohľadom jeho slová prerušil Alfonso.

	– Áno, mal na mysli to, že nádherná poľovačka je nachytať krásavicu na schôdzke s princom, zatiaľ čo tretí hore drží stráž.

	Ján zbledol a skríkol.

	– Keby ste nesedeli na koni, porátal by som sa s vami ako so sopliakom.

	Alfonso sa poklonil v sedle a urobil široké gesto.

	– Dám vám príležitosť, aby ste sa so mnou porátali ako s rytierom.

	– Zajtra ráno, na tomto mieste! – rázne skríkol princ.

	– Prepáčte, – usmial sa Alfonso, – zajtra budem zaručene unavený. Dnes v noci mám nežné povinnosti. Ale pozajtra tu na tomto mieste a o tomto istom čase.

	Princ a Alfonso si tak rýchlo vymenili tieto slová, že ani Gordana ani Damir nemohli vysloviť slovko protestu. Obaja hľadeli strnulo, akoby nadviazali na svoje myšlienky a na svoj rozhovor za stĺpmi medvedgradskej pevnosti. Gordana vrhla na neho pohľad plný obáv a Damir k nej podišiel a šepol:

	– Gordana, vaše želanie a svoju povinnosť splním.

	– A teraz odprevaďte slečnu, – povedal princ Damirovi.

	Gordana už sedela na koni, lebo skočila do sedla šikovne sťa mládenec.

	Vystupovali do kopca sprevádzajúc dievča. Alfonso a Enrico sa tiež pohli, ale opačným smerom. Onedlho sa objavili dvaja poľovníci, čo sa vracali z poľovačky. Gordana poprosila svojich sprievodcov:

	– Prosím, teraz ma nechajte! Ja s týmito pánmi budem pokračovať v poľovačke.

	– Ak je to vaše želanie, – ozval sa princ.

	– Áno, výsosť, to je moje želanie, – odvetila a odcválala s oboma pánmi. Istý čas sa s poľovníkmi zhovárala o poľovačke a potom sa spýtala:

	– Z ktorej strany tu tečie potok?

	– Priamo pred nami, nebude ďaleko.

	– Dobre. Rozhodla som sa, že tam rozložím svoj poľovnícky tábor. Prosím, ďalej ma už nesprevádzajte.

	Začudovaných chlapov nechala stáť a popchla koňa do cvalu označeným smerom.

	Podchvíľou sa ozvali poľovnícke rohy a Gordana zastala, aby podľa sily zvuku rozoznala diaľku, z ktorej prichádzajú. Ozveny boli čoraz častejšie, no čoraz väčšmi sa vzďaľovali.

	Veľmi pozorne sa obzerala a potom zastavila koňa a načúvala, či nezačuje žblnkot potôčika. A zrazu sa jej pozornosť uspokojila. Mocne potiahla uzdu. Prišla k potoku, pozrela hore a potom dole do doliny. Cez husté kríky a konáre, čo sa spúšťali až po zem, neprenikal ani lúč slnka. Stromy širokými korunami nad ňou rozprestreli svoju zelenú klenbu. Spustila sa dole, jednostaj popri lesnom potoku.

	V rovine, kde sa koryto rozšírilo, zazrela v sedlách nejakých ľudí. Zastavila. Zazrela frátra, ktorý vyšiel z húštiny. Prichádzal jej v ústrety a mával.

	Keď prišla k nemu, pozdravila ho a spýtala sa:

	– Čakáte už dlho, otče?

	– Nie pridlho.

	– Čo mi odkazuje môj drahý poručník?

	– Veľmi netrpezlivo vás očakáva a musíme sa ponáhľať. Lenže predtým vás musím upozorniť na isté veľmi nebezpečné okolnosti.

	– Nejaká prekážka?

	– Kláštorné predpisy nedovoľujú, aby prah kláštora prekročila žena. Prior to vyriešil tak, že vstúpite na dvor a váš poručník počká na vás v Korvínovej veži.

	– Korvínova veža? Kde je to?

	– Na múroch, ktoré obkolesujú kláštor. Tam kráľ Matyáš dal postaviť vežu, aby ochránil mníchov a tí vežu nazvali jeho menom. Aha, tamto na vás čaká ctihodný otec Česmički.

	– Teda on nemusí opustiť kláštor a ja neprekročím jeho prah.

	– Uhádli ste. Ale ani za múrmi nie je vhodné, aby vrátnik videl ženu. Vzniklo by z toho pohoršenie.

	– Chápem, mala by som sa prezliecť. Kde však vezmem mužský šat?

	– Prior vám poslal mužský plášť a prilbu s priezorom.

	– Rýchlo mi podajte ten plášť. Viem, že to nie je iba kvôli prísnosti vášho rádu. Bolo by veľmi nebezpečné, keby niekto po ceste videl Gordanu, chránenkyňu sprisahanca Jána z Čazmy cválať smerom ku kláštoru. Každý by si uvedomil, kde sa skrýva môj poručník.

	– Nezasvätili ma do všetkého, ale zaiste aj toto je dôvod!

	Plášťom zahalila celú svoju postavu, sadla do sedla ako muž, zložila svoj poľovnícky klobúčik, skryla ho do sedla, nasadila si prilbu a príklopom si zakryla tvár. Fráter spokojne prikývol.

	– Nik by netušil, že pod plášťom za priezorom sa skrýva žena. Hneď si sadnem na koňa a nech nám je milostivý pánboh na pomoci.

	Dali sa na cestu. Hore na vrcholcoch stromov zrumenelé lístie ukazovalo, že slnko sa už spúšťa k západu. Zakrytí hustými kríkmi a sprevádzaní štvoricou jazdcov cválali lesom.

	Pomaly bola čoraz väčšia tma. Len podchvíľou, hore na vrcholcoch, bolo vidieť biele tiene. Potom už nastala úplná tma. Les bol tichý. Zakrádali sa temnými priesekmi.

	Gordana sa občas frátra niečo spýtala a potom ďalej cválala ponorená do svojich myšlienok Zrazu hore z kopca doľahli zvuky rohov. Zneli čoraz hlasnejšie, akoby niekoho volali, kričali. Gordana sa zastavila:

	– To volajú mňa.

	– Teda si všimli, že vás niet.

	– Myslia si, že som zablúdila a čakajú, či sa ozvem. Zvuk je veľmi ostrý a blízky.

	– To je iba ozvena.

	– Čo by sme urobili, keby nás zastihli na tomto mieste?

	– Museli by ste si rýchlo nadvihnúť príklop prilby, aby si nemysleli, že ste sa skrývali, lebo tak by ste potvrdili ich podozrenie. Potom by sme povedali, že som vás práve našiel a že vás vediem späť.

	– Znova veľmi ostro k nám dolieha zvuk rohov.

	– Napriek tomu viem, že sú ďaleko.

	– Cítim, že by som sa im mala ozvať.

	– Prečo?

	– Veď touto cestou do kláštora môžem kráľovi odhaliť skrýš svojho poručníka. Táto myšlienka ma jednostaj prenasleduje.

	– Po prvé, neprídu vám na stopu. A keby aj prišli až po kláštor, ani tak by vás nenašli. Dôverujte mi, spoľahnite sa na mňa. Za nič na svete by som nechcel, aby nás dostihli a sledovali. Aj ja si vezmem od sprievodcov plášť a prilbu, aby nik nevidel frátra. Takto akékoľvek podozrenie odvrátime od kláštora.

	Odcválal dopredu a vrátil sa zamotaný do plášťa s prilbou na hlave.

	Cez čierne a husté kríky sa zakrádali opatrne a z kopca sa neustále ozýval roh. Zvuk bol podchvíľou tak blízko, že Gordana obracala hlavu, no potom znova nastalo ticho, akoby tí hore čakali, že sa im ozve. Ona však unikala čoraz rýchlejšie dole, hoci poľovnícke rohy sa desivo ozývali.

	 

	
SPRISAHANCI

	Vysoké múry opásali kláštor v Remetách. Na druhej strane múrov, za zatvorenými okenicami, dve sviečky osvetľujú mužské tváre. Sú štyria: Ivan zo Srednjice, prior kláštora, vojvoda Lovro Iločský a Váradi. Kráľov kancelár s rozžiarenou tvárou máva rukami a argumentuje:

	– To, čo teraz kráľ vykonal, je istá záhuba uhorského a chorvátskeho kráľovstva. Kráľovná ovládla kráľa a táto panovníčka má jeden-jediný cieľ: utopiť Uhorsko a Chorvátsko v neapolskom mori. To jej nesmieme dovoliť. Z vašich tvárí čítam odpoveď.

	– Kráľ vedel pritlačiť domácich aj zahraničných nepriateľov. Ale pred tou ženou korí svoju vôľu a mení svoje úmysly, dokonca aj tie, ktoré sú základom mieru a existencie chorvátskeho a uhorského kráľovstva.

	– Na bojovom poli bol svoj a náš, – podotkol Lovro Iločský a Váradi potvrdil:

	– Tak je, vojvoda, bol svoj i náš, no len čo sa objavila ona, svoju politiku prispôsobujú duchu a želaniam Neapola. Všetko len pre Beatriciných príbuzných, zaplavili nás spolu so svojimi dvoranmi. Uchmatli si úrady a platy, ktoré patria našim ľuďom, Maďarom, ale aj vám, Chorvátom. Pažravo hltajú naše plody a prehltnú aj nás. Zapamätajte si: Neapol nastražil všetky svoje pasce, Neapol čaká, kedy nás prehltne. Beatricin otec, ten rozkysnutý boh mäsa, sedí si tam vo svojom neapolskom paláci a čaká s otvorenou papuľou, aby mu jeho Beatrix hodila viac chorvátskeho mäsa, vašu Dalmáciu, Chorvátsko a potom Uhorsko až po Karpaty.

	– Áno, Neapol je náš zlý osud, náš súdny deň. To som vždy hovoril nielen priateľom, ale aj kráľovi, – vzal si slovo Lovro Iločský. – To ste povedali vy, Ivan zo Srednjice, kráľovi?

	– Kráľ sám cíti, že Neapol ho vyciciava, ale nemá sily vymaniť sa spod čara kráľovnej, preto obetuje seba aj nás Neapolu.

	– Áno, Neapolu, – zlostne zdôraznil Váradi. – Nielen že je, pije a oblieka sa po neapolsky, ale hovorí aj ich jazykom, akoby to, čo nie je z Neapola, nebolo dobré, akoby to, čo nepovie Neapol, nebolo múdre, akoby Neapol otvoril svoju papuľu, aby sme do nej všetci vliezli. My sme tu len nato, aby sme kŕmili neapolského draka. Skapeme na dne jeho útrob, ak budeme vstupovať do jeho pažeráka dobrovoľne.

	– Beatricin mužský um pod ženským čelom splieta vôkol nás nebezpečnú sieť.

	– Nebezpečnú sieť splieta jej brat kardinál Francesco, ten neapolský kancelár v našom kráľovstve a malý Giovanni svojou prchkou bezočivosťou sa všade vyťahuje a pomáha kráľovnej pri pletení neapolskej siete.

	– Kráľ je voči Beatrici slabý, – odvetil potichu bradatý prior kláštora, – a preto jej želania víťazia.

	– Jej víťazstvo nie je v jeho slabosti, lež v jej presile, – odvetil Ivan zo Srednjice.

	– A čím je kráľ starší, tým je voči nej slabší a ona je čoraz mocnejšia. A teraz, priatelia moji, teraz ho chytila do pasce, lebo mu nahovorila, že bude mať syna.

	Po tvárach im preletel posmešný údiv.

	– Takto dosiahla, že kráľ vo chvíli, keď chcel Jánovi zabezpečiť trón sobášom s milánskou princeznou, odrazu od všetkých svojich úmyslov jednoducho upustil! Priatelia moji, visíme nad strašidelnou priepasťou, ktorá sa volá Neapol! Naše kráľovstvá zmiznú na dne Neapola, ak nezničíme siete kráľovnej Beatrice! Vy Chorváti môžete jediným výkrikom zachrániť celé kráľovstvo!

	Lovro si oprel hlavu do dlaní a usmial sa:

	– My Chorváti sme vždy zachraňovali kráľovstvo. Vždy keď bolo treba, a práve tak aj dnes. Kto stráži Budín, celý sever a západ pred Turkami? My! Proti Turkovi sa môžeš brániť budzogáňom a sekerou, no ako sa brániť pažravosti Neapola a sieťam kráľovnej? My sme v boji smelí a rozhodní, ale v pasci neapolských žralokov sme bezmocní.

	– Na budúci mesiac sa tu bude konať snem. Na sneme prehláste princa Jána za následníka trónu.

	Všetci traja začudovane pozreli na Váradiho. Lovro Iločský sa na chvíľu zamyslel a potom prehovoril:

	– Pravdaže to by nebolo ťažké. Všetka chorvátska nižšia šľachta, meštianstvo a celý národ je na princovej strane, lebo od neho očakáva len to najlepšie. A čo potom urobíte vy, Uhri?

	– Aj naša nižšia šľachta je zväčša za princa Jána. Oligarchia bude proti nemu. Ale keď povstane váš snem, budú musieť aj oni ustúpiť, lebo v skutočnosti vy, Chorváti, ste dnes pánom situácie, vy držíte Turka na uzde.

	– Myslíte, že by sme mali prehlásiť princa za následníka bez vedomia kráľa?

	– Keby mu to bol niekto navrhol pred pár dňami, bol by ho považoval za najväčšieho priateľa. Dnes váha, zbabelo otáľa. Ale napriek tomu si myslím, že keby sme ho prekvapili, nakoniec by prišiel k rozumu.

	Ivan zo Srednjice pohladí svoju dlhú bradu:

	Priatelia moji, to vyzerá, akoby sme snovali sprisahanie proti kráľovi, hoci v skutočnosti sme jeho najvernejší stúpenci. Vernosť Chorvátov kráľovi Matyášovi nie je iba vernosť jeho osobe, ale aj vlasti. Keby Matyáš neočakávane umrel, traja panovníci by siahli po našej krajine a nastal by strašný boj. Bola by to najväčšia služba, ktorú by sme mohli urobiť vlasti Chorvátskej a Uhorskej, keby sme Jána prehlásili za následníka trónu. Ale nesmieme zabudnúť, že taký čin by sme nesmeli vykonať bez toho, aby sme to neoznámili kráľovi.

	– Zasa váhate. Zasa premýšľate a rečníte, ale ja vám vravím, – ostro spustil Váradi, – vykonajte to a kráľa sa nepýtajte! Nezabúdajte, že nad nami sa vznáša neapolská dýka, ktorá sa nám teraz vyhráža dokonca aj pápežom, lebo tak sa to zažiadalo Beatricinmu otcovi. Viac sa u nás nebude vládnuť inak, iba tak, aby to bolo v prospech neapolského kráľa! Teda, ostáva nám jedine to, aby Chorváti na sneme urobili prevrat.

	– Sprisahanie proti kráľovi, za kráľa a jeho syna, – povedal Ivan zo Srednjice. – Taký prípad história naozaj nepozná. Aké je to čudné, také je to užitočné. Ešte vždy vravím: treba o tom povedať kráľovi.

	– A ja vravím nie! – ostro odvrkol Váradi.

	– Ja som vojak, – ozval sa Lovro, – nemám veľa štátnických schopností. Bol by som rozhodne pri Váradim, keby som sa nenazdával, že to môže vyzerať ako sprisahanie. Na toto by sme nemali zabúdať.

	Váradi sa rozhneval:

	– Práve vám to ide tak, páni Chorváti, že vždy pridlho premýšľate a priveľa váhate. Zasiahnite ostro, rázne – to znova navrhujem. Zvolajte svojich ľudí a rozhodnite. Napriek vašim protestom si to premyslíme a budeme hovoriť s našimi ľuďmi Možno kráľ predsa len vytriezvie z Beatriciných bozkov, ktoré sľubuje aj milánskemu vyslancovi, – zlostne vyštekol Váradi Ivan zo Srednjice, vy ma karháte pohľadom. Dobre. Vravím, čo vidím, teraz sa musím vrátiť na Grič. Kráľ mi prísne prikázal, aby som bol dnes v noci v paláci. Keďže ma vždy podozrieva, bol by presvedčený, že som šiel poburovať proti jeho slabosti.

	Tlmené údery zabubnovali do ticha kláštora. Prítomní pozreli na seba.

	– Čo to znamená?

	Prior vyšiel von. Popod temné obloky chodby sa rozliehal hrmot búchania na dvere.

	– Musí byť bezočivý alebo mocný, keď takto udiera.

	Na dvore sa ozvala trúba.

	– Kráľovská fanfára?!

	Pozreli na seba a v každom oku bola otázka. Prior sa nahol nad ohradu arkád. Dole pod oblúkmi prízemia zazrel malé svetlo.

	– Otče vrátnik, choďte sa spýtať, kto je to, – prikázal prior.

	Ostatní čakali v tme a hádali, kto to môže byť.

	Onedlho sa vrátnik s lampášom znova vracal cez dvor a zastavil sa pod arkádami.

	– Otče prior, kráľovskí poľovníci. Gróf Alfonso Borgia, synovec pápežského kardinála, kráľovský hosť. Zablúdil v lese a žiada, aby ste ho nechali prenocovať v kláštore.

	Vôkol priora sa ozval tichý šepot a ostré pohyby.

	–Čo teraz?

	– Ivan zo Srednjice je mojím čestným hosťom. Teda tu sa nemáme čo obávať. A vy, vojvodca Iločský, ste kráľovi oznámili, že po poľovačke pôjdete ku mne na nocľah. Váradiho by však nemal vidieť.

	– Nemôžem sa vydať na Grič, kým Alfonso nezaspí.

	– Najlepšie bude, ak Váradiho skryjete, – navrhol Lovro.

	– To aj urobím, – prior súhlasil a zavolal k vrátnikovi, ktorý stál pod arkádami.

	– Dobre ste sa pozreli cez okienko?

	– Áno, otče prior, sprevádza ho kráľovský sprievod s erbami a odznakmi.

	– Otvorte a povedzte, že prior ho očakáva s otvorenou náručou.

	Malé svetlo lampy sa znova vzdialilo na dvore kláštora. Prior sa obrátil k svojim hosťom.

	– Najlepšie bude, ak tu nenájde nikoho z vás. Aj vy dvaja si choďte oddýchnuť. Váradiho hneď ukryjem na bezpečné miesto.

	– Čo ak sa Borgiovi zažiada prezrieť si celý kláštor? – spýtal sa Ivan zo Srednjice.

	– Toho sa nebojím. Váradiho ukryjem tak, že ho nik nenájde. Ale obávam sa, aby ten mladý gróf nebol zvedavý, ako žijú mnísi. Váradi, poďte!

	Prior ho odviedol a Lovro Iločský a Ivan zo Srednjice hneď odišli do svojich izieb.

	Na dvore horeli fakle a dobre bolo rozoznať jazdecký sprievod asi pätnástich ľudí.

	Pred bránou Alfonso zoskočil z koňa. Prior ho privítal na schodisku. Gróf pokorne pozdravil a potom vysvetľoval svoj príchod.

	– Otče prior, ja a moji ľudia, ktorí sú cudzinci, sme zablúdili. Nevieme nájsť cestu na Grič a náhodou sme natrafili na tento kláštor. Preto vás prosím, aby ste nám poskytli nocľah.

	– Vašej milosti poslúžime veľmi radi, ak sa uspokojí s pustovníckym lôžkom.

	– Bože uchovaj, nerád by som rušil váš pokoj a vaše starobylé zvyky. Avšak kráľ mi povedal, že je tu mocná veža, ktorú vybudoval, a ktorú preto voláte jeho menom.

	– Áno, to je pravda. Veža je na tamtej strane múra.

	– To je lepšie, nebudem vám prekážať ani ja, ani moji mládenci. Prenocujeme tam.

	– Ale veža je obranná stavba, tam niet nijakých lôžok.

	– Prosím vás, dajte pripraviť lôžko aspoň pre mňa. V nijakom prípade nechcem rušiť pokoj vášho kláštora.

	Zhovárajúc sa vstúpili do prázdnej izby.

	– Môžem vás ponúknuť skromnou večerou?

	– Ďakujem, nie som hladný, ale trápi ma smäd.

	– Hneď prikážem, aby doniesli vína. Pravda, nie je také dobré ako vaše južanské.

	– Pri kráľovom stole som si zvykol aj na vína zo severu. Nerozpaľujú tak ako južanské, ale sú lepšie ako voda.

	Prior vydal príkaz frátrovi, aby doniesol vína.

	– Otče prior, je tu ešte jedna skupina kráľovských poľovníkov, ktorú očakávame. Aj oni zablúdili. Totiž rozdelili sme sa na dve skupiny a dohodli sme sa, že kto prvý nájde krov, pozve ostatných trúbením na roh.

	– Rád prijmem aj ich, – povedal prior. – Možno je medzi nimi niekto z kráľových dvoranov, alebo kráľových hostí.

	– Nemajte obavy, je to iba mužstvo a moje páža.

	– Pážaťu možno dobre padne večera alebo pohár vína.

	– Ďakujem, otče prior, ste veľmi milý a pohostinný. Ale nič nepotrebujeme, iba lôžko.

	– Tak potom prosím vašu milosť, aby chvíľu počkala. Musíme vyniesť nejaké veci, aby sme urobili miesto pre lôžka.

	Fráter priniesol víno a prior mu prikázal:

	– Hneď pripravte Korvínovu vežu. Vyneste všetko, čo je tam a pripravte dobré lôžko. Najlepšie, čo máme, nech je k dispozícii jeho výsosti, aby sa pohodlne cítil pod naším krovom.

	– Dúfam, že strávim príjemnú noc Veľmi túžim po odpočinku, – Alfonso si upil a povedal frátrovi.

	– Prosím vás, ctihodný otče, len čo pripravíte lôžko, hneď mi to oznámte. Nechcem dlho zdržiavať otca priora. Vrátnik nech počká, lebo ešte príde páža, ktoré očakávam.

	Fráter sa uklonil a poponáhľal sa vykonať príkaz.

	– Ešte nikdy som nespal vo veži. Bude to vlastne trubadúrska noc.

	Prior naňho začudovane pozrel.

	– Samozrejme v básnickom zmysle, – usmial sa. – Tmavé tiene, hlboké ticho, lôžko na zemi, naozaj zaujímavé. Doteraz som nocoval iba vo vežiach, v ktorých sa blyšťalo zlato, brokát a kde šušťal hodváb na ženskom tele. Dnes budem spať medzi holými múrmi s pážaťom. Naozaj čudné dobrodružstvo.

	Prior naňho skúmavo hľadel. Alfonzova tvár horela, v očiach a na perách úsmev, akoby priveľa pil.

	Aby si vyplnil čas čakania, Alfonso začal rozprávať o svojom ujcovi v Ríme. Prior udivene počúval jeho často bezočivé a pre kláštorné múry nepríjemné reči.

	*****

	Celá dolina zaspala. Pokoj sa rozhostil v hustom lese. V tme sa ukázali hviezdy. Gordane sa zazdalo, že nikdy sa nedostane z tmy a lesa. Preto popohnala koňa, aby šiel rýchlejšie. Po chvíli sa zastavili, pred ňou sa vypínal temný kruh.

	– To je kláštorný múr, – šepol fráter.

	– Chvalabohu, že sme pri cieli.

	– Aj on vás netrpezlivo očakáva.

	– Kde je veža?

	– Tamto, napravo.

	– Vidí sa, akoby to bol nejaký drak.

	– Je ďaleko od obydlí frátrov. Takto osamote skutočne vyzerá nepríjemne.

	– Pustia nás dnu?

	– Váš poručník to už zariadil. Vrátnik nás očakáva. – A zľahka udrel na dvere brány kláštora.

	– Otvorte zablúdilým kráľovským poľovníkom.

	Dvere sa hneď otvorili. V tme bolo počuť tichý hlas muža, ktorý pozdravil toho, čo privádzal Gordanu.

	Chytil uzdy a potiahol koňa.

	– Držte sa ma, ideme priamo do veže.

	– Čo je to tam hore. Cez škáru vidím, že je tam svetlo, – šeptala, zatiaľ čo ju kôň niesol popri múre.

	– Bratia čakajú na mňa.

	Priblížili sa k veži. Gordana zoskočila z koňa. Ostatní jazdci tiež zoskočili. Na dvore tma. Len za kostolom sa čosi hýbe.

	– Čo je to tam za kostolom? Počujem erdžanie koňa, – ozvala sa potichu.

	– Tam sa pasú naše kláštorné kone.

	– Počujem cinkot postrojov.

	– To sa bratia vrátili z Griča. Dnes boli u biskupa – odvetil fráter a podišiel k malým vrátam. – Idem prvý, povediem vás.

	Vstúpili do prízemia. Malý lampáš stál na zemi.

	– Svetlo je tu, teda on je už hore, – povedal fráter.

	Gordana pozrela na úzke schody, čo sa z prízemia krútili na prvé poschodie.

	– Doviedol som vás, no nemám už právo ísť ďalej. Vykonal som svoju povinnosť. Na vás je, aby ste sa s ním slobodne, podľa vašej a jeho vôle pozhovárali. Vyjdite hore po schodoch.

	– Ďakujem, otče!

	Fráter vyšiel z veže tými istými dverami, ktorými vstúpili. Gordana si prichytila plášť, aby jej neprekážal v chôdzi po schodoch, ktoré boli také úzke, že sa musela opierať o steny. Pri poslednom schode mocné dubové dvere. Závora bola zastrčená a Gordana ju otvorila.

	V štvorcovej miestnosti na podlahe sviečky. V kúte fráter pripravuje lôžko z podlhovastých podhlavníkov. Gordana ho pozdravila.

	Fráter sa obzrel a ozdravil. Gordana k nemu podišla a dôverne sa ho spýtala:

	– Ešte neprišiel?

	– Hneď mu oznámim, že ste prišli, len čo pripravím lôžko.

	– Je nemocný a musí ležať?

	Fráter pozrie trocha začudovane a odpovie:

	– Chorý? Prečo by bol chorý? Nič mu nie je.

	– Chvalabohu!

	Chvíľu ho sledovala, ako rozprestiera peknú mäkkú prikrývku.

	– Načo potrebuje lôžko, ak nie je nemocný?

	Fráter sa začudoval ešte väčšmi.

	– Aby sa dobre vyspal.

	– Tu bude spať?

	– Áno, on a vy. Ale vám už nemám čo postlať. Možno sa s vami podelí o lôžko, ak nie je priveľmi jemnocitný.

	– Čudný postreh! Čo si to myslíte o starcovi?

	– Starcovi? Prepáčte, ale vidí sa mi, že sa nerozumieme, vy ste sa nepýtali na jeho milosť?

	– Akú jeho milosť?

	– Vášho pána.

	– Môjho pána? Prosím vás, otče, o kom to hovoríte?

	Ešte začudovanejší odpovedal:

	– O jeho milosti synovcovi kardinála Borgiu.

	Pozrela sa na neho a spýtala sa:

	– Čo viete o grófovi?

	– Prepáčte, vy nie ste páža grófa Borgiu?

	– Nechápem vás.

	– Ani ja vás: gróf zablúdil v lese po kráľovskej poľovačke a natrafil na tento kláštor. – On je tu?

	– Áno, u priora. Požiadal, aby som mu pripravil lôžko.

	– Tu vo veži?

	– Áno. Povedal, že príde aj jeho páža. Myslel som si, že to ste vy…

	– Páža? Jeho páža? Ja?

	– To nie ste vy?

	Fráter postavil svietnik do výklenku, v ktorom stála soška svätca a udivene pozrel na Gordanin priezor.

	– Mladý muž, čo je vám, čo ste taký udivený?

	– Prosím vás, kto povedal, že som jeho páža?

	– Gróf povedal, že očakáva páža, ktoré príde do veže.

	– Prosím vás, otče, povedzte mi podrobnejšie, koho to gróf očakáva vo veži?

	– Povedal, že zablúdil on aj druhá časť jeho sprievodu. Požiadal, aby sme pripravili lôžko a že tu prenocuje so svojím pážaťom. To je všetko.

	– Komu to povedal?

	– Priorovi a mne dal príkaz, aby vás vrátnik privítal a aby vám otvoril.

	Gordana zdvihla dohora priezor a jej tvár vyskočila z kovovej prilby.

	– Ctihodný otče, otec Česmički dnes v noci nečaká v tejto veži svoju chránenkyňu?

	– Česmički? Kto vám to povedal?

	– Váš brat, fráter, ktorého Česmički poslal z vášho kláštora.

	– Česmički tu nebol a ani nik z nás neodišiel z kláštora.

	– Ani tí, čo boli u biskupa na večeri?

	– Nik nešiel k biskupovi na večeru, všetci sme tu po celý deň spolu.

	– Teda, tam pri kostole, to sú grófove kone?

	Rozbehla sa k nemu a zvolala:

	– Otče, stojte! Oklamali ma!

	Premeral si ju od hlavy po päty. Gordana rozhrnula plášť a fráter zazrel ženské šaty, ktorých strih zdôrazňoval jej formy.

	– Ja som dievča!

	Frátra sa zmocnil strach. Oboma rukami si zakryl tvár a riekol:

	– Žena v kláštore poslaná diablom!

	– Diablom prilákaná!

	Chcel odísť, ale Gordana sa navalila na dvere.

	– Diablom, – pokračovala, – kardinálovým synovcom!

	– Ako ste sa odvážili prekročiť prah Kláštora? – spýtal sa jej fráter a obzeral si ju zo všetkých strán.

	– Priviedol ma fráter vášho kláštora.

	– Ten nikdy nebol v našom kláštore.

	– Otče! Ak slúžite bohu, pomôžte mi! Oklamali aj vás aj mňa. Intrigán ma doviedol s dobre premysleným podvodom.

	– Kto ste?

	– Dvoranka kráľovnej. Akýsi fráter ma včera oslovil na ceste do Medvedgradu a povedal mi, že vo veži ma čaká poručník Česmički. Gróf mi už dávnejšie pohrozil, že ma unesie. Padla som do pasce, pomôžte mi, prosím vás, vyveďte ma odtiaľto.

	Premýšľal o tom, čo mu povedala a potom jej pozrel do tváre.

	– Chápem. Oklamal vás, priora, aj nás všetkých. Mojou povinnosťou je, aby som to povedal priorovi.

	– Vy neviete, kto je Alfonso! Najskôr ma musíte skryť a potom choďte hore a povedzte, že páža ušlo. Alfonso vybehne von, aby ma chytil a ja ostanem za múrmi vášho kláštora.

	– Do kláštora vás nemôžem zaviesť, to zakazuje náš rád.

	– Ani za cenu, aby ste uchránili česť panny?

	Váhal.

	– Nie, nemôžem vás previesť cez prah. Ak to urobí prior, dobre. Ale ja nesmiem.

	– V mene božom, nerozmýšľajte toľko! Poďme odtiaľto preč.

	– Nepríde, kým mu nepoviem, že má pripravené lôžko.

	– Vrátnik nás videl vstupovať. A on to oznámi, nesmiete váhať. Poďme.

	– Tak teda rýchlo!

	Dievča otvorilo dvere, ale on ju strhol späť.

	– Koniec, – vraví fráter. – Zdola počujem jeho hlas.

	– Jestvuje tu iný východ?

	– Len tadeto dole.

	– Mám kričať o pomoc?

	– To by vám nepomohlo. Má svoj sprievod. Už ide po schodoch.

	Gordana sa obrátila, pozrela na dvere, vytiahla kľúč a strčila ho frátrovi do ruky.

	– Skryte ho a povedzte, že na veži niet kľúča, ak sa spýta.

	– Dobre, idem.

	– Ostaňte tu, otče.

	– Vyženie ma.

	– Nech, len aby som získala čas, aby som sa spamätala.

	– Bohorodička remetská nech vám je na pomoci, – šeptal fráter a prežehnával sa.

	– Gordana sa rozbehla k protiľahlej stene, k lôžku, kam nedoliehalo svetlo sviečky. Zamotala sa do plášťa, stiahla si priezor na tvár a stála v tme.

	Otvorili sa dvere. Na prahu stál Alfonso zoči-voči frátrovi.

	– Čo je? Čo tu ešte robíte? Prečo ste mi neoznámili, že lôžko je už hotové. Vrátnik vraví, že moje páža už prišlo, kde je?

	– Tam stojí, pri ležadle. Doteraz čakalo dole v prízemí. V tejto chvíli som ho doviedol hore.

	Alfonso sa správal veľmi čudne. Hľadel na tieň, kde stála Gordana. Videlo sa jej, že je prekvapený. Potom sa obrátil k frátrovi:

	– Dobre, otče, ďakujem vám, teraz už môžete ísť.

	Fráter odišiel a ticho zatvoril za sebou dvere, aby nepripomenul grófovi zámok.

	Z rámu čiernej brady rumenie sa Alfonzova tvár. Oči mu svetielkujú, akoby sa už chcel k nej rozbehnúť, ale zastavil ho pokoj a strnulosť jej zjavu. V momente pohľadom preletel priestor, či neuvidí niečo, čo chytenému dievčaťu v takejto situácii dodáva taký pokoj.

	Ale miestnosť bola prázdna, nikde miesto na úkryt. Prečo je tak neuveriteľne pokojná? Prečo mu nič nevraví, prečo sa pred frátrom nevyzradila a nerobí nič, čo by ju mohlo zachrániť? Aby zahladil vlastnú zmätenosť, dal ruky vbok a podozrievavo na ňu hľadí. Gordana akoby cítila potrebu narušiť jeho pochybnosti, a preto jej zvonivý hlas sa prevalil spod priezoru.

	– Gordana nie je ovca prilákaná pod nôž! Nevolám o pomoc! Koho mám volať? Úbohých frátrov, ktorí by sa chveli pred silou vášho mena?!

	Niečo mu zišlo na um, a preto podišiel k dverám. Ale závory nikde. Pozrie na zámku, ani kľúča niet.

	– Nebojte sa, nebudem utekať. Načo? Vonku sú vaši ľudia a frátri mi nemajú ako pomôcť, možno by aj padli na kolená pred menom, ktoré nosíte.

	– Hovorili ste s frátrom?

	– Hovorila.

	– A čo ste mu povedali?

	– Že hľadám svojho poručníka.

	– A čo vám odvetil?

	– Povedal: váš pán hneď príde, práve sedí u priora. A v tej chvíli ste prišli. Hneď som všetko vedela, ale nekričala som.

	– To je veľmi múdre, Gordana. Naozaj nemáte nijaké východisko. Keby ste frátrovi boli čokoľvek povedali, bolo by to máme. Moji ozbrojení ľudia sú pripravení zadržať tú fráterskú háveď.

	– Takto hovorí o frátroch synovec kardinála Borgiu?

	– Tak hovorí sám kardinál, ja iba opakujem to isté.

	– Gróf Alfonso Borgia! Naozaj ste dôstojný svojho mena!

	– Zrejme si myslíte, že sa budem s vami zhovárať o svojej morálke, – usmial sa.

	– I keď je vaša morálka bahno, musíte doň potopiť aj svoju rytiersku česť?

	– Čím je poškvrnená moja rytierska česť?

	– Tým, že ste sa rozhodli na podlý podvod.

	– Toto nie je podvod! Na bojových hrách ste sa mi sľúbili.

	– Nesľúbila ani jediným slovom, a keby aj, nebolo by to platné, lebo podmienka sa nesplnila.

	– A práve v tom bol z vašej strany podvod, lebo ste dali podmienku, o ktorej ste vedeli, že ju nebudete môcť splniť.

	– Ak ste o tom presvedčená, potom je chyba na vašej strane, že ste prijali dohodu.

	– Znova ma zaťahujete do rozprávania. Nie sme grécki filozofi, aby sme uvažovali o problémoch ľudstva. Vy najlepšie viete, že sme sem neprišli na to, aby sme sa zhovárali.

	– Čo odo mňa chcete, – spýtala sa provokačne.

	– Milujem vás, Gordana, – a podišiel o krok bližšie.

	– Povedala som vám: žiadam dôkazy.

	– Neposkytol som vám ich?

	– Čím? Kde? Kedy?

	– Starostlivosťou o vaše zdravie. Nepocítili ste to po večeri na Griči?

	– Podali ste mi nejaký liek proti horúčke, je to tak?

	– Gordana, nepodarí sa vám zatiahnuť ma do rozpravy, hoci váš hlas znie nádherne, – povedal zmeneným hlasom a vykročil k nej. Gordana neustupovala, a práve to ho zastavilo. Akoby spozornel alebo začal byť nerozhodný. Spýtal sa:

	– Prečo ma nemáte rada, Gordana?

	– Lebo nie ste toho hoden.

	Pri odpovedi nadvihla priezor a súčasne vyšla na svetlo, ktoré sa opieralo do jej tváre.

	– Nehovoríte pravdu, dievča!

	– Čo vás oprávňuje dúfať v moju lásku?

	– Vaše oči sú oheň, keď na mňa hľadíte.

	Urobil ďalší krok, ale ona ukázala na lôžko a povedala:

	– Sadnite si tamto! Chcem, aby sme si všetko vysvetlili. Kým ja nedovolím, nesmiete sa ku mne ani priblížiť.

	Alfonso bol úplne presvedčený, že mu nemôže ujsť, preto si pokojne sadol na podhlavník, ruky oprel o kolená, zatiaľ čo ona stála zahalená do plášťa ako socha svätca za jeho chrbtom.

	– Máte chuť napínať moju túžbu, Gordana?! Tým horšie pre vás, ale možno slastnejšie.

	– Teda, vy ma milujete?

	– Vášnivo, Gordana, – a urobil pohyb, aby sa k nej priblížil.

	– Ostaňte, kde ste! Chcem počuť všetko.

	– Teda, čo chcete počuť?

	– Nikdy ste si nepomysleli, že by som vám mohla opätovať lásku, keby ste ma sem neprilákali podvodom?

	– Gordana, nestrácajte čas.

	– Odpovedzte, ak ste rytier.

	Lúče svetla sa mihali po jej tvári a plášti.

	– Gordana, vaše oči horia, sadnite si ku mne. Poď, diabol, motaj sa okolo mňa, udri ma… vo svojom náručí. Tvoje pery sľubujú peklo i raj.

	Alfonso vystrel ruky, aby dosiahol na jej plášť, ktorý mal na dosah. Poodstúpila a pohľad padol na dvere.

	Gordanin ústup rozpálil mladíka, plameň v ňom vzbĺkol Kľakol na koleno a načiahol ruku.

	Gordana sa dostala až k dverám, ale vtom sa obrátila so zdvihnutou rukou. Niečo v nej blyslo a hlasne prehovorila:

	– Dávajte si pozor! Toto je ostrie vášho zlomeného meča!

	Zdesený ostal kľačať na kolenách, akoby ho zaplavil príval krvi. V tej chvíli si uvedomil smrteľnú hrozbu ostria svojho meča. Súčasne cítil, ako ho zalial studený pot. Srdce mu bilo, cítil tep vo všetkých žilách a ona hovorila rýchlo, akoby ho prívalom svojich slov mienila udržať v tej polohe:

	– Skryla som ostrie meča, ktorý ste máme žiadali späť, otupila som jeho ostrie, vyrobila pošvu a vzala ho na Medvedgrad na poľovačku, aby som s ním vyskúšala vašu lásku. Ale skôr ako sa tak mohlo stať, prilákali ste ma sem.

	Ako z diaľky sa ozval jeho hlas, iba dve slová boli jasné:

	– Vyskúšať ostrie?

	– Ostrie. Potrebovala som dôkaz o vašej láske. Toto ostrie skrýva osud, nosí v sebe život.

	– Čo vy viete, – skríkol hrubo, ale bolo cítiť, že za hrubosťou skrýva strach.

	– Dávajte pozor, Alfonso. Moje telo je sparťansky zocelené, moja ruka je istá. Ostaňte pokojný a odpovedzte!

	Hlas sa jej upokojil.

	– Prečo ste nečakali, aby som vám dala svoje srdce, aby sa moje pery pritisli k vašim. Nehýbte sa! Nevstávajte, nekráčajte do svojho hrobu!

	V hrozivej póze, s prilbou na hlave a plášťom, čo zahaľoval celú jej postavu s doširoka otvorenými očami, horiacou tvárou, hrdá a nebojácna, vyzerala sťa neporaziteľný obor.

	Jej herojská krása Alfonza spaľovala, stával sa korisťou čohosi, čo sa vznáša vo vzduchu, čo vyžaruje z nej a naplňuje celý priestor.

	Akoby ho nejaká veľká železná ruka prikula o podlahu a zlomila všetky jeho sily. Vlastná krv vzbúrila more, čo lomcuje jeho oslabeným telom. Oči sa mu blyštia, podobá sa zvieraťu, čo vystrelo hlavu k žriedlu, ale nohy má podlomené. Jeho strnulé zreničky sa upreli na dievča, akoby v plameni jej desivej hrozby nachádzal vrchol pôžitku.

	– Si pôvabná, ty diabol, spaľuje ma oheň! Tvoje slová sú žeravé uhlíky, tvoja tvár fakľa!

	Hoci v rukách držala ostrie, Gordana si uvedomovala svoju bezmocnosť. Zavraždiť nemôže. A mladíka spaľuje jeho vášeň a vonku je jeho početný sprievod. Ostáva jediné.

	Vyskočil ako zver a chytil ruku, čo držala zlomený hrot.

	Ostrie padlo na zem. Alfonso sa zohol a keď sa vzápätí zdvihol, Gordany už nebolo. Alfonso zíza do prázdna. Krv v ušiach prehlušila škripot, keď sa Gordana vrhla k dverám a zasunula závoru. Dievča už letelo po schodoch, akoby sa ich ani nohami nedotýkala.

	Alfonso sa potácal ako v hmle. Jeho túžba sa rozplynula. V závrate si uvedomoval prázdno, ktoré zrazu videl pred dverami a toto prázdno ho priviedlo k vedomiu. Nevidel nič, iba zatvorené dvere. Vyskočil, že ich otvorí, ale sú zamknuté. Oklamali ho, zatvorili do veže. Skríkol z plných pľúc, búcha, volá na pomoc svoj sprievod. Ako zmyslov zbavený sa rozbehne, že dvere rozbije, ale okrem podhlavníka nič nenašiel. Znova sa vrátil k dverám, z celej sily búchal a kričal.

	Vežou sa tupo ozývali jeho zlostné údery po ťažkých dubových dverách.

	Dole pri bráne do veže Gordana opatrne načúva. Zvonku nič nepočuť. Nazrie von. Mesiac vyšiel a uprel svoje lúče do dvora. Jasne rozoznáva tmavý múr kláštora a na druhej strane múra kostol. Za jej chrbtom je ohrada s koňmi. Na tráve ležia členovia Alfonzovho sprievodu.

	Sklopila priezor, aby ju neosvetľoval svit mesiaca. Zakráda sa nečujne preč od veže, ticho zatvára bránu. Pohľadom objala celý terén. Nehlučne odbehla do tieňa pod múr, pomaly krok za krokom kráča popri múre, potom sa od neho odlepí; zrak má upretý na kostol. Pozorne sleduje, či členovia sprievodu spia. Buchot z veže podchvíľou prenikne do nočného ticha. Alfonzov krik prehlušuje údery. Počúva, čo sa deje vo veži a zrakom sleduje priestor za kostolom. V myšlienkach spriada plán, ako čo najrýchlejšie ujsť. Keď sa dostala dosť blízko k budove, preletela miesto zaliate mesačným svitom a dostala sa do tmy pod stromom. Bola pri múre ohrady. Hlboká tma a tieň múra sú jej bezpečným úkrytom. Len kríky kedy-tedy zašuchotajú. Má pred sebou ešte kus cesty, aby sa dostala ku kláštornej bráne, čo je neďaleko kostola. Skracuje kroky, aby nebolo počuť šum v kríkoch.

	Za kostolom zaškripí železo a ozvú sa akési hlasy, akoby sa niekto prebúdzal. Gordana sa oprie o múr. Čaká. Hluk z veže je čoraz silnejší. Tam za kostolom dvaja muži vyskočili do mesačného svitu. Ich prilby sa lesknú. Prikrčená v kríkoch Gordana Čaká a ráta s tým, že svit mesiaca oslepí mužov natoľko, že jej temná postava splynie s tmou tieňa pri múre.

	– Počuje, ako jeden muž kričí na druhého.

	– Počúvaj! Čo je to? Kto to tam kričí?

	– Ktosi búcha na dvere.

	– Dievča sa vzpiera!

	– Asi sa jej niečo nepáči, hahaha!

	– Počkaj, ale to je mužský hlas.

	– Ak sa ti chce, poďme bližšie.

	– Máme zakázané približovať sa k veži.

	– Ale to je jeho hlas.

	„Hej, vstávajte, počúvajte!“

	Dvanásť či pätnásť mužských postáv vystupuje do bieleho mesačného svitu, zbrane sa im blýskajú a rinčia na bokoch.

	Povstávali a počúvajú, zízajú na vežu a znova sa polohlasne dohadujú.

	– Namojhriešnu, to kričí gróf.

	– Musíme ta ísť, hoci to zakázal.

	– Choďte, vy ste jeho prvý dvoran, vám sa patrí.

	Vysoký a tenký muž sa rozbehol k veži.

	Hovorili po taliansky a Gordana im dobre rozumie. Aj ich pohyby dosť jasne prezrádzajú, čo sa deje. Premýšľa, rozhoduje sa. Ak sa pohne, šuchot vzbudí pozornosť. Hore v kláštore sa nič nehýbe. Múr, o ktorý sa opiera, akoby bol hrobkou. Medzičasom chlap vošiel do veže, Gordana napäto čaká, buchot a krik stíchnu.

	Celé jej vedomie je naplnené presvedčením, že medzi ňou a tamtými sa začína boj o poslednú chvíľu jej slobody. Túžba po záchrane napne jej svaly a všetky sily. Zrak zabodla do tmy a sleduje čakanie chlapov. Neuplynula ani sekunda a telo otrocky poslúchne jej myšlienku. Odpúta sa od múra, opatrne sa spustí na trávu a začne sa plaziť.

	Dáva pozor iba na Alfonzov sprievod, rukou sa dotkla suchého lístia Tiché šušťanie sa však rozľahlo do ďaleka.

	Čo je to tam? Pri kláštornom múre? – bolo počuť otázku i niečiu odpoveď:

	– Nič nevidím.

	Gordana počula každé slovo, ale rozhodla sa riskovať. Alebo sa jej podarí doplaziť sa k bráne kláštora, alebo im padne do rúk.

	Pokojný duch, uvedomenie si nebezpečenstva a rýchle rozhodnutie ovládli jej pohyby. Odhrnula lístie a plazila sa ďalej.

	Z veže vybehol muž a skríkol na svojich druhov:

	– Ušla z veže. Chytajte ju! Musí byť tu niekde na dvore!

	Toto oznámenie vniklo do vedomia dievčaťa ako osudný signál beznádejnej situácie. Ale nevzdáva svoj boj. Jej telo sa pohybuje v tieni stromu.

	– Tam! Tam niečo šuští! – bolo počuť krik.

	Muži sa rozbehli pod strom, obzerajú sa a hľadajú. Náhly prechod zo svetla mesačného svitu do tmy im na okamih zatemnil zraky, takže Gordanu nezbadali. Hľadajú v kríkoch. Gordana leží v tráve a čaká, kedy sa k nej obrátia chrbtami a potom sa v okamihu postavila a začala bežať popri kláštornom múre.

	– Držte ju, chlapci!

	V zúfalom behu Gordana cíti, že ich má v pätách. V myšlienkach sa náhle rozhodne: vrhne sa na dvere kláštora a bude kričať…

	Dobehla na roh a vbehla do otvorených dverí. Na schodoch prior, frátri. Pred nimi sa týči statný chlap s vytaseným mečom v ruke, zazrie Gordaniných prenasledovateľov. Postaví sa pred nich a zahatá im cestu. Ľavou rukou stiahne dievča za seba a pravicou zamáva mečom a hrozivo zahrmí:

	– Späť! Ja som vojvoda Lovro Iločský a kto sa ku mne priblíži, toho dorúbem!

	Táto hrozba ich zastavila. Keby ich nebol zastavil strach, tak určite úcta pred synom bosenského kráľa. Na šľachtica a kráľovského syna sluha nesmie zdvihnúť svoj meč, ale z veže už počuť Alfonzov rozkaz:

	– Útočte, zbabelci! Chamraď! Iba jeden chlap a vás je celý oddiel!

	Pánove slová ich ženú na smrť. Meče sa blysnú. Obrovské chlapisko sa zahnalo mečom tak mocne, že prví útočníci preľaknuto ustúpili. Len štyria ostali, ale od strachu z meča v Lovrových rukách začali spätkovať. Lovro ich nasleduje.

	– Kto sa opovažuje postaviť sa proti mne, synovcovi kardinála Borgiu, – vystatuje sa Alfonso.

	– Syn bosenského kráľa Lovro Iločský. Chcete, aby som si vašu hlavu nabodol na hrot svojho meča? – spýtal sa Lovro, zatiaľ čo mečom útočil na Alfonzových ľudí. Traja sa medzičasom ranení zvalili do trávy.

	Alfonso pochopil situáciu: príde o svoj sprievod kvôli divokému Lovrovmu meču. A okrem toho kráľ si tohto vojvodu veľmi ctil, takže by ho mohol ľahko obviniť. Preto sa spamätal a začal kričať na svojich ľudí:

	– Stojte, zbojníci! Ako sa opovažujete útočiť na takú vznešenú osobu?! Na kolená! Porúbem vás na kúsky. Psiská! Na kolená!

	A pokľakli, prosiac o milosť. Lovro Iločský prestal rúbať a postavil sa pred Alfonza.

	– Pán gróf, žiadam vysvetlenie.

	– Veľmi rád, čokoľvek požiada vaša milosť.

	Lovro zámerne vykročil do mesačného svitu, aby frátrom poskytol možnosť skryť Gordanu a ostro pozrel do očí mladému grófovi:

	– Vy ste sem prilákali Gordanu?

	– Ja? Nie. Jeden z frátrov tohto kláštora sem priviedol dvornú dámu kráľovnej.

	– Určite falošný fráter a na váš príkaz.

	– Keby to aj tak bolo, naozaj by som sa to neostýchal priznať, bezočivo sa usmial. – Ale je to naopak. Ona ma sem privábila.

	– Nedovolím, aby ste sa čo len dotkli cti toho dievčaťa, – pohrozil Lovro. – Vysvetlite to slovami, lebo ja vám to vysvetlím mečom.

	– Zle ste ma pochopili, vojvoda, všetko vám vysvetlím. To bola len nešťastná slovná hra, ktorú som použil. Dovoľte však, aby som najskôr vykonal svoju povinnosť, kvôli ktorej som sem prišiel.

	– Nepripustím reč o ničom inom, kým nezistím, či sa vôbec môžem s vami rozprávať, čo ste chceli s dievčaťom?

	Zasiahnutý prudkosťou jeho otázok, Alfonza sa zmocnila žiarlivosť.

	– Aké právo má vaša jasnosť žiadať vysvetlenie o Gordane?

	– Právo i povinnosť! Odpovedzte: prečo ste sem doviedli dievča?!

	Alfonso prepočul nevľúdny Lovrov tón, a preto dôverne, ale ľahostajne odpovedal:

	– Pán vojvoda zabudol, že dievča je zahalené mužským plášťom a hlavu má zakrytú prilbou. Ako som mohol vedieť, že je to Gordana? A keď som v lese zazrel niekoľko ľudí a na jednom z nich som spoznal plášť a prilbu človeka, ktorého hľadám, odkedy som v tejto krajine, sledoval som ich a zistil som, že idú do tohto kláštora. Potom som ich predbehol a v kláštore som čakal na ľudí, s ktorými bola Gordana. Mojím úmyslom bolo chytiť sprisahanca, ktorého hľadám. Nič iné.

	– V tomto kláštore?

	– Áno, vojvoda!

	– Tu niet nijakých sprisahancov, – odvetil Lovro.

	– V tomto kláštore sa skrýva! Chcem však hovoriť s priorom a potom sa všetko dozviete.

	Lovro Iločský sa ukradomky pozrel na budovu. Dnu už bola tma. Nikoho nevidel, čo mu signalizovalo, že Gordana je už dobre skrytá. A pomaly vykročil popri Alfonzovi.

	Vystupovali po temnom schodisku sprevádzaní dvoma Alfonzovými ľuďmi.

	Lovro mlčky zaklopal na dvere kláštornej jedálne, v ktorej videl svetlo. Vzápätí sa ozval prior. Lovro si uvedomil, že oni túto návštevu už čakali.

	Akoby sa nič nebolo stalo, prior sa modlil pred svätým obrázkom spolu s Ivanom zo Srednjice a dvoma frátrami. Stačil jediný pohľad na ich tváre a vojvoda sa presvedčil, že Gordane už nehrozí nebezpečenstvo. Ale dobre vedel rovnako ako ostatní, že mladý Borgia sa bude na ňu pýtať. Alfonso sa priorovi neobyčajne vľúdne poklonil:

	– Vaša ctihodnosť mi musí odpustiť, že som sa uchýlil k ľsti, že som zablúdil a že očakávam svoje páža. Musel som tak urobiť, lebo do tohto kláštora ma privádza povinnosť.

	– Akú povinnosť má vaša milosť v tomto kláštore? – spýtal sa prior.

	– Musím vykonať dôležitý príkaz.

	– Príkaz? – začudoval sa prior. – Čí príkaz?

	– Kardinála Borgiu, prvého kancelára jeho jasnosti. – Alfonso hovoril pomaly a zdôrazňoval každé slovo.

	Chápali nevyslovený obsah jeho slov, a preto ešte s väčším napätím čakali, čo Alfonso mieni.

	– Ako znie príkaz vznešeného kardinála?! – spýtal sa prior, zatiaľ čo iní nehybne mlčali.

	– Pán prior, najskôr sa musíte dozvedieť dôvod. Pred rokom ušiel z Ríma jeden kardinálov väzeň. A my sme sa dozvedeli, že sa nachádza v tejto krajine, v tomto meste a v tomto kláštore. Spoznal som jeho plášť a jeho prilbu na ceste sem. Teraz vám je jasné, prečo som klamal. Musím zdôrazniť, že kardinál Borgia mi prikázal, keď som odchádzal do tejto krajiny, aby som dával pozor na sprisahanca a aby som pri vhodnej príležitosti prehľadal váš kláštor. Ja, kardinálov synovec, nevykonávam príkaz svojho ujca, ale pápežského kancelára.

	všetci sa cítili ako na muške. Prior pokojne zdvihol hlavu:

	– Azda by sa vaša milosť mohla domnievať, že budem skrývať ľudí, čo sa previnili voči kancelárovi? Prisahám na svoju dušu, že ten sprisahanec sa tu nenachádza.

	– Na toto aj ja dávam svoje čestné slovo, – rázne prehovoril Lovro.

	Alfonso pochopil pohľadom vyslovenú hrozbu, preto sa uklonil Lovrovi:

	– Prísaha a vaše slovo mi stačia. Vojvoda, boh mi je svedkom, že si ctím vaše slovo a priorovu prísahu. Tvrdíte, že ten, čo sa sprisahal proti môjmu ujcovi kardinálovi Borgiovi, nie je tu. Ste o tom presvedčený, lebo ste ho nevideli. Ale on je tu napriek tomu.

	– Do kláštora sa v nijakom prípade nemôže dostať cudzí človek, – odvetil prior, – bez toho, aby sme o tom vedeli.

	– Verím každému vášmu slovu, ale on sa dostal do vášho kláštora v sprievode, v ktorom bola Gordana. Len čo bol v kláštore a dozvedel sa, že som tu, ušiel bez stopy. Z toho vychádza, že sa skryl niekde na dvore. A keďže sme už prehľadali celý dvor, iste sa skryl niekde v budove.

	Prior rázne odmietol.

	– Je vylúčené, aby sa dostal do budovy kláštora.

	– Uvidíme, vaša prevelebnosť, keď kláštor prehľadáme. Synovec kardinála-kancelára to musí urobiť. Nechcem sa spreneveriť kardinálovi, ktorý jedného dňa zasadne na pápežský prestol.

	Zdôrazňoval každé slovo, takže veľmi jasne zvonila jeho prefíkaná hrozba. Prior cítil, že Alfonso mieri na následky, ktoré by priora postihli, keby sa kláštor postavil proti.

	– Nemôžem vám brániť, aby ste vykonali svoj príkaz, len vás upozorňujem, pán gróf, že tento kláštor vybudoval kráľ a on je jeho pánom.

	– Práve preto jeho veličenstvo bude súhlasiť, že som hneď vykonal to, čo je v prospech kardinála Borgiu, ktorému je kráľ priateľom, ktorého si váži a ktorého obdaroval jedným opátstvom. Nech mi pán prior dovolí vydať príkaz svojim ľuďom – víťazoslávne vyšiel na arkády a zatvoril za sebou dvere.

	Lovro potichu pristúpil k priorovi.

	– V ktorej miestnosti je Gordana?

	– Predpisy mi nedovolili ukryť ju v tejto budove.

	– Nechali ste ju v takom nebezpečenstve! Kde je?

	– Na bezpečnejšej pôde ako je kláštorná. Zamkol som ju do kostola.

	Vojvoda Iločský si vydýchol a utrel pot z čela.

	– Prefíkanec, vymyslel si sprisahanca proti kardinálovi len preto, aby pred kráľom ospravedlnil vtrhnutie do kláštora.

	– Pochopil som, – odvetil potichu prior, – kvôli nám by sa toľko neospravedlňoval, ale vaša prítomnosť ho prinútila, aby si pripravil ospravedlnenie pre kráľa.

	– To sa mu nepodarí! – pohrozil Lovro.

	Vtom sa Lovro strhol.

	– A Váradi? Čo keby tu našiel Váradiho?

	– O toho sa nebojte.

	Rytier zo Srednjice ukázal na dvere a priložil prst na ústa. Vonku spod arkád bolo počuť kroky, a preto začali rozhovor o inom.

	S desiatimi ozbrojenými talianskymi dvoranmi vstúpil Alfonso a poklonil sa priorovi:

	– Prosím, prideľte mi sprievodcu, ktorý nám otvorí všetky miestnosti.

	– Sám povediem vašu milosť – pohotovo odvetil prior a vzal kľúče.

	Lovro, Ivan zo Srednjice a dvaja frátri pomaly vykročili za nimi.

V MEDVEDGRADSKOM PALÁCI

	Smiech sa rozliehal po nádhernom medvedgradskom dvore. Na scéne opretej o obranné múry hrali herci. Kráľovskí herci predvádzali veselohru.

	Všetci sa smejú. Len princ Ján sa skrýva v tieni stromu, skade sleduje hru kráľovských hercov. Nepokojne sa obracia k Damirovi a šepce:

	– Smejú sa a ja trniem! Stále nijaké správy o Gordane. Celé popoludnie a večer ju hľadali, no máme sa namáhali.

	– Možno posol prinesie správu, že je na Griči.

	– Prečo odišla? Prečo sa posol tak dlho nevracia? Koho si to poslal dole?

	– Svojho človeka, rozumného a oddaného. Aj kráľovná poslala svojich ľudí, aby ju hľadali.

	– Prečo Alfonso požiadal od kráľovnej dovolenie, aby mohol ísť na Grič práve vtedy, keď sa stratila Gordana?

	– Máš nejaké podozrenie, Ján?

	– Nie je to podozrenie, ale akýsi strach, lebo je nevysvetliteľné spojenie jeho a jej neprítomnosti. Nemôžem nikde vydržať. Idem za kráľom, aby mi dovolil ísť ju hľadať.

	Urobil netrpezlivý pohyb, akoby chcel odísť, vzápätí však pocítil mocnú Damirovu ruku.

	– Chceš kráľovi na dlani predložiť priznanie, že Gordana je tá žena, ktorú od toho súboja horúčkovito hľadá a o ktorej tvrdí, že ťa pobláznila? Ak to urobíš, Gordana zajtra nájde svoje veci zbalené v truhlici spolu s príkazom, aby sa pobrala do sveta. A kam by šla? Kde by sa utiahla? Dnes jej nemôžeš poskytnúť strechu nad hlavou a ktovie, či by to vôbec prijala? Preto vravím: Nie! Už preto nie, lebo ťa miluje. Chápem tvoj strach, ale ani v tejto chvíli nezabúdaj: ak vyzradíš svoje city voči Gordane, neostane jej nič iné, iba sa stať slúžkou! Ostáva tí iba čakať!

	– To je zúfalé! V myšlienkach som jednostaj v lese, predstavujem si nebezpečenstvá, ktoré jej hrozia.

	Obaja zmĺkli a po chvíli Ján znova potichu pokračoval:

	– Idem na vežu, nech aspoň vidím les, v ktorom zmizla.

	Vyšli na veža Pred nimi sa rozprestierali stráne, les sa mame leskol – všade sa rozprestierala sieť strieborných nitiek mesiaca. Spln mesiaca robil takmer denné svetlo.

	– Damir! Dole v lese je zvonica Vidíš ju?

	– To je kostol remetského kláštora.

	– Nemohla zablúdiť do kláštora?

	– Na to som už aj ja myslel. To by však musela zísť z cesty, čo vedie na Grič. Keby mi kráľ dovolil, zistil by som, kde je. Vykradnem sa potajomky a pôjdem ju hľadať. Čo na to povieš?

	– Damir, ty by si to urobil?

	– Ján, život za teba položím, a za tých, ktorých máš rád!

	– Čo z toho, že som princom, keď nemám ani toľko voľnosti, aby som splnil svoju chlapskú povinnosť?

	– Rozum do hrsti. Každý tvoj čin pre Gordanu je jej záhuba. Na to nikdy nezabúdaj! A teraz poďme dole. Divadlo sa začína.

	Dole už všetko bolo pripravené, aby sa pokračovalo v predstavení, keď trúba z hradieb ohlásila, že ktosi je pod hradom.

	Ján a Damir zaťali päste v očakávaní.

	Kráľovná i kráľ nadvihli hlavy, aby počuli tiché dvoranovo vysvetlenie.

	– Sluhovia sa vrátili a vravia, že Gordanu nikde nenašli.

	– Z Griča sú nejaké správy?

	– Aj odtiaľ prišla zvesť, že slečna Gordana tam nie je. Kráľ pokrčil plecami. Kráľovná nič nepovedala, ale neapolský kardinál Francesco sa nahol k sestre:

	– Táto vec je podozrivá. Alfonso žiadal voľno a Gordana zmizla.

	– Nebojím sa o Gordanu. Tá by mohla stráviť noc aj v jaskyni medveďa.

	– Ale mohla by sa dostať do láb rímskeho medveďa.

	– Hlúposť! Nikdy som si nevšimla, že by jej venoval nejakú pozornosť.

	– Ale ja som si všimol…

	Toto vyhlásenie pripútalo pozornosť kráľovnej.

	– Vravíš to vážne?

	– Veľmi vážne. Bojím sa!

	Beatrica sa na chvíľu zamyslela.

	– Ak sa Alfonso za ňou pobláznil, potom tvoj strach je pre mňa napomenutím.

	Páža poslala po Enrika. Ten pristúpil a pokojne vypočul príkaz kráľovnej.

	– Enrico, hneď vezmite oddiel chlapov, ktorí poznajú horu a bez Gordany sa nevracajte!

	– Veličenstvo, možno sa ukryla do remetského kláštora, – zamiešal sa do rozhovoru Damir.

	Gróf Enrico ho hneď napomenul, akoby šľahol bičom:

	– Nie je dovolené načúvať, čo hovorí kráľovná!

	– Vaše veličenstvo, nie som na vine, iba náhodou som počul vaše vznešené slová.

	– Mládenec hovorí pravdu. Enrico, pošli niekoho k frátrom.

	– Vaše veličenstvo, už som poslal, – vynašiel sa Enrico, – no ešte sa nevrátili.

	– Pošlite ľudí do hory, – znova prehovorila kráľovná. – Nech zapália fakle a trúbia na rohy. Nech prehľadajú les. Gordana sa musí nájsť skôr, než si pôjdeme ľahnúť!

	Gróf Enrico sa uklonil a odišiel na dvor.

	Damir sa znova vrátil k Jánovi a oznámil mu, že Enrico dostal príkaz, aby šiel hľadať Gordanu.

	Herci v tej chvíli začali hrať. Medvednicou sa ozývali rohy, ktoré hľadali Gordanu. Fakle dávali znamenia, že ju hľadajú. Nikde však nijaká odozva.

	Kráľovná ustarane čakala, no nedočkala sa nijakých správ.

	Po polnoci si všetci šli ľahnúť.

	Na dvore bolo ticho a tma. Všetci spali. Princ Ján a Damir bdeli.

	– Pustia ťa z dvora?

	– Prekabátim kastelána aj všetkých a ty sa tvár, akoby ťa nič nezaujímalo. Len čo sa niečo dozviem o Gordane, oznámim ti to, ale ty sa ani nepohni z Medvedgradu! Hneď ako sa niečo dozviem, pošlem posla.

	– Budem čakať ako na spasenie, ale predvečer idem za Alfonzom!

	– Predvečer budem na mieste súboja. V nijakom prípade nepríď skôr. Chcem byť pri tom, keď sa s ním budeš biť. Teda o šiestej.

	– Ja aj môj meč budeme na mieste! Nedaj boh, aby som Alfonza musel trestať aj za Gordanu!

	– Zbohom, priateľu môj drahý!

	– Lúčiš sa akoby som odchádzal navždy.

	– Som nešťastný, a je mi ťažko.

	– Veľmi si bledý, Damir.

	– Trápi ma tvoje nešťastie. Teraz si ľahni. Bdie nad tebou priateľ, ktorý sa za teba celý obetuje.

	Damir vyšiel z princovej miestnosti, prešiel dlhou úzkou chodbou a zaklopal na dvere ceremoniára Mladena Berislaviča, ktorý sa už chystal na oddych. Bez úvodu sa spýtal svojho krajana:

	– Mohol by som sa teraz vykradnúť z dvora?

	– V nijakom prípade! Kráľ zakázal, aby ktokoľvek v noci odchádzal z dvora, lebo chce zabrániť, aby páni páchali kadejaké neprístojnosti V nijakom prípade!

	– A zajtra ráno na svitaní?

	– To vám môžem dovoliť. Poviem strážam, aby vás z pevnosti pustili na svitaní.

	– Ďakujem vám! Dobrú noc!

	Rýchlo sa vzdialil a ticho prešiel po terase. Keď vošiel do svojej izby, našiel tu sluhu, ktorý ho čakal.

	– Pavol, musíš mi potajomky získať jeden princov odev, jeho prilbu s priezorom a jeho zelený plášť.

	– Poprosím komorníka jeho výsosti.

	– To nesmieš urobiť. Celý vtip by sa pokazil, keby sa to niekto dozvedel. Vyzuj sa, choď do princovho šatníka a vezmi, čo som ti prikázal.

	Sluha sa vyzul, nečujne prešiel po chodbe a vykročil k miestnostiam, kde sa nachádzal princov šatník.

	Damir si sadol na posteľ a rukami si chytil rusú hlavu. Takto ho našiel sluha, ktorý prinášal princove veci. Všetko rýchlo zabalili do uzlíka a keď to skončili, Damir si sadol a povedal:

	– Pavle, zapamätaj si, keď zajtra ráno odídem, odprevadíš ma len po prvú zákrutu! Tam ostaneš čakať rímskeho šľachtica Alfonza Borgiu. Keď bude prechádzať popri tebe, zastavíš ho a odovzdáš mu tento odkaz: jeho výsosť Ján odkazuje, že dnes večer nemôže prísť na dohovorenú schôdzu. Princ prosí rímskeho grófa Alfonza, aby sa hneď poponáhľal na stanovené miesto. Tento odkaz je veľmi dôležitý a musíš ho odovzdať v princovom, a nie v mojom mene.

	– A čo ak gróf nepríde?

	– Potom je to znamenie, že som ho našiel na Griči a že som mu sám odovzdal princov odkaz. Tvojou povinnosťou je, aby si ostal na mieste do štvrtej popoludní a až potom môžeš odísť. Ak pôjde po ceste niekto iný, skry sa. A o ničom nesmieš ani pípnuť, lebo by si zničil nášho pána. Stavil som sa o celý majetok, že vyvediem jeden žart.

	– Pane, či som vždy dobre a poctivo nevykonal vaše príkazy?

	– Tak vykonaj aj tento. A teraz si idem ľahnúť.

	
ČIERNA NOC V BIELOM KLÁŠTORE

	Alfonso s ozbrojenými chlapmi obchádzal všetky miestnosti kláštora a hľadal Gordanu. Sprevádzali ho prior, dvaja frátri a Lovro Iločský.

	Pri vchode do každej miestnosti ich Alfonso ukradomky sledoval, ale ani jeden z nich nedal najavo obavy. Lovrova ľahostajnosť signalizovala mladému grófovi, že Gordanu nenájde. Táto okolnosť rozpálila Alfonzovu náturu. Čoraz rýchlejšie prechádzali miestnosťami na poschodí a potom vyšli na povalu, všetko poobracali, ale márne. Alfonso mlčal, no z očú mu šľahali blesky. Keď nakoniec zišli na prízemie, Alfonso znenazdania povedal priorovi:

	– Prosím si kľúč od pivnice.

	– Ten mám ja, – odvetil pokojne a podal mu ho.

	– Traja moji ľudia pôjdu dole a ja s ostatnými pozriem miestnosti na prízemí.

	– Ako si želá vaša milosť.

	– Kde je vchod do pivnice?

	– Hneď, pán gróf, – povedal prior, – cestou vám ukáže ctihodný otec, – a potom sa obzrel na Lovra:

	– Poďte, prosím, s nami aj vy, aby sa chlapi nepustili do sudov s vínom a nekradli.

	Alfonzov sprievod sa rozdelil. Lovro šiel s trojicou do pivnice a prior s frátrami viedol Alfonza do priestorov na prízemí.

	Neprítomnosť Lovra Iločského akoby uvoľnila doterajšiu Alfonzovu zdržanlivosť. Rozčúlený a spurný sa pretisol pred priora, ten a jeho frátri ostali vzadu a jeho chlapi začali nemilosrdne rozhadzovať kláštorný majetok. Alfonso bol presvedčený, že Gordanu ukryli, a jeho sklamaná vášeň i urazená pýcha túžili po odplate.

	Musí ju nájsť a odviesť. Ešte dnes, hneď v tejto chvíli ju nájde. Bude jeho, hoci by mal aj zboriť kláštor. Pri hľadaní čoraz väčšmi zabúdal na povinnú vľúdnosť a úctu. Horúčkovitá vášeň ho zbavila akejkoľvek spoločenskej slušnosti. Začal kliať a rozvíjať všetko, čoho sa dotkol. Priorovo napomínanie len prilievalo olej do ohňa jeho nesputnaného divošstva. A jeho muži len vykonávali rozkazy.

	– Vidí sa, akoby po kláštore prechádzal oddiel Turkov, – šepol prior frátrom.

	– Akoby bol podpitý, – odvetil preľaknutý vrátnik.

	– Opitý je vášňou, – zachmúrene odvetil prior. – Všetko zajtra oznámim kráľovi.

	Keď nič nenašiel, Alfonso sa obrátil na priora.

	– Idem do pivnice. Budem hľadať do súdneho dňa, lebo ten, koho hľadám, sa nachádza u vás.

	– Nech vaša milosť robí ako chce, ale vás prosím, aby ste ušetrili našich bratov.

	Nevenujúc pozornosť priorovým slovám, zavolal svojich chlapov po taliansky, aby frátri nerozumeli, a ticho prikázal:

	– Dávajte pozor, ideme ďalej. Keď vám prikážem, vrhnite sa na toho rytiera, zviažte ho a keď mu upriem meč na hruď, musí prehovoriť.

	A vydali sa za ním na chodbu.

	Zrazu sa Alfonso zastavil, obhliadol sa na múr a skríkol:

	– Počkajte, počkajte, kam sa ponáhľate, pán prior?

	Prior sa zastavil, pozrel na Alfonza, a ten sa ho spýtal:

	– A toto sú čo za dvere?

	Sviece v rukách dvoch frátrov sa zachveli. Jeden z nich sa pomaly obrátil na priora. Pauza medzi otázkou a priorovou odpoveďou prebudila Alfonzovu pozornosť.

	– Čo je za týmito dverami?

	– Kostol, pán gróf.

	Ozval sa v ňom inštinkt Zmocnilo sa ho čosi neviditeľné, nepomenovateľné. Ťažké dubové dvere sa zrazu stali cieľom Alfonzových nádejí a skríkol:

	– Otvárajte!

	– Povedal som: to je kostol.

	– A ja som povedal: otvárajte!

	– Kostol je posvätné miesto.

	Priorov hlas ho rozohnil.

	– Frátri ma budú učiť, čo je kostol, mňa, kardinálovho synovca? Otvárajte!

	– Vaša milosť sa bude zodpovedať bohu a kráľovi!

	– Prvého i druhého prenechajte na starosť mne. Znova vravím: otvárajte!

	– Poddávam sa sile. Otvorím, len čo donesiem kľúč.

	– Odprevadím vašu prevelebnosť, aby ho čím skôr našla, – povedal posmešne, pritiahol k sebe jedného svojho muža a prikázal mu: – Rýchlo bež k dverám do pivnice, zapri ich, aby vojvoda nemohol von.

	Alfonso náhlivo sledoval priora, zatiaľ čo ostatní ostali strážiť dvere do kostola.

	*****

	V kostole na lavici sedela Gordana. Keď ju prior skryl, prikázal jej, že v prípade nebezpečenstva sa má skryť do hrobky. Nervy sa jej pomaly upokojovali. Zložila ruky a stisla pery.

	Cítila sa pokojná a v bezpečí.

	Čas plynul, ale ona nemala obavy, že ju dlho nechajú na tomto mieste. Od pretrpenej námahy ju takmer premohol spánok.

	Precítia na hlasy na druhej strane dverí kostola. Spoznala Alfonzov hlas.

	– Otvorte!

	Vstala a počúvala rozhovor Alfonza a priora. Srdce jej začalo prudko biť.

	– Otvorím, len čo donesiem kľúč.

	Tie slová zvírili jej myšlienky. Potom počula, ako sa za dverami vzďaľujú kroky priora a Alfonza. Nastal pokoj.

	– „Čo sa stane? Otvorí prior kostol? Alebo nájde nejakú výhovorku?“

	Na druhej strane dverí je jasný obraz: bezmocný prior a silný Lovro, ale proti nim celý oddiel Alfonzových sprievodcov.

	„Ak Alfonso vstúpi do kostola, ujdem nenápadnými dvierkami za oltárom, čo vedú do hrobky, na ktorú ma upozornil prior.“

	V tej chvíli vonku zahrmela Alfonzova hrozba:

	– Mládenci, prior nevie nájsť kľúče. Vyvaľte dvere!

	A vzápätí sa už ozvali prudké údery na dubové drevo.

	Gordana okamžite vykročila k malým dvierkam za oltárom. Otvára ich. Pred ňou je temný nízky strop, ktorý sa ponad schody spúšťa do hĺbok. Toľko rozoznala v svetle kadidla. Ani chvíľu nerozmýšľala a zavrela za sebou dvere. Vôkol nej tma. Zapamätala si smer schodov, opiera sa o stenu a zostupuje. Pomáha si hmatom, zostupuje opatrne, ale rýchlo.

	Zrazu pocíti, že je na konci schodov a vzápätí už kráča po rovnej podlahe. Obklopuje ju hluchota. Počuje, ako jej bije vlastné srdce a počuje vlastný dych. Hlavná vec, že ušla pred Alfonzom. Keby tu však nebola taká strašná tma a hrobové ticho!

	Rázne sa pohybuje po tme plnej mŕtveho ticha. Zrazu v diaľke zazrie iskru svetla.

	Naozaj tam v tme blikoce nejaký malý plamienok, ako umierajúca zrenička. Úporne sleduje svetlo. A teraz sa jej zamarilo, akoby sa nejaký žeravý uhlík kolísal v tme a zanechával jasnú stopu, ako keď sa kométa odtrhne z hviezdneho neba.

	„To nie je mam.“

	Tvrdošijne ostala na mieste a sledovala bod svetla utopený v bezodnej tme. Táto malá iskrička rozpálila jej rozhodnutie. Odvážne vykročila smerom k nej. Pod nohami pocíti kameň, potom sa udrie o čosi, čo v tichu hlasne zaškrípalo. Gordana sa zohla, hmatala po tme a dotkla sa ľadovej ruky.

	„Mŕtvi sú úkrytom pre živých“ – pomyslela si, ale vzápätí znova jej pozornosť pripútala iskrička.

	„Čo to len tam môže byť?“

	A pokračuje v ceste. Cítila sa v hrobke bezpečná, a preto kráčala ďalej. Pomedzi husto naukladané truhly sa jej ťažko pohybuje. Svetlo je čoraz väčšie, jeho lúče sa už rozlietajú po tme, vytvárajú bledú hmlu, cez ktorú zreteľne vidieť oblúky hrobky. Prechádza pomedzi drevené truhly a vidí sa jej, akoby prechádzala pomedzi domčeky nejakej vzdialenej, neskutočnej, mŕtvej dediny.

	„Akí sú všetci v tejto dedine dobrí! V živote jeden druhému s pôžitkom strpčovali život A teraz sú tichí, pokorní…“

	Poponáhľala sa k svetlu, ktoré sa čoraz zväčšuje. Za oblúkom sa ocitla pred márami. Horela tam iba jedna sviečka.

	Pod rubášom s bielym krížom sa črtajú obrysy strnulého mŕtveho tela.

	Pohľadom preletí po rubáši a márach. Neodolateľná túžba privodila čudné rozhodnutie, a ona pristúpila bližšie. Zíza na nehybnú tvár a strasie sa od hrôzy: „Čo som sa pomiatla na rozume, že vidím kancelára Váradiho?“ Hľadí mu do očí. Mihalnice sa mu jemne chvejú a zrazu spod nich vykukne zrenička. Tlmený výkrik sa jej vyderie z úst: „Váradi, Váradi!“

	Celá skamenie. Mŕtvola si sadne a zašeptá: – Gordana, vy ste tu medzi mŕtvymi, – vystiera k nej ruku, – spamätajte sa, ja som živý. Odpovedzte: čo vás sem dohnalo?

	Hlas ju vrátil k vedomiu, zabúda na mŕtvych, na máry, cíti, že je tu živý človek, ktorý jej môže pomôcť. Ovládne chvenie spôsobené príšerným výjavom a šeptá, akoby sa bála, že ju budú počuť tí v truhlách:

	– Prenasleduje ma diabol Alfonso Borgia, rozbíja dvere na kláštornom kostole a hľadá ma.

	– Preto sem skryli aj mňa, aby ma nenašli, keď bude hľadať vás.

	Váradi zosadol z már a Gordana mu v krátkosti vyrozprávala, ako ju Alfonso naľakal a oklamal, že sa má stretnúť so svojim poručníkom.

	– Intriga, nebezpečná intriga sa odhalila, vďaka Alfonzovej vášni k vám, on vie o úkryte…

	– Tak predsa je tu môj poručník! Povedzte, Váradi! – vyhŕkla Gordana.

	– Áno, je tu.

	– Prečo ste mi nezverili miesto jeho pobytu?

	– Kráľ ho ešte vždy považuje za nebezpečného sprisahanca a keby sa dozvedel, že ušiel z budínskej väznice do záhrebského kláštora na Remetách, už dávno by ho posadil späť do väzenia A teraz, keď sme takto ochránení mŕtvymi, môžem vám povedať to, čo by som vám nikdy nepovedal hore medzi živými.

	– Vravte, čo by ste mi chceli povedať.

	– Najskôr sa vám musím zdôveriť so svojimi podozreniami. Všetci vás odjakživa považujú za koketu a kráľ vás dokonca považuje za pojašené dievča, ktoré na nič nemyslí, iba lieta ako mucha Ale mne sa zdá, že to nie je vaša pravá povaha! Vo vašich očiach som vídal hlboké pohľady. Nie na mužské tváre, ale na udalosti. To, čo ste urobili na bojových hrách, dokázalo, že poznáte tajomstvo Alfonzovho meča.

	– A ja už dávno viem, že na svoju škodu boj ujete za šťastie nášho kráľovstva a môžem vám povedať, že som vedela…

	– Ako to všetko viete?

	– Napodobňujem Nardelino ucho a tak som si jednej noci vypočula rozhovor Alfonza a Enrika o tom, že Ján z bojovej hry neodíde živý, lebo na vlastnej koži si odnesie tieň smrti.

	– A potom ste sa rozhodli?

	– Ale nie až na bojových hrách. Už predtým som mala pripravený plán, ako sa zmocniť Alfonzovho meča.

	– A keby vám ho nebol odovzdal?

	– Bola som odhodlaná na všetko. Čo by som bola urobila, neviem, ale bola som si istá, že ako vždy v poslednej chvíli mi niečo zíde na um, a napokon nie som úplne slabá.

	– Dievča, kráľovstvo vám ďakuje, že sa nestalo nešťastie. Vám bude vďačné, ak mi poviete: poslala kráľovná Alfonza, aby princa odstránil pri bojových hrách?

	– O tom nič neviem.

	– Bránite kráľovnú?

	– Moje mlčanie je obranou pred sprisahancami proti jeho životu a následníctvu trónu, lebo od toho očakáva šťastie a pokoj moja i vaša vlasť – Uhorsko.

	– Uznávam vašu diplomaciu. Dokážete sa ovládať ako Bakač, ste prefíkaná ako Filipec a dokonalá v pretvárke ako kráľ Matyáš. Ba možno ešte väčšmi, lebo kráľa aj celý dvor ste presvedčili, že Gordana je koketa, ktorá sa nestará o nič iné, iba o pohľady pekných dvoranov.

	– Tento poznatok si ponechajte pre seba.

	– Áno, to bude moje tajomstvo, ale musím vás upozorniť na to, čo tuším i viem: princ vás miluje.

	– Vy ste blázon!

	– Len pomaly, dievčatko, táto chvíľa rozhoduje o vašom osude. Ešte v ten deň, keď sa princ pobil, kráľ povedal, že ženu, ktorú miluje, vyženie nielen z dvora, ale aj z kráľovstva.

	– Vie o tom princ Ján?

	– Áno, vie to veľmi dobre. Kráľ mu to veľakrát povedal.

	– Aký dôvod vedie kráľa k tomu, aby sa bál ženy, ktorú má Ján rád?

	– Strach, aby sa Ján nezriekol trónu.

	– Kráľ ešte vždy chce z neho urobiť následníka trónu?

	Toto vyrazilo Váradimu dych.

	– Prezraďte mi, Gordana, cez aké okienko sledujete všetky štátne tajomstvá?!

	– Táranie dvoranov nazývate štátnym tajomstvom?!

	– Gordana, viete toho viac, než my všetci dovedna Je teda vašou povinnosťou predstúpiť pred kráľa a všetko mu povedať. Oznámim kráľovi, že je vám známe sprisahanie proti princovi…

	– A ja všetko popriem.

	– Svojím mlčaním chcete zahubiť Jána?

	– Jemu nehrozí nebezpečenstvo!

	– V skutočnosti máte pravdu… vy ho milujete a…

	– Potom zabudnite na všetko, čo ste počuli. Tým sa náš pakt skončil.

	– Len jedno: predstavte si moju zodpovednosť, ak o tomto všetkom kráľovi nič nepoviem.

	– Počujte ma, pán kancelár, povedzme, že kráľovi by sa všetko povedalo. Čo by ste dosiahli?

	– Po prvé, odkryjem zločin kráľovnej.

	– A ona všetkých povolá na pomoc, aby dokázala svoju nevinu, lebo v skutočnosti nebola v priamom styku s Alfonzom a ja nemôžem nič dokázať. Jediný dôkaz mi Alfonso vzal v Korvínovej veži.

	– Ostrie meča?

	– Teda dôkazov niet!

	– A podozrenia či pochybnosti kráľa sa od Beatrice odvrátia.

	– Na dva-tri dni! A potom si znova oprie hlavu na jej biele ňadrá a my ostaneme klebetníci a sprisahanci proti kráľovnej! Vás uvrhnú do väzenia, mňa možno iba vyženú, a všetkých našich ľudí pošlú z dvora preč. Chcete dokorán otvoriť dvere Neapolu, ktorý sa nemôže dočkať, aby nás zhltol? Nie je teda múdrejšie a uvážlivejšie mlčať, pritajiť sa, a čakať na dôkazy?

	– Ale princ je v nebezpečenstve!

	– Prenechajte to na mňa.

	– Lenže pre vás je nebezpečné približovať sa k nemu.

	– Ubezpečujem vás, že budem od neho ešte ďalej, ako doteraz, ale budem nad ním bdieť.

	– Gordana, vy ste mocnejšia ako kráľ, kráľovná a my všetci. Vo vašich rukách je osud kráľovstva!

	– Ak je to pravda, potom verím v šťastie kráľovstva.

	– Vy ste žena neobyčajná, napriek tomu, že vás vychovala Beatrica.

	– Aj ona je nezvyčajná, lenže jej nevšedné vlastnosti ja používam na dobro. A zapamätajte si: o našom rozhovore sa nik nesmie dozvedieť ani slovo. Ani môj poručník. Nechcem, aby sa po vyhnanstve a prenasledovaní trápil aj kvôli mne. Buďte opatrný.

	– Máte moje slovo!

	– Ste mojím spojencom! Ale musíte sa naučiť jedno:

	– A to?

	– Aby ste si pri svojich štátnických činoch, keď to bude treba, vedeli ľahnúť na máry tak ako pred chvíľou. Bude to oveľa múdrejšie ako postaviť sa na tribúnu a povedať, čo si myslíte.

	– Vyčítate mi to isté, čo moji priatelia!

	– To znamená, že mám pravdu. Na máry s vašimi plamennými rečami! To je teraz naše heslo!

	– Kráľa vedie jeho žena, mňa dievča, ktoré nikdy nebude moje, – zasmial sa a podal jej ruku.

	Tmavou hrobkou sa pohybuje fakľa. Za ňou prichádza Lovro. Dvíha ruky a dáva upokojujúce znamenia, za otvorenými dverami počuť hromový rozkaz:

	– V mene kráľa! Gróf Alfonso so svojím oddielom nech ihneď opustí kláštor a odíde na Grič!

	– Hľadám tu sprisahanca! – skríkol Alfonso.

	– To je moja robota, gróf! A prosím, uposlúchnite kráľov rozkaz, aby som nemusel použiť silu.

	Alfonso aj s oddielom odchádza z kláštora. Zlostné nadávky a rinčanie mečov jasne dokazuje jeho porážku. Gordana šeptá Váradimu:

	– To je dôkazom, že nevie o prítomnosti môjho poručníka v kláštore. Keby to vedel, určite by to použil. To znamená, že menom môjho poručníka ma iba prilákal do kláštora.

	– Máte voľnú cestu, opustite toto nemilé miesto, – usmial sa Lovro.

	Vyšli z hrobky do kostola a potom cez sakristiu na dvor. Slnce udrelo Gordane do očí.

	– Už svitá?

	– Áno, šľachetná slečna.

	Zdvihla zaslzené oči k slnku, zahľadela sa na vysokého mocného vojvodu. Bledá tvár vyjadrovala údiv. Ale len na chvíľu. Potom k nemu pristúpila:

	– Túto noc ste riskovali svoj život kvôli mne?

	– Chcel by som vám ho zložiť k nohám.

	Hľadel na ňu prostým pohľadom a neskrýval nadšenie a obdiv.

	– Chcem sa hneď odvďačiť, – odvetila, akoby prepočula jeho vyhlásenie. – Mienite sa pobiť s Alfonzom?

	– Zajtra ho postihne česť i nevôľa.

	– Vojvoda, vezmite si svedkov, ktorí rozhodnú, aby Alfonso nebojoval svojím mečom Nech mu niekto z vašich priateľov dá svoj meč.

	– Prečo mi to radíte?

	– Opýtajte sa pána biskupa Váradiho, čo v Miláne počul o Alfonzových súbojoch, – a významne pozrela na kráľovho kancelára.

	– Ten zločinec natrie jedom ostrie svojho meča a koho čo len poškriabe, ten umrie.

	– Na moju kožu je ďaleká cesta, – usmial sa Lovro.

	– Neodmietnite mi túto jedinú prosbu, vojvoda, – zopakovala milo.

	– Pre vašu prosbu by sa oplatilo umrieť.

	– Ale ešte väčšmi žiť, – prerušil ho Váradi a významne pozrel na smelého Lovia, – Možno si vás osud vybral za ochrancu Gordany.

	– V takom prípade by som celý život ďakoval za taký vzácny dar.

	– Junák nikdy nedovolí, aby ho zaskočili zo zálohy. Kto mi zaručí, že na moju prosbu nezabudnete?

	Potom sa poobhliadla a spýtala sa:

	– Kde je Alfonso?

	– Odišiel na Grič.

	– Alfonzovi nikdy neslobodno veriť. Vojvoda, čo mienite o tom všetkom povedať kráľovi?

	– Pravdu!

	– Pravda sa mu nesmie povedať, lebo by sa dozvedel, na čo ma sem nalákal. Najlepšie bude čakať, aby sme videli, čo podnikne Alfonso. A vy, pán kancelár, sa poponáhľajte na Grič privítať kráľa.

	– Len aby nebolo neskoro, – ustarostene sa ozval Váradi, – včera kráľ povedal, že z Medvedgradu sa vráti ráno.

	– V noci zmenil rozhodnutie. Kráľovná je veľmi ustaraná o Gordanu, a preto poprosila kráľa, aby ostal, kým sa nevyjasní, čo sa s ňou stalo.

	– Skade máte taký chýr, vojvoda? – začudovala sa Gordana.

	– Povedal mi to Damir.

	– Kedy?

	– Pred chvíľou na dvore.

	– Teda on priviedol kráľovský oddiel, ktorý nás oslobodil od Alfonza?

	– Nie, oddiel prišiel z Griča Len čo Alfonso začal prehliadať kláštor, jeden fráter odišiel žiadať o pomoc.

	– A Damir?

	– Prišiel do kláštora, vracajúc sa z Medvedgradu, lebo všade vás hľadal.

	– Ešte je tu?

	– Odišiel.

	– Spolu s Alfonzom?

	– Pred ním. Povedal, že sa náhli späť na Medvedgrad, aby informoval kráľovnú, kde sa nachádzate.

	– Damir vie, čo urobil Alfonso?

	– Hovoril na dvore s frátrami. Neviem, čo mu povedali, ale bol pri tom sedliak, ktorý tamto stojí.

	– To je Djuro, dvoran princovej matky? – začudoval sa Váradi a zavolal ho.

	– Djuro, ako si sa sem dostal, veď si mal príkaz ostať v Brezovici?!

	– Viedla ma túžba uvidieť princa. Na Griči som počul, že je na Medvedgrade. Prišiel som s oddielom, ktorý šiel na pomoc kláštoru pred Alfonzovou zúrivosťou. Chcel som počuť, čo sa deje, lebo sa spomínalo aj princovo meno.

	– Zaiste ho máte veľmi radi? – spýtala sa Gordana.

	– Nosil som ho na svojich rukách, vaša milosť, – vysvetľoval Gordane. – Jeho matka chlapca nikomu inému nezverila, iba mne. Ani vlastný syn by mi nebol milší.

	– Keď ho máš tak rád, potom nesmieš ísť na Medvedgrad, – povedal Váradi.

	– Prečo, pán kancelár?

	– Lebo by ťa mohol spoznať. Ján jednostaj vzdychá za matkou. Mohlo by sa stať, že ťa zazrie a spozná.

	– Nespozná, ctihodný otče. Spoznal ma pán Damir, keď sme sa pred chvíľou zhovárali na dvore? A stál som tak blízko pri ňom, že sme sa takmer dotýkali. Nasadil som si tento široký klobúk tak hlboko do čela, že mi úplne zakryl tvár. Nespozná ma.

	– Keď si bol tak blízko, nepočul si, o čom hovorili? Ak môžeš, tak mi to presne zopakuj.

	– Keď Borgia prišiel na dvor, hľadel ako besný bes. Keď spoznal Damira, podišiel k nemu a nahnevane mu vraví: „Vy ste ma sledovali, vy ste priviedli kráľovský oddiel?“ Na to pán Damir veľmi zachmúrene odvetil: „Ľutujem, že sa nemôžem popýšiť týmto činom.“ Potom gróf čosi zahundral a Damir mu nahlas povedal: „Prinášam vám odkaz od princa. Predvečer nemôže prísť na schôdzu, ale na poludnie sa vydá na určené miesto.“

	– Na poludnie? To povedal? – spýtala sa Gordana.

	– Áno, vaša milosť. A ešte povedal, že princ tam bude čakať sám bez svedkov.

	– Zrejme viete, o čo ide, Gordana, – spýtal sa ustarane Váradi.

	Ona prikývla a ďalej sa spytovala Djuru.

	– A počuli ste odpoveď rímskeho šľachtica?

	– Odvetil, že príde, ale že najskôr musí ísť na Grič za kráľom.

	– Teda Damir mu doniesol tento odkaz. To znamená, že prišiel na niečo, ako princovi prekaziť súboj dnes predvečer.

	– Zasa súboj s Alfonzom? – zdesil sa Váradi.

	– Také niečo sa nesmie dopustiť, – protestoval Djuro.

	– Nemajte obavy, Jánov život je v Damirových rukách a je v nich bezpečnejší ako pod ochranou kráľa.

	– Inak by Alfonzovi neodovzdal odkaz…

	– Som presvedčená, že Damirov odkaz je dobre premyslený plán.

	– Vy ste úplne pokojná, Gordana? – spýtal sa Váradi.

	– Iste. Damir sa mi zaprisahal, že princ sa nebude biť s Alfonzom. Dívala som sa mu do očí, preto opakujem: Damir dodrží svoje slovo. Prenechajme to na neho.

	Djuro ďalej protestoval:

	– Nie je dobré všetko prenechať na neho. Škoda toho poriadneho mládenca. Jeho matka by prišla o rozum, keby sa mu niečo stalo. A čo by si Ján počal bez neho? Nie, v nijakom prípade…

	– Damirovi sa nemôže stať nič zlé. Vie, ako zabrániť súboju s Alfonzom, – presviedčala Gordana Djura.

	– Verím, ale predsa len tuším nebezpečenstvo, – pokračoval Váradi a podotkol:

	– V každom prípade súboj treba prekaziť za každú cenu. Pravdaže, je to proti rozličným rytierskym predpisom, ale možno sa tomu vyhnúť tak, aby ani jeden nebol urazený.

	– Po prvé, Alfonso nie je rytier ani čestný chlap, – zachmúrene prehovoril Djuro. – Je to dokonalý zbojník, o čom ste sa presvedčili túto noc Musím však ísť, máme ešte dôležitú prácu.

	Pristúpil k nim prior s vojvodom a pozval ich, aby sa šli posilniť, čo im dobre padne po vzrušujúcej noci.

	– Máme tu miestnosť, ktorá je prístupná všetkým, teda aj ženám.

	– Vaša ctihodnosť, môžem sa vás na niečo opýtať a o niečo vás poprosiť? – opýtala sa Gordana.

	– Vopred poznám vaše želanie. Splním ho po jedle. Uvidíte svojho poručníka a budete s ním hovoriť.

	Po jedle prior odviedol Gordanu. Vojvoda Iločský vyhlásil, že na ňu počká.

	Hlboko v dvore v malej skrytej izbe sedel vari päťdesiatročný muž vo fráterskom habite, vysoký, chudý, šľachetnej tváre, s veľkými múdrymi očami.

	Vôkol neho poličky plné kníh, na stole celá hromada popísaného papiera. Zrazu odhodil pero, lebo začul ľahké rýchle kroky a do ušú mu doľahli slová: „Nech sa páči tadeto, slečna Gordana.“

	Gordana zaklopala na nízke dvere, v ktorých sa ukázala tvár poručníka. Pohnutie a slabosť utrápeného tela ju vrhli do jeho náručia.

	– Dieťa moje, milé dieťa!

	Pritúlila k nemu hlavu s nádhernými vlasmi bronzového lesku. Mala vlhké oči, ale tvár mala zaliatu nehou. Akoby to nebola tá istá tvár, ktorú videli dvorania za kreslom kráľovnej.

	– Ako dlho som vás nevidela, veľmi dlho! Nikoho som sa nesmela na vás pýtať, vaše meno nesmel nik spomenúť a ak ho aj niekto vyslovil, potom to bolo iba vaše slávne básnické meno Janus Pannonius.

	– Moje meno rozprestiera nad tebou nešťastie, úbohé dieťa moje.

	Jej hlas sa upokojil, prestal sa chvieť, silou vôle utlmila vzlyk, ktorý sa prebudil v mladej hrudi. Privinula sa k nemu s bolestivým vzdychom a ešte bolestnejšou otázkou:

	– Milý môj poručník, nikdy som sa nemohla dozvedieť, čo sa skrýva za tým, že vás vyhodili z paláca a uvrhli do temnice.

	– Po prvé, uškodil som sebe, tebe i sebe, lebo ma zviedla márnomyseľnosť…

	– Vás, a márnomyseľnosť?!

	– Máme primálo času na dlhý rozhovor o tom, čo medzi mnou a kráľom vykopalo priepasť. Kráľ Matyáš ma pozval veľmi láskavým listom na dvor. Chcel mať človeka znalého vedy a umenia, aby bol jeho radcom. Onedlho som zistil, že kráľ, ktorý stvoril také veľké a mocné kráľovstvo, má ušľachtilé vlastnosti, ale aj strašné zlozvyky a neresti, ktoré mojej vlasti stokrát hrozili nešťastím. Nemohol som mlčať, nie som pätolizač a pokorný zbožňovateľ – a to mi vynieslo kráľovu nenávisť.

	– Kráľ Matyáš je strašný vo svojej nemilosti.

	– Áno, vykonal veľké činy. Zbavil oligarchov možnosti zbíjať ľud, ale súčasne ten úbohý ľud viedol do nepotrebných vojen, ktoré slúžili iba jeho slávybažnosti. Nemal čo dobýjať Nemecko a Čechy, lebo Turci vládli v Bosne, Srijeme až po Zemun. Postavil som sa proti a napomenul som ho, aby nepriateľa vyhnal z našej zeme a sever nechal. Vzplanul a znenávidel ma. Potom som pozval našich vodcov a junákov, aby kráľovi pripomenuli povinnosť brániť našu krajinu a nedobýjať cudzie kraje. Považoval to za sprisahanie a všetkých nás uvrhol do temnice. Mne sa podarilo ujsť. Dlho som blúdil, kým som našiel bezpečné útočisko vo svojej vlasti.

	– Čo by sa stalo, keby sa kráľ dozvedel, že ste tu?

	– Hneď by ma uvrhol do temnice, alebo dal odviesť na popravisko.

	– Hrozí nebezpečenstvo, že kráľ vás tu nájde.

	– Nebojím sa. Zmenil som si meno a ani môj vzhľad už nie je taký, aký býval, keď som bol na dvore. A napokon, o mojom pobyte vedia iba tí najoddanejší a najdôveryhodnejší.

	– Ale môže to vedieť aj niekto iný. Počuli ste, ako som sa sem dostala?

	– Áno, viem, ale v tejto krajine niet kláštora, v ktorom by ma kráľ nebol dal hľadať, lebo mnohé kláštory sa spomínali ako moje útočisko. Preto Alfonso použil túto zámienku. Ale vravme o tebe, lebo ani tvoja situácia na dvore nie je bez nebezpečenstva. Dieťa moje, ako trpím kvôli tomu, no nemám nikoho, kam by som ťa mohol skryť, iba ak by som ťa odporučil do niektorého kláštora. Keď som to spomenul Váradimu, takmer sa na mňa osopil: „Česmički, vašou povinnosťou voči vlasti je ponechať Gordanu na dvore. V jej rukách je šťastie kráľovstva. Keď na dvore vypukne otvorená vojna medzi neapolským a naším krídlom, jedine Gordana nám môže poslúžiť ako posol, dôverník a naša zbraň, – ako chcete – lebo je vo veľkej milosti Beatrice a princ Ján ju miluje.“ Keď som to počul, začal som mať o teba veľmi vážne obavy. Beatrica je pozorná len voči ľuďom, ktorých na niečo potrebuje. Pre kráľovnú je dôležité len to, čo jej prináša úžitok. Buď opatrná, veľmi opatrná, lebo táto diabolská žena zaručene má s tebou nejaké úmysly.

	Pozorne počúvala každé slovo svojho poručníka a hlboko sa zamyslela. To ho upokojilo.

	– Chápem, milé dieťa, že som ti spôsobil starosti. Nebojím sa nijakého útoku na tvoju mladosť a na tvoj život. Len som ťa chcel napomenúť, aby si bola ešte opatrnejšia, aby si sledovala kráľovnú, respektíve aby si bola pripravená, ak by nejako chcela tvoj život nemilo ovplyvniť, ak by ťa chcela vydať proti tvojej vôli, alebo nejakým iným spôsobom siahnuť na tvoj súkromný život.

	– Máte pravdu, milý poručník, aj malá Beci mi pri istej príležitosti povedala: „Čudné je, že kráľovná ochraňuje práve vás, a nie nejakú inú dvoranku.“

	– To znamená, že nevedno čo, niečo čudné priťahuje k tebe tú ľstivú kráľovnú. Teda, buď ešte opatrnejšia, než si bola doteraz. Váradi zďaleka sleduje a všetko mi o tebe rozpráva.

	– Dnes som sa s ním stretla v kláštornej hrobke a uzavreli sme spojenectvo.

	– Napokon to je dobré a užitočné pre neho aj pre teba. Teraz už musíš ísť. Veľmi si bledá, potrebuješ si oddýchnuť, lebo táto noc ťa zmučila.

	– Všetko som si zavinila sama, keď som sa nechala oklamať.

	Gordana vstala, pobozkala poručníkovi ruku a povedala:

	– Budem mať na pamäti všetko, čo ste mi povedali a prídem znova. Nech mi remetínska Panenka Mária odpustí, že si ju budem brať za sprostredkovateľku – keď vás pôjdem navštíviť. Prečo nás tak kruto odlúčili?

	– Krutosť a um sú dvaja páni čias obrody.

	Vyšla z jeho izby a stretla Djuru.

	– Čo je, – začudovala sa – Neodišli ste? Vojvoda vás posiela po mňa?

	– Nie. Trpezlivo čaká, ale ja idem k básnikovi Česmickému. Sme starí priatelia a vykonávam mnohé jeho rady a pokyny.

	Zmizol za jeho dverami a Gordana sa poponáhľala za vojvodom, ktorý čakal s osedlanými koňmi, aby odišli na Grič.

SMRTONOSNÝ POSOL

	Popri potoku Medvečšak sa nesie na koni kráľ Matyáš. Za ním, v dôstojnej vzdialenosti jeho sprievod Na čele sú dvaja: Orbán a Mladen Berislavič, kráľov prvý dvorný majster, ktorý sa po misii na milánskom dvore vrátil a prevzal funkciu od Mladenčiča. Obaja hľadia na kráľa, ktorý je akýsi sklesnutý a má zvesenú hlavu.

	– Čo mu je dnes? Jazdí ani starec, – šepol Orbán svojmu mladšiemu druhovi.

	– Celý čas ho sledujem. Včera večer sa chichotal hercom na Medvedgrade a dnes je zachmúrený, akoby ho obchádzali prízraky.

	– Kráľovnej sľúbil, že ostane do poludnia, ale potom prikázal, aby sme sa vydali na cestu rýchlo, skôr než sa ona prebudí. Ponáhľal sa, no len čo sme vyšli z dvora, ide krokom. Nepovadil sa s kráľovnou?

	– V takom prípade by bol nahnevaný, ale vyzerá sťa zbitý. Akýsi je zachmúrený. Takého som ho ešte nevidel Ani slova neprehovoril po celej ceste, hoci inokedy rád žartuje a rozpráva.

	Zmĺkli a nasledovali svojho pána popri potoku. Po obzore sa vliekli oblaky a podchvíľou prekryli slnko. Pred nimi na kopci stála gričská pevnosť. Spoza obranných sivých múrov trčia veže.

	Starý kráľov dôverník Radulo vybehol na dvor gričského kráľovského paláca, aby privítal pána. Matyáš zoskočil z koňa a vykročil rovno do svojej pracovne. Tu sa, zachmúrený a nespokojný, zastavil pri okne. Zahľadel sa dole na údolie Sávy, kde sa rieka rozdvojovala a vytvárala ostrovy.

	Radulo cítil, že pánova duša je nepokojná, ale počkal kedy ho osloví Až po dlhom mlčaní sa k nemu obrátil kráľ:

	– Čo je s budínskym poslom?

	– Dobre je ukrytý. Čakám pokyn vášho veličenstva, aby som ho odviedol na Medvedgrad.

	– Ale až keď odíde kráľovná Udialo sa niečo nové?

	– Gróf Enrico sa včera pýtal či neprišiel nejaký posol. Povedal som mu, že nik neprišiel.

	– Teda predsa ho hľadajú.

	Matyáš sa hlboko zamyslel potom znenazdania zdvihol hlavu, nastražil sluch a prst uprel na dvere. Ticho sa k nim priblížil a náhle odhrnul záves. Ozval sa preľaknutý zachrípnutý výkrik ženy.

	Pred dverami kľačí prestrašená starena a drží striebornú misku plnú fíg. Kráľ vzplanie, vytrhne jej nádobu. Vytrhol ju však takou silou, že starena spadla.

	– Von s tým starým bláznom bláznivým! Von! Vyhoďte všetky figy na smetisko. Už ich nechcem ani vidieť! Von!

	Pribehli pážatá, dvorani a odvliekli starenu. Kráľ zabuchol dvere. Keď sa upokojil, pozrel na svojho dôverníka.

	– Blázon, zved? Načúvala. Bolo to úplne jasné, pootvorila dvere a kľačala, aby lepšie počula. Dvoranom prikáž, aby ju nepustili do blízkosti mojich komnát. Poviem kráľovnej, aby ma neotravovala.

	Niekto náhle otvoril dvere. Kráľ sa strhol.

	– To ste vy, Váradi?

	– Ja, veličenstvo, – odvetil chladno.

	Keď vonku počul, že kráľ je na Griči, veľmi sa zdesil. Pozdravil kráľa, čakal na nepríjemné otázky a karhanie. Ale kráľ akoby zabudol na to, že Váradi ho neprivítal. Prehovoril takým tónom, že kancelár bol veľmi prekvapený.

	– Prečo ste taký bledý, Váradi? Vari vás v noci trápili zlé sny?

	„Toto je predzvesť búrky,“ – pomyslel si Váradi.

	Nečakajúc odpoveď, kráľ prikázal:

	– Radulo, nech zájdu na Medvedgrad. Prajem si, aby princ hneď prišiel domov.

	Ostali sami – kráľ a jeho kancelár.

	– Ešte nejaké správy o Gordane? – spýtal sa kráľ. – Prečo ste včera neposlali posla?

	– Myslel som si, že to nezbedné dievča zrejme zablúdilo. Preto som nikoho neposlal, – vyhováral sa Váradi.

	– Kráľovná je veľmi ustaraná. Ale pravdu povediac, mne nezáleží na tom, čo je s ňou.

	Znova mlčanie. Váradi čakal, čo bude nasledovať.

	Po kráľovom mlčaní vždy nasledoval nejaký útok. Keď kráľ k nemu obrátil svoju zlatožltú hlavu, Váradi pocítil, že práve teraz sa stal terčom pre šíp.

	– Čo je s pápežským vyslancom?

	Na túto neočakávanú otázku sa biskup strhol a veselo odvetil:

	– Ešte vždy je na Kaptole. Biskup Osvald mi povedal, že pán vyslanec sa zdržal kvôli neočakávanej chorobe.

	– To si vymysleli! Biskup Osvald nemôže prebolieť stratu Medvedgradu. Mám právo ponechať si pevnosti, ktoré ja chcem. Ak bude Osvald vyslanca huckať proti mne, môžem ho zbaviť biskupskej stolice. A teraz počúvajte: Chcem, aby sme už vyprevadili benátskych vyslancov. Vari mám každý deň hostiť pri svojom stole zvedov?

	– Veličenstvo, to je aj môj názor, ale benátska „signoria“ očakáva od vás odpoveď na ponuku, že bude vaším spojencom v boji proti Turkom.

	– Núkajú mi spojenectvo, aby sa dozvedeli moje úmysly, ktoré by potom oznámili Turkom. Kedykoľvek som dosiahol nejaké víťazstvo, Benátky sa vždy spriahli s Turkom proti mne, hoci prisahali, že mi pomáhajú. Napíšte list „signorii“, že nateraz nemám nijaké plány a že moje priateľstvo k Benátkam ostáva rovnaké. Mňa teda nedobehnú!

	Váradi si hneď sadol k stolu a začal písať. Kráľ podchvíľou nadiktoval nejaké slovo a pozrel na dvere, akoby na niekoho čakal.

	Neúnavné kráľovo chodenie po miestnosti neupokojilo Váradiho myšlienky. Nijakovsky nemohol prísť na to, či kráľ niečo vie o udalostiach z poslednej noci.

	Uplynula celá hodina, kým pripravili list, lebo kráľ v roztržitosti neustále menil text. Každý pohyb na chodbe ho miatol.

	Vtom kancelár na kráľovej tvári zbadal napätie, ktoré sa zvýšilo, keď vstúpil Radulo.

	– Čo je? Kto je vonku? – spýtal sa, neskrývajúc nepokoj.

	– Veličenstvo, vojvoda Lovro Iločský.

	– Ten? Čo si želá?

	– Priviedol šľachtičnú Gordanu.

	– Nech ju privedie.

	Váradi zaboril zrak do popísaného papiera. Pokúšal sa ďalej písať, ale jeho ruka neodolala nepríjemnému chveniu, ktoré vzbudil Gordanin príchod. Vedúc Gordanu za ruku, vstúpil Lovro Iločský.

	Kráľ si prekrížil ruky na hrudi a na čelo mu vyskočili vrásky. Toto sa Váradimu a Lovrovi videlo nebezpečné. Na ich tvárach obavy, na kráľovej tvári hrozba. Len na Gordaninom čele nie sú nijaké chmáry, na tvári dokonca bezstarostný výraz a v očiach koketný úsmev.

	Kráľ ju takmer prebodol pohľadom.

	– Strávili ste noc mimo domu! Hanbite sa!

	– Áno, veličenstvo, zablúdiť vo vlasti je naozaj hanba.

	– Zablúdili ste! S rímskym mladíkom?

	– On sa mi vôbec nepáči, – usmiala sa detským smiechom, zatiaľ čo Váradi a Lovro udivene počúvali.

	– To nie je pravda Z poľovačky ste odišli s ním!

	– Neodišla, veličenstvo, čestné slovo, – odvetila proste.

	– Ako sa odvážite čo len pomyslieť, že tomu uverím? Čestné slovo platí len z úst muža! – skríkol kráľ.

	Ale ona ho prerušila presvedčivo, milo a vľúdne a takmer líškavo.

	– Veličenstvo sa na mňa jednostaj hnevá, ale ja viem, že ženám podľa svojho najhlbšieho presvedčenia predsa len priznáva nejaké práva.

	– Mlčte! Nemôžeš zastaviť jej rečnenie?

	Lovro a Váradi si všimli, že kráľ svojím krikom prehlušuje to, čo ho jednostaj odvracia od veci, o ktorej hovorí. Zrak mu jednostaj odskakuje k dverám a myšlienky akoby lietali kdesi inde.

	Zlé predtuchy robili vrásky na kráľovom čele. No keďže nemohol nikomu nič povedať o svojich myšlienkach, usiloval sa ich prehlušiť krikom na Gordanu.

	– Kde ste boli?

	– Veličenstvo, naďabila som na kláštor v Remetách. Vojvoda vám to dosvedčí.

	– Pravdu vraví, veličenstvo, – bola v kláštore.

	– Nešťastní frátri. Čo tí museli zažiť! Váradi, vedeli ste, že zmizla, včera sme poslali posla na Grič. Prečo ste ju nehľadali v kláštore?

	– Veličenstvo, prepáčte, naozaj som ju tam nehľadal, lebo som sa nazdával, že…

	– Dosť už o nej! Trest tejto slečne stanovím po dohode s kráľovnou.

	Lovro predstúpil pred kráľa.

	– Prosím vaše veličenstvo, aby šľachetnej slečne odpustilo. Naozaj nie je na vine. Ručím za to svojím slovom.

	Kráľ na okamih počúval zvuky od dverí. Každý krok dvoranov na chodbe sa odrážal v jeho očiach. Odvrátil hlavu a zatiaľ čo myšlienkami bol na chodbe, skríkol na dievča:

	– Hneď ste si priviedli riadneho fiškála.

	– On doviedol mňa, veličenstvo.

	– Tak už mám dosť toho bezočivého tárania. Zapamätáte si, kedy ste znepokojovali úbohých frátrov!

	Posledné slová vysloví úplne nesústredene, lebo pohľad upieral na dvere. Každý krok na chodbe znižoval jeho pozornosť voči Gordaninej nočnej neprítomnosti.

	A Gordana sa ovládala, lebo cítila prevahu a usúdila, že kráľ je zaujatý niečím úplne iným.

	Čím dlhšie trvalo toto vysvetľovanie, tým jasnejšie si uvedomovala, že tento chrabrý vojak, mocný pán kráľovstva a osudov poddaných sa ocitol v prachu bezmocnosti.

	– Kto je vonku? – skríkol kráľ chvejúcim sa hlasom.

	Všetci pozreli na seba. Lovro sa rozbehol otvoriť dvere a oznámil:

	– Radulo sa naťahuje s nejakým poľovníkom.

	– Čo ten chce?

	– Veličenstvo, kráľ, prinášam správu…

	– Správu? Správu? – opakoval kráľ ticho a Gordana si všimla, ako sa zachvel, keď sa zmohol na odpoveď poľovníkovi.

	– Vstúp!

	Muž v poľovníckom obleku neistým krokom prekročil prah. Desivé ticho sa rozhostilo nad kráľovskou komnatou, akoby vstúpila smrť. Des sa zakradol do duší, akési sotva badateľné chvenie sa zakradlo do sŕdc. Bledá tvár poľovníka mu pripomínala náhrobnú platňu popísanú strašidelnými slovami. Všetci mlčali.

	Kráľove pery boli stisnuté. Nemal síl ich otvoriť. Z poľovníkovej tváre vyčítal správu, na ktorú sa neodvážil spýtať. A ten muž len stojí a čaká na otázku. Váradi nemohol vydržať nepríjemnú situáciu a podišiel ku kráľovi.

	– Smiem sa spýtať, veličenstvo, akú správu prináša ten muž?

	Strnulé Matyášove oči dali znak súhlasu.

	– Tak vrav, – vyzval ho Váradi.

	– Kráľ, veličenstvo, jazdil som po lese, smerom od potoka, kde sme lovili. Tam sú tri veľké stromy, panstvo to miesto volá Srnčí jarok…

	Gordana urobila pohyb a jej šaty zašušťali. V očiach má otázku.

	– A tam som zazrel muža na zemi…

	– Muža? – šepla Gordana.

	– Vrav! Čo nás napínaš?! – vyzval ho kardinál a uprel obviňujúci pohľad na Gordanu.

	– Zoskočil som z koňa, chytil som ho za ruku, a mŕtvy.

	– Kto? – skríkol kráľ.

	Poľovník sa trasie a padá na kolená.

	– Veličenstvo, kráľ! – a rozfňuká sa ako dieťa.

	– Kto to je? – zahrmel kráľov hlas a otriasol múrmi i ľuďmi.

	– Kto je ten mŕtvy? – Lovro zatriasol chlapom.

	– Princ Ján…

	Odpoveď znela akoby spadli nebesá. Gordana si zakryla tvár. Lovro zbledol. Váradi zjojkol. Kráľ sa zapotácal a klesol na ruky, ktorými sa opiera o stôl. Tvár mal žltú ako vlasy. Celý sa premenil na žltú voskovú sochu.

	– Ako mŕtvy? – skríkol Lovro. – Padol z koňa, alebo…

	– Prebodnutý!

	Kráľ zdvihol hlavu ako lev.

	– Môj syn prebodnutý?!

	Strašidelný rykot otriasol múrmi kráľovského paláca. Začal hovoriť nezrozumiteľné slová, akoby sa ho zmocnilo šialenstvo.

	Krik a plač dvoranov. Pred dverami hrôza a všetko, čo bolo živé, sa chvelo od plaču. Lovro posadil kráľa do kresla. Zmĺkol a zdalo sa, že nikdy viac neprehovorí. Strnulé oči boli ako vyhasnuté sviece. Uprostred kriku a náreku verných dvoranov kráľ vyskočil a skríkol:

	– Koňa! Koňa! – a vybehol z dvorany.

	Gordana pribehla k poľovníkovi a chytila ho za plecia.

	– Kto bol pri princovi?

	– Nik.

	– A nablízku?

	– Nikde nikoho.

	– Naozaj?!

	– Ani živej duše.

	– Ani Damir?

	– Ani on.

	– Och, beda, – a zakryla si tvár rukami.

	Váradi sa nad ňu naklonil s nekonečne smutnou tvárou.

	– Čo ste to urobili? Prečo ste sa spoľahli na Damira?!

	– Ten nás neoklamal, to nie je možné.

	– Je to vaša vina, naša vina.

	– Ešte mi pridávate v tomto zúfalstve?

	– O akej vine to hovoríte, – spýtal sa Lovro prekvapený rozhovorom, ktorý si vypočul.

	– Gordana vám to povie presnejšie. Mali ste poslať Lovru…

	– Čo to znamená, Gordana?

	– Idem hore, vojvoda, prosím vás, pustite ma! Cestou vám to vyrozprávam. Usilovala sa zachovať pokoj, lenže sa jej chveli pery.

	– Dobre. Poďte! Všetci ideme za kráľom.

	Rozbehli sa na dvor. Všetci sa chveli hrôzou.

	Tam už stál Orbán s obrnencami, ktorí doprevadili kráľa z Medvedgradu. Zachveli sa srdcia i steny paláca od kriku kráľa:

	– Koňa! Obrnenci, za mnou!

	Hrôzou preniknutí, vyskočili do sediel a ženú sa za kráľom po ulici plnej mešťanov prestrašených strašnou správou, ktorú rozniesol po meste kráľovský poľovník a zmaril ich nádeje.

	Strašidelná správa letí mestom ako hlas umieráčika a všetci skameneli od hrôzy.

	
„KARTÁGO PADLO“

	 

	[image: Image]

	 

	 

	Kráľ divo ženie svojho koňa pod Záhrebskú horu. Preskakuje potôčiky a kríky, nedopraje koňovi oddychu. Nasledujú ho Lovro, Váradi a Gordana.

	Prvý za kráľom jazdí Berislavič.

	Dostali sa do lesa Pre husté stromy musia spomaliť. To však rozpútava kráľovu netrpezlivosť. Najradšej by pováľal stromy.

	Predierajú sa húštinou na úpätí vrchu. Pomedzi konáre stromov kráľovo oko zazrelo jazdca a sústredilo na neho všetku pozornosť. V tej chvíli každého živého tvora v lese považuje za vraha svojho syna Preto skrútol koňa k tomuto jazdcovi Jazdec sa zdesil, obrátil koňa a divokým cvalom uhol z cesty. Kráľ skríkol:

	– Berislavič! Čo je to? Dvoran a uteká predo mnou!

	Pochybnosti a podozrenie sa prejavilo v kriku mocnom sťa uragán:

	– Stoj! Stoj!

	Kráľov hlas hrmí horou, ale jazdec sa ženie preč a stráca sa v húštine.

	– Za ním, Berislavič!

	Keď to Lovro počul, popchol koňa a s ceremoniárom zaútočil na jazdca.

	– Stoj, lebo ťa zastavím naveky! – kričí Lovro.

	Ešte sa nezastavil.

	Lovro Iločský zabodol koňovi ostrohy medzi rebrá, nahol sa na sedle ako tatársky jazdec, aby si hlavu skryl pred kríkmi. Berislavič sa hnal zľava, on sprava.

	Jazdec zbadal, že je stratený, pustil uzdy a dal ruky hore.

	Mladen Berislavič schmatol uzdy jeho koňa.

	– Kráľ ťa zastavuje a ty utekáš.

	Muž sedí na koni smrteľne bledý.

	– Späť, ku kráľovi.

	Odviedli ho po ceste, po ktorej prišli. Predviedli ho pred kráľa. Zakrvavené kráľove oči ho prebodli:

	– Prečo si chcel ujsť?

	Dvoran mlčí.

	– Kam si šiel? Prečo? Vrav, lebo ti mečom otvorím hrob.

	– Milosť, kráľu! Nie som vinný!

	– Kam si šiel?

	– Za biskupom Osvaldom.

	Rozhostilo sa mlčanie.

	– Kto ťa poslal?

	– Pán Enrico.

	– Prečo si chcel ujsť, keď je pravda, čo vravíš?

	– Prikázal mi, aby som sa vyhol každému z dvora.

	– Aby si sa vyhol? Tak potom ťa poslal v nekalej veci!

	– Nič zlé nepácham, iba nesiem list. – Aký list?

	– Neviem, veličenstvo.

	– Daj ho sem!

	Mladík vytiahol papier. Kráľova ruka sa chvela, keď list vzal a rozmotal.

	Dlho zízal na dve slová, ktoré boli narýchlo napísané.

	„Kartágo padlo“.

	Písmená sa premenili na modravé plamienky. Stromy sa pred ním hnali. Zatvára oči. Lovro k nemu priskočí. Matyáš otvorí oči, precitne zo závrate a znova zíza na tie písmená. Potom chrapľavým hlasom zamrmle:

	– Berislavič!

	Mladý ceremoniár k nemu podíde.

	– Tohto posla pošlite s dôveryhodným sprievodcom a odovzdajte ho Radulovi s odkazom, aby ho dobre strážil: on už vie. A teraz, ďalej!

	Berislavič hneď vybral dvoch spoľahlivých obrnencov, odovzdal im jazdca a ponáhľal sa za kráľom.

	Prešli cez potok a začali sa spúšťať dole brehom. Pre husté konáre napredovali pomaly. Vedľa Gordany jazdil Lovro, ktorý sa jej potichu spýtal:

	– Teraz mi povedzte všetko, čo viete, Gordana. Nebojte sa, budem vás brániť do poslednej kvapky krvi. Viem, že úmyselne ste neurobili nič zlé.

	Bledá tvár dievčaťa sa obrátila k nemu.

	– Alfonso mal mať dnes súboj s princom.

	– A vy ste to vedeli?

	– Vedela, ale spoľahla som sa na Damira, že tomu zabráni.

	– Prečo ste mi to nepovedali ešte v kláštore? Prečo?

	– Vojvoda, vy by ste to oznámili kráľovi a princ by mi to nikdy neodpustil.

	– A teraz Jánovi neodpustí kráľ.

	– Počúvajte, ako to bolo.

	Prerušil ich kráľov hlas.

	– Sprievod nech ostane, nechcem, aby ma obrnenci videli v mojom žiali.

	Berislavič zastavil sprievod a len on, Váradi, Lovro a Gordana išli za kráľom.

	Postavila sa do strmeňov a hľadela dopredu. Asi dvadsať krokov pred nimi, pri zvalenom strome, ležalo telo odeté do kráľovského plášťa s erbom. Hlavu zakrývala prilba. Gordana zastavila koňa.

	Aj Lovro zastane.

	– Ten plášť mal princ na poľovačke, – prehovoril Lovro tichým hlasom.

	– Ďalej nemôžem, – povedala ticho a zatvorila oči.

	– Ostanem pri vás.

	– Nie, nie, choďte!

	– Nechcete zostúpiť z koňa Gordana?

	– Áno, áno.

	Zoskočil z koňa a zložil Gordanu zo sedla.

	– Snažte sa ovládať, lebo zbadá vaše trápenie. Bolo by strašné, keby sa dozvedel, že ste o tom vedeli.

	Pripomienka ju postavila na nohy. Oprela sa o strom a ostala nehybne stáť.

	– Choďte dole, ja nemôžem. Toto je strašné miesto. Tu sa stalo to, kvôli čomu sa pobili. Choďte. Ja ostanem tu. Nemôžem sa na to dívať.

	– Tu ležia všetky naše nádeje, – ozval sa Lovro a dodal: Čo s nami bude?

	Vojvoda so sklonenou hlavou zišiel dole. Niekoľkokrát sa obzrel, lebo mal obavy o Gordanu. Kráľ klesol na peň, úplne zlomený, lebo si uvedomil svoju bezmocnosť.

	Váradi, Orbán a Berislavič pribehli a chytili mŕtveho za ruky a ohmatávali mu telo.

	– Mŕtvy! Už má ruky ľadové.

	Na zelenom plášti žiari zlatý erb s dvoma havranmi. Zaschnutá krv počmárala zem naokolo.

	Pod Lovrom praskajú konáre. Kráľov mútny pohľad sa uprie na Váradiho. Ten mlčí. Všetci mlčia. Len ich duše kričia. Bolesť a hrôza na ruinách ich nádejí zastavili všetky ich myšlienky a pohyby.

	– Kráľovstvo je mŕtve, navždy mŕtve, – šeptal Váradi a so zopätými rukami hovoril: Bože, prečo si to dopustil?

	Kráľ nič nehovorí, ale z očú mu šľahá pomsta.

	Berislavič dal znamenie Lovrovi. Ten pristúpil ku kráľovi. Lenže kráľ nič nepočuje, nič nevidí, úplne zamrel. Orbán a Lovro sa mlčky dohodli a prikročili k mŕtvole. Lovro si kľakol, chcel nadvihnúť priezor na prilbe, ale ten pevne držal a prikrýval tvár.

	Priezor bol pod bradou uviazaný remeňom. Lovro chytil hlavu a šepol Orbánovi:

	– Odrežte remene.

	Slzy mu padali po princovom tele, zatiaľ čo ruky odopínali remene. Remene ťažko povoľovali a Lovro netrpezlivo prikázal:

	– Uvoľnite to rýchlo, nech dám dole prilbu z hlavy.

	S veľkou námahou ťahal z hlavy prilbu s priezorom.

	Mužské výkriky sa predrali povetrím. Od zdesenia strnul les, vietor i kráľ…

	Prekvapení zízajú na mŕtvolu. Od pohľadu, ktorý sa im naskytol, všetci zamreli. Hľadia do zeme, ohromení tým, čo ich pripravilo o schopnosť niečo povedať.

	Váradi pribehol ku kráľovi a pridržal ho.

	– Pokoj, len pokoj, kráľu náš. Odvahu! – šeptá Lovro.

	– Kráľovstvo je vzkriesené, – ozval sa Váradi.

	– V tejto mŕtvole je naša spása.

	– Spása! – opakuje kráľ a hľadá zmysel týchto slov.

	– Lebo to nie je mŕtvy princ, – skríkol Orbán do kráľovho ucha a jeho výkrik sa doniesol až k dievčaťu.

	Prešiel telom Gordany a posotil ju až na strom. Vtom sa už aj ona ocitla pri mŕtvom a prikryla mu tvár.

	Mohutná hruď kráľa sa nadvihovala a klesala ako veľká vlna. Zrazu kráľ pootvoril ústa, prítomní zazreli jeho zuby a pološialený smiech mu vykrivil tvár. Preľaknutí muži pristupujú k nemu, posmeľujú ho a vyslovujú upokojujúce slová.

	– Veličenstvo, kde je vaša obrovská vôľa? Spamätajte sa!

	A toto zdvihlo jeho ochabnuté sily a vôľu. Pomaly sa mu vracalo plné vedomie, pozrel na svojich priateľov, aby na ich tvárach našiel potvrdenie, že jeho nádeje ešte nie sú pochované.

	– Takže to nie je princ?

	– Boh s vami, – povedal biskup Váradi. – Nie je to on, iba odev je jeho, plášť a prilba…

	– Dobre, dobre, nechajme to tak Trocha sa to zamotalo.

	Zahľadel sa na mŕtveho, najskôr zďaleka, nehýbe sa zo svojho miesta, ešte nedôveruje pevnosti svojich nôh. Hľadí na mŕtveho a nevidí Gordanu, ktorá pri ňom kľačí a ruky má na tvári.

	O krok postúpil aj kráľ, potom znova o krok, oči sa mu rozširujú, ústa otvárajú, nevyslovené myšlienky mu víria hlavou. Každý ďalší krok je rýchlejší ako predchádzajúci. A keď už stál takmer pri hlave mŕtveho, skríkol:

	– On? On!

	Nazberali sa mu vrásky na čele, hlava sa mu skláňa, pohľad ostáva prikovaný na mŕtveho. Po dlhom mlčaní sa ticho spýta:

	– Čo to znamená?

	– Umrel namiesto neho, – šepol Lovro Váradimu. Ten pozrel na Gordanu, ale kráľ, ktorý nič nepočul, sa spytoval ďalej:

	– V princovom odeve? Prečo? Počujete? Čo sa tu stalo? Čo?

	Všetci mlčia. Gordana precitla z nehybnosti a nemoty, vstáva a rýchlo sa vzďaľuje, skôr ako by na ňu padla kráľova pozornosť. Lovro si všimol, že sa vzdialila, skryla si tvár, aby na ňu nik nevidel.

	– Prečo má princove šaty?

	– Neviem, vojvoda.

	– V tom je tá záhada.

	– Ostane nevyriešená, – podotkol Orbán. – Vzal si ju so sebou.

	Kráľ sa ešte vždy nehýbe.

	Lovro podíde ku Gordane a potom mu šepne:

	– Mám vyriešiť tajomstvo?

	– Vina spadne na vás.

	– Vojvoda, ostaňte tu, ak by bolo treba hovoriť.

	– Vaša tvár až priveľmi jasne hovorí.

	– Spamätám sa, ale postavte sa predo mňa, aby ma kráľ teraz nevidel.

	Obrátil sa chrbtom k nej, široké plecia ju zakryli ako štít Potom zrazu začul netrpezlivú kráľovu otázku:

	– Kde je princ? Orbán, neposlal si ľudí na Medvedgrad?

	– Poslal, ale my sme odišli skôr ako posol mohol prísť na Grič.

	– Áno, ešte nemohol prísť, – upokojoval ich Lovro.

	– Čo máme robiť, vaše veličenstvo? – spýtal sa Berislavič.

	– Počkaj, ešte počkaj, malé čierne oči mu skákali.

	– Toto by vedel posúdiť aj slepec. Tento muž do svojej hrude prijal ostrie, ktoré bolo určené môjmu synovi.

	– Zdá sa.

	– Kartágo padlo. Rím v noci poblúdil a zaútočil na iné mesto.

	– Tak je, veličenstvo, – potvrdil Váradi.

	– Kto vám to povedal?

	– Tuším to.

	– Musím sa to dozvedieť ešte dnes. No od toho budú závisieť moje ďalšie rozhodnutia. Kto je vrahom?

	– Mŕtvi nehovoria, – podotkol Berislavič.

	– Nik živý nevie, čo sa stalo? Ten, ktorý tomuto spôsobil smrť, je vrahom môjho syna. Poďte na Grič. Budeme spytovať svedomie každého, všetkých dám na mučidlá, kým neprehovoria ústa živých, keď sú už zatvorené ústa tohto chudáka.

	Gordana potiahla Lovra za ruku.

	– Vojvoda, môžete, skôr ako bude kráľ hovoriť s Alfonzom, poslať do kláštora správu, aby sa môj poručník skryl?

	– To je moja starosť. Len čo prídeme na Grič, pošlem odkaz.

	– Potom musím hovoriť, musím.

	– Budem vás brániť vždy, za všetkých okolností, nech poviete čokoľvek. Musíte hovoriť, Gordana, to je vaša povinnosť, lebo tým navždy ochránite princa.

	– Veličenstvo, ja viem, kto je vinník.

	Zdvihol hlavu ako zaskočená zver.

	– Vy? Vy viete? – a pohľadom jej zaťal až do duše.

	– Viem, kráľ môj!

	– Tak vravte! – skríkol.

	– Stalo sa to včera na poľovačke. Prenasledovala som srnu spolu s pánom Damirom, no srnu nám odohnali psy. Unavení sme zoskočili z koní, sadli si na peň a zhovárali sa o poľovačke. Vtom prišiel princ a požiadal Damira, aby ho sprevádzal. Ja som sa rozhodla, že sa vrátim za kráľovnou. Damir ešte sedel na pni, keď prišiel Alfonso Borgia.

	– Alfonso Borgia? – zopakoval kráľ a prižmúril oči.

	– Namiesto toho, aby princa pozdravil, ironicky sa zasmial a povedal: „Aha, princ nemá inú prácu než držať stráž, zatiaľ čo dvorná dáma má schôdzu s jeho dvoranom.“

	Usilovala sa, aby nijako nevyzradila, že namiesto princa vo svojom rozprávaní dosadila Damira.

	– Princ vyzval Alfonza, aby odvolal svoju urážku. Slová si presne nepamätám, ale som počula, ako Alfonso provokoval a vyzval princa na súboj. Princ výzvu na súboj prijal a pozval Alfonza, aby sa na tomto mieste večer stretli.

	– Súboj? – zachvel sa kráľ a pozrel na mŕtveho na zemi.

	– Všetko som počula, ale Damir chcel, aby som kráľovi nič nepovedala, lebo kráľ by súboj zakázal, čo by princa v očiach Alfonza ponížilo. Damir sa súčasne zaprisahal, že nijaký súboj sa neuskutoční. Povedal: „Súboj prekazím tak, aby som princa neponížil v očiach toho nafúkaného blázna.“ Keďže som vedela, aký je Damir verný princovi a vášmu veličenstvu, bola som si istá, že súboj nebude.

	– Dohovorili si súboj na večer a teraz je iba hodina popoludní. Teda, môj syn je ešte stále v smrteľnom nebezpečenstve.

	– Ako to, veličenstvo?

	– Keď sa Alfonso dozvie, že princ sa s ním nebil, znova ho vyzve.

	– Čo ak sa už bijú niekde inde?

	Všetkých sa zmocnili obavy.

	– Veličenstvo, idem na Medvedgrad, – navrhol Lovro.

	– Ideme. Ale ešte niečo, Gordana: bol Alfonso sám, keď sa vadili?

	– Nie, sprevádzal ho Enrico.

	– Enrico! Tak teda ideme na Medvedgrad!

	Len čo sa na kúsok vzdialili od mŕtveho, zastavil ich dupot kopýt koňa, ktorý zhora prinášal jazdca.

	– Princ, – spoznal ho ktosi.

	Kráľove oči sa rozsvietili, ale rýchlo sa spamätal a prikázal:

	– Nesmie vidieť mŕtveho. Zastavte ho!

	Berislavič sa rozbehol v ústrety princovi, mával mu, aby zastal.

	Márne ho zastavoval, princ cválal rovno k ostatným.

	– Rýchlo, – prikázal kráľ a nahol sa nad mŕtveho.

	– Zakryte mu tvár. Rýchlo! – A sám chytil rub plášťa a natiahol ho mŕtvemu na hlavu. – Princ ho nesmie vidieť.

	Len čo sa im podarilo vykonať kráľov príkaz, už sa jazdec priblížil. Na prvý pohľad však bolo vidieť, že princ vie o ich prítomnosti.

	Ján zastavil koňa, pozrel na všetkých, aj na muža prikrytého plášťom.

	– Mŕtvola v mojom šate?

	– Zahynul poľovník, – odvetil ticho kráľ, – ktorý použil tvoj plášť. To nie je dôležité. Ideme.

	Osudné, zlovestné tušenie zatienilo princovo čelo. Princ v pohľadoch upretých na seba hľadal vysvetlenie toho, čo zakrýva jeho plášť, ale všetci klopili zrak hnaný predtuchou, že pod plášťom je niekto jemu milý, skočil k mŕtvemu, aby ho odhalil.

	– Prikazujem ti, aby si ho neodkrýval. Ten mŕtvy, to je moja záležitosť. Hneď vstaň a poď so mnou! – skríkol kráľ.

	Ale zákaz vzbudil ešte väčší odpor. Princovi sa nahrnula krv do hlavy, oboma rukami schmatol plášť a vytrhol ho otcovi z rúk. A v tom momente sa mu ruky zachveli a princ zúfalo skríkol:

	– Môj… môj milý… – vzlykal princ nad mŕtvym telom.

	Kráľ zlostne stíska pery a ešte zlostnejšie karhá tých, čo mu nepomohli zabrániť, aby princ odhalil mŕtveho. Lenže silu poslušnosti stratili aj oni.

	So sklonenými hlavami stoja kráľovi najbližší dôverníci. V ich pohľadoch, vo výraze ich tvárí a nehybnosti vidieť celú ťažobu, ktorá leží nad touto mŕtvolou. Všetkým sa vidí, že aj kráľ cíti, že jeho nohy sú zakopané do zeme, že neviditeľná ruka ho ťahá k mŕtvemu.

	– Djuro môj, môj starý pestún!

	Gordana hľadela bokom, skrývajúc sa za Lovru.

	– Vstaň, Ján, ideme, – vyzval ho kráľ.

	– V smútku sme sa stretli, dobrí priatelia moji, – nariekal mladík, nepočujúc kráľov príkaz.

	Bolesť z princovej tváre ešte nezmizla, keď pozrel na otca a prehovoril:

	– Otče, čo sa to stalo? Ako mohol umrieť dvoran mojej matky?! – a hľadel na kráľa, akoby ho obviňoval.

	Matyáš pokrčil plecami, ale tento pohyb iba znásobil princove pochybnosti.

	– Priniesol správy od mojej matky? Kto ho zabil? Kto?

	– Neviem, – odvetil kráľ zachmúrene. – To hneď vyšetríme. Musíme sa spýtať Damira.

	– Damira? Ten nič netuší. Otče, niekto ho zabil preto, aby mi nemohol oznámiť, kde je moja matka?!

	– Vyhľadajte Damira, – kráľ sa usiloval odvrátiť princa od rozhovoru o matke. – Damir vie všetko! Kde je?

	– Nechal som ho pri obrnencoch, lebo mi povedali, že vy sa nachádzate ta.

	– Zavolajte Damira!

	Berislav odcválal splniť kráľov príkaz.

	Kráľ s Váradim poodstúpil od princa, aby nemusel počúvať jeho vzlykanie a otázky. Damir onedlho prišiel. Prichádzal peši a bol skľúčený, ako vinník. Len čo zazrel mŕtveho muža, bolestne vzlykol.

	Lenže kráľ nebral jeho city do úvahy.

	– Damir, ty musíš všetko vysvetliť, Gordana mi povedala, že Alfonso sa mal pobiť s princom a že ty si povedal, že tomu zabrániš. Teraz musíš povedať, čo si urobil, aby si tomu zabránil a ako sa tento človek dostal do princovho šatu. Chcem pravdu!

	– Medzi štyrmi očami poviem veličenstvu všetko.

	– Chcem to počuť pred všetkými.

	Sklopil oči a tichým hlasom akoby sa hanbil, začal všetkým vysvetľovať záhadu.

	– Bol by som urazil princovu hrdosť, keby som vám, veličenstvo, všetko odhalil, aby som zabránil súboju. Preto som sa rozhodol, že na súboj pôjdem ja.

	– Ty? Ako?

	– Vzal som princov šat i prilbu. Najskôr som chcel na Griči vyhľadať Alfonza a požiadať ho, aby prišiel o štvrtej popoludní. Cestou som sa zastavil v Remetách, lebo jej veličenstvo včera povedalo, že Gordana možno zablúdila do kláštora.

	– To nie je dôležité, – prerušil ho kráľ.

	– Veličenstvo, práve v kláštore som sa stretol s Alfonzom.

	– Teda predsa, – kráľ pozrel na Gordanu.

	– O tom porozprávam veličenstvu ja, – poponáhľal sa Lovro, ale kráľ ho prerušil a vyzval Damira, aby pokračoval.

	– Stretol som rímskeho šľachtica a rozhodol som sa, že ho prilákam do lesa ešte predpoludním, a preto som mu povedal, že princ nemôže prísť podvečer, ale keď odzvoní poludnie, bude čakať na dohovorenom mieste. Tak som ho chcel prilákať a pobiť sa s ním v princovom šate a prilbe. Potom som z kláštora rýchlo cválal k Medvedgradu, aby som oznámil…

	Tu sa strhol, lebo chcel spomenúť princovo meno, ale rýchlo sa spamätal a pokračoval:

	–… aby som jeho veličenstvu oznámil, kde sa nachádza jeho dvoranka a čo s ňou je. Keďže v sedle som mal princov šat, videlo sa mi nebezpečné vziať ho so sebou na Medvedgrad. Preto som balík odniesol na miesto, kde mal byť súboj a skryl som ho k tomuto pňu a potom som sa hnal hore. Bolo ešte zavčasu. Pred múrmi hradu som našiel princa sedieť v tráve a pri ňom osedlaného koňa. To ma udivilo a znepokojilo, a preto som ho poprosil, aby on zaniesol správu kráľovnej o Gordane, že ja pôjdem na Grič. Princ však nechcel ísť za kráľovnou, a poslal mňa. Keď som chcel odísť, princ sa nedal nahovoriť, aby ostal na dvore.

	– Prečo?

	– Hovoril, že pôjde dole so mnou, lebo…

	A tvár mu očervenela, lebo si spomenul, že princ chcel s ním ísť privítať Gordanu. Damir sa rýchlo spamätal a pomohol si lžou:

	– Lebo mal zlé predtuchy. Princ vzal koňa a šiel so mnou. Najskôr sme pricválali k poľovníckemu domu, kde sme strávili predpoludnie. Bál som sa, aby sme sa nestretli s Alfonzom, keď pôjde na súboj, a preto som mu navrhol, aby sme šli do remetského kláštora. Dúfal som, že tam nájdem vojvodu, ktorý ostane s Jánom a že ja pôjdem na súboj. Keď sme šli dole, stretli sme dvoranov z Griča, ktorí nám povedali, že je tu kráľ.

	– A tento človek? – spýtal sa kráľ. – Ako sa on dostal na vaše miesto, Damir?

	– To teda neviem, veličenstvo.

	– Vrav, videl si tu nablízku niekoho?

	– Spomínam si, že keď som chcel skryť odev, po ceste šiel nejaký muž v sedliackom háve. Veľmi som sa ponáhľal a myseľ mi blúdila po inom. Preto som mu nevenoval pozornosť a už vôbec som nepomyslel na to, že by mohol ísť do húštiny, nájsť princov odev a prilbu.

	– Prečo bol práve tu, kde nevedie nijaká cesta?

	– Aj mne je to nepochopiteľné.

	– Prečo vzal princov odev?

	– Otče, – prerušil princ rozhovor, – našiel odev a vzal ho preto, aby sa ľahšie dostal do paláca a odovzdal mi odkaz od mojej matky.

	– Pravdepodobnejšie preto, aby sa pobil s Alfonzom.

	– V takom prípade by musel vedieť, že tu bude súboj. Alebo ho k tomu všetkému priviedla iba náhoda?

	– Prečo neprehovoril s Alfonzom, prečo nepovedal, že má na sebe cudzí plášť.

	Damir sa to pokúšal vysvetliť:

	– Alfonso možno vôbec nečakal na boj. Videl, že nie som prítomný, nebolo svedka.

	– Damir, ty si chcel bojovať s Alfonzom ako princ? Povedz, a toto by ešte väčšmi neponížilo môjho syna? Veď to mohlo vyzerať, že môj syn ťa poslal za Alfonzom!

	– Určite by som bol padol pod Alfonzovým mečom, ale tu je list, ktorý som napísal ešte včera večer, keď sme sa vrátili z poľovačky.

	A odovzdal kráľovi svoj list na rozlúčku.

	Keď kráľ list prečítal, pozrel na Damira.

	– Ako si sa dozvedel, že Alfonzov meč nie je v poriadku?

	Táto otázka udivila princa, ale ešte väčšmi Gordanu. Na pomoc sa však rýchlo poponáhľal Váradi.

	– Damirovi som pri istej príležitosti raz povedal, čo sa v Miláne povráva o Alfonzovom meči.

	Kráľ sa zamyslel a dlho hľadel na Damira. Nakoniec riekol:

	– Panstvo! Tento mládenec chcel umrieť za môjho syna. Mládenče, odteraz si mojím adoptívnym synom!

	Damir si kľakol a pobozkal kráľovu ruku. Princ so žiariacimi očami hľadel na svojho priateľa, odteraz brata.

	– A teraz, – povedal kráľ a mávol rukou, – beda vrahom! Ako Dante prenasledoval svojich nepriateľov peklom, tak ich ja budem teraz prenasledovať po zemi. Zahráme im pekelnú komédiu. Ján! Tu máš, vezmi si Orbánovu prilbu a plášť, stiahni priezor a celý sa zahaľ. Nepohni sa odo mňa, synku, s nikým slova neprehovor a nasleduj ma! Obrnencom nech Orbán nakáže pod trestom smrti prísne mlčanie o tom, že princ žije. Mŕtvemu spasiteľovi dajte znova na hlavu princovu prilbu a uviažte priezor remeňom.

	– Čo pomýšľa vaše veličenstvo?

	– Povedal som: zahráme Danteho komédiu, ale nie vo veršoch. Matyášova komédia sa odohráva v temniciach a na šibeniciach.

	S údivom na neho hľadeli. Vtedy všetkých zavolal bližšie a lišiacky zašeptal:

	– Počúvajte všetci! Princ je mŕtvy! Chápete?! Ostáva mŕtvy, kým ho nevzkriesim ja.

	Na kráľovej tvári zatancovali zlovestné pomstiteľské úmysly.

	– Gordana! Poďte sem.

	Dievča pristúpilo.

	– Vašou povinnosťou je byť verná a oddaná kráľovnej. Ale to, čo vám prikazuje kráľ, to nenarušuje túto vašu povinnosť. Zapamätajte si: ak sa kráľovná, alebo niekto iný dozvie, že princ žije, čaká vás večný žalár a ak niekedy chytím vášho poručníka, dám ho na šibenicu.

	– Veličenstvo, žalára sa nebojím, ale povinnosť voči kráľovi, v ktorého rukách je život môjho poručníka, zaviaže moje ústa a budem mlčať ako hrob.

	– Počuli ste, čo povedala? A teraz sa poponáhľajte s nebožtíkom. Neste ho tak, ako keby to bol princ. Hrajte komédiu. Váradi, poďte sem!

	Orbán pomohol princovi, aby sa obliekol do jeho odevu.

	Gordana využila túto chvíľu a podišla k Damirovi. Obaja sa skryli za strom.

	– Musíte upokojiť princa. Djuro neprinášal odkazy od nej. Ja som ho našla v kláštore.

	– Prišiel z Talianska?

	– Áno, chudák.

	– Ale ako sa stalo, že on…

	– Rozprávala som Djurovi o súboji a o vašom úmysle prekaziť ten súboj. Vtedy mi povedal, že v kláštore stál vedľa vás v odeve sedliaka.

	– Ó, milý bože, niekto v širokom klobúku tam bol, ale ja som mal hlavu plnú iných starostí…

	– Verím. Počul, keď ste Alfonzovi odovzdali falošný odkaz. Vedela som, že je to vaša pasca. Bola som pokojná. Ale Djuro sa nemohol upokojiť a skôr než som odišla, zveril sa mi so svojimi obavami, napriek tomu, že ja som všetko nechala na vás. Djuro sa ponúkol, že pôjde hore a keď princ príde, povie mu, že matka ho čaká v Remetách, aby súboj odložil. Ak by nebol poslúchol, Djuro sa zaprisahal, že na Alfonza zaútočí mečom, či sa to princovi bude páčiť alebo nie. Až potom som s vojvodom spokojne odišla, lebo princov život bol vo vašich a Djurových rukách.

	– Teraz mi je všetko jasné. Keď som do kríkov dával balík s plášťom a prilbou, videl som prichádzať akéhosi sedliaka. Ale moja duša bola taká rozrušená, že som nevenoval nijakú pozornosť náhodnému okoloidúcemu. Určite to bol Djuro a sledoval ma, lebo bol rozhodnutý zachrániť Jána aj mňa. Pochopiteľne, že po mojom odchode sa šiel pozrieť, čo som to skryl. Keď videl plášť a meč, jeho rozhodnutie našlo riešenie.

	– Aká šľachetná ľudská duša! Vedome umrel za Jána a za vás. Naozaj by si zaslúžil pomník. A teraz choďte a postarajte sa o prenos jeho tela.

	– Vaše želanie splním.

	– Áno, to isté ste povedali, keď som vás prosila, aby ste prekazili súboj, – povedala a zahľadela sa do jeho veľkých tajomných očí. – Už vtedy ste sa rozhodli, že vystavíte svoj život za princa. Položiť život za priateľa dokáže len veľká ľudská sila a pravá oddanosť. Zachovajte ju princovi až do smrti.

	– To vykonám, šľachetná slečna.

	Hlas mu znel odhodlane, pohľad mal smelý a pokojný.

	– Djuro zachránil kráľovstvo!

	– A moje srdce pred zúfalým smútkom. Obetoval svoj život za princa, za matku, vašu matku i za vás. Aká šľachetnosť! A vás osud určil, aby ste bdeli nad princovým životom, na čom závisí šťastie našej domoviny.

	– Tomuto osudu budem slúžiť do smrti.

	– Teda, ostávame spojenci a priatelia, za princa a za vlasť. Zapamätajte si ešte toto: povedala som kráľovi, že Alfonso našiel nás dvoch spolu a princ prišiel až potom. Ak Alfonso povie, že našiel princa so mnou, potvrdíte moje slová?

	– Čo vravíte vy, to je pravda.

	– Takúto opatrnosť potrebujeme, kvôli mne. Viem, že kráľ pozorne sleduje, komu princ venuje svoju najnenápadnejšiu pozornosť.

	– Dôverujte mi.

	– Dôverovala som vám, keď som ešte nemala rukolapné dôkazy o vašej vernosti princovi. Odteraz je moja viera k vám bezhraničná.

	– I moje želanie vykonávať vaše príkazy.

	Neodvetila. Udivil ju pohľad jeho očú, čiernych a nepreniknuteľných ako hlboká tma v hrobke, v ktorej strávila noc.

	– Princ prichádza! – upozornila ho a obrátila sa.

	Princ zabudol na všetko, čo sa dialo okolo neho a myslel iba na to, čo sa stalo Gordane.

	– Alfonso spáchal voči nám strašný zločin, a ešte k tomu v kláštore, Gordana! Damir sa hnal hore, aby mi všetko oznámil.

	– A to zachránilo jeho život, – povedala. – Zabudnite na bolesť, ktorú vám spôsobilo toto nešťastie, ktoré si vybralo za obeť vám milého človeka. Už musím ísť, výsosť. Kráľ nás očakáva.

	– Gordana, ešte jedna otázka: nepočuli ste trúbenie rohov, ktoré vás volali? Koľko sme sa vás nahľadali!

	– To je už história, výsosť!

	– Ale pre mňa je to súčasnosť, Gordana!

	– Potom mi prejavte svoju náklonnosť a poďte. Kráľ nás už pridlho pozoruje a sleduje.

	– Dobre, idem kvôli vám, Gordana. A počítajte s tým, že pošlem za vami Damira s odkazom.

	– V poriadku, výsosť, a teraz sa poďakujte za svoj život mŕtvemu a Damirovi.

	Gordana vykročila k vojvodovi.

	Princ s bolesťou v srdci sledoval, ako kráľovi ľudia nesú toho, ktorého hruď zachytila smrteľné bodnutie.

	Pred týmto pohľadom išiel za kráľom, ktorý práve prikazoval Orbánovi:

	– Keď prídeš na Medvedgrad, najskôr zisti, či Enrico rozhlásil princovu smrť. Ak nie, potom to netreba oznamovať vyslancom ani ostatným našim hosťom. Len to oznám kráľovnej a dodaj, že z celého srdca ju očakávam na Griči. Nech príde celý jej aj môj dvor, okrem hostí, vyslancov a sluhov, ktorých potrebujú. Zúfalo, s otvorenou náručou očakávam kráľovnú. Povedz doslova toto.

	Kráľ si sadol na koňa a medzičasom mŕtveho priviazali na nosidlá z konárov, uviazali ich na kone a sprievod sa pohol na Grič.

	
„MÁM ŤA, KATILINUS!“

	– Zatvorte všetky dvere. Ťažkoodenci, postavte sa na moje prahy! Všetky uši, ktoré sa priblížia k mojim dverám, odseknite!

	Kráľov rozkaz hrmí dvoranou ako ryčanie leva na púšti.

	Len čo prišiel z Medvednice do paláca, zatvoril sa s Váradim do svojej pracovne a polohlasne zlostne prehovoril:

	– Kartágo! Môj syn je ich Kartágo. A oni sú Rím, spravodlivý Rím, ktorý má právo zboriť chamtivé Kartágo. Počkajte, vrahovia! Rím som ja, senát som ja a pomsta som ja! Áno, Kartágo padlo, lebo Kartágo sú oni.

	Kráľovi sa nahrnula krv do tváre.

	– Veličenstvo, upokojte sa, – prosil Váradi. – Nešťastie vás obišlo.

	– Úder bol však zasadený. Bol namierený na hruď môjho syna, následníka trónu, hoci zasiahol iného. Ale ja cieľ neminiem. Tak prisahám na svoju korunu!

	Jeho široká hruď, podobná brneniu, sa dvíhala a spúšťala. Chodil po miestnosti akoby šliapal po hlavách nepriateľov. Myšlienky mu víria pod zvráskaveným čelom rýchlosťou bleskov. Jeho veľké pery sa vykrivili a ruky zdvihol, akoby niekoho chytil.

	– Mám ťa, Katilinus!

	Váradi naňho pozrel.

	– Veličenstvo, prepáčte, nič nechápem. Vieme, že Katilinus bol rímsky občan, ktorý sa sprisahal proti svojmu mestu, svojmu štátu.

	– To je jasné, – zlovestne povedal kráľ.

	– A že konzul Cicero ho odhalil…

	– Áno, presne tak.

	– A popísanými tabuľkami a pečaťami, ktorými Katilinus vydal Rím cudzincovi, mu dokázal sprisahanie proti štátu.

	– Áno, dôkazmi, samozrejme.

	– Má vaše veličenstvo dôkazy proti Alfonzovi?

	– Alfonzovi? Nejde o Alfonza!

	– Tak koho potom vaše veličenstvo nazýva Katilinom?

	– Niekoho iného, tak je to.

	– Tomu rozumiem ešte menej, – pokračoval kancelár, vynucujúc si kráľovo priznanie, zatiaľ čo sa celý chvel radostnou predtuchou, že to bude kráľovná.

	Kráľ siahol do vrecka dolománu. Do ticha zašušťali pergameny. Kancelárov pohľad sa uprel na zvitok, ktorý kráľ vytiahol.

	– Váradi, počúvajte ma pozorne. Pred príchodom kráľovnej ste ju obvinili strašným spôsobom, že udržuje spojenie so sprisahancami, s Bánffym a jeho druhmi.

	– Áno, veličenstvo.

	– Teda sprisahanie proti môjmu kráľovstvu, všakáno? A dôkazy?

	– Tu sú. Tu je Katilinus. Tu sú dôkazy. To nie sú voskové tabuľky starého Ríma, ale papier napísaný atramentom, čo sa vpíja.

	A hodil na stôl dva listy.

	– Vaše obvinenie sa ukázalo pravdivé, Váradi. Čítajte!

	Váradi vzal oba papiere, prezrel si ich a kráľ vysvetlil:

	– Ten prvý som zachytil predvečer, pred poľovačkou, keď mi do rúk padol posol z Budína. Toho stráži Radulo vo väzení. Tento druhý list poslal dnes Enrico biskupovi Osvaldovi. Videli ste ho aj vy. Aj toho posla stráži Radulo.

	Váradi ledva skrýval radosť.

	Takéto odhalenie považoval za prevrat toho zla, proti ktorému bojoval verejne pred kráľom i potajomky s vyhnancom Česmičkim.

	Keď listy prečítal, pozrel kráľovi do očí.

	– Áno, veličenstvo, chytili ste svojho Katilina: Už nemám obavy o šťastie vášho kráľovstva, veličenstvo, ani o bezpečnosť nášho kráľovstva.

	– Teraz budem prenasledovať Katilina, ale rovnako opatrne ako Cicero. Nepotrestám ho však rovnakým spôsobom. Cicero dal svojho Katilina popraviť, ja ho iba zajmem, budem mučiť, budem sa s ním hrať ako jastrab s kurčaťom. Počúvajte! Bakač a Filipec odišli za synom ferarského vojvodu a nemôžu nám byť na pomoci.

	– Tým lepšie.

	– Prečo?

	– Myslím si, že je vždy lepšie, keď je do veľkého tajomstva zasvätený čím menší počet ľudí.

	– To nie je zlé. Teda počúvajte: sprisahanie potrestám a vy vykonáte, čo prikážem.

	– Verte mi, vykonám všetko do písmena.

	– Obsaďte všetky cesty do Neapola. Ešte dnes večer. Ani jeden posol sa nesmie dostať na Kaptol, ani na Grič. Všetkých musíte pochytať. Ani jeden nesmie opustiť toto mesto bez toho, aby ste ho neprehľadali. Treba zachytiť všetky správy. Všetky, nech by aj boli od samotného palatína, mojich príbuzných, mojich najvernejších.

	– Takýto príkaz by som veru nebol čakal.

	– Ďalej, celý dvor nech je zajtra ráno pripravený na cestu.

	– Veličenstvo, tak rýchlo to nepôjde, no všetko bude pripravené.

	– Zabitého Djura treba hneď dať do truhly, truhlu riadne zaklincovať a vystaviť do východnej veže. Nech ho stráži silná stráž. Nik nesmie otvárať truhlu, ani keby si to zažiadala kráľovná.

	– Neverím, že by mala také želanie.

	– Môj syn nech ostane pre všetkých mŕtvy.

	Váradi skúmavo pozrel na kráľa.

	– Odviedol som ho hore, do západnej veže. Ján je teda mŕtvy.

	– Neviem pochopiť, čo veličenstvo sleduje týmito rozhodnutiami.

	– Chcem kráľovnú dostať z Griča. A to hneď! A zámienku mi poskytuje iba princova smrť. Chápete?

	– A kam pôjde princ Ján?

	– Ostane tu, na gričskom dvore, ale neviditeľný. Aby mal aký-taký pohyb, môže chodiť v noci na prechádzky, prezlečený za ťažkoodenca. A všetci obrnenci budú nosiť spustené priezory. Princa budú strážiť Chorváti, Lovro Iločský, Damir a Berislavič. Vy pôjdete so mnou a s kráľovnou do Višegradu.

	– Prečo chcete jej veličenstvo odviesť práve tam?

	– Lebo chcem dostať do rúk Katilina. Počúvajte dobre, čo vám poviem. Len čo prídeme do mesta, tisíc obrnencov, ešte viac, dvetisíc, tajne obkľúči Višegrad od pevniny aj od Dunaja. Veliteľom obliehania budete vy.

	– A vy, veličenstvo?

	– Keď všetci vstúpia do Višegradu, jednoducho sa stratím, ostanem mimo mesta. Oznámite kráľovnej, že sa odhalilo sprisahanie proti nej a že ju musíte strážiť. Chápete?

	– Áno, veličenstvo.

	– Nechcem, aby mi neapolský kráľ neskôr čokoľvek vytýkal, lebo nikdy neviem, kedy budem potrebovať jeho náklonnosť.

	– Ibaže kráľovná tomu neuverí.

	– Priveľmi je dôvtipná, aby nevedela, ako ju nenávidia v celom kráľovstve. Nezáleží však na tom, či tomu bude veriť alebo nie, bude zajatá a nik nebude vedieť, že kráľ Matyáš zajal neapolskú princeznú. Bude zajatá, odrezaná od všetkých spojencov, mojich uhorských nepriateľov. Pravdaže, dnes, až kým neprídeme na Višegrad, som bôľom zničený otec a jej nežný manžel! O ničom nepochybujem, nič nevyšetrujem.

	– To je pasca!

	– Tak je. Keď vo Višegrade kráľovnej oznámite, prečo je strážená, odovzdáte velenie Orbánovi. Tomu môžem dôverovať rovnako ako vám. Potom ma budete sprevádzať. Obaja pôjdeme na Grič. Odtiaľ vás pošlem spolu s Lovrom Iločským najrýchlejšou cestou do Milána, aby ste tam zastupovali princa pri jeho sobáši s Biankou. A stavy pripravím dovtedy tak, aby princa prehlásili za následníka trónu.

	– Chorvátsky sabor si to želá, – poponáhľal sa kancelár a odvážne spomenul plán, ktorý ukuli v remetskom kláštore. A ešte dodal:

	– Viem, že to je vrúcne želanie chorvátskej nižšej šľachty a mešťanov.

	– Ďakujem vám, Váradi, za túto správu, – povedal kráľ a chytil ho za ruku. Váradimu pri pohľade na svojho kráľa preletela hlavou myšlienka:

	„Tá istá ruka by ma dnes v noci vrhla do temnice, keby sa bol dozvedel o tajnej dohode v Remetách. Ako sa rýchlo trhajú nitky kráľových myšlienok, ktoré rozhodujú o histórii!“

	– O čom ešte premýšľate?

	– O Alfonzovi.

	– Keď prekročí prah tohto paláca, priveďte ho ku mne. A teraz choďte. Nie, ešte počkajte!

	Kráľ obišiel miestnosť premýšľajúc. Pri druhej obrátke pozrel na Váradiho.

	– Ten mŕtvy nemôže nič povedať a predsa jeho prítomnosť v mojom kráľovstve hovorí… a to záhadne!

	– Kvôli toľkým udalostiam som o tej záhade ešte nestihol premýšľať.

	– Cestou na Grič som sa to pokúšal rozlúštiť. Prečo prišiel do tejto krajiny? Čo poviete?

	– Veličenstvo sa nazdáva, že Djura poslali, aby zistil, ako sa žije princovi. Je možné, že jej milosť, jeho matka v Neapoli zatúžila dozvedieť sa, ako žije jej syn.

	– Myslíš, že Djuro by len tak opustil svoju pani?

	Kancelárovi v prvom okamihu zamrazilo dušu, ale vzápätí ľadový strach roztopilo teplo pocitu z triumfu. Ako sa všetko pomenilo! Kráľovná je odstavená od vplyvu a moci. Kráľovná – sprisahanec! Ona je teda Katilinus!

	A kancelár obratne prijal kráľovu myšlienku. A prijal ju o to obratnejšie, že kráľov hlas a oči nejavili známky zlosti, keď spomenul Djurovu pani.

	– Áno, veličenstvo. Nie je ľahké vyriešiť záhadu Djurovho návratu.

	– Ju by Ferrante zo svojej krajiny nepustil. Preto by musela len ujsť, a to napriek obrovskej prekážke.

	– Vraví sa, že matkino srdce nepozná nijaké prekážky.

	– Dal som kráľovské slovo, že sa nikdy nevráti, – a tu kráľ zvýšil hlas, – kto by porušil kráľov príkaz, ten urazí kráľovský majestát.

	– Veličenstvo má pravdu, ale zrejme ste túto záhadu nevyriešili správne. Viem len toľko, že matka princa Jána by neporušila dané slovo.

	– Tak ako sa sem Djuro dostal?! Jeho prítomnosť ma uvádza do pochybností, – zopakoval Matyáš.

	– Podozrenie a pochybnosti sú oprávnené, ak jestvuje nejaká, čo len najmenšia pravdepodobnosť. Prečo sa však nad tým teraz trápite, keď si beztak myslíte, že už nie ste ničím viazaní voči Katilinovi.

	– Ale som viazaný svojej povesti pred ľuďmi a povesti svojho syna, – zdôraznil ostro.

	– Nechcem ľuďom pripomínať, že budúci kráľ má matku meštianskeho pôvodu.

	– Vznešení páni by iste neposkytli zámienku, aby sa tento pocit oživil, ani vtedy, keby sa priblížila k hraniciam vášho kráľovstva.

	– Nemá na to prostriedky a kráľ Ferrante nie je blázon, aby jej požičal zlatý koč a naplnil mešec dukátmi! Ale ak sa predsa len priblížila k môjmu kráľovstvu, potom ju mohli podporiť iba sprisahanci. Tí, čo zradili mňa i kráľovstvo. Chápete?

	Chápal a cítil, že táto vec je priveľmi nebezpečnou témou, lebo kráľovo myslenie bolo v tejto veci ohradené pevným múrom.

	Preto sa rozhodol zmeniť rozhovor. To sa mu aj rýchlo podarilo, lebo pohľad na okná upriamil kráľovu pozornosť na ulicu.

	– Aký je to vonku hluk? – spýtal sa Matyáš.

	Obaja podišli k oknu, ktoré bolo obrátené na Dverce. Národ sa zbiehal pred palácom, ženy plakali a muži kričali zúrivým hlasom:

	– Vydajte nám vraha! Chceme vraha!

	– Vrahovi sa pomstím sám, – ticho prehovoril kráľ a poodstúpil od okna.

	– Veličenstvo, zbieha sa čoraz viac ľudí. Prichádzajú aj šľachtici zo včerajšej poľovačky. Majú strašne udivené a zdesené tváre.

	– Tým lepšie pre Jána. Vyskočia do neba, keď sa dozvedia, že žije. Naozaj niet vernejšieho národa než sú Chorváti.

	– Cítia dobrotu a šľachetnosť Jána, a preto sú mu plne oddaní, povedal mi raz Česmički.

	Nebezpečné vyhlásenie v tejto chvíli nevyvolalo nijaký dojem. Ani zlosť ani znamenie milosti. Váradi nemal odvahu pokračovať. Kráľova myseľ sa zapodievala niečím iným a kancelár zavrel okno.

	Kráľ ho zastavil nečakanou otázkou:

	– Prečo sa Nikola Brezovački tak dlho nevracia z cesty?

	– Áno, už je dlho preč, zrejme sú cesty zlé. Veličenstvo, ponáhľam sa však vykonať vaše príkazy, – prerušil kancelár nadhodenú tému a vyšiel von.

	Kráľ ostal sám. Hodil sa do stoličky, lakťami si podoprel hlavu a prsty si zaboril do hustých vlasov.

	– Nevera! Nevera! – šeptali jeho pery vykrivené trpkosťou.

	*****

	Hore vo veži paláca sa o stenu opiera Damir. Princ sedel na stoličke so zvesenou hlavou.

	– Djuro by nikdy neprišiel na Grič, keby ho nebola poslala moja matka.

	– Aj ja som o tom presvedčený, – potvrdil Damir.

	– Jedno bodnutie do jeho hrude pochovalo jej odkaz.

	Po krátkej pauze sa mladý princ znepokojene zdvihol.

	– Odkedy som na Griči, cítil som jej blízkosť. V týchto múroch, v týchto sávskych poľanách, tam na vrcholcoch stromov a v tebe, Damir!

	Pohnutý dojatím objal svojho milého priateľa.

	– Tuším, že tieto dvere sa otvoria a objaví sa v nich moja matka. Umrela by za mňa A aj ty si chcel umrieť za mňa, ty si umrel, hoci ostrie prebodlo Djura Oboch nás zachránil pred smrťou: teba aj mňa! Som ti vďačný.

	– Prehrešil by som sa voči tebe aj nášmu priateľstvu, keby som prijal tvoju vďaku. K mojej oddanosti pridal svoju oddanosť ešte niekoho a povedal: „Dajte mi slovo, že zabránite súboju za každú cenu!“

	– Kto?

	– Tvoj hlas prezrádza tvoje tušenie: Gordana!

	Princ radostne zvolal:

	– Gordana tak povedala?!

	– A pritom som v jej očiach videl nesmierne obavy o teba, o tvoj život.

	– Veľký bože! Ona teda, predsa…

	– Miluje ťa…

	– Miluje? Mňa?! Nie, Alfonza nepotrestám. Spôsobil mi obrovské šťastie. Dnes je veľký deň, najväčší deň môjho života! Mám šťastie!

	– Niekto vystupuje po schodoch, – upozornil ho Damir.

	Zmĺkli. Ktosi opatrne zaklopal.

	– Vstúpte!

	– Kráľ, – Damir otvoril dvere, uklonil sa a vyšiel von, aby syna s otcom nechal osamote.

	– Len čo vyšiel, kráľ mlčky privinul Jánovu hlavu na svoj u hruď. Princ využil kráľovo pohnutie.

	– Djuro ma zachránil pred smrťou, otče!

	– Dobre, dobre.

	– Poslala ho moja matka?

	– To vie iba on.

	– Otče môj, sľúb mi, že uvidím svoju matku.

	– Ako by som ti to mohol sľúbiť, keď to nemôžem splniť. Ďaleko je.

	– Nie je tu?

	– Nie. Nie veru. To sa nemôže stať, nemysli na to. Trápia ma starosti, veľké starosti. Potrebujem pokoj, ale teraz už je všetko dobré. Všetko bude dobré! Zajtra odchádzame, kráľovná a ja – všetci! Zaprisahaj sa mi, že nevyjdeš z dvora paláca, kým sa nevrátime.

	– Poslúchnem ťa, otče.

	– Horíš. Tvoja túžba je veľká, – kráľ položil ruky na princovu hlavu. – Nech ti prinesú čerstvej vody, nech ťa obsluhujú Radulo a Damir.

	Znova si sadol vedľa syna a znova ho poučil, ako sa má správať, kým sa on vráti na Grič.

	Damir sa vrátil a priniesol brnenie a kopiju vojaka.

	– Tak. Takto môžeš zísť dole v noci, a cez deň môžeš spať. Zajtra sa nebudem môcť s tebou rozlúčiť, lebo by vytušili, že sa tu niekto nachádza. Neotváraj nikomu, iba Radulovi a vojvodovi Iločskému. Zbohom, synu! – objal ho a vykročil k dverám. Vtom sa zastavil a obrátil:

	– Nezabúdaj na moje želania!

	Damir zavrel za kráľom dvere a šepol:

	– Zdá sa, že je hlboko dojatý.

	– Prvý raz nebol hrubý, keď som spomenul matka A objal ma ako nikdy doteraz. Dnes je veľký deň. Duša sa mi vznáša, ako keby malo prísť obrovské šťastie.

	– Už ti ho prinášam. Gordana ťa pozdravuje!

	– Hovoril si s ňou? Vari je dole?!

	– Poprosila ma, aby som ti odovzdal jej pozdrav a prosbu, aby si sa kráľa nevypytoval na Djura.

	– Nemám sa vypytovať na Djura? Prečo to žiada?

	– Povedala, že niektoré otázky môžu byť obžalobou.

	– Koho?

	– Aj ja som sa to spýtal a ona mi odvetila, že Djurova smrť by mohla ohroziť tú, ktorej slúžil.

	Princ natešene vyskočil a stolička sa pod ním zvalila.

	– Gordana vie! Ona vie! Damir, povedz jej, že ju na kolenách prosím o slovko útechy. Len slovíčko, kde je moja matka. Viem, že je nablízku. Gordana bude mať zmilovania so mnou.

	– Spýtam sa jej.

	
PREDSTAVENIE NA SCÉNE ŽIVOTA

	Dole na dvore náhlivo robili prípravy na cestu. Ceremoniári Orbán a Berislavič chodia hore-dole po schodisku, dozerajú a vydávajú príkazy. Váradi sa prechádza pod arkádami a čaká na príchod kráľovnej z Medvedgradu. Ponad múry dolieha na dvor krik gréckych kupcov a gričských mešťanov, ktorí žiadajú vraha svojho princa.

	Zrazu vonku nastalo ticho. Váradi nastražil sluch. Stráž pri mestských múroch zatrúbila na znamenie, že kráľovná sa približuje. Kancelár sa ponáhľal po arkádach, vstúpil na chodbu a otvoril dvere kráľovej komnaty. Našiel ho sedieť pri stole s hlavou naklonenou nad tanierikom a potlčeným korením.

	– Veličenstvo, čo to robíte? – zhíkol Váradi.

	– Robím slzy! Tak to robia moji herci, keď majú vystúpiť uplakaní.

	A vdychujúc korenie, po kráľovom nose sa skĺzali slzy.

	– Jej veličenstvo už prišlo.

	– Počul som fanfáry. Vrava mešťanov stíchla. To je zlé znamenie pre Katilina. Všakže? Mlčanie má zvuk uragánu. Radulo, toto korenie odlož do mieška, po Višegrad ešte budem potrebovať veľa síl, starček môj!

	Dvoran odbehol. Váradi pozrel na kráľove červené oči a ustúpil do úzadia. Vonku bolo počuť Beatricino vzdychanie.

	Kráľ spustil hlavu na stôl a povedal:

	– Predstavenie sa začína!

	Do dverí, ktoré otvoril Orbán, vstúpila kráľovná Modrý klobúk nepokrýval jej tvár. V skamenelej póze hľadí na kráľa a zúfalo skríkne:

	– Bože! Je to pravda, Matyáš?!

	– Strašná pravda!

	Vyslovil tieto slová a klesol. Ona k nemu pribehla a objala ho.

	– Pre živého boha, to je ako koniec sveta. Nie! Neverím! Nemôžem uveriť, že Ján… – a zakryla si tvár vzlykajúc.

	Váradi stál opretý o stenu, udivený jej plačom. Zdvihla hlavu. Oči mala plné sĺz…

	„Azda aj ona nosí so sebou korenie?“ – pomyslel si Váradi.

	Kráľ k nej obrátil svoju smutnú tvár.

	– Manžel môj! – zavzlykala.

	Jeho ruky sa jej ovinuli vôkol pása.

	– Beatrica! Neopúšťaj ma! Nikdy som ťa väčšmi nepotreboval…

	– Ostávam pri tebe, manžel môj nešťastný.

	Hlavu sklonil na jej prsia a ona mu hladila vlasy.

	Potom sa znova otvorili dvere. Vonku stáli kardinál Francesco a jeho brat Giovanni, donna Isabelle, milánsky vyslanec Marcello a Galeotti.

	Prestrašená a bledá vbehla dnu Izabela.

	– Beatrica, je to možné… že… on…

	– Izabela, chúďa moje! Poď! Zadrž slzy! Nech nik nevstupuje. Ani moji bratia ani nik. Priveľa bôľu. Chceme byť sami.

	Mladé dievča udychčané od plaču odišlo a zatvorilo dvere a kráľovná zalomila rukami.

	– Bože, bože, aké nešťastie si nám spôsobil! Teraz, keď som si ho privinula ako matka, keď som ho chcela urobiť mužom mojej sestry, teraz si mi ho vzal!

	Potom rozhorčene skríkla:

	– Váradi, musíte chytiť Alfonza! Ten prekliaty niktoš to zaplatí, hoci by aj stokrát bol kardinálovým synovcom! Nech je prekliaty!

	„Tá so sebou nosí aj hukot diel“ – pomyslel si Váradi, poklonil sa a vyslovil otázku:

	– Má vaše veličenstvo ešte nejaký príkaz?

	– Kto by teraz na všetko mohol myslieť? – odvetila vzlykajúc. – Čo vám mám prikázať?

	– Jej veličenstvo prikázalo, aby sa zajtra popoludní vydal sprievod so vznešeným nebožtíkom na Višegrad.

	– Čo kráľ stanovil, to je dobré.

	– Smiem nariadiť, aby sa veci vášho veličenstva pripravili do truhlíc?

	– Áno, prikážte to, – a zakryla si tvár rukami a spustila sa na stoličku.

	– Beatrica moja, – zdvihol kráľ hlavu a tvár mal vykrivenú zúfalstvom. – Buď aspoň ty silná! Vydaj rozkazy, aby zajtra bolo všetko pripravené. Vo Višegrade si odpočinieme a odsúdime vinníka!

	– Nech ho zahrdúsia ako zločinca! – skríkla.

	– Aj si to zaslúži. Choď, Beatrica, všetko vezmi do svojich rúk. Prikazuj, nariaďuj, ja nemôžem! Váradi nech dokončí začaté listy. Choď, všetko prenechávam na teba.

	Znova ho objala, a potom s plačom opustila izbu.

	Váradi stál pri stene a neodvážil sa ani pohnúť.

	Kráľ sa obzrel k nemu.

	– Teda, kto z nás dvoch je lepší herec?

	– To sa naozaj nedá rozsúdiť, veličenstvo!

	– V každom prípade by som ako herec zožal väčší potlesk než ako kráľ. A čo vravíte, nie je to nádherná pasca? Hneď súhlasila s cestou do Višegradu.

	– Teraz už túži po blízkosti svojich spojencov.

	– Veľmi dobré. Musím hrať po Višegrad. Dovtedy sa musíme pekelne natrápiť. Dnes to musím vydržať až do noci.

	– Slnko sa už skláňa k západu.

	– Povedzte stolníkovi, aby prestrel na večeru pre celý sprievod kráľovnej a všetkých jej príbuzných. Moji hostia, môj sprievod budú jesť osobitne. Nechcem sa škľabiť pred mojimi priateľmi. Lovrovi a vám nech dajú večeru vo vašich izbách. Pred ostatnými by ste sa v toľkom smútku nemohli jedla ani dotknúť, aby nepochybovali o vašej oddanosti voči mne.

	– A milánsky vyslanec? Pred chvíľou som ho videl na chodbe.

	– Toho sme tu nepotrebovali. Teraz musím s ním hovoriť, prijať jeho sústrasť a ešte ho prosiť, aby neposielal správy do Milána, kým mu nedám svoj list.

	– Gróf Marcello je prefíkaný ako Benátčan. Preto mu nič nevravte, veličenstvo, nech si pekne posiela správy do Milána. Ale jeho posol neopustí Grič, o to som sa dobre postaral.

	– Ak mi to viete zaručiť, potom nech je po vašom. Teda, pri večeri len ľudia kráľovnej. To bude nádherný kar. Nech nikoho ku mne nepúšťajú, okrem mojej milej ženy. Nechcem svoje herecké umenie využívať len tak.

	Kancelár vyšiel. Kráľ sa zamkol do svojej izby.

	Beatrica prešla chodbami, dvoranami, arkádami, aby všetci videli jej uplakané oči. Jej mramorové čelo neprezrádzalo nijakú námahu, len obočie mala zvraštené. Kráčala dôstojne, zľahka, pomaly. Ľuďom sa marilo, že sa šplhá na vrchol po mŕtvole.

	Všetci dvorania, jej bratia i milánsky vyslanec hľadeli na jej bôľ a boli skrúšení.

	Keď vošla do svojej miestnosti, utrela si slzy a dala pozvať svojho brata Franceska.

	Vstúpil a postavil sa pred ňu, delikátny v správaní i mlčaní. Potom sa ho potichu spýtala:

	– Vedel si to, Francesco?

	– Čo máš na mysli, sestra?

	– To, že sa Alfonso bije s Jánom?

	– Nie, nevedel.

	Stiahla vysoké rukavice a odhodila ich:

	– Strašná hlúposť!

	– To, že Ján zahynul?

	– Možno aj to.

	– Ľutuješ? – začudoval sa kardinál a významne na ňu pozrel.

	– Videl som, ako nás privítali gričskí mešťania na ulici, dokonca aj šľachtici. V každom pohľade obžaloba!

	– A čo kráľ?

	– Nevýslovná dôvera a láska.

	– Tak čoho sa bojíš?

	Na mramorovo bledej tvári nebolo ani stopy smútku. Ľadovým pohľadom skúmala osmahlú tvár svojho brata:

	– Mám sa vôbec čoho báť?

	– Sama si si zdôraznila pochybnosti a podozrenia tunajších ľudí.

	– Francesco, musíme si byť načistom: mám niečo spoločné s Alfonzovým činom?!

	– Beatrix! Nik nemá dôvod položiť takúto otázku.

	– Raz som ti však hovorila, aké mám ciele s týmto kráľovstvom. Keď si mi pripomenul, že diplomaciou neodstránim Jána a neuskutočním svoje neapolské dele, vtedy som ti povedala, aby si robil, čo považuješ za najlepšie. Chcem vedieť len to, či terajšia udalosť je dôsledkom mojich slov.

	– Naozaj nechápem tvoje obavy, sestra. Ty nič nevieš a ani si nič nevedela. Princ vyzval Alfonza na súboj a padol v boji.

	– Potom je všetko v poriadku: len to som chcela počuť. Kde je Alfonso?

	– Neviem.

	– Dala som príkaz, aby ho chytili. Odkáž mu, že je to len naoko. Zajtra cestujeme do Višegradu. Od kráľa vymôžem aby ho hneď pustili na slobodu. Ale naoko ho musím preklínať a trestať. A teraz musíte ísť ku kráľovi.

	– Prečo si nám nedovolila ujsť hneď?

	– Lebo som chcela vyskúšať, či kráľova náklonnosť voči mne nie je iba kvôli vašej prítomnosti. Ale keď sme ostali sami, bol mi plne oddaný. Dokonca prenechal na mňa všetku moc Budem ju vedieť využiť! Giovannovi povedz, aby sa kráľovi vrhol pod nohy, nech sa od neho nepohne a nech plače. Chápeš? Isabelle bude beztak plakať.

	– Potečú z nej slzy ako z pretrhnutého mraku.

	– Francesco! Toto kráľovstvo je naše!

	A objali sa. Francesco ju nežne pobozkal. Beatrica sa rýchlo vymanila z jeho objatia:

	– Ešte niečo ma znepokojuje. Gróf Marcello chodí zamyslený, hľadí na mňa čudne, akoby o niečom pochyboval.

	– Aj ja som si to všimol.

	– Pošli mi ho. Je veľmi dôležité, aké správy odošle. Naši nepriatelia v Miláne pochybujú.

	– Hneď privediem Marcella.

	Beatrica podišla k zrkadlu, tvár si nalíčila belobou a pod oči si dala tmavej farby. Komorná jej priniesla dlhú šatku z čiernych čipiek, ktorou si zahalila svoje gaštanové vlasy. Okraj čipkovanej šatky spustila na mramorovo biele čelo, aby sa dotýkali obočia. Potom sa skúmavo zahľadela do zrkadla. Po chvíli uspokojená výzorom si sadla do kresla.

	Čakala. Pred dverami počula bratov hlas:

	– Môže vstúpiť gróf Marcello?

	Ticho súhlasila a gróf Marcello vstúpil sám. Na tvári mal zvedavosť, ale správal sa placho a neisto.

	Videl Beatricu, bledú, s tmavými kruhmi pod očami, čierne čipky na bledom čele. Zastal pred kráskou v čiernom, ktorá vrhla na neho smutný pohľad.

	– Marcello!

	Strhol sa na zvuk vlastného mena, lebo Beatrica ho vyslovila s prosebným tónom.

	Podišiel k nej bližšie.

	– Kráľovná moja!

	– Strašný úder. Priveľmi strašný, a pre mňa osudný.

	– Pre vaše veličenstvo?

	V jeho otázke nechtiac zaznelo i veľa pochybností.

	Pristúpte bližšie!

	Rozochvený sa postavil blízko jej kresla. Beatrica sklopila pohľad a začala trúchlivým hlasom:

	– V ten večer, viete, keď nás kráľ nešťastne stretol v purpurovej dvorane, odhalila som vám svoju dušu. Priznala som sa vám, že môj život závisí od zrušenia princových zásnub s Biankou. Bolo to tak?

	– Áno, veličenstvo, – odvetil placho.

	– Vtedy ste sa ma opýtali, prečo môj život závisí od zrušenia zásnub. Nechcela som sa vám priznať, ale teraz sa vás pýtam: tušíte, prečo som trpela kvôli tým zásnubám?

	– Nie, veličenstvo.

	– Kvôli princovi! Áno, kvôli nemu. A viete, prečo som ho začala mať rada ako syna?

	– Ani to neviem, veličenstvo.

	– Lebo sa ku mne správal ako k vlastnej matke, hodil sa predo mnou na kolená a zaprisahával ma, nech kráľa privediem k myšlienke, aby mu dal donnu Izabelu.

	Vyslancova tvár sa rozžiarila, pochybnosti pominuli.

	– Áno, urobil to skôr, než so sprievodom odišiel do tohto mesta. Princ a Izabela sa zaprisahali: alebo budú svoji, alebo spolu umrú. Áno, áno, môj Marcello! Obávala som sa pomyslenia, že kráľa zasiahne strašný úder, že jeho syn si siahne na život Ale nechcem sa robiť lepšou než som. Mala som obavy, prinajmenšom rovnaké, o Izabelu, svoju nevlastnú sestru. Vy viete, že my z aragónskej dynastie sa navzájom úprimne milujeme. Bola by som umrela, keby sa Izabela stala obeťou lásky. Preto som si želala, aby sa zásnuby zrušili.

	Jej hlas znel ako trúchlivá pieseň a vkrádal sa mu do duše ako slnečný lúč v tme, šíriaci akési tajomné pochybnosti, ktoré sa ho zmocňovali od chvíle, keď sa dozvedel o neočakávanej princovej smrti.

	– Chápete teraz, Marcello, aké nešťastie pre mňa znamená táto strašná udalosť? V prvej chvíli som si myslela, že spáchal samovraždu, no vzápätí mi povedali pravdu. Najradšej by som Alfonza odstránila. Zničil šťastie mojej Izabely. Zmaril moje nádeje, že v princovi, keď si vezme Izabelu, budem mať aj svojho milovaného syna. Chápete to, Marcello?!

	– Kráľovná moja, nikto vás tak nechápe ako ja, ale vy to musíte vysvetliť celému sveta Všetkým, aby pravda zatienila akékoľvek pochybnosti – povedal so zápalom a túžbou ochrániť ju.

	– Vravíte pochybnosti? Aké pochybnosti?! – a pozrela naňho s predstieraným údivom.

	Preľaknutý vlastnými slovami, zmätene sa usiloval zahladiť svoje neopatrné odhalenie.

	– Kráľovná moja, niektorí ľudia si myslia, že vás teší princovo nešťastie. A s týmito podozreniami treba skoncovať.

	– Teda moji nepriatelia ma už podozrievajú! Ďakujem vám. Dnes kráľovi poviem o nešťastnej láske jeho syna, o tom, ako som sa usilovala zabrániť jeho samovražde a súčasne urobiť šťastnou aj moju sestru Izabelu. A teraz, Marcello, sa musíme rozísť.

	– Vari len sny vášho otroka neležia spolu s princom na márach?

	– Ešte aj vás by som mala stratiť? – spýtala sa tónom, ktorý v ňom prebúdzal nádeje.

	– Kráľovná! Čakám a vždy budem čakať…

	– Prídete, keď vás zavolám?

	Po tejto otázke padol na kolená. Zabudol na smrť, na seba, na dvor. Kľakol si pred ňou ako otrok a vášnivými perami pobozkal jej bielu ruku.

	– Zadržte, spamätajte sa, ušetrite ma! Jediný môj priateľu, – upozornila ho potichu, rýchlo vstala a šepkala:

	– Svojim nepriateľom ešte dnes hodím zbrane. Nech sa dozvedia pravdu.

	Zrazu zastala a ustarane pozrela na vyslanca.

	– Pravdu sa dozvedia moji tunajší priatelia. A tí v Neapole a Taliansku? V Miláne ma majú radi. Tam ma strašným spôsobom oklebetia. Možno budú o mne hovoriť aj to, že som pri správe o princovej smrti tancovala.

	– Nie! – skríkol Marcello so zápalom. – Poviem im pravdu. Otrok bude chrániť svoju kráľovnú do posledného dychu! Budem informovať Miláno o všetkom, čo ste mi povedali. A všetci vyslanci sa z mojich úst dozvedia pravdu. Vymažem z ich mozgov všetky podozrenia.

	Cítila, že zvíťazila, a preto ho obdarovala milým pohľadom a ešte milšími slovami:

	– Teraz vidím, že naozaj ma milujete.

	Vykročil k nej a roztvoril náruč, ale ona ho zastavila pohybom a tlmeným výkrikom:

	– Opatrnosť, Marcello!

	A on ustúpil.

	– Upokojte sa. Naša chvíľa ešte príde, Marcello, dovidenia!

	Kráľovná prichytila okraj svojich čiernych šiat a rýchlo vyšla do vedľajšej izby.

	Vyslanec si napravil vlasy. Utrel si pot z čela a rýchlo aj on vyšiel z izby, ktorá celá rozvoniavala po fialkách. Vybehol na arkády. Tu ho privítal jeho mladý synovec Strozzi. Marcello ho chytil pod pazuchy a viedol po dvore.

	– Kráľovná je nevinná. Všetci ju podozrievajú. Veľa nechýbalo a bol by som ju aj ja podozrieval, ale ona nemá vinu na princovej smrti. Naopak. Alfonso nikoho nezarmútil tak, ako jej božskú hlavu. Keby si ju bol videl: ozajstná bohyňa smútku. O tej čiernej farbe a jej smútku by som zložil nesmrteľné sonety.

	– Na moju česť, strýko, ani som netušil, že láska znamená taký strašný ošiaľ. Keď na vás hľadím, zmocňuje sa ma strach.

	– Ošiaľ? Možno máš pravdu. Láska je ošiaľ, inak by muž nemohol spáchať takéto veď a niekedy aj to najhoršie.

	– Čo najhoršie? – začudoval sa mladík.

	Na moment mladého vyslanca začalo hrýzť svedomie, že svojimi činmi zradil svojho milánskeho panovníka, lebo pracoval proti princovmu sobášu. Ale jeho svedomie rýchlo onemelo. Spôsobil to jej hlas a vrúcnosť pohľadov, ktoré si odniesol z miestnosti kráľovnej.

	– Teraz všetko vyriešila smrť. Napriek tomu je však škoda mladíkovho života! Najväčšmi kvôli kráľovnej a jej nenaplneným úmyslom.

	– Vy ste tu jediný človek, ktorý neobviňuje Beatricu. Verte, keď sa o tejto smrti dozvie toto kráľovstvo a celé Taliansko, nebude človeka, ktorý ju nebude považovať za vraha.

	– To nie je možné! To nik nesmie! Poď, poď, hneď pošleme do Milána posla, aby celému svetu vyjavil túto pravdu. Poď, budem ti diktovať, budeš písať správu.

	Na dvor padli predvečerné tiene. Z veže na Dverci sa žialivo rozliehali zvuky malého zvona.

	*****

	Noc sa zakrádala do kráľovej komnaty i do kráľovho srdca. Potreboval tmu, úplnú tmu, aby skryl pomstu, po ktorej prahla celá jeho bytosť. Pomstu, odplatu za ten jeden jediný okamih, keď mu doniesli správu o smrti syna a keď musel hľadieť na zhorenisko svojich snov.

	A až teraz zisťuje, aký by bol úbohý, bezmocný a bezbranný, keby v truhle neležal ten, ktorý prijal ranu určenú jeho synovi.

	A tomu všetkému je na vine ona. V tom bola skrytá jej náhla zmena voči Jánovi, jej nová láska, tak šikovne predstieraná. Ako v ten večer položila zelenú palmu k svojej mramorovej buste! Jednou rukou držala palmu a druhou skrývala dýku. A všetko tak presvedčivo zahrané. Chcela byť matkou môjmu synovi! A mne! Azda bol falošný každý dotyk jej bielych rúk, ktoré ovíjala okolo môjho krku? „Načo to všetko? Iba lož?! Lož kvôli korune? Azda som pre tú ženu nebol nič iné než kráľ, ktorého milovala iba pre jeho moc? A manžel?! Čo jej bol muž? Nositeľ koruny, ktorej lesk zachytáva svojimi mramorovými plecami, a nechávala ho dopadať na svoju peknú hlavu. Je nejaké srdce v tej mramorovej žene?!

	Čím som jej teda bol? Prečo sa to dnes spytujem, prečo až dnes?“

	Odpoveď nenašiel, nechcel ju hľadať a ani nemohol, lebo znova videl tvár bledého poľovníka so zlou správou.

	„Aký by som bol bedár, keby som ostal bez následníka? Prečo chce, aby som nemal následníka?! Prečo proti nemu bojuje? Prečo ho chce odstrániť z trónu?

	Preto, lebo dúfa, že ona dá následníka? Azda by to ešte bolo možné po desiatich rokoch manželstva? Bolo treba zbaviť ho života len preto, aby jej nádeje ožili? Alebo sa za tým skrýva niečo iné!“

	Kráľ si sám nemohol dať odpoveď na tieto otázky.

	– Kartágo musí padnúť. Kartágo padlo. Nie! – skríkol.

	A zahalený čiernou tmou nechal sa unášať plánmi na pomstu.

	Tiché zaklopanie na dvere ho vytrhlo z myšlienok.

	– Kto je?

	– Radulo! – starec priniesol sviečku.

	– Tmu potrebujem, a nie svetlo!

	– Veličenstvo, je čas večere. Kráľovná vás prosí, aby ste sa posilnili.

	– Už sa všetci zišli?

	– Čakajú v jedálni a plačú.

	– Zaplatia mi za tento predstieraný smútok! Počúvaj: prikáž, aby im kuchár nedal nijaké jedlo na izby, aby všetko, čo ostane, hneď rozdal. Princovi a Damirovi zanes jedlo do veže a mne tajne daj do spálne pečienky, zákuskov aj vína.

	V takom smútku nemôžeme jesť pri stole. A dávaj pozor – keď donesú posledné jedlo, zavolaj ma. Povedz, že prišiel Alfonso. Toto meno zabráni kráľovnej, aby ma sledovala. A teraz moje korenie! Och, ale sa pred nimi zakorením!

	Keď vstúpil do jedálne, kráľovná tam už sedela. Francesco a Giovanni stáli pri jej kresle a utešovali ju v smútku. Keď ich kráľ zazrel, pomyslel si:

	„Moji herci by im mali čo závidieť!“

	A potom pristúpil bližšie ku kráľovnej, pozrel na ňu očami, ktoré štipľavé korenie naplnilo slzami.

	Mladučký Giovanni sa vrhol k jeho nohám, objal ich a zabedákal.

	– Milý môj otče…

	„Prekliate šteňa!“ – pomyslel si kráľ. Zatiaľ čo mladíka nežne dvíhal, nahlas podotkol:

	– Synku, tvoje dobré srdce je mojou útechou.

	Milánsky vyslanec podišiel bližšie ku kráľovi a hlboko sa poklonil:

	– Nemám slov, veličenstvo, ktoré by vyjadrili môj smútok.

	– Ešte som sa nespamätal natoľko, aby som sa mohol s vami pozhovárať, vyslanec, – zajachtal kráľ a pokračoval vo svojej ceste k Beatrici.

	Vstala a oprela si hlavu o jeho hruď.

	– Hneď by som umrela, len keby on ožil!

	– Až teraz spoznávam tvoju dušu, Beatrica, – povedal potichu.

	Všetci ostatní dvorania kráľovnej stáli v pozadí a na ich čele gróf Enrico. Izabela bola prvá za kráľovnou. Bola celá napuchnutá od plaču, a preto sa iba poklonila Ostatné príbuzné kráľovnej klopili zraky, akoby sa báli, že kráľ by mohol nazrieť do ich zreničiek a prečítať v nich radosť.

	Ceremoniár dal znak dvornému stolníkovi, aby priniesli večeru.

	Onedlho potom si všetci mlčky sadli okolo stola Hľadeli do tanierov. Na tvárach mali smútočný výraz. Enrico najhlbšie sklonil hlavu, aby skryl šklbanie úst a radostný plameň v očiach.

	Dvorania a sluhovia prinášajú jedlo. Kráľ si naložil na tanier. Ostatní ho nasledovali. Nik sa jedla ani nedotkol, čakajú, kedy začne jesť kráľ. Rozváňajúca jarabica im robí slinky. Všetci nehybne sedia, kútikom oka sledujú kráľa, kedy sa chytí vidličky.

	Mlčanie a ticho. Jedlo nádherne rozvoniava, robí slinky ľuďom, čo prišli z Medvedgradu vyhladnutí. Sviece osvetľujú smutné tváre a sklonené hlavy. Matyáš sedí nehybne, jedla sa nedotýka a ostatní čakajú, čakajú…

	– Kráľ, pekne ťa prosím, – šepla kráľovná, – len trocha na posilnenie.

	– Och, Beatrica, vari by som teraz mohol cítiť hlad? Nie! Nemôžem. Bôľ tlmí všetky telesné žiadosti.

	– Viem, ale napriek tomu vezmi si kvôli nám všetkým, ktorí ťa máme radi a obávame sa o teba.

	– Milovaná moja, smútok je preveľký, aby som mohol okúsiť čo len štipku jedla či kvapku pitia, – a oboma rukami si prikryl tvár.

	„Darebáci, myslíte si, že vám dám jesť?! Budete hladovať, sprisahanci, až kým neprídete do Višegradu!“

	Potom kráľ pozrel na ostatných, v duši potešený trestu hladom, ktorý udelil kráľovnej, jej príbuzným a dvoranom.

	Zúfalé pohľady dvoranov sa zakrádali smerom k Beatrici. Francesco a Enrico sa strašne trápia, ledva skrývajú hlaď Mladý Giovanni si neustále oblizuje pery, príbuzné kráľovnej pokašliavajú a opierajú si hlavy do dlaní. V očiach sa zračí otázka: nechá nás hladných?!

	Iba Izabela je ľahostajná k jedlu aj k Enrikovi, z očí ktorého podchvíľou vyletí šíp. Gróf Marcello hľadí na zbožňovanú Beatricu, jeho synovec pod stolom zapisuje akúsi básničku na papier.

	Kráľovná vie najlepšie utajiť stopy hladu.

	Mlčanie a nehybnosť sú čoraz nepríjemnejšie. Kráľ spustí ruky, aby dal znamenie, že spred neho majú odniesť jedlo. Zdá sa, akoby nikoho nevidel, znova si zakryl tvár…

	A nosia ďalšie jedlá, núkajú kráľovnú, kráľa, dvoranov. Dúfali, že druhé jedlo premôže kráľov smútok, ale ani tohto jedla sa kráľ nedotkol a oni opäť nemôžu jesť, lebo by porušili protokol.

	Dvorania znova spred hladných očí Neapolčanov berú plné taniere a prinášajú ďalšie jedlo. Kráľovná máme zaprisaháva manžela, aby aspoň niečo ochutnal, aby umožnila sebe a svojim ľuďom sa navečerať. Všetci čoraz vzrušenejšie hľadia na kráľovu ruku, ktorá nie a nie sa chytiť vidličky, hoci kráľovná ho jednostaj prosí a zaprisaháva.

	– Vidíš, Beatrica, – odvetil kráľ, – ľudí vôkol stola?

	Nemôžu nič ochutnať kvôli smútku, a ako by som ja mohol byť hladný?! Veď vidíš, že ani ty sa nemôžeš ničoho dotknúť! Nie! Nie! Naozaj nemôžem, – bráni sa a dáva znamenie svojmu dvoranovi.

	– Odnášajte! Tu už nikto nebude jesť! Všetky srdcia praskli od smútku. Odnášajte! Nemôžem ani pozrieť na jedlo. Odnášajte!

	Akoby ich polial studenou vodou. Všetci sa zhrbili.

	Kráľ vstal, večera sa skončila, akoby vôbec nebola. Sluhovia odnášali nádoby a taniere a hladní bratia a dvorania kráľovnej odvracajú pohľady, aby nevideli, ako im voňavé jedlo odnášajú spred nosa. Enrico sa netrpezlivo uklonil kráľovnej:

	– Vaše veličenstvo, máte pre mňa nejaký príkaz?

	– Zajtra na svitaní buďte pripravení na cestu!

	– Naložené truhlice sú už na dvore, – odvetil a opustil dvoranu sprevádzaný kráľovými zlovestnými myšlienkami.

	„Zbojník, dúfa, že vonku dostane jedlo! Budeš hladovať ako všetci ostatní!“

	Enrika hnala túžba zohnať kúsok jedla. Ponáhľal sa po arkádach. Triumfoval, lebo si uvedomoval, že Izabela, keďže stratila nádej na princa, bude jeho. Keď prikázal, aby mu priniesli jedlo, sluha odvetil, že všetko už rozdali vojakom. Kľajúc vykročil do svojej izby.

	Medzitým sa kráľ postavil k oknu jedálne, vdychoval čerstvý večerný vzduch a počúval tiché pripomienky kráľovnej a tých za ním. Vtom sa zjavil Radulo, aby ho informoval, že prišiel Alfonso. Matyáš sa obrátil:

	– Beatrica, prepáč, že ťa opúšťam. Alfonso prišiel!

	– Buď neúprosný, Matyáš! Všetky tresty tohto sveta pre toho zločinca nestačia, – odvetila kráľovná.

	Marcello sledoval jej peknú postavu a vpíjal do seba jej dôstojné pohyby. Natoľko sa zabudol, že jeho synovec ho musel zľahka štuchnúť, keď sa kráľovná lúčila s Matyášom a spýtala sa.

	– Môžem neskôr prísť? Chcem sa s tebou rozprávať.

	– Tvoja blízkosť mi je nadovšetko na svete! – odvetil a pozrel na ňu smutne a nežne. Vyšiel z jedálne a potom náhlivo kráčal do svojich komnát. A keď nikoho nebolo nablízku, vbehol do svojej spálne.

	– Radulo, jesť! Od túžby po pečenom mäse som takmer omdlel!

	Dvoranom zamkol spálňu, odkryl nádoby s pečeným mäsom a zákuskami a podal zlatý pohár s vínom.

	Kráľ siahol po kapúňom stehne a zahryzol doň:

	– Naši veľmoži v Budíne vravia, že hladný nepotrebuje vidličku. Teraz sa mi vidí, že je to pravda. Iní zas tvrdia, že ľudia by boli zdravší, keby jedli prstami, lebo by mohli viac zjesť, – pritom sa hromovo rehotal.

	– Radulo, keby si bol videl tú neapolskú čeliadku! Keby si bol počul, ako im v bruchách vyhrávalo. Oveľa hlasnejšie ako keď hrajú moji hudobníci. Enrikov žalúdok hral prvé husle! Nozdry sa mu chveli ako hladnému psovi. A Giovanni vyzeral ako mladý rys uviazaný pred volským stehnom! Počkajte, hladná chasa! Ja vás vypomstím! Prisahám na svoju korunu, až do Višegradu nik nebude jesť, aj keby ste popadali na zem mŕtvi! Bude to hladný kar!

	Potom vypil polovicu pohára a znova jedol, ale po chvíli sa ustarostene spýtal:

	– Zaniesol si princovi večeru, Radulo?

	– Mám ju pripravenú, vaše veličenstvo, hneď ju odnesiem.

	– Pozdrav môjho syna a spýtaj sa, či si ešte niečo neželá. A kde je Váradi?

	– Odišiel hore, spolu s vojvodom Iločským a Berislavičom, aby sa tam v tajnosti navečerali.

	– Ako tvoj kráľ! Stravujem sa ako kuchársky učeň, keď sa mi podarí niečo uchmatnúť. A čo vravia dvorania?

	– Nadávajú na vraha a strašne nariekajú za princom.

	– To je dobré. Takto aspoň uvidíme, kto je mojím ozajstným priateľom.

	– Veličenstvo, aj nepriatelia plačú.

	– Viem rozoznať pravé slzy od falošných.

	– Ale naši ľudia sú veľmi udivení tým, že veličenstvo pozvalo k svojmu stolu aj dvoranky kráľovnej.

	– Keby videli, ako rumázgali!

	– Áno, veličenstvo, ale naši ľudia si myslia, – pokračoval Radulo, – že odteraz bude neapolská moc ešte silnejšia než predtým.

	– Aká? Neapolská?! Vždy som tu vládol ja a vždy aj budem!

	– Vždy ste nemali moc, veličenstvo.

	– Pozrime ho, bezočivca, ako haní svojho kráľa. Vlastne, máš pravdu, Radulo! Naozaj som iba dnes nastúpil na trón.

	– Len aby veličenstvo znova nezostúpilo.

	V tej chvíli si kráľ práve umýval ruky.

	– Daj pozor, aby som ti nehodil na hlavu túto nádobu. Kedy som ja zostúpil z trónu?!

	– Možno ste nezostúpili, ale trón ste iba obchádzali, keď popri vás kráčalo jej veličenstvo.

	– Odteraz bude popri mne kráčať iba princ!

	Kráľ sa vrátil do svojej pracovne a sadol si do kresla. Bolo mu príjemne, lebo sa cítil mocný. Odhalil pasce, ktoré mu postavili do cesty, opatrne ich preskočil a teraz on vezme opraty do rúk a záprah cvalom poženie k cieľu.

	Áno, už ho nič nemôže zaskočiť na tej ceste, všetko predvídal a všetko nepríjemné vopred zmaril.

	Kráľovná bude prinútená oddychovať v rozkošných záhradách Višegradu, odlúčená od svojich stúpencov v Uhorsku i Neapole a on pripraví sobáš, zvolá snemy, a pre svoj trón zachráni následníka. Jasný plán mu dal takú silu, že odohnal nepríjemné otázky, ktoré sa ho týkali ako manžela a pokračoval v uvažovaní už iba ako kráľ, ktorý má pred sebou úspešný cieľ. Spoza opasku vytiahol vrecúško s korením, a dal si ho do kabátika, aby ho mal naporúdzi. Len čo to urobil, vstúpilo do komnaty pekné páža, asi štrnásťročný chlapec Tvár mal červenú, gaštanové vlasy strapaté. Zízal na kráľa, zrejme udivený jeho dobrou náladou. Matyáš si to hneď uvedomil a hlboko vzdychol:

	– Stjepko môj, veľké nešťastie nás postihlo. Ty môžeš plakať. Všetci plačú. Ale ja nemám sĺz, aby som si uľavil. A po čo si prišiel?

	– Veličenstvo, vonku je nejaká žena.

	– Nech ide do čerta! Neprijímam nijaké prejavy účasti. Od nikoho! Nechcem vidieť ľudí. No, čo čakáš? Pošli ju preč!

	– Už som chcel, ale povedala mi, že musí čosi oznámiť priamo kráľovi o dnešnom nešťastí, – zavzlykal chlapec.

	– O nešťastí? Je tu ešte niečo, o čom neviem?

	Premýšľal.

	– Ako vyzerá tá žena?

	– Vysoká, v čiernom, tvár má zahalenú hustým závojom.

	– Tak! Nech teda vstúpi!

	Páža odišlo vzlykajúc od smútku za svojím mladým pánom.

	Kráľ zamyslene hľadel za chlapcom. „Tu sa skrýva čosi, o čom ešte netuším. Ženy vždy viac vedia. Teda, nové odhalenie? Uvidíme!“

	Zvedavo obrátil hlavu k dverám, očakávajúc správu, ktorá ho začala vzrušovať. Keby naozaj nebolo dôležité to, čo mu chce oznámiť, neodvážila by sa priamo do paláca, priamo k nemu.

	S veľkou zvedavosťou zdvihol kráľ hlavu k žene, čo práve vstúpila. Jeho tvár vyjadrovala očakávanie niečoho, čo mu odhalí nejaké tajomstvo a poskytne hlbší pohľad za múry sprisahancov.

	Žena privrela dvere a ostala stáť. Veľmi pokorne sa uklonila neistým úklonom. Dlhé nazberané čierne šaty boli trocha priširoké na jej útle, nežné telo. Ostala v tejto póze, očakávajúc kráľovo dovolenie prehovoriť.

	Pozrel na jej postavu v čiernom. Stála pokojná, takmer strnulá. Kráľa sa zmocnil akýsi čudný nepríjemný pocit. Nehybnosť ženy a strašné ticho zalial kráľa zlosťou.

	Po tvári mu preletel zachmúrený tieň a hlas zaznel prísne, takmer urazene.

	– Skôr než sa spýtam, čo mi chcete povedať, zložte si závoj! Kráľ nehovorí s ľuďmi, ktorí mu neukazujú svoju tvár!

	Nežné telo sa vystrelo. Tenké biele ruky sa dvíhajú k čiernemu závoju.

	Kráľ si zloží ruky na hrudi a so záujmom sleduje jej pohyby. Šušťanie širokých rukávov naplnilo dvoranu a naplo kráľovu zvedavosť.

	Závoj sa pohol a poodhalil jej tvár.

	Kráľove ruky sa spustili k telu ako bez života, zreničky sa mu roztancovali…

	Vyskočil zo stoličky, akoby sa do neho zabodlo smrteľné ostrie. Tvár mu zbledla, pery strnuli.

	Čierny klobúk s dlhým čiernym závojom rámuje bledú drobnú tvár, plnú utrpenia a miernosti. Veľké modré oči s hrôzou a desom hľadia na kráľa.

	– Ty? – vydralo sa z jeho úst.

	Náznak nádeje prebleskol po tvári a v blankyte očí. Tenké útle ruky zopäla ako k modlitbe, pery sa jej chvejú a nemôže cez ne pretisnúť jediné slovo. Rýchle dýchanie hrude zahalenej do čiernych šiat prezrádza tlmený vzlykot Tiesnená strachom a zúfalstvom len-len že neskríkne a nezaplače. Zo strachu pred útokom kráľ sa v okamihu spamätal. Do očí mu padol tieň a zlostne zasipel:

	– Vy ste sa odvážili prísť sem?!

	Po tejto ľadovej otázke sa telo ženy zachvelo. Na modré oči sa spustili mihalnice a na ich končekoch sa objavili veľké slzy. Pery sa chveli, vychádzal pomedzi ne hlas, tichý, mäkký, ako dych unaveného vánku.

	– Veličenstvo, nikdy by som nebola bývala prišla, ale matka musí vidieť svoje mŕtve dieťa.

	Matyáš sa chytí za sluchy. Pocítil strašný úder. Krv mu zašumela v hlave.

	Chce sa sústrediť, preto chodí po miestnosti a hľadá niečo, na čom by si vybil zlosť, chce odraziť pomyselný úder.

	Prítomnosť tejto ženy ho rovnako rozrušuje ako predpoludním strašná správa o synovej smrti. Prítomnosť tejto ženy pociťuje ako víchor, ktorý ho schmatol a ktorý ho ženie do priepasti. Nahnevane kráča k nej a chraptivým šeptom máva nad ňou svojím hnevom:

	– Choďte preč! Ihneď odíďte!

	Touto hrubosťou nedosiahol to, čo očakával. Žena neustúpila, a už vôbec sa nemala k odchodu. Naopak. Pristúpila bližšie k nemu s nesmiernou odvahou. Matkino právo v momente zúfalstva z pokornej ženy urobilo vzbúrenca a rebelanta.

	– Ani žobráčke, ani zločincovi by nik neodoprel právo vidieť mŕtveho syna! Ja musím vidieť svojho syna!

	Jej pohľad žiada, očakáva a provokuje.

	Toto je čo? To nemôže byť ona! Nie je to iba zamaskovaná nejaká iná žena? Veď ona vždy poznala iba jednu odpoveď: „Ako si želá vaše veličenstvo.“

	Tvrdohlavosť a neústupnosť ženie kráľa k tomu, aby bol ešte hrubší:

	– Pani, prekročili ste všetky medze! Vyzývam vás: odíďte! Odíďte, lebo…

	Nedopovedaná hrozba bola priveľmi hlasná. Napriek tomu žena sa ani nehla.

	Udivený hľadí na ňu. Len jej pohyby dokazujú, že husté záhyby čiernych šiat zahaľujú krehké telo, v ktorom však horí právo matky, ktorá v zúfalstve rúca všetko a prekonáva samu seba.

	– Veličenstvo, nechala som si vytrhnúť srdce, súhlasila som, aby ste ma odlúčili od syna, ale on je už mŕtvy! Teraz je môj! Musím ho vidieť! – zvýšila hlas a kráľ sa zachvel, pozrúc na dvere.

	– Mlčte! Mlčte!

	– Dobre, budem mlčať, – začala šeptať. – Veličenstvo, nikto na tomto dvore nevie a ani sa nedozvie, že som zneuctila váš dom svojou prítomnosťou. Ale neupierajte mi právo vidieť mŕtveho syna, chcem pohladiť jeho hlavu a na kolenách sa pomodliť.

	– Vstaňte a choďte!

	– Neposlúchnem vás.

	– Spamätaj sa a choď, lebo tvoja žiadosť znamená jeho záhubu!

	– V nebi, pred bohom, nik sa nepýta, akého pôvodu je matka, či dieťa je manželské alebo nemanželské. A môjmu synovi už nehrozí nijaké nebezpečenstvo.

	čoraz väčšmi ho desí prítomnosť tejto ženy. Chcel by ju postrčiť, vyhodiť z dvora ponad múry pevnosti, aby sa zbavil tohto čierneho nebezpečenstva, ale znova vzplanie:

	– Záhuba hrozí mne, i kráľovstvu.

	Zahľadela sa naňho, nežné, útle telo sa zdvihlo. Čierna sukňa šuští ako pleskot mŕtvych krídiel. Bledá pleť ženy sa zvraští, lebo sa cíti hlboko urazená. Na tvári ani stopa poníženosti, pokory a poslušnosti. Vidieť, že je rozhodnutá neustúpiť.

	– Odo mňa hrozí záhuba vám a kráľovstvu? Odo mňa?

	– Od vašej prítomnosti.

	– Odídem, ak…

	– Nijaké podmienky neuznávam! – skočil jej do reči.

	– Veličenstvo, tu nestojí matka následníka trónu, ale iba mať mŕtveho dieťaťa. Dovoľte mi na chvíľu vidieť syna.

	– Nedovolím.

	– Veličenstvo, za ten jeden okamih sa odovzdávam do vašej moci. Uvrhnite ma do najstrašnejšej temnice, horšej než bola tá, v ktorej ste ma držali desať rokov…

	– Desať rokov ste žili v pokoji a slušne a teraz sa vám zažiadalo dostať sa hore? – hrubo odvetil.

	– Nie, dolu, do temnice!

	– O akej temnici to blúznite?

	– O tej, do ktorej vaše veličenstvo zatvorilo jednu nepohodlnú ženu, ktorá je matkou mŕtveho syna.

	– Vy nie ste pri zmysloch!

	– Dajte mi môjho syna!

	– Vy ste sa zbláznili!

	– Ľahko som sa mohla pomiasť na rozume v tej strašnej pustatine.

	– Prečo využívate kadejaké výmysly o temnici a pustatine, keď ste si žili kráľovsky!

	– Vaše veličenstvo mi raz povedalo: nech by všetci klamali, viem, že z tvojich úst nikdy nevyšla lož.

	Táto spomienka ho rozzúrila.

	– Zabúdate, že stojíte pred kráľom!

	– Veličenstvo, kráľ, väzniteľ môj, zmilujte sa nad matkou!

	Slovo väzniteľ prebudilo jeho pochybnosti, a preto spustil:

	– Nazývate ma väzniteľom za to, že som sa o vás dobre postaral?! Veď ste boli pohostinne prijatá neapolským kráľom a žili ste si tam vo skvelom postavení.

	– Keď uvidím mŕtveho syna, môžete ma znova poslať do toho skvelého postavenia, a tentoraz aj prikovať vlhkým múrom temnice. Potom robte čo chcete, ale chcem vidieť svojho syna.

	– Aké vlhké múry? – prerušil ju a pozrel na ňu skúmavo.

	– Kto vám poradil, aby ste ma takto obviňovali? Vravte! Kto z mojich nepriateľov vás poslal, aby ste ma osočovali?!

	– Ešte aj toto?!

	Pod čiernymi šatami sa zachvelo jej telo. Drobnú peknú tvár utrpenie urobilo ešte drobnejšou a dodalo jej mladistvý, takmer detinský výzor. Na tvári sa aj teraz zračí milá poddajnosť, ale jej slová, jej odpor kráľ nespoznáva. Všetko to mu je cudzie, akoby do tela ženy vstúpil nejaký nepriateľ, sprisahanec.

	– Ktorý zradca vás sem priviedol? Ktorý sprisahanec vás posiela s vašou obžalobou?!

	– Aj teraz hľadáte sprisahancov tam, kde je iba láska a oddanosť. To je váš osud. Mňa nezastrašíte, lebo ja chcem vidieť syna.

	To nie je ona, to nie je jej reč, jej odpor. Nie, za ňou iste stoja sprisahanci!

	A pocítil chuť ju udrieť. Ovládal sa však, stíšil hlas a prešiel do šepotu:

	– Nenúťte ma, aby som si použil krajné prostriedky. Už ani slovo o synovi. Vravte: kto vás sem poslal?

	– Materinské srdce!

	– Preto, aby ste ma obvinili, že som váš väzniteľ?

	– Môj život na ostrove teda nepovažujete za dosť strašné väznenie?

	– Čo si to zas vymýšľate? Alebo ste zbraňou v rukách niekoho iného, alebo ste blázon. Aký ostrov?! Vrav, si blázon, alebo pomáhaš mojim nepriateľom?!

	Modré oči pozreli do zeme a tenké pery šeptajú slová, ktoré sa ho dotýkajú.

	– Veríte tomu, čo hovoríte?

	Kráľovi sa zamarilo, že stráca silu, že musí povedať „áno“, ale namiesto toho sa zlostne osopil:

	– O akom ostrove to hovoríš? Vrav, o akom?!

	– Veličenstvo, vy dobre poznáte ostrov, kde je Ferranteho palác.

	– Teda jeho dvor. Lenže dvor nie je temnica!

	– V podzemí dvora, vo vlhkej a ľadovej izbe som žila desať rokov! Dvaja strážni na mňa dávali pozor a živili ma zvyškami zo svojho stola, aby som nezomrela od hladu a smútku.

	Vášnivá a prchká kráľova nátura sa v momente zrútila do dávno zabudnutého a pochovaného kúta jeho duše. V hrudi je ticho. Neohlasuje sa zlosť, ani pýcha, ani krutosť, aby sa do nich znova zahalil. Mlčí zasiahnutý jej slovami, zradený sám sebou. Do mozgu sa mu zabodol obraz ľadovej a vlhkej izbičky, zvyškov jedla, ktorými sa živí matka jeho syna.

	Slová z týchto úst, ktoré kedysi boli slasťou jeho mladosti, prekliesňujú si cestu do jeho duše.

	A proti svojej vôli sa ticho, takmer pokorne spýtal:

	– Prečo by vás Ferrante držal v temnici?

	– Na želanie vášho veličenstva!

	– To je lož! – skríkol.

	– Tak potom klame neapolský kráľ!

	Ostal zarazený, lebo si uvedomil, že bol obvinený za hanebné neľudskosti ženou, ktorá sa mu oddávala trinásť rokov a darovala mu jediného syna.

	Cítil sa zahanbený, zdrvený pod nohami ženy, ktorej mohol ďakovať za jediné šťastné chvíle svojho života. Ale proti špekulovaniu, ktorým sa pokúšal ospravedlniť svoju slabosť, z diaľky sa dvíhal tieň minulých dní.

	Matyáš si uvedomil nebezpečenstvo. Udrel rukou po svojom kolene, akoby chcel odohnať všetko, čo by ho mohlo oslabiť, čo by mohlo otriasť jeho pevným rozhodnutím, aby ostal neúprosný. Nemôže jej dať mŕtveho syna, keď žije.

	A potom sa k nej obrátil chladne, cudzo, nie však priveľmi hrubo a prehovoril:

	– Verím, že hovoríte pravdu. Ľutujem, že niekto zneužil moje meno. Bol som presvedčený, že sa máte dobre. Všetko dám vyšetriť už kvôli sebe, ale musíte ma pochopiť. Vaša prítomnosť porušuje moje dané kráľovské slovo. Svojím príchodom ste porušili moje slovo, a to stačí, aby sa ma zmocnila zlosť, podozrenie, a pochybnosti Mali ste si ctiť moje čestné slovo.

	– Aké čestné slovo?

	– Písal som vám o tom, že som dal slovo, že nikdy neprekročíte hranicu mojej krajiny.

	– Nikdy som nedostala nijaký list od vášho veličenstva! Nikdy!

	Znova sa cítil, akoby ho niekto udieral a hanobil jeho tvár. Je odsúdený na to, aby dokonca bol ponížený pred touto ženou, ktorá ho nezištne milovala? Skríkol:

	– Potom páchali krivdu mne, keď takto konali Ale teraz nie je čas na ďalšie vysvetľovanie. Všetko dám napraviť a postarám sa, aby ste odteraz žili v pokoji a hojnosti.

	– Nie, – pokrútila hlavou a modré oči plné bôľu sa na neho upreli – Teraz už nič nepotrebujem! Zlomenému srdcu matky dovoľte jeden-jediný lúč na celý život. Jeden-jediný, ktorý mi bude svietiť až po hrob: chcem objať Jána aspoň po smrti, keď ste mi to nedovolili za živa. Počujete? Mŕtveho mi dajte iba na okamih, aby si nešťastná matka odniesla mŕtvy bozk. Iba to, nič viac! Prosím! – a kľakla si.

	Obrovské slzy padali z očí, ktoré kedysi bozkával.

	Pokrútil hlavou, akoby sa vzpieral niečomu, čo prichádza zďaleka, ale hrozí zničiť jeho srdce. Podlamuje mu sily a vracia ho do minulosti.

	Uteká pred tým všetkým a na tomto úteku hádže za seba prekážky. Hrubosť a pýcha sú obranou pred tým, čo prichádza a vystiera k nemu ruky. Preto ju oslovil s ľadovým chladom.

	– Vstaňte! Čo žiadate, nie je možné! Choďte!

	– Veličenstvo, som poddaná, otrokyňa, väzenkyňa, ale aj matka. Za živa bol Ján iba váš, ale po smrti je môj.

	– Už vás viac nepočúvam. Neuvidíte ho, – znova sa rozhneval. – Počúvajte, lebo…

	– Nie, veličenstvo. V tejto jedinej veci vás neposlúchnem. A ostala kľačať.

	– Dám vás nasilu odviesť.

	– Môžete urobiť všetko, čo chcete, ale zlomené srdce matky nemôžete prinútiť, aby sa zrieklo práva na posledný bozk synovi. Nikdy, za nič na svete!

	Ženy sa zmocnila triaška, kráľova krv vzkypela. Matyáš soptí, lebo ho začala gniaviť obrovská ťažoba.

	Má zavolať sluhov a dať ju vyhodiť? Nezastaví sa pred ničím, aby vykonal svoju vôľu. Ale ona bude kričať, zbehnú sa dvorania.

	Ako sa jej zbaviť? Ako?

	– Ešte raz vám vravím, choďte, lebo vám dám zaviazať ústa a…

	– Radšej umriem.

	Zmocňovala sa ho hrôza, a preto sa chytil slamky, poslednej a jedinej. Podišiel k nej a zašeptal:

	– Borka, prosím ťa v mene mŕtveho syna, prosím ťa!

	Jeho milá, úprimná prosba spôsobila, že žena sa zvalila na podlahu, lebo jeho slová otvorili bolestivú ranu, preťali srdce odvrhnutej a zabudnutej ženy, utrápenej temnicou a samotou.

	Dotkol sa jej nezacelenej rany. A tá sa otvorila, prúdom sa začal valiť desaťročný bôľ.

	– Matyáš, spomeň si, zmiluj sa, len jeden pohľad na mŕtveho syna, za všetku lásku, celú dušu, celý môj život Matyáš! – a schúlila sa k jeho nohám. – Azda si to nezaslúži moja láska?!

	Zalial ho studený pot Dusil sa od bezmocnosti, lebo nevedel, čo má robiť. A mal aj obavy pred nebezpečím jej prítomnosti, ktorá ohrozuje jeho kráľovské úmysly. Nie a nie – hučí v hlave, ale on stisne zuby a päste, rozbehne sa k dverám. Tie sa otvoria a vstupuje kancelár:

	– Váradi, Váradi, – chripia slová z kráľovho hrdla.

	Kancelár zatvorí za sebou dvere:

	– Prikázali ste, aby som prišiel, vaše veličenstvo.

	– Aha, pozri!

	Viac nebol schopný povedať a iba rukou ukazoval na ženu za zemi.

	Váradi všetko pochopil jediným pohľadom.

	– Odveďte ju, Váradi!

	Kancelár sa uklonil kľačiacej žene, ale nevedel sa spamätať a prehovoriť.

	– Odveďte ju, – rozochveným hlasom zopakoval kráľ.

	– Syna si chcem objať, biskup! Ak ste pravý kresťan, povedzte: má matka právo na túto poslednú útechu?!

	– Vznešená pani, v tejto chvíli to ešte nie je možné, vstaňte.

	– Čo som spáchala, keď mi beriete aj mŕtve dieťa? – oči sa jej rozhoreli ohňom, ktorý šľahal na kancelára aj na kráľa.

	– Azda moja prítomnosť poníži mŕtveho? Je napísané niečo také v písme, biskup?! V akej kresťanskej náuke? Vravte, biskup, vravte!

	Obaja sa cítili akoby ich niekto trieskal po hlave. Kráľ sa pokúsil odraziť útok zbraňou, ktorú mu poskytla myšlienka, čo práve skrsla v jeho mozgu.

	– Dnes celú noc pripravujú máry. Zajtra bude princovo telo vystavené, aby ho mohli vidieť ľudia. Popoludní, keď tam nikoho nebude, môžete pri ňom ostať aj celú hodinu. Odíďte a vráťte sa zajtra na poludnie. Váradi vás k nemu privedie.

	– Zajtra popoludní, – povedal ešte raz. – A teraz si zahaľte tvár. Váradi, odprevaďte ja A zajtra urobte tak, ako som vám prikázal.

	– Urobím, ako ste povedali, veličenstvo.

	Táto odpoveď biskupa-kancelára ju presvedčila, že Váradiho slová zmiernili predchádzajúci kráľov odpor. Mlčky sa uklonila, čierny závoj zahalil bolesť a slzy v jej modrých očiach.

	Kráľ si oddýchol, akoby mu zo srdca spadol balvan. Hneď vykročil k svojej izbe. Váradi odchádzal so zahalenou ženou. Ale v tom pážatá otvorili dvere. Kráľ pozrel tým smerom.

	Vstupovala Beatrica v čiernych čipkách.

	– Dlho na teba čakám, Matyáš môj!

	Prekročila prah a ostala stáť zoči-voči žene. Nik nedýchal: ani kráľ, ani Váradi, ani žena v čiernom závoji.

	Hlas kráľovnej sa rozliehal dvoranou.

	– Kto je tá žena?!

	– Vdova po jednom šľachticovi, – odvetil kráľ.

	– Čo chce?

	– Prosí, aby som jej vrátil majetok.

	– O tomto čase sa neprijímajú prosebníci.

	– Jej muž bol svojho času mojím najvernejším priateľom a ja som urobil výnimku, – a potom sa obrátil k postave v čiernom:

	– A teraz choďte. Ako som povedal, zajtra sa vaša prosba vyrieši podľa vašej oprávnenej požiadavky.

	Princova matka zahalená závojom stojí ponížene, odvrhnutá, zabudnutá, ako čierny bod z minulosti. Zisťuje, ako sa mení na nič pred touto krásnou ženou s mramorovou tvárou. Preto sa nemo ukloní a odchádza potichu sťa vločka snehu.

	Napriek tomu však ostalo po nej čosi, čo vzrušilo kráľa, Váradiho i Beatricu.

	– Váradi, odprevaďte ju.

	– Nie, ostaňte, Váradi. Ako našla cestu sem, nájde aj cestu von – prerušila kráľa kráľovná a na chvíľu odložila maska – Matyáš, chcem povedať niečo, čo môže počuť aj Váradi.

	Dobre, Beatrica, ale Váradi mi ešte prinesie na podpis list benátskemu vyslancovi. Potom si obaja budeme k dispozícii.

	– To znamená, že vyslanci sa nezúčastnia na pohrebe nášho Jána? – spýtala sa udivene.

	– Zúčastnia, veličenstvo, – odvetil Váradi, – ale potom sa budú ponáhľať domov a veličenstvo si želá, aby na Višegrade nebolo vyrušované štátnickými povinnosťami.

	– Myslím, že by ste to mohli vykonať aj potom.

	– Bude tak ako vravíte, veličenstvo, iba vezmem list z miestnosti pisárov a hneď sa vrátim. Keby ho niekto prečítal, nebolo by to na úžitok vašim veličenstvám.

	To že kráľovná chcela zadržať Váradiho, znepokojilo kráľa i Váradiho a kráľovo vykrúcanie zas prebudilo podozrenia kráľovnej.

	– Kto bol manželom tejto vdovy? – spýtala sa znenazdania a pozrela na Váradiho, ktorý sa vzďaľoval k dverám.

	Kráľ podišiel k Beatrici a chytil ju za ruku:

	– Veľmi vznešený veľmož, jeho rod siaha až po kniežatá Okičské.

	– Teda Damirov príbuzný? – obrátila sa k dverám.

	– Pán kancelár, ešte niečo. Čo je s Alfonzom?

	– O tom budem kráľovnú informovať ja, – odvetil kráľ, aby zabránil Beatrici znova zadržať Váradiho. Matyáš ju objal a počas tohto objatia sa Váradi vykradol z izby.

	 

	[image: Image]

	 

	
PODVOD

	Matka princa Jána vyšla na chodbu s malou dušičkou. Obraz kráľovnej ešte vždy mala pred očami. Ešte vždy ju videla chladnú ako mramor a jej citlivá duša si všimla falošný tón smútku kráľovnej. A tento tón sa jej zabodol do srdca ako dýka, ktorú si odniesla so sebou z dvorany. Prechádzala chodbou, ale pred očami sa jej vznášala tvár kráľovnej, jej vysoké čelo, nad ktorým vejú čierne čipky a doďaleka dávajú znamenie, že ju potešila smrť toho, kvôli ktorému si hlavu zahalila do smútku.

	Matka však rýchlo zabudla na sokyňu, ktorá nastúpila na jej miesto. Srdce ženy zamĺklo a postúpilo miesto srdcu matky. Beatrica je v tejto chvíli iba prekážkou, cez ktorú sa matka nemohla dostať k svojmu synovi a nič viac Rozbehla sa po chodbe, aby sa striasla predstavy mramorovej tváre, ktorá gniavila jej dušu.

	Onedlho sa ocitla na dvore, pred palácom. V tme takmer narazila do nejakého voza.

	Oprela sa, privrela oči, aby sa spamätala a čakala na Váradiho.

	Lenže hluk a vrava na dvore boli také hlasné, že znova otvorila oči a poobhliadla sa vôkol seba. V tme žiarili lampáše a fakle. V ich jase rozoznávala rad naložených vozov, okolo ktorých behali sluhovia, nosili truhlice, nakladali ich, pokrikovali, odchádzali do paláca a znova sa vracali. Tesne pred sebou zazrela sluhu, ktorý práve zdvihol lampáš, aby posvietil dvojici, ktorá niesla veľkú ťažkú truhlicu.

	– Pani, – bolo počuť hlas dvorana, – prečo ste sa sem postavili?

	Pochopila, že niekomu stojí v ceste, nuž odstúpila. A zatiaľ čo sluhovia robili svoju prácu, pribehol nejaký dvoran, ktorý usmerňoval nakladanie.

	– Kráľove truhlice sem a kráľovnine tam, na ten voz.

	– Toto je truhlica ctihodného pána Váradiho. Kam s ňou?

	– Dozadu, kde sú Orbánove veci. Mládenci, ponáhľajte sa!

	Utiahnutá v tme, kam nedoliehalo svetlo fakle, všetko sledovala a počúvala.

	V utrápenom mozgu pocítila úder, akoby jej niekto prerazil hlavu a všetky myšlienky sa v hrôze zastavili. Hľadela na ľudí a načúvala príkazy dvorana. Rukou si prešla po čele, akoby chcela prebudiť zamretý mozog, aby jej oznámil, prečo je tu a čo sa to vlastne deje.

	– Rýchlejšie, mládenci, rýchlejšie, – poháňa znova hlas dvorana.

	– Nepôjdete si ľahnúť, kým všetko nebude na mieste. Zajtra ráno musíme zavčasu odísť.

	Nový rozkaz ňou otriasol, prebrala sa, v mozgu jej víria myšlienky.

	„Plné vozy, nakladajú kráľovské truhlice!“

	Osudné tušenie zbavilo jej vedomie obrazu kráľovnej. Celá myseľ sa sústredila na ten voz, na truhlice a to náhlenie.

	Ešte nič z toho neusudzuje. Ale inštinkt ju ťahá k prvému vozu, o ktorý sa už predtým oprela. Spýtala sa sluhu, ktorý jej držal svetlo:

	– Načo nakladáte truhlice?

	– Lebo cestujú.

	– Kto cestuje?

	– Kráľ i kráľovná, celý dvor cestuje na pohreb nášho dobrého princa. A ani sme ho chudáka mŕtveho nevideli.

	– Zajtra ho uvidíte, keď ho položia na máry.

	– Nebude ležať na márach, dajú ho do truhly. Aj my pocestujeme s nebožtíkom.

	– Kam?

	– Do Višegradu.

	– Kedy?

	– Zajtra na svitaní.

	Nohy sa jej podlomili a zachytila sa sluhovho lakťa.

	– Zajtra večer, všakáno?

	– Nie, pani, na svitaní, skoro na svitaní.

	– Zle ste počuli, zrejme pozajtra na svitaní, lebo zajtra ho vystavia na márach.

	– Kdeže pozajtra, všetko musíme skončiť dnes do polnoci. Len čo slnko vyjde, cestujeme do Višegradu. Taký je rozkaz.

	Vôkol nej sa zakrútil celý dvor, fakle aj vozy. Hlavou sa jej hnali myšlienky, v ušiach jej znel kráľov sľub, že zajtra na poludnie môže vidieť svojho syna… Na poludnie? A oni cestujú na svitaní – a truhlu zaklincovali.

	V jej duši sa dvíha strašný protest V hrudi sto hlasov kričí:

	„Podvod! Podvod!“ A nič iné nepočuje, len tieto slová. A ona, odstavená, odvrhnutá na ďaleký ostrov do biedy a samoty, je teraz oklamaná, a zbavili ju možnosti vidieť mŕtveho syna.

	Všetko jej je jasné… Kráľ ju chce oklamať, aby nevidela mŕtveho syna.

	– Zmilujte sa a vezmite ma! – zašeptala.

	– Kam vás mám vziať?

	– Len na chvíľu tam, kde leží môj mŕtvy syn.

	Sluha sa strhol.

	– Počujete, čo vraví?

	V oklamanej, odvrhnutej a stratenej žene uhasol aj posledný lúč života. Fakle sa zrazu zmenšili a boli iba ako sviečky pri márach. Nehlučne klesla…

	– Mládenci, sem sa, tá žena odpadla.

	Všetci znepokojneli, nechali prácu a pribehli bližšie. Svetlá sa sklonili k zemi, kde nehybne ležala pani v čiernom.

	– Kto je to? Čo sa stalo? – bolo počuť otázky mužov.

	– Neviem. Povedala, že chce vidieť mŕtveho syna, – odvetil sluha, s ktorým sa rozprávala.

	Po tejto odpovedi boli všetci strašne udivení, ale nik sa ani nepohol, ani slovko nepovedal.

	Vtom vybehol Váradi.

	– Čo je?

	– Chce vidieť mŕtveho syna, – odpovedal znova sluha.

	– Áno, – spamätal sa Váradi. – To je nejaká chudera, ktorá stratila syna a prosí kráľa o milosť. Rýchlo ju zdvihnite a odneste so mnou, na Dverce.

	sluhovia sa zohli a Váradi pocítil úder. Ktosi ho odsotil od ženy v bezvedomí takou silou, že sa zapotácal a padol.

	– Vojak, obrnenec, čo si to urobil?! – skríkol dvoran. – Čo si sa zbláznil?! – rozbehol sa na pomoc Váradimu.

	Ale obrnenec nič nepočul. Vrhol sa k žene, strhol jej závoj a hľadel na strnulú nežnú bledú tvár.

	Jeho zúfalý výkrik vzal dych sluhom i dvoranom.

	– Matka! Moja matka! – skríkol obrnenec a triasol bezvládnym telom.

	– Nie je to princov hlas? – začali sa všetci čudovať.

	– Zbláznili ste sa, jeho hlas už nikdy nebudeme počuť.

	– Pomáhajte! Mamka moja! To je moja matka!

	– Princov hlas, – udivene šeptajú ľudia. Akýsi muž strhol obrnencovi z hlavy prilbu a priezor.

	Svetlo fakle sa chvelo nad ľuďmi, čo stáli ani sochy a pri ich nohách kľačí Ján v brnení vojaka a v rukách drží bezvládne telo.

	Prebúdza ju krikom zúfalej synovskej lásky.

	– Tvoj syn žije, mama, aj ty musíš žiť!

	V tejto chvíli všetci zabudli na ženu, akoby jej nebolo.

	– Princ žije, princ nie je mŕtvy, – šeptajú si ľudia ako omámení, rozbehli sa po dvore a opakujú tieto radostné slová.

	Váradi sa zdvihol, tvár má od pádu celú zakrvavenú a plnú hrôzy.

	Medzičasom sa z paláca vyhrnuli dvorania, pážatá a všetko sa otriasa – palác aj dvor. Všetci akoby prišli o rozum, tlačia sa, zalamujú rukami, a princ kľačí na zemi, nič nepočuje, nič nevidí, nič necíti, iba drží bezvládne telo matky v náručí.

	– Mamička moja jediná! Prebuď sa, prebuď sa!

	Ona však neodpovedá.

	– Čo je? – skríkne a pozrie na ľudí. – Čo nevidíte? Zavolajte lekára!

	Až na tento rozkaz sa strhli a rozbehli pomáhať, lebo dovtedy nemysleli na nič iné, iba na neuveriteľnú udalosť.

	Princ s obavami hľadí na strnulú tvár matky, potom ju zdvihne zo zeme a vykročí smerom k palácu.

	Váradi za ním kráča celkom bezmocný.

	Na kráľovskej komnate sa so škrípaním otvoria dvere a dnu vtrhne plavovlasé páža Stjepko. Páža tak kričí, až sa jeho hlas odráža od múrov kráľovského paláca:

	Princ Ján žije!

	Kráľ i kráľovná sa zhrbili, akoby sa na nich zrútil strop. Páža ďalej kričí, beží ku kráľovi a kráľovnej, rozhadzuje rukami a z plných pľúc volá:

	– Obrnenec je princ! Princ žije!

	Namiesto výkriku radosti kráľ zareval ako rozzúrený lev. Zaťal päste, zdvihol ich nad hlavu, akoby chcel páža biť.

	Beatrica zízala na chlapca a so strachom skríkla:

	– Žije, žije?!

	V tej chvíli obaja manželia pocítili, že z ich tvárí spadli masky. Na jej tvári hrôza a na jeho zlosť. V tej chvíli sa jeden pred druhým odhalili.

	A len čo si to uvedomili, snažili sa strhnuté masky nasadiť znova.

	Kráľ chytil páža a zatriasol ním.

	– Môj syn žije? Stjepko, ty si blázon, lebo ti smútok zatienil mozog.

	– Je to pravda, veličenstvo. Prišiel v odeve obrnenca. Neviem skade, ale prišiel. Žije!

	– Pre živého boha, chlapče, veď on mŕtvy leží v truhle.

	– Nie, nie! Je v brnení a žije. Žije!

	– To nechápem, Matyáš, – povedala kráľovná a nahla sa k Stjepkovi.

	– Čo je ti, chlapče?

	– Veličenstvo, poďte sa pozrieť na princa.

	– Kde je?

	– Na dvore!

	Dverami vstupuje Orbán, ale jeho tvár nie je veselá – je bledý, preľaknutý a utrápene hľadí na kráľa.

	– Veličenstvo, – začne, no hneď zmĺkne.

	Kráľ mu pomôže:

	– Orbán, je pravda, čo hovorí tento chlapec, že princ žije?

	– Áno, veličenstvo, všetci na dvore ho videli.

	– Mám tmu pred očami – skríkol kráľ. Už sa úplne ovládal, ale predstieral slabosť. Beatrica stála bledá, držala sa kresla a úporne mlčala.

	– Orbán, – znova začal kráľ s predstieraným vyčerpaním, – pre živého boha, veď môjho syna priniesli mŕtveho.

	– Áno, veličenstvo. Ten mŕtvy bol však odetý do princovho odevu, na hlave mal princovu prilbu. Aspoň tak to povedali poľovníci, ktorí ho priniesli.

	Kráľovná sa vystrela a spýtala:

	– A kde je ten mŕtvy?

	– Tam hore vo veži, – odvetil kráľ. – Beatrica, choď, prosím ťa, nech hneď otvoria truhlu a nech ho prinesú. Nemôžem tomu uveriť.

	Len čo to dopovedal, Beatrica odišla z izby, aby bola čím ďalej od kráľa, jeho priateľov a ich pohľadov, pred ktorými už nevládala skrývať zlosť a sklamanie.

	Nikdy v živote tak nezabudla na kráľovskú dôstojnosť ako v tejto chvíli, keď zatvorila dvere kráľovskej komnaty a rozbehla sa ako obyčajná žena do malej jedálne, cez ňu do izby svojho brata a zadýchaná mu padla okolo krku:

	– Podvod! On žije!

	– Kto? – spýtal sa Francesco.

	– Ján.

	Súrodenci na seba pozreli, akoby pod nimi pukla zem a čakali, kedy sa zrútia do hĺbok.

	A kráľ, keď kráľovná odišla, zaboril si prsty do svojej kučeravej hlavy takou silou, až sa Orbánovi videlo, že si ich vyšklbe. Dlho zatínal ústa, kým konečne neprehovoril:

	– Čo ste to urobili, ľudia prekliati?!

	– Neviem, veličenstvo, prišiel som, keď už bolo po všetkom.

	– Po čom všetkom?

	– Princova matka už ležala na zemi a on kľačal pri nej.

	– Kľačal pri nej? Ako to? Prečo?

	– Neviem, veličenstvo. Videl som ho v brnení, s holou hlavou a dvorania už vykrikovali: „Princ žije, princ žije!“ Potom som už bežal za vami.

	Kráľ zaškrípal zubami a chodil po izbe ani rozzúrená zver.

	– Akú kliatbu to na mňa boh uvalil?

	– Neviem, prečo bol princ v brnení – podotkol Orbán.

	– To som ja rozkázal. Kde je Váradi? Nech príde Váradi! Roztrhnem ho ako žabu!

	Niekto doširoka otvoril dvere.

	Ján vtrhol do miestnosti a v náručí niesol svoju matku.

	Kráľ stál v izbe, všetka krv mu udrela do tváre, oči mal ako dva uhlíky. Zježené žlté vlasy trčali na všetky strany, hrýzol si veľké pery a Orbánovi zamrel dych, lebo vedel, čo to znamená.

	Kráľov zrak bičoval prítomných.

	Princ mal vo svojom vedomí iba matku. Nikoho nevidel, položil ju na chrbát a kričal:

	– Lekára! Pomoc, moja matka umiera!

	Kľakol si k nej, načúval jej zamrelú hruď, pozerá jej do tváre a nasilu otvára oči:

	– Mamička milá! Chceli ste ma ešte raz vidieť. Prehlásili ma za mŕ…

	– Zmĺkni, – zahundral kráľ pomedzi zuby.

	To ešte väčšmi rozjatrilo princovo zúfalé srdce a zlostne odvetil:

	– Chcel si, aby som ostal mŕtvy!

	– Mlč, prikazujem ti!

	– Otče, prišiel som ti na stopu. Chceš, aby som bol mŕtvy, preto, aby si mi ju navždy vzal?!

	Kráľa sa zmocnil obrovský príval zlosti:

	– Už ani slovo! – prikázal kráľ.

	– Kráľovná! Ona rozkazuje!

	– Ján, posledný raz ti hovorím, mlč!

	– Budem kričať, budem kričať z plných pľúc. Kráľ, máte srdce? Tu leží žena, ktorá vám dala svoj život, lásku, syna.

	– Syna, ktorý zničil kráľovo úsilie získať pre neho trón!

	– Teraz, keď moja matka umiera, trón ma nezaujíma. Lekára, lekára, – kričal mladík ako zmyslov zbavený a vyskočil k dverám, cez ktoré práve vstupovali dvaja kráľovi lekári. Ján ich chytil a viedol k matke. Zatiaľ čo sa lekári dali do práce, Ján sa neustále nahýňal nad matkou a lekármi:

	– Vari len nie je mŕtva? – spytoval sa s obavami.

	Hlboké ticho sa spustilo na dvoranu.

	Tí, čo stáli na chodbe, sa nenamáhali zatvoriť dvere, a tí, čo boli v dvorane, všetku svoju pozornosť sústredili na to, akú odpoveď dajú lekári na princovu otázku.

	Sám Matyáš, hoci obrátil chrbát k miestu, kde ležala princova matka, napäto čakal odpoveď svojich lekárov.

	Po chvíli jeden z nich konečne dal vysvetlenie:

	– Bezvedomie je veľmi hlboké.

	– Prebudí sa ešte?

	– Nateraz to nemôžeme vedieť.

	– Zmilujte sa, nebesá! Vráťte mi moju matku, – skríkol princ so zopätými rukami.

	Kráľ zazrel Váradiho, ktorý stál na prahu zohnutý ako odsúdenec čakajúci na svoj osud. Matyáš urobil pár krokov k nemu, ostrým pohybom ruky ho vyzval, aby vstúpil a zatvoril dvere. Zašli do hĺbky dvorany, úplne do kúta.

	Váradi cítil kráľove pohľady ako údery sekery.

	– Dám vás sťať, Váradi!

	– Zaslúžil by som si to, veličenstvo, lebo som poslúchol váš príkaz a panej sme nepovedali pravdu.

	– Mňa obviňujete? Čo ste robili vonku? To mi odpovedzte!

	– Nič som nemohol urobiť proti nešťastiu, lebo kráľovnej ste neprekazili, aby ma tak dlho zdržovala. Ona inštinktívne niečo tušila. Mali ste prikázať, aby som hneď odišiel. Takto som zmeškal minútu-dve.

	– Za minútu-dve sa zborila celá moja pasca.

	– Aj pol sveta sa môže zrútiť za minútu. Pani zazrela cestovné vozy a mala možnosť všetko počuť. Princ sa zas s vaším súhlasom prechádzal v rovnošate obrnenca. Ocitli sa v jednej chvíli na jednom mieste a – bol to koniec.

	Kráľ prižmúril oči, päsťou si udrel do čela a potom zachrípnuto odvetil:

	– Mal som ho zatvoriť do temnice.

	– Mali ste dovoliť, aby som jej povedal pravdu a ona by bola šťastná odišla.

	– Nie je vám jasné, – začal zlostne šeptať kráľ, – že príchod tejto ženy do môjho kráľovstva, na tento dvor, je pre môjho syna väčším nebezpečenstvom ako Beatrica? Musel som jej navždy zarúbať cestu k môjmu synovi! Ona pred všetkými odhaľuje, že Ján nie je zrodený za kráľa, lebo jeho matka nie je šľachtičná, ale meštianka.

	– Veličenstvo, za tých pár okamihov, čo som ju tu videl, mi nemohlo ani na um zísť, aby som predvídal stretnutie, ktoré sa udialo na dvore. Ale keby som to bol tušil, nebol by som sa podrobil vášmu rozkazu – odhalil by som jej pravdu.

	Kráľ stál mlčky ako na rozvalinách svojich nádejí. Váradi ho chytil za ruku:

	– Poďte, veličenstvo, keď to krachlo, tak to krachlo.

	– Áno, tak je. Stratili sme palisády, teraz musíme brániť pevnosť, aby sme podvod zatajili pred kráľovnou. Ona sa to nesmie dozvedieť.

	Onedlho už kráľ bol úplne sústredený a vydával príkazy:

	– Treba vyniesť truhlu na dvor, pred všetkými ukázať mŕtveho, aby všetci videli omyl. Beatrica rýchlo bežala, aby truhlu otvorili. Svojím výkrikom sa úplne odhalila, ale mňa nesmie odhaliť, nesmie ani tušiť, že som pripravoval pascu.

	– Veličenstvo, o všetko sa postarám, ak nebudete taký neprístupný mojim radám.

	Počul kancelárovu výčitku a šepol mu:

	– Choďte za princom, aby kráľovnej nedal najavo, kto je tá žena. Nesmie to vyzradiť za nič na svete.

	– Na to je už prineskoro, veličenstvo.

	– Prečo?

	– Vonku z plných pľúc kričal: Mamička moja! Teda zatajovať to by znamenalo len prehlbovať podozrenie.

	– Teda, všetci to počuli, – opakoval kráľ a zahryzol si do perí. – Počúvajte, Váradi! Nechcem, aby kráľovná videla tú ženu.

	– Veličenstvo, obávate sa Katilina?

	– Chcem zachovať poslednú pascu, ktorá mi ostáva.

	Z druhého kúta izby sa ozval princov výkrik. Váradi podišiel bližšie, ale hneď sa vrátil a šepol:

	– Veličenstvo, ona sa prebúdza.

	– Ešte aj to!

	Váradiho karhavý pohľad ani na okamih nezastavil kráľove rozhodnutia:

	– Treba ju hneď odstrániť z dvora a ľuďom povedať, že… Čo treba povedať? Že táto meštianka je matkou následníka trónu? Aká kliatba ma to prenasleduje?

	Princova matka sa pohla a otvorila oči.

	– Mamička moja, vidíš ma? – bolo počuť princov hlas.

	Ale jej oči sa znova zatvorili.

	– Ešte nie je pri vedomí, ale javí známky života, – upokojoval lekár princa. – Výsosť, neznepokojujte ju volaním, počkajte!

	– Poslúchnem vás.

	Všetci traja – princ a dvaja lekári – stáli pri lôžku a boli chrbtom obrátení do dvorany. Zakrývali svojimi telami pohľad na ženu v bezvedomí. Z chodby odrazu doľahla živá vrava, hlučné hlasy a výkriky prekvapenia.

	– Počujte, – upozornil kráľ kancelára, – už videli mŕtveho. Kráľovná sa poponáhľala, aby ho uzrela.

	– Bolo by dobré, veličenstvo, keby ste šli za kráľovnou. Aby vás tu nezastihla.

	– Vy ostaňte a povedzte princovi, že v prospech jeho matky bude lepšie, ak ju odtiaľto odvezú.

	– Prineskoro, veličenstvo, pážatá otvárajú dvere, vstupuje kráľovná.

	– Odvediem ju rovno do spálne.

	Cez dokorán otvorené dvere vstupuje Beatrica. Kráľ jej podíde v ústrety, takže ostala chrbtom obrátená k lekárom a princovi. Zdalo sa, že Beatrica prišla do komnaty iba preto, aby napravila onen nechtiaci výkrik plný sklamania. Premenila masku na tvári a hodila sa kráľovi okolo krku.

	– Matyáš, pán boh nás požehnal. Videla som mŕtveho. Je to úplne neznámy človek, ktorý šiel na súboj namiesto princa v jeho odeve!

	– Ako je to možné? – kráľ predstieral údiv a hneď dodal: – Poď ku mne, Beatrica, poď!

	Kráľovná ho však nenasledovala. Ostala stáť a zahľadela sa mu priamo do tváre.

	– Ako to, že nespoznali princovu tvár, keď našli mŕtvolu? Nie je to záhadné, Matyáš? Priezor bol pevne zviazaný remeňom, takže ho ani na kúsok neposunuli. Zrejme si ho tak priviazal preto, aby sa mu v boji nepootvoril a aby ho ten zbojník Alfonso nespoznal. To všetko je dielo božie. Lenže, kto je ten človek?! A prečo šiel na súboj namiesto princa?! To treba zistiť.

	– Vyšetrím to, Beatrica, len nech sa spamätám z toľkých otrasov. Poď so mnou do mojej komnaty, tam sa porozprávame.

	– A kde je Ján? – spýtala sa Beatrica, a znova sa nepohla z miesta.

	Matyáš, keď videl, že ju nemôže vyviesť z izby, ukázal na druhú stranu dvorany.

	– Tamto je!

	– Ako to? Ján ma nevidí a nepočuje? A čo je to tam? Čo robia lekári?

	– Starajú sa o ženu v bezvedomí. Kým skončia, mali by sme zistiť, kto je ten neznámy mŕtvy.

	Kráľovná ho však ani teraz nenasledovala. Naopak, podišla pár krokov k lôžku a podotkla:

	– Ján sa na mňa vôbec nepozrel.

	Kráľ neodpovedal. Beatrica podišla k lôžku, aby videla, kto to tam leží. Váradi aj kráľ sledovali Beatricinu tvár. Jej vysoké zdvihnuté obrvy sa zľahka trhli. Pomaly obrátila svoju mramorovú tvár na kráľa a spýtala sa dosť provokačne a hlasne:

	– Zasa tá žena?

	– Áno, omdlela.

	– Prečo jej prejavujú toľkú česť?

	Na jej hlasnú otázku sa princ odvrátil od lôžka a vzdorovitým hlasom odvetil:

	– Lebo tak sa patrí voči mojej matke!

	Mramor Beatricinej tváre sa premenil na mäso. Bielu pleť zaliala krv. Svaly sa stiahli. V očiach jej vzplanul oheň.

	– Teda, nie je to vdova po šľachticovi, ako ma ráčilo informovať vaše veličenstvo?!

	Pýtala sa hlasom žalobcu, sudcu, ktorý vie, že obžalovaného prichytil pri čine.

	Váradi pokrčil plecami, pozrel na kráľa a videl, že je veľmi pokojný. Matyáš šikovne nasadil masku prísnosti a odvetil:

	– Ako si počula, Beatrica, nie je to vdova po šľachticovi.

	– Matyáš, nemusel si použiť také duchaplné výhovorky.

	– Keďže nebolo výhovorky, nemusela byť duchaplná, – odvetil a potom ostro zdôraznil: – Proste zatajil som pravdu, kým mi, Beatrica nevysvetlíš, prečo sa dnes tá žena nachádza tu?!

	– Ja? To je absurdná otázka.

	– Úplne prirodzená. Odpovedz: prečo mi neapolský kráľ posiela túto ženu? Áno, Beatrica, prečo? – nepočul odpoveď, nuž pokračoval ešte tichšie. – Prečo mi ju posiela, keď sme sa dohovorili, že ona nesmie prekročiť hranicu môjho kráľovstva?!

	A kráľ si natiahne masku sudcu, teraz mocnejšieho než ona, a pokračoval zlostne:

	– Budem žiadať o vysvetlenie od neapolského kráľa. Len môj najväčší nepriateľ mohol podniknúť takýto útok.

	Premožená obžalobou nedala najavo porážku, a zmohla sa iba na ospravedlnenie:

	– Môj otec iste nič nevie. O tom som presvedčená.

	– Že ty si o tom nič nevedela, tomu môžem veriť, ale je úplne vylúčené, aby neapolský kráľ nezistil, že na dvore mu chýba jedna dvoranka. Môže z nášho dvora zmiznúť dvoran, aby to nezistili a neoznámili ceremoniári?

	Beatrica zbadala, že kráľ kladie pascu podozrenia, že spolu s otcom zapríčinila príchod princovej matky. Ale v tejto chvíli nechce nič vysvetľovať, lebo je prítomná aj princova matka. Vzrušuje ju okolnosť, že tu, na kráľovom lôžku leží žena, ktorá je matkou jeho syna.

	Rozrušenie a urážka jej pýchy sa odrazili aj na mramorovom chlade jej tváre. Kráľ pochopil, čo sa teraz deje pod jej vysokým čelom, a preto pristúpil tesne k nej:

	– Toto nie je miesto vhodné na to, aby sme sa o tom zhovárali. Poď, vysvetlíme si to medzi štyrmi očami.

	Chytil ju za ruku a ani sa neobzrel na miesto, kde sa princ s lekármi nakláňal nad svojou matkou.

	Beatrica stiahla svoju ruku.

	– Skôr než odídem, musí sa vyriešiť dôležitá vec – a zvýšila hlas zrejme preto, aby princ počul každé slovo:

	– Tamtá nemôže ani na chvíľu ostať pod touto strechou.

	– Ešte pred tvojím príchodom som Váradimu prikázal, aby ju odviedol.

	Zvýšeným hlasom oslovil kancelára:

	– Biskup, vykonajte kráľov príkaz. Odpracte tú ženu z dvora.

	Pri prvých slovách kráľovnej Váradi pochopil Beatricino želanie vyprovokovať princa proti vlastnému otcovi. A jej želanie sa naplnilo. Keď princ počul otcove slová, vyskočil od lôžka, rozbehol sa do stredu dvorany a provokačne sa obrátil ku kráľovnej:

	– O akej „žene“ to hovorí vaše veličenstvo?

	– O tamtej, čo tam leží.

	– Tá vznešená žena je moja matka! A nik ju nebude vyháňať!

	– Vari sa chceš postaviť proti kráľovmu príkazu? – zdôraznila.

	– Otče, kráľu, to vy, vy to prikazujete?

	– Áno, ja.

	– Vy chcete, aby moju matku vyhodili na ulicu?

	– To som nepovedal. Na Griči má našich priateľov, šľachticov, ktorí sa o ňu postarajú.

	– Otče, – začal princ prosebne, – veď ona je viac mŕtva ako živá.‘ Veď aj umierajúcemu sluhovi by ste poskytli strechu nad hlavou, nevyhnali ho z domu.

	– Nech vykonajú kráľov rozkaz, – prerušila ho Beatrica.

	– Hoci je to kráľov rozkaz, ja sa nepokorím!

	Ján sa postavil pred kráľovský pár s rozžiarenými očami.

	– Teda nech je po tvojom, – uklonila sa Beatrica. – Pred tamtou tvoja kráľovná ustúpi.

	Ján skríkol plný zlosti a zúfalosti:

	– Mojou kráľovnou je moja matka!

	– Ján, ty blúzniš, – zahrmel kráľ.

	– Búrim sa proti krutosti a necitlivosti. Nedovolím krivdiť svojej matke.

	Postavil sa k posteli a celý sa chvel.

	– Váradi, prikážte, aby hneď osedlali môjho koňa. Odchádzam na Medvedgrad! – ozvala sa kráľovná.

	Kancelár sa mlčky uklonil a čakal na kráľovo slovo. Matyáš nahnevaný na syna aj na ženu, ktorá leží na lôžku a ktorú považuje za pôvodcu odhalenia nastraženej pasce, skríkne:

	– Vykonajte príkaz, Váradi.

	– Váradi pomaly kráča k dverám, akoby ešte váhal Keď pochopil, že kancelár ide zavolať sluhov, Ján skríkol z plných pľúc:

	– Nik sa nepriblíži k mojej matke. Nijaká iná ruka okrem mojej sa nedotkne jej tela!

	Matyáš mu pohrozil:

	– Ján, pred tebou stojí kráľ!

	– A pri matke stojí jej syn!

	– Syn je povinný poslušnosťou kráľovi.

	– A tejto vznešenej žene som povinný láskou väčšmi než všetkým ostatným ľuďom.

	– Váradi, zavolajte dvoranov.

	– Kam mám dopraviť pani? – spýtal sa Váradi.

	– K barónovi Kraljičovi.

	– Dobre, otče, ale idem s ňou.

	– Čo vravíš?

	– Ideme spolu, obaja odídeme z dvora: matka a syn.

	– A má pravdu, – poponáhľala sa Beatrica, – patria jeden k druhému. Nech Ján ide s ňou, to je najjednoduchšie a najprirodzenejšie.

	Kráľove oči metali iskry a v jeho žilách znova začali kolovať temné podozrenia. V návrhu kráľovnej videl ďalšiu pascu, a preto rozjarený vykročil k princovi:

	– Ty ostaneš tu!

	– A moja matka?

	– Odchod! Lekári, zdvihnite tú ženu a odneste ju!

	Princ sa ako lev rozbehol k lôžku. Horúčkovitý pohľad zaboril do kráľa.

	– Sputnajte ma, uvrhnite ma do žalára. Moja matka je mi svätá! Pôjdem s ňou do vyhnanstva, do väzenia, všade!

	Postavil sa doprostred dvorany a kričal ako zmyslov zbavený:

	– Kto sa opováži vziať mi matku, ktorá ma porodila, toho zabijem! Vytrhli ma z jej náručia, ale teraz ju už nikto nikdy nevytrhne z mojich rúk! Nikto! Ani kráľ!

	Kráľovná s utajovaným uspokojením hľadela na konflikt medzi otcom a synom a mlčala.

	– Výsosť, – napomínal ho Váradi, – nezabúdajte, že ste následníkom trónu.

	Tieto slová zasiahli kráľovnú takou silou, že úplne stratila rozvahu. Vražedným pohľadom pozrela na kancelára. Princ sa obrátil na Váradiho.

	– Ja a následník trónu? Ja som iba nešťastný syn nešťastnej matky! Vyhoďte nás na ulicu, kráľ. Pôjdem spolu s matkou, ktorá je odvrhnutá a ktorou pohŕdate. Pôjdem s ňou i na smrť.

	Všetci zbledli, sú zastrašení jeho výpadom, ktorý sa podobá revu rozzúreného zvieraťa. Iba Beatrica je spokojná. Váradi cíti, že nadišiel jeho čas, a preto pristúpil ku kráľovi.

	– Veličenstvo, keby sme nemali šťastie, teraz by váš syn ležal v truhle. Videl som vaše i kráľovnino strašné zúfalstvo, keď ste ho považovali za mŕtveho. Z vďaky k tomu, ktorý umrel za vášho princa, teraz poslúchnite moju radu. Pochopte jeho srdce, dovoľte mu, aby si svoju umierajúcu matku dnes nechal u seba Ktovie, či sa dožije zajtrajšieho dňa Veličenstvo, to nie je iba môj návrh. Pozrite na šľachetné dojatie jej veličenstva, aj jej pohľad vás mlčky prosí, aby ste boli milostivý. Princ nie je na vine, že poslali za ním matku, aby sa s ním stretla v tejto strašnej chvíli. Princ nie je na vine.

	Toľká prefíkanosť a falošnosť nahnala kráľovnej do očí všetku nenávisť, ktorú nahromadila voči Váradimu. Plameň šľahal z jej zreničiek. Kráľ pochopil Váradiho úmysel a skôr než kráľovná mohla reagovať na túto pascu, Matyáš pristúpil ku kráľovnej.

	– Chápem ťa, Beatrica, viem, čo chceš povedať. Keďže v skutočnosti toto všetko zavinil neapolský kráľ, prikazujeme, kráľovná a ja, aby si princ do zajtra rána ponechal svoju matku vo svojich komnatách. A už o tom ani slova.

	No skôr než mohol ktokoľvek niečo povedať, takmer sa rozbehol k dverám, otvoril ich a prehovoril:

	– Beatrica, poď, – povedal veľmi nežne.

	Mlčky prešla cez prah. V duchu však prisahala smrteľnú pomstu Váradimu. Lekári priskočili, aby princovu matku odniesli do jeho komnát. Ale Ján im nedovolil na ňu siahnuť. Vzal ju na ruky a pomaly a nežne ju niesol hore na poschodie.

	Všetci sa mu s úctou uhýbali. Damir, utiahnutý do kúta arkád, priskočil, aby mu pomohol.

	Vstúpil do Jánovej komnaty a ženu položili na posteľ. Damir zavolal slúžku, aby ju vyzliekla. Lekári zatiaľ pripravovali lieky, do octu máčali biele ručníky.

	– Čo s ňou bude? – rozochveným hlasom sa spytoval princ.

	– To vie len všemohúci.

	– Zachráňte ju, zachráňte! – šeptal bledými perami.

	Všetko, čo prešlo jeho dušou od chvíle, keď zazrel matku, sa teraz v prudkom návale vrátilo, rozochvelo jeho telo a Ján klesol na stoličku. Lomcovala ním horúčka a bolela ho hlava. Damir položil ruku na jeho hlavu.

	– Spamätaj sa, Ján, potrebuješ silu pre svoju matku.

	– Ostane nažive?

	– Dúfam, a aj oni dúfajú.

	Damirov hlas však neznel veľmi presvedčivo.

	– Damir, ak ostane nažive, uvidíš, čo urobím. Počul si kráľa, Damir?! Hrôza sa ma zmocňuje. Naozaj som synom takého krutého otca?!

	– Počul som všetko.

	– Strašne je krutý. Ako Nero! Nikdy som to netušil. Princ si zakryl tvár rukami a lakte oprel o kolená.

	Po chvíli oslovil Damira.

	– Vieš už, prečo som musel ostať mŕtvy? Keď videl Djuru, vytušil, že aj ona musí byť nablízku. Chcel ju odstrániť a pochovať naveky. A ja som už od toho dňa cítil jej blízkosť.

	Všade som videl jej bledú šľachetnú tvár. Keď ma prvý raz od nej odtrhli, omdlela. A dnes, keď som ju našiel, omdlela znova. Ak sa neprebudí, neviem, čo bude.

	Ján chcel podísť k posteli, ale lekár ho zadržal.

	– Výsosť, pre nemocnú bude lepšie, ak odídete do druhej komnaty.

	– Ani na krok sa nepohnem od svojej matky. Zas ma chcú oklamať. Ale to sa im už nepodarí. Ostanem tu a budem ju strážiť.

	– Tak aspoň choďte ďalej od postele, nesmie vás zazrieť hneď, keď sa prebudí.

	– Prebudí?

	Damir odviedol princa do kúta izby na druhej strane postele. Tu si obaja sadli. Damir sa zahľadel k dverám, skade mu páža Stjepko dával znamenie, aby vyšiel.

	Na chodbe našiel Gordanu. Bez akéhokoľvek úvodu sa spýtala:

	– Ako sa má?

	– Vždy rovnako. Neprebúdza sa. Ale srdce jej ešte bije. Vy ste zrejme vedeli, že je na Griči.

	– Nič som nevedela a nič neviem. Ale prosím vás, ak princova matka potrebuje pomoc ženy, tak ma zavolajte.

	– Princ to nedovolí, lebo kráľ by sa na vás nahneval. Vidí sa mi, že kráľ nenávidí túto nešťastnú ženu.

	– Nenávidí? Možno nenávidieť toho, koho sme kedysi milovali?

	– Myslím, že ani vtedy nie, ak človek miluje beznádejne a ak ním pohŕdajú.

	– Áno. Ale králi majú len jedno srdce, a to trón. Idem k mojej malej Beci. Netrvalo dlho a je úplne v poriadku, keď sa dozvedela, že princ žije, rýchlo sa vzdialila.

KRÁĽOVNÁ A VEDĽAJŠIA KRÁĽOVNÁ

	Beatrica bola samý hnev. Keď vycítila, že kráľ ju nasleduje, zdržala sa v prijímacej sále. Akoby táto miestnosť bola cieľom jej úkrytu, spustila sa na stoličku, a podoprela si hlavu bielou rukou.

	Kráľ vstúpil. Beatrica na neho nepozrela, ale cítila, že sa chce s ňou zhovárať. Videlo sa jej, že ju nasleduje ako korisť, číha na niečo, čoho sa bojí, a preto chcela najskôr ísť za bratom, aby mu povedala, čo sa stalo s princovou matkou.

	Matyáš chodil hore-dolu so sklonenou hlavou a čakal, kedy kráľovná prehovorí. Ale ona akoby onemela. Nakoniec Matyáš zahundral.

	– Namiesto toho, aby sme sa radovali, že Ján ostal nažive, takýto ošklivý konflikt! Veľa nechýbalo a bol by som ho udrel kvôli jeho tvrdohlavosti. Napokon, vedie ho prirodzený, najprirodzenejší cit. Miluje matku, a to mu nemôžem zakázať.

	Beatrica nevedela, kam mieri a chladne odvetila.

	– Ty si sa obrátil chrbtom k vlastnej matke, keď sa začala vzpierať proti mne. A tvoja matka bola skvelá, šľachetná žena, ba čo viac, len jej môžeš ďakovať za trón.

	Táto spomienka v tejto chvíli iba vyvolala nepríjemný pocit. Hanba sa pomiešala s hnevom, za to, že vo svojej synovskej láske bol mdlý a nedôstojný. Matyáš pohodil hlavou, napravil si rozstrapatené vlasy a neurčito prehovoril:

	– Ján má svoje muchy. A to sa nedá zmeniť.

	A znova mlčali, čakali jeden na druhého.

	Nakoniec kráľ zastal pred ženou:

	– Po tom všetkom by bolo dobré, keby si si šla ľahnúť, Beatrica.

	– Nenazdávaš sa, že nie je nečestné pre neapolskú princeznú, aby ostala pod jednou strednou s nejakou padlou ženou?

	– Beatrica, to sa hneď vysvetlí. Prítomnosť Jánovej matky je jasne dokázané sprisahanie mojich protivníkov. Oni ju sem poslali, chceli pošramotiť povesť môjho syna.

	Beatrica nehybne naňho hľadela a odvetila:

	– Potom je medzi tvojimi protivníkmi aj Váradi. Tak málo si váži princa, že sa mu vysmieval.

	– Vysmieval?

	– Nebol to výsmech, keď Ján na rukách drží padlú ženu, ktorú nazýva svojou matkou a on ho oslovuje následníkom trónu? Takú zlomyseľnosť som od Váradiho nečakala.

	Kráľ prižmúril oči, akoby mu na ne sadal prach. Ale nedal sa nachytať na provokáciu. Vážne pokračoval:

	– Beatrica, vráťme sa k tomu, čo si chceme vysvetliť. Tvoj otec mi oznámil, že tejto žene zabezpečil dosť dôstojné miesto na svojom dvore. Tvojmu otcovi som s tvojím súhlasom každého pol roka posielal peniaze na vydržiavanie tej ženy. Zdravý rozum sa nevie dopátrať, ako sa mohla vrátiť bez toho, aby o tom nevedel tvoj otec Tu sa niečo stalo za mojím chrbtom.

	– Naozaj by to bola veľká úľava, keby som ti to mohla vysvetliť. Ale z Neapola som už dlho nedostala nijaké správy.

	Beatrica vstala a podišla k východu:

	– A teraz mi dovoľ, aby som sa prezliekla a opustila palác.

	– Prečo, Beatrica?

	– Neapolská princezná musí dbať na svoju povesť.

	– Tvoja povesť je moja česť. Pocestujeme spolu do Višegradu.

	– Niet už nijakej príčiny tam cestovať. Chcem byť čím bližšie k môjmu otcovi, aby som čím skôr dostala odpoveď na list, ktorý dnes pošlem neapolskému kráľovi Preto ostanem na Griči.

	– Teda, ostaneme tu. Alebo ideme spolu na Medvedgrad?

	– Kráľ a kráľovná musia odísť z dvora kvôli nejakej padlej dievke?

	V Matyášových očiach sa rozhorel protest, ale vzápätí sa upokojil:

	– Dovolil som Jánovi, aby do zajtra matka ostala pri ňom. Podľa lekárov by sme mohli konštatovať, že rána sa nedožije. A v tvojom liste pre neapolského kráľa aj ja položím otázku. Chcem si byť na čistom, kto zaútočil na môjho syna, na jeho povesť a na moju kráľovskú osobu. Niekto na to strašne doplatí. Vidí sa mi, že neapolský kráľ naletel mojim nepriateľom.

	A odišiel nepočkajúc na odpoveď.

	*****

	Brat kráľovnej Francesco sa vo svojej izbe zaťatými päsťami búchal po kolene. Hlavu plnú čiernych vlasov zákerne sklonil a hryzie si pery. Nad ním je nahnutý Enrico – jeho tvár je úplne zelená, akoby sa mu žlč vyliala na temnú pleť. Nahýňa sa ku kardinálovmu uchu a šeptá:

	– Pred chvíľou som ho poslal na Kaptol.

	– To sa ma netýka.

	– Na Kaptole som skryl Alfonza. Musí povedať, ako sa stala tá zámena pri súboji.

	Franceskov zlostný pohyb vyjadril pohŕdanie.

	– Ako sa stala zámena? Čerta starého ma to zaujíma! Teraz je koniec Zámena sa nemala uskutočniť. Toľko kriku, hluku, príprav a načo? Najradšej by som sa prepadol.

	– Zožieram sa od chvíle, keď som na dvore počul princov výkrik. Ale napriek tomu, výsosť, podľa všetkého, čo sme videli, môžeme usudzovať, že kráľ nemá nijaké podozrenie. Bol taký milý ku kráľovnej a k nám všetkým. Ak kráľ teraz nemá pochybnosti, postarám sa, aby ani v budúcnosti nezistil, že súboj mal znamenať princovu smrť.

	– Čo zamýšľate, gróf? Čo chcete?

	– Ešte nepominuli dôvody na to, aby sme odstúpili od nášho cieľa.

	Kardinál vstal a nahnevane zamával rukami.

	– Choďte do čerta! Ani tomu už neverím. V tejto prekliatej slovanskej krajine sme my Neapolčania stratili silu svojej bezočivosti. Koľké váhanie, koľká opatrnosť! Strach, obavy, tajomné šeptanie, to je chlapské?! Keby sme takí boli doma, v Neapoli, dnes by aragónska dynastia sedela na dne galeje, a nie na tróne.

	– Čo narobíte, výsosť, tu to tak chodí. Nedá sa inak.

	– Enrico, urobili ste chybu. Áno, vravím vám to priamo do tváre. Neviedol vás svätý záujem neapolskej dynastie, ale žiarlivosť na Izabeline city k princovi.

	– Moja žiarlivosť bola v službách Neapola, vaša výsosť. Ale neurobili by ste zle, keby ste sa spýtali Izabely, či náhodou ona nie je príčinou osudovej zámeny. Niekto to musel urobiť.

	– Enrico, toto je už priveľké obvinenie!

	– Dávajte lepší pozor na Izabelu, to je moja rada!

	– Vy sa necítite dobre, gróf, – povedal Francesco a premeral si Enrika.

	– Nikto z nás sa necíti dobre, lebo sme nemysleli na tretiu osobu, ktorej tak veľmi záležalo na princovi, že poslala náhradu. Kto má životný záujem, aby princ ostal na žive? Izabela! Vravím vám, výsosť, máme nepriateľa vo vlastných radoch.

	Ďalej už nemohol dôvodiť.

	Proti svojmu zvyku Beatrica pribehla do izby svojho brata a šla priamo k nemu.

	– Chcem sa s tebou zhovárať medzi štyrmi očami!

	Pre Enrika to znamenalo, aby sa hneď vzdialil.

	Francesco vstal, nežne chytil za ruku svoju sestru a posadil ju do kresla.

	– Vrav, sestra moja!

	– Princovo vzkriesenie je ako hrom z jasného neba.

	– Mýliš sa Nebo bolo plné čiernych mrakov, ale my sme si to nevšimli Teraz sa ti musím priznať, že som vedel o súboji, ale zámerne som ti nič nepovedal. Teba sa netýka, že princ a Alfonso sa nenávidia. Keď sa dnes rozchýrilo, že padol v súboji, nechcel som, aby tvoje šľachetné srdce pocítilo čo najmenšiu vina Ale teraz musíš vedieť všetko. Niekto sa dozvedel o súboji a niekto zmaril, aby sa princ dostal Alfonzovi pod meč. Niekto medzi nami vyzvedá v princov prospech. Áno, je tu nejaká osoba, ktorá nás vždy a všade sleduje v jeho prospech.

	– Myslíš si, že nejaká tretia osoba podstrčila zámenu za princa?

	– Áno, Beatrica. Na to ma upozornil Enrico. Len takáto zámena mohla princa zachrániť.

	– Podozrieva Enrico niekoho?

	– Izabelu.

	– Blázon. Aragónka nikdy nezabudne na svoju dynastiu.

	– Izabela miluje princa.

	– Jej láska pramení zo záujmu vydať sa za kráľovho syna.

	Napriek tomu sa Beatrica zamyslela.

	– Francesco! Prikáž, aby zavolali Izabelu a Enrika.

	Kardinál otvoril dvere a vykonal príkaz a potom si sadol ku kráľovnej.

	– Máš starosti kvôli týmto pochybnostiam, Beatrica?

	– Myslím na iné, milý môj Francesco. Dnes v noci na kráľovskom dvore sa nachádza jedna kráľovná a jedna vedľajšia kráľovná.

	– Strpíš takúto urážku?!

	– Najskôr som sa proti tomu čo najostrejšie postavila Ale za prítomnosť tejto ženy kráľ volá na zodpovednosť nášho otca!

	– To je komediant!

	– Áno, vidí sa mi, akoby hral komédiu, ale nie je celkom vylúčené, že tú ženskú sem poslal náš otec.

	– To by bolo zvláštne.

	– Ani nie. Prítomnosť toho meštianskeho dievčiska musí všetkým šľachticom a všetkým stúpencom kráľa i princa pripomenúť pôvod ich milého kandidáta na trón.

	– Ako si na to prišla?

	– Sám kráľ ma na to nasmeroval. Bol takmer bez seba preto, lebo prítomnosť tejto ženy kazí jeho i synovu povesť. A keď som pred chvíľou o tom trocha rozmýšľala, vidí sa mi, že iba náš otec mohol vymyslieť takúto pascu. Celý dvor a všetka šľachta bude hovoriť o princovej matke. Každý bude na ňu zvedavý a spomenie si, že je tu obyčajná meštianka, bývalá milenka. Zajtra o tom budú hovoriť všetci na Medvedgrade a to ešte ani netušia o dnešných udalostiach. Vyslanci Benátok, gróf Marcello a všetci ostatní budú mať príležitosť do Talianska oznámiť, kto sa nachádza na tunajšom dvore. A Bianke Sforza ani na um nezíde, aby si vybrala takú svokru.

	Uprostred rozhovoru vstúpila takmer veselá Izabela.

	– Počúvaj, sestrička, – spýtala sa Beatrica, – prečo si mi neoznámila, že princ sa bije s Alfonzom?

	Čiernovlasá princezná začudovane zvolala:

	– Keby som to bola vedela, nebola by som o tom mlčala pred tebou, Beatrica, keď si mi princa určila za muža. Mala by som sa podieľať na smrti svojho budúceho muža?!

	– Áno, to je prirodzené. Je to tak, ako som povedala.

	– Kto ma obviňuje? Zrejme Enrico. Beatrica, už nestrpím jeho prenasledovanie.

	– Myslí si, že si vedela o súboji.

	– Súboj by som prekazila, – ostro zdôraznilo dievča.

	– Verím, stačilo to naznačiť kráľovi. Ale teraz choď. Porátam sa s Enrikom. Kde je Nardela?!

	– V svojej izbe. Je veľmi urazená. Matyáš ju takmer zbil. Hrubo jej vytrhol misku s figami, všetko vyhodil von oknom a kričal na ňu. Dokonca prikázal, aby ju nepustili do jeho miestností.

	– Divoch. Povedz Nardele, že kráľovná jej udeľuje slobodu. Keď pôjdem na odpočinok, nech príde za mnou. A teraz choď. Už prišiel Enrico.

	Izabela poslúchla. Pri odchode nahnevane pozrela na Enrika, ktorý sledoval jej kroky.

	– Vaše podozrenie, Enrico, je neodôvodnené a dokonca bezočivé. Ale už dosť o tom. Povedzte mi: kto okrem vás vedel o súboji?

	– Pán Damir.

	– Okrem neho už nik?

	– Vedela o tom ešte aj Gordana.

	– Gordana, – začudovali sa kráľovná a Francesco.

	– Princ v jej prítomnosti vyzval Alfonza na súboj.

	– V jej prítomnosti?

	– Kvôli nej sa povadili.

	– Kvôli Gordane?

	– Áno, kvôli nej, – odvetil Enrico.

	Kráľovná aj Francesco sa znepokojili.

	– Beatrica, to by sme mali hneď preskúmať, – zdôraznil kardinál.

	– Enrico, neupodozrievate Gordanu?

	– Ona nemá nijakú príčinu zachraňovať princa, zatiaľ čo Izabela…

	– Dosť už o tom, – ohriakla ho kráľovná. – Ešte slovo o Izabele a skončíme. Choďte a zavolajte Gordanu. Ak si ľahla, nech okamžite vstane.

	– Neverím, že by sa na tomto dvore niekomu chcelo spať – podotkol Francesco.

	– Teda kvôli Gordane? – nahlas sa spýtala Beatrica.

	– Nepovedal som ti ešte včera na Medvedgrade, že Alfonso sa zahľadel do Gordany? Opakujem, Beatrica, nie je to náhoda, že sa s ňou stretol v kláštore.

	– Gordana ho nenasledovala, o tom som presvedčená.

	– Beatrica, prosím ťa, preskúmaj to a pohroz Alfonzovi.

	– To je teraz vedľajšia, a nie nebezpečná vec.

	– Azda nie je dostatočne jasné, čo Alfonso zamýšľa s Gordanou?

	– Cesta ku Gordane je dlhá a strmá! Stíš svoj plameň, môj Francesco. Dnes máme dôležité rozhovory.

	Pokračovali v rozhovore, keď sa otvorili dvere.

	Vstupovala Gordana. Minulá neprespaná noc vtisla stopy na jej peknú tvár. Ale napriek tomu si zachovala prostodušný jas. Gordana sa uklonila kráľovnej a kardinálovi Enrico prišiel a postavil sa obďaleč.

	Beatrica skúmavo hľadela na mladé dievča.

	– Gordana, po prvý raz sa dozvedám, že nie si úprimná k svojej kráľovnej.

	Dievča sa milo a veselo usmialo a odvetilo:

	– Veličenstvo, svedomie mám čisté, nič ma nehryzie.

	– Nehrýzlo ťa, hoci si zanedbala jednu dôležitú povinnosť.

	– Veličenstvo, naozaj si neviem spomenúť.

	– Mohla si zabrániť tomu všetkému, čo sme si dnes pretrpeli.

	– Ja, veličenstvo? – začudovala sa a vážne pozrela na kráľovnú.

	– Áno! Predsa si vedela, že princ sa má pobiť s Alfonzom.

	– Áno, veličenstvo.

	– A necítila si povinnosť informovať o tom svoju kráľovnú?

	– Cítila.

	– A napriek tomu si to neurobila?! – začudovane zvolala kráľovná.

	– Áno, veličenstvo, neurobila som to.

	– Prečo? – spýtala sa prísne a pozrela na ňu zachmúrene.

	– Veličenstvo! Výzva na súboj padla večer v lese na poľovačke. Potom som ešte chvíľu bola s princom a pánom Damirom. Keď som ich opustila, zablúdila som v lese a dostala sa do remetínskeho kláštora. Noc som strávila v kláštore a keď som sa dnes vrátila na dvor s vojvodom Iločským, už bolo po všetkom.

	– Tak vidíš, nemala príležitosť, – povedal Francesco svojej sestre.

	– Dobre. Bola si v kláštore a stretla si tam vojvodu Iločského. Neoznámila si mu, čo sa dnes pripravuje?

	– Veličenstvo, v kláštore som bola priveľmi zaujatá vlastnou nepríjemnosťou a vojvoda Iločský ma celú noc bránil.

	– Pred Alfonzom? – spýtal sa Francesco.

	– Áno, výsosť.

	– Teda je pravda, čo mi dnes ráno oznámil Damir?!

	– Neviem, veličenstvo, čo vám oznámil Damir. Ale mala som časté konflikty s Alfonzom. Čiastočne som sa obránila sama a všetko ostatné urobil vojvoda Iločský.

	– Čo urobil Alfonso? – spýtal sa Francesco. – Porozprávajte mi o tom podrobne.

	– Prosím, veličenstvo, aby som nemusela o tom hovoriť pred pánom.

	– Nemusíš o tom hovoriť. Beztak máme teraz iné veci. Alfonso sa však bil s princom kvôli tebe. Čo to má znamenať, Gordana?!

	– O tom vás informoval niekto, kto ma strašne preceňuje.

	– Princ sa teda nepobil kvôli tebe?

	– Ľutujem, že sama seba musím zbaviť veľkej cti, že by sa o mňa bili princovia! Porozprávam veličenstvu, ako to bolo. Na poľovačke som sa ocitla spolu s pánom Damirom. Oddychovali sme, keď prišiel princ Pán Alfonso pricválal k nám a obvinil princa, že stráži Damirovu ľúbostnú schôdzku. Princ sa nahneval na túto urážku, lebo bránil seba i svojho priateľa, – usmiala sa – naozaj mi tá sláva nepatrí.

	Ponižovala samu seba, akoby celý súboj a všetko, čo sa stalo, nemalo s ňou nič spoločné. Enrico jej skočil do reči:

	– Nie, slečna Gordana, princ sa pobil kvôli vám.

	Gordana sa s úsmevom na neho obrátila.

	– Pán gróf Enrico ma chce silou-mocou povýšiť, ale to nemôžem prijať. Pán Enrico prišiel po Alfonzovi, teda neskôr a nemohol počuť, o čom sa hovorilo. Buďte si istí, rada by som sa popýšila, keby som nemusela strašne klamať.

	Francesco vztýčil svoju bujnými vlasmi obrastenú hlavu a spýtal sa:

	– Gordana, ste veľmi smutná preto, že sa princ nepobil kvôli vám?

	– Bol to krátky smútok, lebo už mám náhradu. Pravdaže, veľmi slávnu. Vojvoda Iločský bol prvý rytier, ktorý sa bil za moju česť s celým Alfonzovým sprievodom a zahnal ich na útek.

	– Zdá sa, že si veľmi nadšená.

	– Veličenstvo, doprajte mi trocha radosti!

	– Ak ide len o to, prosím, – Beatrica sa pokojne usmiala, ale mladý kardinál pozrel Gordane do očí.

	– Čo ak sa vaše nadšenie premení na lásku?

	– Och, moje srdce ešte letí vzduchom ako srdce holubičky, ktorej ešte nijaký holúbok nezaspieval takú pieseň, aby mu dala odpoveď.

	– A čo ak ju zaspieva…?

	– Zapchám si uši.

	– To sú správne slová, – usmiala sa kráľovná mimoriadne spokojná. – Teda, táto vec je vyriešená, – zdôraznila.

	– Gordana, choď hore. Zajtra odchádzam na Medvedgrad. Ale ty tu ostaneš a budeš pomáhať princovej matke.

	– Veličenstvo si neželá, aby som šla s vami?

	– Neboj sa, Alfonso ti nebude prekážať. Teraz choď hore a ak bude treba, ostaň pri princovej matke. Ak by jej bolo veľmi zle, tak mi to oznám. Ktorí lekári sú pri nej?

	– Myslím, že Pierro a Gabrielo Scutari.

	– Tí sú veľmi šikovní. Nik sa nevyrovná Neapolčanom. Teda choď.

	Sklonila hlavu, pokorne pobozkala kráľovnej ruku, pozdravila kardinála a pomalým krokom vyšla.

	Kráľovná pozrela na svojho ceremoniára, ktorý čakal na príkazy.

	– Enrico, povedzte Alfonzovi, že ak sa nemieni vzdať Gordany, musí opustiť môj dvor.

	– Odvrátila sa od neho a Enrico vedel, že musí ísť, lebo kráľovná mu dnes nie je naklonená.

	Brat a sestra ostali osamote.

	– Tak vidíš, Francesco, Gordana je mimo akéhokoľvek podozrenia. Cítila som to. Musíme hľadať iného, kto uskutočnil zámenu.

	– O súboji vedel aj Damir.

	– Akékoľvek podozrievanie Damira by bolo nelogické. Damir je Chorvát, do kosti naivný vo svojej oddanosti, a do špiku hrdý na svoju chrabrosť. Damir by sa pobil namiesto princa. Radšej by umrel, ako by mal poslať niekoho iného. To znamená, že za naším chrbtom stojí niekto, kto proti nám bojuje, ale my ho nevidíme. Možno Nardela vystopuje nášho neviditeľného nepriateľa.

	– Všetok boj, všetko úsilie, všetka nervozita sa premenili na popol, – vzdychol Francesco.

	– Dávno mám istý plán. Nebude to dlho trvať a pozvem ťa, brat môj milý, aby sme ten plán uskutočnili my dvaja. Ale musíš čakať, Francesco!

	– Beatrica, – chytil ju za ruku, – vrav, odhaľ mi ten plán.

	– Ešte neprišiel čas, no už sa blíži. Buď trpezlivý.

	– Pokorujem sa, milá sestra Ale povedz mi aspoň, ako budeš zajtra či pozajtra na toto všetko reagovať?

	– Za svojimi zákopmi som úplne pokojná. Čakám a pozorne sledujem všetky kroky nepriateľa Moja taktika závisí od nepriateľa Čakám a som pripravená na akúkoľvek možnosť. A keď nepriateľ na mňa zaútočí, zaskočím ho pascou, do ktorej musí padnúť a potom už nikdy viac nevystrčí hlavu. Som pripravená na nové boje.

	Kráľ sa zamkol do pracovne s kancelárom Váradim. Preložil si ruky na hrudi a oprel sa o stenu. Hlavu nadvihol a husté žlté vlasy mu padali do čela. Dýchal trhane, mocná široká hruď sa rýchlo nadvihovala a spúšťala – pripomínal raneného leva.

	– Po búrke, ktorá mnou lomcovala celý deň, teraz sa podobám lodi, čo stroskotala na plytčine.

	Veličenstvo, to je ešte vždy lepšie, ako keby narazila na skalu a rozbila sa. Vaša loď sa hnala rovno na skalu, teda iba uviazla na plytčine, nič sa nestalo, lebo ľahko ju je opraviť a posotiť späť na hladinu.

	– A veru to treba urobiť, – kráľ vzdychol, vstal a podišiel k stola – Ale kto zavinil to stroskotanie? Môj vlastný syn! Pomáha mojim nepriateľom.

	– Vaše veličenstvo, keby tušil, prečo chcete, aby „ostal“ mŕtvy, zaručene by to neurobil. Mali ste ho do toho zasvätiť.

	– Aj tak by na tom dvore volal na svoju matku. Veď ste ho videli. Len čo ju zazrel, zabudol na všetky povinnosti voči mne.

	– Nechcem ešte raz pripomínať vášmu veličenstvu, prečo nás situácia zaskočila. Ani vznešená pani by nám neostala na obtiaž. Ale keď videla, že sa pripravujeme na cestu, povypytovala sa sluhu a dozvedela sa, že sprievod odchádza na svitaní. Podvod ju tak zlomil, že upadla do bezvedomia.

	– Ako to, že sa zrazu ocitla na dvore? Nebola na Griči?

	– Zrejme bola a hneď ako sa dozvedela o princovej smrti, prišla. Neverím, že by prišla, keby princa nepovažovala za mŕtveho.

	– Povedzte, ako sa z ostrova Ichi dostala sem?

	– Veličenstvo, a ona nebola v Neapole? – začudoval sa Váradi, akoby o ničom nevedel.

	– Neapolský kráľ ju držal zajatú na ostrove, vraví, že aj hladovala.

	– Veličenstvo poslalo neapolskému kráľovi dostatočnú sumu na jej vyživovanie. Neapolské veličenstvo netrpí na finančné suchoty.

	– Trpí na nenažranosť a na nič iné. Zajtra o tom popremýšľam a pošlem kráľovi posla. Ale o tom už ani slova. Keby nebolo tej ženy, zajtra sme mohli cestovať a Katilinus by bol v mojej moci.

	– Teda necestujeme?

	– Pravdaže nie.

	– Nemohli by ste práve pre prítomnosť princovej matky kráľovnú nahovoriť, aby predsa len šla na Višegrad?

	– Odmietla. Chce byť tu, aby bola bližšie Neapolu. Moja pasca vyšla navnivoč.

	– Ak nesúhlasí s Višegradom, máte aj Medvedgrad.

	– Mám ju zatvoriť na Medvedgrade?

	– Mali ste v úmysle ostať na Griči ešte štyri mesiace. Môžete ju zatvoriť na Medvedgrade alebo aj na Krapine! Tamojší dvor je v dobrom stave, je pohodlne zariadený a kráľovná tu nemá spojencov. Všetci Chorváti sú na princovej strane.

	– To je dobrý nápad V každom prípade bude lepšia Krapina, lebo Medvedgrad je plný mojich hostí.

	– Teda Krapina?

	– Uznávam, Váradi, dnešná búrka nepoškodila váš mozog. Áno, to je dobré, tak to urobím. A čo urobíme s tou nešťastnicou tam hore?

	– Ak ostane pri živote, tak navrhujem, aby ju veličenstvo odprevadilo k niektorému zo svojich priateľov mimo Griča.

	– Dobre, počkajme do zajtra a potom sa rozhodnem. A teraz by sme mali šľachticom a dvoranom oznámiť, ako sa Djuro dostal pod Alfonzov meč a všetko, čo sa stalo s princom.

	– A to isté by sa malo oznámiť Gričanom.

	– Kde je vojvoda Iločský?

	– Myslím, že prenasleduje Alfonza. Možno sa už vrátil.

	– Pozrite sa. Ak je tu, nech hneď príde.

	Váradi odomkol dvere a vyšiel na dvor. Videl tam početné skupiny ľudí, ktorí sa zhovárali o veľkom zázraku Jánovho vzkriesenia. Kráľovskí ceremoniári sa práve zhovárali s vojvodom.

	Váradi ho vzal pod pazuchu a cestou ku kráľovi mu šepol do ucha:

	– Čo je?

	– Hnal som sa do kláštora. Vrátil som sa iba pred chvíľou. Pýtal sa kráľ na mňa?

	– Áno, práve vás očakáva. Povedal som, že ste šli hľadať Alfonza.

	– Veľmi dobre. A čo je s princovou matkou?

	– Kráľ dovolil, aby do zajtra ostala pri princovi.

	– Svojím príchodom vlastne zachránila Beatricu.

	– Navrhol som kráľovi, aby Katilina zatvoril na Krapinský dvor. Rýchlo, kráľ čaká.

	Matyáša uvideli strašne zachmúreného sedieť pri stole.

	– Našli ste Alfonza? – opýtal sa vojvodu.

	– Nie, veličenstvo, ale ja ho nájdem. Niečo mi však nedá pokoja. Ako to, že necítil, že sa s ním nebije princ? Zrejme si museli vymeniť zopár slov. A keď ho prebodol, ako to, že sa nepozrel, či nie je iba ranený. A prečo nič neoznámil na Medvedgrad? To všetko dokazuje, že to nebol poctivý súboj, ale sprosté zbojstvo.

	– Toho zbojníka musíte za každú cenu nájsť a doviesť. A mešťanom a hosťom treba celú udalosť ihneď vysvetliť. Počúvajte: všetkým musíte povedať asi toto: princa Alfonso všetkým povedal, kde a kedy sa bude súboj konať. Dozvedel sa o tom istý verný dvoran nášho princa, ktorý mal obavy o princov život. Preto ukradol jeho odev, prilbu i meč, vydával sa za princa a pozval Alfonza, aby sa pobili popoludní, a nie večer. Dvoran počkal Alfonza, pobil sa s ním a v súboji padol. Keď prišli poľovníci a videli mŕtve telo v princovom odeve, tak sa preľakli, že ani nenadvihli priezor prilby, a nepreverili si, o čo ide. Hneď začali kričať, že princ je mŕtvy. Jeden z nich odbehol na dvor a oznámil, že princ je mŕtvy. Priezor sa nik neodvážil nadvihnúť, kým nepríde ceremoniár. A správa o jeho smrti sa rýchlo rozšírila.

	Po chvíli pokračoval:

	– Princ do neskorého večera, a to si vojvoda, dobre zapamätajte, čakal na Alfonza v lese. Keď sa ho nedočkal, vrátil sa na Grič. Cestou stretol obrnenca, ktorý mu povedal, čo sa stalo. Ján zatúžil vidieť, kto za ním smúti, a preto si vzal obrnencov odev. Takto sa pred každým a najmä pred kráľovnou vyhneme podozreniu. V príbehu budete pokračovať tak, že až keď sa princ odhalil, až potom sme mŕtvemu dali dole prilbu a zistili sme, čo urobil princov verný dvoran. Potom musíte vyhlásiť môj rozkaz, že každého, kto niekoho vyzve na súboj alebo sa bude biť v súboji, čaká trest smrti. Ešte musíte dodať, že úbohý dvoran zaplatil za lásku k svojmu pánovi, ale nemusel to robiť, lebo všetci dobre vedia, aký šikovný šermiar je princ, takže by bol Alfonza premohol, ako to urobil pri bojových hrách. Je to dobre vymyslené?

	– Veľmi dobre, veličenstvo. Dôverujte mi, rozšírim to tak, ako si želáte.

	– Myslím, že takéto vysvetlenie všetko uvedie na správnu mieru a zamedzia sa ďalšie klebety a kombinácie.

	– Takto prekazíme ohováranie. Kráľovnej to sám takto vysvetlím.

	– Mám na kráľa veľkú prosbu, – povedal Lovro. – Prosím, aby ste mi dovolili zajtra sa pobiť s Alfonzom. Už sme sa dohovorili.

	– Chcete, aby som vás dal popraviť?

	– Veličenstvo. Ja…

	– Koniec. Zakazujem vám to! A teraz už choďte!

	Vojvoda vyšiel na dvor, aby vykonal prvú časť kráľovho príkazu.

	Váradi ostal s vladárom. Matyáš dlho nič nehovoril, iba chodil po izbe. Kancelár mu neprekážal. Nakoniec kráľ prehovoril:

	– Počujte, Váradi, keď som kráľovnej vytýkal, že neapolský kráľ zavinil príchod princovej matky, urobil som to preto, lebo ostrie, ktoré ona chcela uprieť na mňa, som chcel odvrátiť na ňu. Mám totiž podozrenie na toho zbojníka.

	– Možno mu ani nekrivdíte.

	– Všetko mi navaril on. Ak tú ženu neposlal sám, určite na tom spolupracoval. Ak ušla, jej útek prefíkane a zákerne umožnil Ferrante, aby uškodil Jánovej povesti.

	– Dozvieme sa, ako vznešená pani prešla cez hranicu, ak vyzdravie…

	– Ak vyzdravie?

	Opakujúc Váradiho slová, kráľ sa zachmúril. Potom chladne podotkol:

	– Pre ňu aj pre syna by bolo najlepšie, keby umrela.

	Nepríjemne dotknutý Váradi nič nepovedal, a kráľ po krátkej pauze pokračoval:

	– Od chvíle, keď som zachytil listy, ktoré môjho syna označovali za Kartágo, jednostaj som si kládol otázku: prečo práve teraz Beatrica použila toľkú silu, aby zmarila Jánovi právo na trón. Dnes si opakujem tú otázku. Čo odpoviete, Váradi?

	– Možno aj v tom má Neapol svoje zámery.

	– Nenažranosť neapolského kráľa sa nemôže zmieriť s tým, že Ján zdedí celý môj majetok, bojí sa, že Beatrici ostane menej. Áno, to môže byť jediná odpoveď. Jediná! A teraz si aj vy choďte ľahnúť, Váradi.

	– Veličenstvo, ale skôr mi dovoľte, aby som vám pripomenul jednu veľmi dôležitú okolnosť. Knieža Bernardín Frankopan s mladým ferrarským vojvodom Hippolitom už vstúpil na územie vášho kráľovstva. Poslali ste mu oproti Bakača a Filipca.

	– No a čo?

	– O pár dní prídu a privedú chlapca, ktorý by podľa rozhodnutia vášho veličenstva mal zasadnúť na stolicu uhorského princa. Odstúpi vaše veličenstvo od toho, aby dieťa postavili na také vznešené miesto?!

	– Keď som vyhovel Beatricinej prosbe, aby som jej synovca dal na to miesto, hoci je ešte dieťa, urobil som to preto, aby som Beatrici dokázal, že sa postarám o všetkých jej príbuzných. Ale, odkedy som do rúk dostal tie listy a po tom všetkom, čo sme dnes zažili, vravím: nie! Mladého ferrarského vojvodu pošlem k Beatrici do Krapiny, aby ju zabával v zajatí.

	– To je múdre rozhodnutie.

	– Zajtra vstaňte zavčasu, Váradi.

	Kráľ odišiel do spálne sám. Radulo ho privítal a začal ho vyzliekať.

	– Veličenstvo, hore je veľmi zle…

	– Kde hore? – rázne sa spýtal kráľ. – Čo to blúzniš?

	– Princova matka leží v horúčke a bezvedomí…

	– Na nič som sa ťa nepýtal.

	Zlomený a unavený kráľ si ľahol do postele. Cítil však, že nezaspí. Hľadel do stropu a oči ani neprivrel.

	*****

	Na prvom poschodí princ bdel pri posteli svojej matky. Jej tvár horela, modré oči sa otvárali, krúžili navôkol, ústa jednostaj privolávali syna. A Ján sa k nej nahýňa, odpovedá, lenže ona nepočuje a nikoho nespoznáva. Ján s obavami hľadí na lekára a znova sa ho spytuje:

	– Čo je, pre boha živého? Prečo ma nespoznáva?

	– To je horúčka…

	– Prosím vás, nepohnite sa odtiaľto, bohato sa vám odmením.

	– Ostanem tu, ak ma vaša milosť poslúchne a odíde si odpočinúť do druhej izby.

	– Áno, musíš ísť, – ozval sa Damir. – Ja budem pri nej bdieť.

	– Nemôžem ju opustiť.

	– Nedôveruješ mi, Ján?

	– Je mi lepšie, keď som ta Som pokojnejší Beztak by som nezaspal. Ako môže odpočívať telo, keď sa moja duša trasie?

	Dvere sa pomaly otvorili a zašušťala ženská sukňa. Obzreli sa a uvideli Gordanu.

	Podišla ticho k posteli, Ján na ňu začudovane pozrel.

	– Kráľovná ma posiela, aby som vám bola na pomoci, – povedala Gordana a významne sa pozrela na princa.

	– Poďme na chvíľu do vedľajšej izby, – navrhol Damir. – Dvere necháme otvorené.

	Ján nerád poslúchol návrh.

	V druhej izbe sa ocitli všetci traja.

	– Čo znamená kráľovnin záujem o princovu matku? – spýtal sa Damir, hľadiac na Gordanu.

	– Neviem vám to vysvetliť. Pozvala ma k sebe a prikázala mi, aby som vám to čím skôr ohlásila. Ale už predtým som sa ponúkla Damirovi. Dovolíte, princ, aby som túto noc ostala pri vašej matke?

	– Nie, Gordana, prebdeli ste už minulú noc a dosť ste sa natrápili. Nemôžem to dovoliť.

	– Prosím vás!

	– Chcem, aby ste si ľahli spať. Veľmi ste bledá, Gordana.

	– Ján má pravdu, – povedal Damir. – Musíte si ľahnúť. My dvaja budeme pri nej bdieť. Keď si oddýchnete, princ sa poteší, ak prídete.

	– Vyženiete ma, ak na chvíľu ostanem?

	– V nijakom prípade, Gordana.

	Do otvorených dverí doliehali ťažké vzdychy z nemocných úst.

	– Kráľ, chcem vidieť syna… svoje mŕtve dieťa…

	– Mamička moja, keby si sa aspoň bola dozvedela, že žijem… Keby aspoň na okamih prišla k vedomiu, aby ma spoznala, bolo by jej ľahšie.

	Gordana náhle vstala a odišla do vedľajšej izby. Chytila lekára za ruku a šepla mu:

	– Čo si myslíte? Mne môžete povedať pravdu.

	– Keby som to vedel!

	– Aspoň približne, prosím vás.

	– Je veľmi slabá, neobyčajne slabá, a to mi robí starosti.

	– Budete ju liečiť podľa svojho najlepšieho vedomia, pane?

	Udivený pohľad lekára sa zastavil na očiach Gordany.

	– Čo tým chcete povedať?

	– Budete túto pani liečiť tak, ako keby to bola kráľovná? Môžete ju liečiť všetkými prostriedkami a všetkými vašimi vedomosťami?

	– Všetkými prostriedkami? To znie čudne…

	– Teda povedzte: máte od niekoho nejaký príkaz…

	– Nerozumiem vám. Ani som sa od nej nepohol.

	– Prosím vás, na nič som sa vás nepýtala, na nič! Ale princ, následník trónu vám bude povďačný, ak ju zachránite. A ja viem, že aj kráľovi bude veľmi milé, ak vyzdravie.

	– Zajtra na svitaní vám môžem povedať niečo jasnejšie o jej stave. Teraz by to bolo priskoro.

	Vrátila sa k princovi a Damirovi, mlčky si sadla vedľa nich.

	– Gordana, – prehovoril Ján a chytil ju za ruku, – vedeli ste, že moja matka je na Griči?

	– Nie. O tom som nič nevedela, – odvetila a ani nepozrela na Damira, ani na princa. – Konečne máte svoju matku, po ktorej ste tak túžili.

	– A už mi ju nik nevezme. Nik! Na to som prisahal.

	– Gordana, choďte a ľahnite si, – poprosil Damir.

	– Dobre, keď ma toľko vyháňate, idem, aby som videla svoju nemocnú.

	– Malú Beci, – vysvetlil Damir.

	– Áno, správa o princovej smrti ťažko doľahla na jej nežné dievčenské srdce, ale teraz je už lepšie. Chuderka, veľa si vytrpela.

	– Choďte si už odpočinúť, – poprosil ju Damir.

	– Ak ma budete potrebovať, hneď ma dajte zavolať.

	Potom ešte chvíľu postála vo dverách spálne.

	– Prečo hovorí o Beci? – šepol Ján priateľovi.

	– Aj mne hovorila o tom, ako ňou otriasla správa o tvojej smrti. To dievča ťa zrejme miluje.

	– Nedajbože. V mojom srdci je miesto iba pre moju matku, Gordanu a pre teba.

	Znova bolo počuť vzdychy zo susednej izby.

	Ján sa poponáhľal k posteli, na ktorej ležalo vyslabnuté telo. Šľachetnú tvár spaľovala horúčka a Jánovi pukalo srdce.

	Gordana chytila Damirovu ruku a pozrela mu do očí.

	– Ak by náhodou kráľovná zavolala k sebe lekára, hneď mi to oznámte. Ale pred ním mlčte.

	– Vy sa niečoho bojíte?

	– Povedala som, dávajte pozor, – a odbehla po chodbe.

	Mladík vstúpil do spálne, kde vzdychala chorá.

	– Dajte mi syna… kráľ… ste ukrutný…

	– Chápeš to, Damir? Kráľ jej odoprel, aby ma videla.

	Noc bola čoraz temnejšia. Princ sedel na peľasti postele nemocnej a hovoril Damirovi:

	– Bolo to tak dávno, čo ma od nej odtrhli, a predsa jej milá tvár ostala hlboko vrytá do mojej duše. Dnes som ju spoznal. Počul som jej hlas, keď prosila, aby mohla vidieť svojho syna. Tušenie, že by to mohla byť ona, sa v momente premenilo na vieru. Kľakol som si, pozrel na jej tvár a vedel som: Je to ona! Moja jediná, milovaná matka. Bože, nevezmi mi ju! Noc upadla do hlbokého spánku, ale synovská láska bdela.

	*****

	Ulice mesta sa ponorili do hustej tmy. Rýchle kroky a rinčanie zbraní sa ozývali po ceste. Polohlasné otázky padali z tmy.

	– To ste vy, Alfonso?

	– Áno, som to ja, pán Enrico.

	– Už dlho na vás čakám.

	– Ten prekliaty vrátnik na Kamennej bráne ma musel celého prezrieť, kým ma pustil do mesta.

	– Nech idú vaši sprievodcovia na dvor. My sa pozhovárame tu.

	– Nie je mŕtvy?

	– Povedzte, Alfonso, čo sa stalo v tom lese? Bol niekto nablízku?

	– Nie. Prečo ma vypočúvate? Nie ste proti mne?!

	– Pre živého boha, počkajte, kým dopoviem. Koho ste našli na mieste schôdzky? – Princa!

	– Len jeho?

	– Áno, len jeho.

	– O čom ste sa zhovárali?

	– Hovoril som len mečom.

	– Nič ste mu nepovedali?

	– Keď som ta prišiel, stál opretý o meč. Vyzval som ho, aby zdvihol priezor, lebo ani ja som ho nemal.

	– A on?

	– Nepoctil ma jediným slovom.

	– Nebolo vám to čudné?

	– Skôr zbabelé. Povedal som princovi, že zrejme prišiel len preto, aby iní nevideli, ako sa bojí o svoju peknú tvár, a preto si ju chráni priezorom.

	– A on?

	– Do čerta, čo ma vypočúvate?

	– Čo vám povedal, Alfonso?

	– Zaujal bojový postoj. Nepovedal jediného slova.

	– Neusilovali ste sa prinútiť ho, aby hovoril?

	– Do čerta, nevolal som ho na klebety, ale preto, aby som mu čím skôr zabodol meč do hrude. Zaútočil som, on odrazil útok, ale veľmi chabo, akoby ho opustilo všetko umenie, ktoré preukázal na bojových hrách.

	– To verím.

	– Tak už raz povedzte, prečo sa toľko vypytujete.

	– Tichšie, aj tma môže mať uši, ostaňme pri šepote. Ako dlho trvala bitka?

	– O bitke nemôže byť ani reči. Prebodol som ho po dvoch-troch útokoch, hoci by bolo bývalo stačilo, keby som sa jeho tela iba dotkol hrotom svojho meča.

	– Nedali ste mu dole priezor?

	– A načo? Vedel som, že mu niet pomoci. Poponáhľal som sa k vám na Medvedgrad, aby som vám to oznámil a potom som sa hnal na Kaptol k biskupovi, aby som nepredstúpil pred kráľa skôr, než neuplynie prvé rozrušenie.

	– Alfonso, konal sa vôbec nejaký súboj? Nevrhli ste sa naňho a neprebodli ho bez boja?

	– Počujte, gróf, už vám neodpoviem ani na slovo. Podozrievate ma, akoby ste si neboli objednali súboj a neodrátali mi za to dukáty.

	– Hneď vám vysvetlím, prečo sa toľko spytujem. Pod princovým odevom a prilbou bol niekto iný!

	Chrapľavý a udivený hlas sa vydral Alfonzovi z hrude. Schmatol Enrika za lakeť a ten šeptal ešte tichšie:

	– Áno, tak je to, Alfonso. Až neskoro večer sa v kráľovskom paláci zistilo, že princ žije a je zdravý, že nejaký dvoran leží mŕtvy namiesto neho.

	Chvíľu bolo ticho, potom Alfonso zahrmel strašnú nadávku a naklonil sa k Enrikovi.

	– Zbabelec, niekomu zaplatil, aby šiel namiesto neho na smrť. Teraz mi je jasné, prečo mi Damir priniesol odkaz, aby som prišiel na súboj skôr, už na poludnie. Urobili tak preto, aby mi mohli podvrhnúť človeka, ktorého si najali.

	– To by mohli urobiť aj večer.

	– Večer by ste boli so mnou vy, Enrico, tak ako sme sa dohovorili. A vy by ste boli odhalili zámenu. Tomu sa chceli vyhnúť.

	– Nemohli ste ho spoznať podľa postavy?

	– Postavu mal ako princ Napokon, kto by pochyboval, že pod jeho odevom je niekto iný – erb, plášť, prilba, miesto, na ktorom sme si dohodli súboj. A keď človek nič netuší, neskúma podrobnosti. Tento fígeľ mi princ draho zaplatí.

	– Žiaľ, musím princa obrániť pred vašimi podozreniami.

	– Obrániť? Čo tým myslíte?

	– To, že princ neposlal namiesto seba niekoho iného, ale urobila to nejaká tretia osoba po dohode s Damirom.

	– Tretia osoba? To je neslýchané!

	– Nemohla sa o súboji dozvedieť Izabela?

	– Izabela? Od koho?

	– Mohla niečo vytušiť, mohla načúvať. Izabela mala veľa príčin, aby princa ušetrila pred vaším mečom.

	Alfonso chytil Enrika za plecia a takmer ním zatriasol.

	– Alfonso, čo je vám, preboha?

	– Vy ste blázon. Izabela nie je na vine. Viem, kto poslal náhradu.

	– Kto?

	– Gordana.

	– Čo vám to zišlo na um? – šeptal Enrico. – Gordane nezáleží na princovi. Ani za ním nezaplakala, no Izabela preliala celý potok sĺz.

	– Enrico, Vaša láska vám zatemnila rozum. Počujte! Izabela musela plakať, lebo princa pokladala za mŕtveho, Gordana však nie, lebo vedela, že som prebodol iného.

	– Alfonso, vaša vášeň vás pripravila o rozum. Počúvajte: Gordana je v milosti kráľovnej a po druhé, všetci vieme, že je koketa. Nikoho nemala rada a milovať nebude.

	– Včera by som vám to bol veril, Enrico, ale po včerajšej noci v kláštore vravím a prisahám: Gordana miluje princa. Mám na to dôkazy.

	– Aké?

	Alfonso začal potichu a rozrušene niečo šeptať do ucha:

	– Gordana zničila moju skvelú hru s princom. Ona zlomila meč, odložila si ostrie, dala ho do pošvy a nosila so sebou. A potom, na poľovačke, sa obránila proti môjmu objatiu.

	– Neodhalila tajomstvo toho ostria!

	– Vie všetko.

	– Čo také by to mohla vedieť? A ako?

	– Určite jej pán boh neposlal anjela, aby jej oznámil, čo sme sa my dvaja dohodli. Mohla sa to však dozvedieť tak, že si priložila ucho na dvere, keď sme sa dohovárali.

	– Možno sa predsa len mýlite.

	– Ako by som sa mohol mýliť, keď minulú noc mi hovorila o tajomstve ostria môjho meča?

	– V takom prípade som odhalil špicľa, ktorého hľadám. Cítil som, že za tým všetkým sa skrýva tretia osoba. Spomenul som to aj kardinálovi Franceskovi. Gordana nás špicľuje v princov prospech. Inak by nás nepočúvala a nerobila to všetko.

	– Miluje princa.

	– Mýlite sa. Gordana je iba vypočítavá a nič iné. Svoju krásnu hlavu by rada ozdobila diadémom princeznej a možno aj kráľovskou korunou. A to mi hrá do karát.

	– Preto kráľovnej všetko zatajili?

	– A vy chcete Gordanu obviniť?

	– To je jediná cesta, čo privedie Gordanu do mojej náruče.

	– Kráľovná by vás vyhnala, keby ste obvinili Gordanu. Pred chvíľou som jej spomenul, že Gordana vedela o súboji a len čo dievča prišlo pred kráľovnú, všetko jej hralo do karát.

	– Máte slabé nádeje. Pred chvíľou mi kráľovná povedala, aby som vám oznámil, že máte nechať Gordanu na pokoji. Musíte opustiť dvor. Ak neuposlúchnete… Máte ešte odvahu obviniť ju pred kráľovnou?!

	– Keď sa postavím pred kráľovnú, všetko bude v môj prospech.

	– Máte slabé nádeje.

	– A vy dovolíte, aby naďalej pôsobila proti kráľovnej a v princov prospech?!

	– To teda nie. Preto som rád, že som sa s vami dohodol. Objavili sme nepriateľa, ktorý za naším chrbtom maril naše činy. Teraz je na nás, Alfonso, aby sme jej vždy boli za pätami, aby sme našli jediný presvedčivý a jasný dôkaz. A náklonnosť kráľovnej sa premení na nepriateľstvo a nenávisť. Potom bude s ňou koniec.

	– Povedzte mi, Enrico, čím Gordana dosiahla takú náklonnosť kráľovnej?

	– Keby som poznal príčinu, ľahko by som odhalil následky.

	– Nemilovala Beatrica jej poručníka Česmičkého?

	– Alfonso, aké myšlienky vám to chodia po rozume? Beatrica dostala prezývku „mramorová kráľovná“ preto, lebo má srdce z mramoru. Nemilovala nikoho, dokonca ani to páža Ramira na dvore svojho otca, ktorého našli prebodnutého v jej dievčenskej spálni.

	– Počul som o tom hovoriť v Neapoli a podaktorí vravia, že páža bolo len ranené a ostalo žiť.

	– Nikdy by na neho ani nepozrela, ani by nechcela o ňom nič vedieť…

	– Počul som hovoriť aj o kráľovi Vladislavovi Českom…

	– Báchorky. Kráľ Matyáš s ním uzavrel mier. A Beatrica nakriatla mladého českého kráľa, aby súhlasil s Matyášovými podmienkami a tak si ešte väčšmi ujarmila svojho muža. Boli to skvelé počty. Som presvedčený, že Beatrica nevenuje svoju náklonnosť Gordane bezdôvodne.

	– To nechápem.

	– Jednoducho, Beatrica má nejaké úmysly. Aké, to by samozrejme nevedel zistiť ani diabol.

	– Povedali mi, že Gordanu si vzala na dvor, keď ešte bola deckom.

	– Áno, to je pravda. Ale ja som na dvore kráľovnej už päť rokov. Verte mi: Beatricina náklonnosť ku Gordane sa rozvinula až posledné dva roky, a to natoľko, že je to naozaj zázrak. Dala ju vyučovať popredným učencom sťa princeznú. Nič nepredpovedám, ale viem, že Beatrica ani okom nemihne bez toho, aby pri tom nemala svoje úmysly a tajné účty.

	– To znamená, že proti sebe mám kráľovnú a dvoch sokov: princa Jána a od dnešnej noci aj vojvodu Iločského.

	– Sokov bude ešte viac, ale nateraz vám musím oznámiť aj druhé želanie kráľovnej: Musíte hneď zajtra predstúpiť pred kráľa a poprosiť ho o odpustenie.

	– Za to, že som sa nepobil s jeho synom, – ironicky odvetil Alfonso. – A čo vraví Beatrica o výsledku súboja?

	– Čo vraví teraz, neviem, ale za princom plakala a objímala sa s kráľom, akoby sa boli včera zosobášili.

	– Aragónci sú umelci. Skôr než pôjdem za kráľom, musím sa pobiť s vojvodom Iločským. Vyzval ma na súboj.

	– Z toho nebude nič. Kráľ pod trestom smrti zakázal akékoľvek súboje.

	– To znamená, že princa ochráni svojou kráľovskou mocou.

	– Áno. Ale po tretí raz už nerúbte bokom! Teraz poďte so mnou na dvor, je neskoro.

	Vôkol nich ticho. Zrazu Enrico chytí Alfonza za ruku:

	– Naozaj niet nijakého prostriedku, aby sme zborili prekliate Kartágo?

	– Prostriedkov je dosť, ale odvahy málo. Vy všetci ste zbabelci.

	– Uznávam. Tu nik nemá toľko odvahy, aby urobil to, čo v Neapoli. Keby sa to dalo vykonať tak, aby neprišli na stopu a princ by predsa zmizol zo sveta.

	– Prečo by sa to nedalo?

	– Ako?

	– Jestvuje prášok, ktorý možno nasypať do nápoja, do jedla, a môže sa nasypať na list knihy, ktorú protivník rád číta, alebo sa môže nasypať na hocijakú vec, ktorú berie do rúk. Prášok hneď nezabíja, ale nahryzne život, hlodá ho ako červík každý deň a po niekoľkých týždňoch nepriateľa odvedie rovno do hrobu. Pomaly, ale isto.

	– Prečo ste mi to nepovedali?

	– Načo by som vám o tom hovoril, keď ste sa tak ponáhľali.

	– A to pomalé umieranie je úplne prirodzené?

	– Presne tak. A čo je najdôležitejšie, dušu blaží pôžitok, že narábaš s osudom svojho súpera proti ľudskej i božej vôli.

	– Protivník nemôže zabrániť, aby sa nestretol s práškom.

	– Vidíte, to je nádherné! Prirodzená smrť, pred ktorou nemôžeš ujsť a stačí anjelská trpezlivosť: čakanie – dlhé čakanie.

	– Nech trvá aj mesiac.

	Za ich chrbtom zaštekalo psisko. Strhli sa a náhlivo išli ďalej.

	– Teraz poďme na dvor, – šepol Enrico. – Tam nebudeme o tom hovoriť ani slovo.

	Noc zaľahla na gričský kráľovský dvor. Ticho akoby sa plazilo, načúvajúc po kráľovských komnatách, v ktorých každý snuje svoje sny o útoku.

ZA HRUBÝMI MÚRMI PEVNOSTI

	Pri raňajkách v kráľovskej dvorane každý mal na tvári stopy uplynulej noci.

	Rozhovor viazol. Len kráľ kedy-tedy niečo podotkol. Beatrici hovoril veľmi zdvorilo a milo. Aj ona odpovedala rovnakým tónom. Napriek tomu v ich rozhovore bolo zrejmé, že obaja sa ohradili hrubým múrom a každý z nich pokojne čaká na útok, alebo nástrahu toho druhého.

	Kráľ a kráľovná sa pri rozhovore ani jediným slovkom nedotkli tragických udalostí. Ani jeden sa nepriblížil druhému, len sa ponad pomyselné múry zhovárali o najvšednejších veciach a dávali pozor, aby ten druhý nezbadal, čo si myslí a čo mu chystá!

	Princ sa neobjavil. Jeho miesto v jedálni ostalo prázdne. Gordana prišla s peknučkou Beci, ktorej tvár bola zaliata rumeňou a oči sa jej blýskali radosťou. Nik však nevenoval pozornosť mladému dievčaťu, v srdci ktorého plápolala láska k tomu, okolo ktorého všetci na dvore, počnúc kráľom, zápasili v divom boji.

	Alfonso sa neobjavil v jedálni, kde celá rodina kráľovnej sedela vôkol stola a na všetkých bolo vidieť utajované znaky mrzutosti. Kráľovi dvorania dávali najavo veľkú radosť nad úderom, ktorý včera postihol stranu kráľovnej. Keď sa raňajky skončili, kráľ a kráľovná vstali. Matyáš oslovil Lovru:

	– Vojvoda Iločský, teraz choďte na Medvedgrad a vykonajte, čo som vám povedal.

	– Vykonám, vaše veličenstvo, – uklonil sa kráľovskému páru a pozrel na Gordanu pohľadom plným nehy. Upozornil ju, že sa chce s ňou rozprávať.

	Vonku čakal, kým spolu s dvoranmi vyšla aj Gordana. Pristúpil k nej.

	– Oddýchli ste si, Gordana?

	– Úplne.

	– Alfonso je na dvore. Počúvam, že chce ísť za kráľom. Viem, že bude reč o udalosti v kláštore, ale ja sa poponáhľam, aby som sa rýchlo vrátil z Medvedgradu.

	– Alfonso ma nemôže obviniť bez toho, aby neobvinil sám seba.

	– Je to darebák a od darebáka možno čakať, že niečo vyvedie, že sa nezastaví ani pred podlosťou.

	– Uvidíme, čo si vymyslí na svoju obranu.

	– Nech povie čokoľvek, som pri vás, Gordana.

	– Viem, vojvoda, – a pozrela naňho vďačne a milo.

	– Ako je princovej matke?

	– Vždy rovnako. Úž menej blúzni a princ je neustále pri nej.

	– Neviem, čo by bolo lepšie: keby sa to bolo stalo, alebo keby sa tak nestalo.

	– To ukážu najbližšie dni. Nesmieme však čakať so založenými rukami.

	– Aj to je pravda. Ja ich naozaj nebudem mať založené.

	– Ani ja, do videnia, vojvoda.

	Zatiaľ, čo kráčala po chodbe, hľadel za ňou a potom vyšiel na dvor, vyskočil na koňa.

	V jedálni sa kráľovná zhovárala s milánskym vyslancom. Jej brat Francesco stál bokom a čakal na Beatricu. Pritom sledoval kráľa, ktorý niečo potichu prikazoval Orbánovi.

	– A teraz do práce, – povedal kráľ nahlas a vykročil k svojej žene. Matyáš čakal, aby Beatrica vyslovila nejaké želanie v súvislosti so včerajšími udalosťami. Ale ona nepovedala nič. Opatrne vyčkávala, aby kráľ začal prvý.

	Čakala však márne.

	– Do obeda budem veľmi zamestnaný, Beatrica, teda do videnia!

	A rýchlo vyšiel z dvorany. Beatrica vrhla na brata sklamaný pohľad. Podišla k jeho sprievodu a šepla mu:

	– Ani slovom nespomenul včerajšie udalosti, dokonca sa ani nespýtal, čo budem robiť do obeda. To ešte nikdy neurobil.

	– Jeho mlčanie je nepríjemnejšie než jeho rykot.

	– To nič, – odvetila Beatrica. – Z mojej strany nepadne ani slovo, ktoré by mohlo vyvolať zvadu. Ja čakám…

	V kráľovej komnate už čakal Váradi. Jeho prostá tvár nemohla zatajiť rozrušenie, ktoré ho nútilo, aby sa veľkými a rýchlymi krokmi prechádzal od okna k dverám a späť. Sivé oči mu horeli s priveľmi viditeľnou radosťou. Pri dverách sa zastavil, načúval a znova podišiel k oknu a ponáhľal sa späť k dverám.

	Konečne sa dvere otvorili.

	Medzi závesmi sa zjavil kráľ so vztýčenou hlavou a vážnym výrazom tváre. Matyáš sa približoval k Váradimu, ale ani neodvetil na jeho pozdrav a iba šepol:

	– Protivník oddychuje, je ticho a mlčí.

	– To znamená, že sa pripravuje na rozhodujúcu bitku.

	– A my sme prijali rovnakú taktiku. Uvidíme, kto vystrelí prvý.

	– Určite my, veličenstvo.

	– Keby som na vás ponechal velenie, iste by ste nevedeli oddychovať, najmä nie mlčať. No kráľ Matyáš vybojoval svoje najkrajšie diplomatické boje mlčaním a pokojom.

	Podišiel k stolu a sadol si.

	– Povedal som kráľovnej: „A teraz do práce.“ V skutočnosti však nemám nijakú poriadnu robotu.

	– V tom by som mohol vášmu veličenstvu pomôcť.

	– A ako?

	– Aby som pre vás našiel prácu.

	Na chvíľu prižmúril oči a nahol sa ku kancelárovi.

	– Pozrimeže, pozrime, čosi vám tancuje v očiach. Vyzeráte ako mačka, keď chytí myš.

	– Prenechám tú myš vášmu veličenstvu!

	Kráľ sa pohodlne usalašil do kresla.

	– Teda, mienite ma zamestnať hostinou na myšiach? Tak do toho!

	– Veličenstvo včera prikázalo, aby sme pochytali všetkých poslov, aby nik nemohol informovať Taliansko o domnelej princovej smrti.

	Kráľ začal žmurkať.

	– Tento úvod sľubuje prácu.

	– Veličenstvo, chytili sme dvoch poslov.

	– Odkiaľ?

	– Prvého poslali z Griča do Milána.

	– Kto ho poslal?

	– Sám vyslanec – gróf Marcello.

	– To nie je čudné, ale nie je od neho pekné, že sa nespýtal na môj názor.

	– Váš názor by nepristal k jeho správe.

	– Hovorte jasnejšie, záhady vám nepristanú.

	– Zachytil som správu milánskeho vyslanca, – a podal kráľovi list.

	– Prečítali ste ho bezo mňa?

	– Veličenstvo ešte spalo a s takýmito vecami sa nedá čakať.

	Matyáš sa zahĺbil do lista Na nízke čelo mu naskočili vrásky, pery sa mu začali rozširovať. Keď dočítal, uprel pohľad na Váradiho.

	– Aká je to rozprávka?

	– Bláznivá a neuveriteľná.

	Hľadiac na list kráľ hundral:

	–… Môj syn sa vrhol kráľovnej pred nohy a zaprisahal sa, že sa zabije, ak ma nenahovoria, aby som súhlasil s jeho sobášom s Izabelou. Ona je tá žena, kvôli ktorej sa princ pobil s Alfonzom. Pozrimeže, čo sa deje za mojím chrbtom. Naozaj je to Izabela, kvôli ktorej sa pobil a ktorú miluje? No keď som sa ho na ňu pýtal, úprimne mi pozrel do očí a odvetil, že nie. Prečo by mi zatajoval Izabelu? Povedzme, že je to tak. Kto by všetko povedal Marcellovi?

	– To naozaj neviem, – podotkol Váradi, ale stískal pery, aby ani náhodou nevyslovil svoje podozrenie.

	– Ako na vás zapôsobil tento list, Váradi?

	– Bolo by mi milšie, keby Vaše veličenstvo ostalo len pri svojom vlastnom názore.

	– Každý deň ste prefíkanejší Všetka česť! Teda ostanem pri vlastnom názore. Celý list, ktorým Marcello oznamuje do Milána princovu smrť, je iba dobre napísaná obrana, ktorou milánskeho vojvodu chce presvedčiť, že nikomu na svete táto smrť nespôsobila toľko nešťastia ako kráľovnej.

	Váradiho oči znova začali horieť priveľmi priehľadným potešením.

	– To je veľmi šľachetný čin grófa Marcella, – pokračoval kráľ, – Usiloval sa zatrieť akékoľvek pochybnosti a podozrenie, ale pravý Milánčan by urobil presný opak. Naložil by na kráľovnú čím viac podozrení, aby takto učičíkal nepriateľstvo milánskeho vojvodu proti kráľovi Ferrantovi a jeho rodine. Áno, je to tak, nepochybne. Ale gróf znova urobil opak. A to je už zaujímavé, určite nám to poskytuje dostatok práce. Najskôr sa musíme od Jána dozvedieť, či naozaj kľačal pred kráľovnou a pýtal od nej Izabelu za žena A20potom si zavoláme grófa Marcella, aby nám povedal, od koho to počul. Veľmi pekné, že bráni česť môjho dvora. To mu v každom prípade treba pripísať k dobru, ale ak sa ho spýtam, od koho sa to dozvedel, to ešte neznamená pochybnosti. Mám pravdu?

	– Áno, veličenstvo.

	– Čo je s Jánom?

	– Vznešená pani ešte vždy leží v ťažkom bezvedomí a blúzni.

	– Dobre teda, ešte je dosť času, aby sme vypočuli Jána. To však nie je také dôležité. S princom sa teraz nemôžeme zhovárať.

	– Naozaj by bolo dobré, aby ste ho nechali, kým sa nerozhodne o osude jeho matky.

	– Teda, predsa len sa vám nepodarilo zamestnať ma.

	– Keď budem pokračovať, vaše veličenstvo sa nebude môcť na mňa sťažovať.

	– Ešte nie sme hotoví? – spýtal sa kráľ.

	– Ešte len mienim začať.

	– Udivujete ma! Takmer sa mi vrátila dobrá nálada.

	– Neviem, aká bude nálada vášho veličenstva, ale viem, akú mám ja.

	– Idem puknúť od radosti. Tak čo je to?

	– Veličenstvo, keď sme poslali poľovníkov na poslov, chytili sme aj neapolského posla.

	Váradi vytiahol druhý list a zapečatený ho podal kráľovi.

	– Tento ste neprečítali?

	– Neodvážil by som sa prelomiť pečať neapolského kráľa, ale som presvedčený, že v liste sú dôležité správy, lebo bol to rýchly posol a list je adresovaný jej veličenstvu. Posol ho nechcel odovzdať, museli sme mu ho vziať nasilu.

	– Teda ani kráľ by nemal otvoriť tento list, – podotkol Matyáš, súčasne prelomil pečať a roztrhol obálku.

	Kráľova tvár zrazu ostala tmavočervená a udrel po stole.

	– Tak to už je priveľa! To je bláznovstvo! Neuveriteľne bezočivé! Giovanno! Giovanno! – a hodil list Váradimu.

	Kancelár zvedavo zabodol oči do listu. Musel sa ovládať, aby si kráľ nevšimol, ako sa mu chvejú ruky. Matyáš zatiaľ polohlasne sipel:

	– Giovanno, neapolský princ Giovanno má zdediť kráľovstvo kráľa Matyáša. Neapolský kráľ nemá všetkých doma. Bolo by ho treba obliať studenou vodou.

	Potom začal chodiť po izbe a z úst mu šľahal plameň zlosti!

	– Teda Neapol je Rím a môj syn Kartágo. A Kartágo treba zboriť, aby Neapol zaujal môj trón. Čo sa to okolo mňa deje? Čo mám na očiach beľmo, – že som to nevidel? Ale ako mohol človek so zdravým rozumom tušiť, že neapolskému kráľovi sa zažiadalo dosadiť na môj trón svojho syna? Na trón, okolo ktorého stoja národy a stavy, ktoré si volia kráľa podľa ústavy a zákona? Na moju česť, Neapol je posadnutý bláznovstvom. Z hlavy neapolského kráľa vytiekol všetok rozum. A za svojho spoločníka si vybral moju vlastnú ženu!

	– Veličenstvo včera povedalo, že si máme dáva otázku, prečo kráľovná tak bojuje proti následníctvu princa Jána.

	– Tu je tá strašná odpoveď. Preto som musel osvojiť Giovanna, preto držím na dvore jeho a všetkých ostatných, aby sa tie červy dostali na trón a spoločne ho rozhryzú.

	– A za tým účelom sa spojili s domácimi nepriateľmi nášho veličenstva. Keď som svojho času pred vami obviňoval kráľovnú, poznal som skutky, dnes poznám aj ich zmysel.

	Na tieto slová sa kráľ strhol a hrozivým hlasom povedal Váradimu:

	– Neverím, Váradi, že už vtedy ste nepoznali aj zmysel.

	– Vedieť znamená dokázať, alebo aspoň poznať dôkazy.

	– Tušili ste to, vidím vám to na tvári.

	– To je pravda, tušil som.

	– A nikdy ste sa mi nezdôverili so svojím tušením. To je takmer zrada, kancelár môj! Chápete? Lebo keby sa nebola stala tá včerajšia udalosť, dnes by som nemal v ruke tento list a nikdy by som sa to nedozvedel Vy ste ma vlastne zradili.

	– Ak poviem pravdu, veličenstvo sa ešte väčšmi rozhnevá.

	– Ak ste chlap, nič vám nemôže zabrániť, aby ste strpeli môj spravodlivý hnev za vašu vinu. Teda?

	– Teda takto: Keď som po príchode z Milána vášmu veličenstvu oznámil, že kráľovná sa zhovárala s vašimi nepriateľmi, boli ste strašne urazení Bakač a Filipec na mňa zaútočili, že nenávidím kráľovnú, a preto som sa rozhodol počkať, kým sa vaše veličenstvo nespýta, prečo je aj kráľovná proti zásnubám s Biankou. Na druhý deň po príchode kráľovnej som čakal, že po rozhovore s kráľovnou mi poskytne zámienku, aby som vám tlmočil svoje pochybnosti a podozrenie. Ale stal sa opak. Jej veličenstvu sa podarilo presvedčiť vás, že lekári a astrológovia predpokladajú zákonitého dediča… a...

	Kráľ urobil zlostný pohyb, akoby si spomenul na svoju slabosť a udrel do stola!

	– Nevyťahujte to, čo bolo. Nechceli ste oponovať kráľovnej.

	– Naopak, videl som, že vaše veličenstvo je úplne v moci kráľovnej…

	– Zakazujem vám o tom hovoriť. Ja nie som v moci nikoho. Naopak, všetko je v mojej moci. Všetko, moja vôľa, moje úsudky…

	Kráľ premeriaval izbu prudkými krokmi a fučal. Keď sa znova zastavil pred svojím kancelárom, začal dôverne:

	– Prikážte Orbánovi, aby hneď poslal jedného z našich dôveryhodných ľudí do Krapiny. Nech pripraví všetko, čo je potrebné na privítanie kráľovnej. Vy zostanete na Griči a kým sa nevrátim, musíte zvolať najvynikajúcejších šľachticov. O osem dní sa vydáte na cestu do Milána so svadobným sprievodom. Budete zastupovať princa na svadbe. Rozhodnem o daroch pre nevestu a do šiestich mesiacov pripravíme svadbu v Budíne.

	– Vykonám všetky príkazy podľa želania vášho veličenstva.

	Kráľ potom znova urobil pár krokov po izbe a skríkol:

	– Giovanno! To šteňa, a môj následník, kráľ Uhorska a Chorvátska! Nijaký blázon by si nevedel vymyslieť hnusnejšiu pohanu.

	A znova dlho mlčal, chodiac hore-dole.

	Vo Váradiho ruke šušťal papier. To obrátilo kráľovu pozornosť.

	– Počúvajte, Váradi, kráľ Ferrante ani slovom nespomína, že ušla princova matka.

	– Ale spomína niečo iné, čo ste si zrejme neprečítali.

	– Úplne sa mi zahmlil zrak, keď som čítal jeho rady svojej dcére, ako má podstrčiť Giovanna do mojej priazne. A čo ešte píše?

	– Toto, veličenstvo: „Ešte som mal pero v ruke, keď prišiel rýchly posol z Ríma a oznámil, že pápež Inocent VIII. po večeri neočakávane umrel. Preto ti posielam tento list po rýchlom poslovi. Ty vieš, aká dôležitá je táto smrť pre naše dynastické ciele…“

	– Inocent umrel. Umrel, – zopakoval kráľ Matyáš.

	Na čele, v očiach i hlase mu bolo vidieť a počuť obavy. Zreničky sa mu zúžili.

	– Počúvajte, Váradi, veľmi sa bojím, že Inocenta budeme dlho oplakávať.

	– Kvôli jeho následníkovi?

	– Niet pochybností, že Rodrigo Borgia bude znova kandidovať na pápežský stolec.

	– Pred šiestimi rokmi vyhral nad ním Inocent.

	– To len znásobilo jeho túžbu po moci.

	– Ale aj pošramotilo jeho povesť v celom Ríme. Borgiu vtedy nechceli zvoliť kvôli jeho nemorálnemu životu a za týchto šesť rokov svojimi neprístojnosťami udivoval aj najväčších rímskych zhýralcov.

	– A napriek tomu si ho Inocent vybral za svojho kancelára.

	– Zo strachu pred jeho intrigami.

	– Možno ho z tých istých dôvodov zvolia aj za pápeža. A potom čo? Neapolský kráľ a Beatrica dostanú mocnú podporu a moji veľmožskí protivníci spojenca.

	– V to dúfajú, – podotkol Váradi.

	– Dúfajú? Čítajte ďalej, – náhlil kráľ a s napätím očakával, čo bude nasledovať.

	Kancelár ďalej čítal list neapolského kráľa Ferranta: „…Len čo príde list, nech sa Francesco hneď vydá na cestu do Ríma…““

	– Ach – vykríkol Matyáš a pristúpil bližšie.

	„…Kardinál Rodrigo už šesť rokov zbiera zlato, aby si z neho postavil schody na pápežský stolec Tentoraz musíme napnúť všetky sily, aby sme mu pomohli. Beatrica, Borgiovci boli vychovávatelia, priatelia a chránenci našej rodiny. Neviem sa dočkať šťastnej chvíle, keď sa Rodrigo Borgia stane pápežom. On postaví na nohy nebo aj peklo, aby nášho Giovanna vyzdvihol na trón Uhorska a Chorvátska.

	Inocent VIII. sa pobral v pravý čas. Buď mu vďaka: Nech teda Francesco hneď cestuje, aby v prípravách na voľbu pápeža pracoval v prospech nášho Rodriga. Tebe, drahá Beatrica, hrdá dcéra moja, už vopred blahoželám k moci, ktorá čaká Giovanna: V skutočnosti budeš vládnuť ty, múdry diamant našej dynastie, budeš vládnuť s pomocou Borgiu a vládnuť podľa mojich rád. Pevne som presvedčený, že boh zapísal do dedičstva aragónskej dynastie aj kráľovstvo kráľa Matyáša. A tebe, Beatrica, pripadne česť, aby si zástavu neapolského kráľa postavila na hradbách Uhorska a chorvátskych krajín.“

	V tej chvíli veľkou silou udrel do stola. Čelo sa mu strašne zachmúrilo a vlasy naježili.

	– Na mojom kráľovstve vyvesujú neapolskú zástavu! A ja? Kde som ja?! Ponad mňa prešli, akoby ma nebolo. Zmizol som. Kráľovstvo kráľa Matyáša sa vzdalo Neapolu a nik sa nespýtal, kde som! Kde som? Čo som? Tučné neapolské veličenstvo obalilo svoj rozum do slaniny a šliape po mne, akoby som bol pochovaný už pred päťsto rokmi. Ó pane bože! Poslal si mi Turka, Fridricha Pruského aj Vladislava Českého a znova Turka. Prečo si mi ich všetkých nezoslal ešte stokrát a neušetril ma toho, aby som si do kráľovstva doviedol dcéru neapolského kráľa?!

	Zalamujúc rukami kráľ skríkol:

	– Mojím trójskym koňom bola pekná mladá žena. Čo som to urobil? Prečo som ju sem doviedol?

	Váradi mlčky čakal, kedy kráľa pominie prvý záchvat zlosti. Matyáš behal po miestnosti ako lev v klietke.

	– Na mojom Budíne, na mojom Višegrade, na dobytej Viedni, všade neapolská zástava! Veje vo vzduchu a pred ňou všetko padá do prachu. Váradi, len si to predstavte! Grič, toto mesto, títo ľudia, čo milujú múry svojho mesta, väčšmi než vtáci svoje hniezdo, väčšmi než slnko, lebo sú presvedčení, že nikde nesvieti tak pekne ako nad ich mestom: Neapol chce vyvesiť svoju zástavu nad morom, ktoré omýva hradby chorvátskych kniežat a vojvodov? Tu by mali vyvesiť neapolskú zástavu? Už samotná táto myšlienka je urážkou, fackou, sprostým úderom doprostred čela.

	Potom, chvejúc sa od zlosti, zastavil sa uprostred izby.

	– Na takúto urážku by aj najpodlejšia odpoveď bola priveľmi poctivá. Nie. Tu treba udrieť, napľuť im do tváre. A to aj urobím.

	Postavil sa k stolu a udrel po ňom, akoby ho rúbal mečom.

	Váradi sa ho ponáhľal upokojiť:

	– Veličenstvo, to je hrôza, ako si ničíte svoje zdravie. Od včera si vaše srdce priveľa vytrpelo.

	– Áno, budem krotiť dušu, aby som mal telo mocnejšie. Udriem naľavo i napravo, nemilosrdne, kruto. Veď ja im pripomeniem, ako sa z povrchu zemského gumuje kráľ Matyáš!

	Potom si sadol, utrel si pot z čela a začal hovoriť ticho, hoci hlas sa mu chvel:

	– Pokojne treba všetko premyslieť, veľmi pokojne. Teda, neapolská princezná, moja vlastná žena sa spojila s mojimi domácimi nepriateľmi. A je ich dosť. Všetci tí veľmoži, bohatí a mocní. Sprisahali sa proti mne, radšej by tu mali cudzinca, Vladislava Českého, a nie mňa. Prijmú aj Giovanna, aj diabla proti mne: teda, Neapolský kráľ má v svojom štáte mocné hradby.

	– A teraz im na pomoc prichádza aj Borgia.

	– A preto sa musíme poponáhľať, Váradi. Musíme pracovať rýchlo, bez oddychu, ale veľmi opatrne. Počúvajte, neapolský kráľ svojej dcére poslal tú správu prvý. Z Ríma však určite poslali správu aj do Budína a všetkým biskupom v kráľovstve. Ibaže tí posli prídu oveľa neskoršie než rýchli posli neapolského kráľa.

	– Veličenstvo si teda želá, aby sme zadržali poslov, ktorí budú prichádzať z Ríma?

	– V celom štáte. A najskôr tu na Griči a Kaptole, ktorí sú nám najbližšie. Ani jeden posol sa nesmie dostať na Kaptol. Pre Kaptol a Grič Inocent neumrel: Ešte žije. A bude žiť dovtedy, kým nevykonám svoju prácu. Kráľovnú odvediem do Krapiny zajtra ráno. Nech ju stráži päťsto obrnencov.

	– A tento list neapolského kráľa?

	– Kráľovnej ho nedáme.

	Potom dal zavolať Orbána a vydal mu príkazy. Pokojne, sústredene, chladne a umne každému povedal, čo má robiť.

	Keď znova vyšiel z dvorany, vstúpil Mladen Berislavič.

	– Čo je, – spýtal sa kráľ.

	– Veličenstvo, vysvetlil som mešťanom, ako ste si želali, včerajšiu udalosť s princom.

	– A čo vravia?

	– Všetci šalejú od radosti, všetci sú na nohách, a všetci sa hrnú pred palác. Šľachtici aj mešťania žiadajú, aby sa princ prešiel po meste, aby ho videli.

	– Nech princovi osedlajú koňa. Choď hore a odovzdaj mu môj príkaz, aby sa ukázal ľuďom.

	Berislavič sa poponáhľal vykonať kráľov príkaz a kráľ ostal s Váradim.

	– Hneď zavolám kráľovnú na cestu do Krapiny. Vy ostanete na Griči a pripravíte, čo som vám už prikázal. Zajtra večer prídem späť.

	A znova robili plány na šesť mesiacov dopredu.

	Vtom kráľovi oznámili, že z Medvedgradu prišli hostia a chcú mu blahoželať k šťastiu, že princ sa vyhol smrti.

	– Dobre, nech počkajú v dvorane. Váradi, choďte a povedzte im, že som veľmi zamestnaný, riešim niečo dôležité, ale že hneď prídem.

	Medzičasom sa Mladen Berislavič vrátil a ostal stáť pri dverách.

	– Prečo nesprevádzaš princa, čo tu stojíš? – povedal kráľ netrpezlivo.

	– Veličenstvo, princ nechce ísť.

	Táto odpoveď rozzúrila kráľa. Zrumenel ako kvet maku.

	– Môj vlastný syn proti mne?! Váradi, choďte hore a povedzte mu, čo si želám. Ja idem za kráľovnou.

	Kancelár sa vydal na prvé poschodie. Za ním Berislavič.

	Klopali na dvere. Nik im neodvetil Po ďalšom klopaní princ vyšiel na arkády. Váradi sa zdesil jeho bledosti, ale začal pokojne a mierne:

	– Vaša výsosť, kráľ vás prosí, aby ste sa ukázali ľudu.

	– Neopustím svoju matku!

	– Výsosť, ľud vás chce vidieť.

	Na pokojné princove oči vyskočil hnev, a skríkol:

	– Nepodrobím sa, nepohnem sa od matkinej postele. Budem ju strážiť do posledného dychu.

	– Výsosť, urazíte lásku ľudu.

	– To je iba výhovorka, aby ste mi ju mohli znova vziať. Nikam nejdem. Nezáleží mi na tom, čo hovorí kráľ. Nestarám sa o nikoho a nech sa nik nestará o mňa. Ostanem pri svojej matke. Povedzte to kráľovi.

	A chcel odísť, ale zazrel, ako kráľ rýchlo vystupuje po schodoch.

	Z očí mu šľahali blesky. Prísne napomenul princa:

	– Celý dvor je plný hostí a ty chceš, aby som sa hanbil. To sa nesvedčí na kráľovho syna.

	– Ja som syn matky, ktorá umiera.

	Pohľady otca a syna sa stretli Kráľov zrak prikazoval, no synov oznamoval neposlušnosť.

	– Ján, ľud ťa chce pozdraviť.

	– Netreba, aby pozdravovali syna vyobcovanej matky.

	Kráľ sa k nemu priblížil a pomedzi zuby precedil príkaz:

	– Žiadam, aby si hneď išiel!

	– Nejdem.

	Váradi vycítil, že medzi otcom a synom sa prehlbuje priepasť, a preto sa pokúšal zachrániť situáciu:

	– Veličenstvo, princ váha, lebo sa bojí, že ak odíde, niekto odstráni matku z dvora. Ak ho presvedčíte, že sa jej nik nedotkne…

	Ale princ, hľadiac na kráľa, skríkol:

	– Druhý raz ma už neoklamete!

	– To si komu povedal? – spýtal sa Matyáš a v očiach mal blesky.

	– Prichádza kráľovná, – prerušil ich Váradi, aby zmiernil napätie a obrátil Jánovu pozornosť na niečo iné. A princ na kráľovu otázku neodpovedal.

	Beatrica sa rýchlo približovala.

	– Upokoj sa, Ján, tvoj krik je dosť nemiestny. Pravdaže, kráľ chce tvoju matku poslať preč, ty sa však upokoj.

	Všetci sa strhli. Matyáš chcel protestovať, ale zdržal sa a nechal Beatricu pokračovať:

	– Nedovolím, aby nemocná žena odišla z tvojich komnát. To by bolo kruté a neľudské. Prosím ťa, Matyáš, nechaj ho na pokoji Nech jeho matka ostane na dvore, kým nevyzdravie. Synovo srdce patrí matke a má k nej i povinnosti.

	Váradi sklopil zrak a kráľ zrazu prehovoril pokojne a milo:

	– Mýliš sa, Beatrica. Chcel som len to, aby Ján šiel dole a ukázal sa ľuďom, ktorí ho chcú vidieť.

	– Ako som počula, má pochybnosti, možno oprávnené, že počas jeho neprítomnosti by mohli odpratať jeho matku. Nechaj ho teda, nech robí, ako uzná za vhodné. Na to má právo, teraz mu je matka nadovšetko.

	Na schodisku zarinčali zbrane a onedlho sa objavil statný vojvoda Iločský.

	– Výsosť, všetci vás už netrpezlivo volajú.

	– Vojvoda, nepohnem sa od svojej matky. To je moje posledné slovo.

	Uklonil sa kráľovi a kráľovnej a vzdialil sa do svojej izby.

	Beatrica pozrela na Lovra Iločského.

	– To je strašné, vojvoda. Úplný rozkol medzi otcom a synom. Pokúste sa ich zmieriť.

	Kráľ a Váradi kútikom oka na seba pozreli, akoby si niečo oznamovali.

	– Veličenstvo, – uklonil sa Lovro, – dovoľte mi porozprávať sa s princom.

	Kráľ súhlasil. Nežne vzal Beatricinu ruku a odviedol ju po arkádach.

	Lovro vstúpil do princových miestností.

	– Výsosť, veríte mojej cti a môjmu slovu?

	– Áno, vojvoda.

	– Tak potom takto: na moju česť a na moje slovo, ostanem pri vašej matke a nijaká ruka sa jej nedotkne. Ale vás prosím, choďte aspoň na chvíľu medzi ľudí, aby vás mohli pozdraviť. Urobte to pre lásku vašich priateľov, šľachticov a mešťanov, ktorí vás majú radi. Svoju matku tu nájdete tak, ako ju zanecháte.

	– Vojvoda, vám verím. Spolu s vami nech pri nej ostane Damir a Gordana. Nech sa k nej nik nepribližuje. A vy, vojvoda, si uvedomte: Kráľovná od včera premenila hnev na vľúdnosť voči mojej matke. Ľudia vravia, že jej láska je iba pošva, čo skrýva dýku. A rozbehol sa dole.

	*****

	Gavalierskym gestom odviedol kráľ Matyáš svoju ženu pred jej komnaty.

	Tu si k nej sadol, akoby sa hore na arkádach nebolo nič stalo, a povedal veľmi milo:

	– Našim hosťom bude dlhá chvíľa, keď sme prerušili poľovačku. Mali by sme v nej pokračovať.

	– Veľmi správne, – súhlasila. Pokračujme, lenže vidí sa mi, že v týchto lesoch nie je dosť zveri a honci sú akísi nešikovní.

	– Zišla mi na um myšlienka. Neďaleko je nádherný kopcovitý kraj, lesy sú tam bujné a husté, diviny je ako dobytka v poli.

	– Teda poďme! Môžeme vziať aj šiatre…

	– Netreba. Je tam veľký priestranný hrad. Je pohodlne zariadený, je tam dosť miesta pre našich hostí. Stačí ta ísť. Bude sa ti tam veľmi páčiť. Mohli by sme tam stráviť niekoľko dní.

	– Teda, kedy odchádzame?

	– Ak chceš, zajtra na svitaní. Počasie je vhodné, samotná cesta je ako prechádzka parkom.

	– Dobre, zajtra na svitaní.

	– A teraz idem vypočuť hostí a vyslancov.

	– A ja idem s tebou, Matyáš.

	– Poď, Beatrica, – a nežne ju chytil za ruku.

	Ani slovom nespomenul princa a jeho matku. Nič, čo bolo spojené so včerajšou udalosťou alebo búrkou, čo sa strhla pred chvíľou na terase. Bola pokojná ako hladina jazera v zátoke. Pohľad kráľovnej bol jasný, akoby nemala nijaké myšlienky, ktoré musí skrývať.

	*****

	Ján vycválal na koni. Keď ho zazreli, rozniesli sa výkriky radosti. Jedni zdvihli klobúky, iní polámali konáre, začali nimi mávať a prevolávať z plných pľúc:

	– Nech žije náš princ, nech žije princ Ján!

	Ján videl rozžiarené tváre, slzy v očiach, lásku mešťanov i šľachticov. Prechádzal triumfálne a zo stovák hrdiel sa ozývalo:

	– Nech žije následník trónu!

	Prešiel na koni po uliciach a potom sa vrátil na Dverec. Keď mu otvorili dvere a pricválal do dvora, ľudia za ním stále kričali:

	– Nech žije následník kráľa Matyáša!

	Výkriky nadšenia sa rozliehali po arkádach i dvoranách. Bolo ich počuť aj v miestnosti, kde sa kráľ a Beatrica zabávali s bánom, palatínom, veľmožmi, vyslancami a ostatnými hosťami.

	Beatrica sa práve zhovárala s benátskymi vyslancami, ktorí sa celý čas od nej ani nepohli, lebo sa usilovali predčiť vyslancov Milána a Neapola. Hľadela na nich spod dlhých mihalníc čiernou zreničkou, v hĺbke ktorej sa skrývali jej nepriehľadné úmysly. Končila svoje rozprávanie:

	–… princ bol zachránený a k tomu ešte šťastný, lebo správa o jeho smrti mu doniesla šťastie. Na dvor sa dostala žena, v ktorej spoznal svoju matku. Tú úbohú meštianku opanovalo rozrušenie a padla do bezvedomia. Kráľ ju chcel poslať preč.

	– Poslať preč? – začudovali sa benátski vyslanci.

	– Je to žena nízkeho pôvodu, ale je to matka, nebolo by to ľudské.

	– Veličenstvo, princ je syn meštianky? To nie je najvhodnejšie…

	– Princ je bohatý, bude žiť na svojich dvoroch, vezme si nejakú šľachtičnú a nik nebude mať dôvod, aby sa ho pýtal na pôvod matky, – odvetila.

	– Vaše veličenstvo, syn meštianky nemôže zasadnúť na trón.

	– Ako vám mohla zísť na um taká myšlienka? – začudovala sa Beatrica.

	– Tak vravia prostí ľudia.

	– To sú naozaj nedôstojné reči: V tomto meste mešťania majú hrozné predstavy!

	Pohŕdavo a posmešne našpúlila ústa a pozvala bližšie grófa Marcella.

	– Pán vyslanec, o pár dní sa uvidíme na poľovačke.

	Pochopil skrytý význam týchto slov a odvetil pohľadom, ktorému rozumela iba ona.

	Nakoniec panstvo opustilo dvor.

	Po obede sa kráľ utiahol do svojej pracovne a tam jednostaj vydával tajné príkazy. Podchvíľou sa zlomyseľne zasmial, že všetko ide tak hladko a že Beatrica tak rýchlo súhlasila, netušiac, prečo ju kráľ volá na poľovačku.

	Alfonso Borgia odkázal kráľovi, že chce pred ním padnúť na kolená a poprosiť o odpustenie. Matyáš poslal Váradiho s odkazom, aby zajtra spolu s ostatnými hosťami prišiel na poľovačku, kde bude mať dosť času.

	Potom kráľ zavolal vojvodu Iločského a spýtal sa ho:

	– Čo robí princ?

	– Sedí pri posteli svojej matky.

	– Vojvoda, zajtra idem na poľovačku, ale vy tu ostanete. Prenechávam vám svojho syna do večere. Ale o tomto jemu ani nikomu inému ani muk! Dnes sa ma na nič nepýtajte. Zajtra večer prídem. Jána nepustite z očí. Vám dôveruje.

	– Môžete sa na mňa spoľahnúť, kráľu!

	
RODRIGO BORGIA

	Celé popoludnie vládlo na dvore ticho. Kráľovná sa utiahla do svojich komnát. Nebolo vidieť ani jej bratov. Dvorania v tichosti pripravovali truhlice na cestu do Krapiny.

	Z kráľových komnát odchádzali obozretne a nehlučne jeho ľudia. Nikde nebolo počuť nijaký hlas. Akoby všetko zamrelo a kleslo únavou od včerajšieho rozrušenia.

	V princovej spálni bola polotma. Gordane sa podarilo poslať Jána do vedľajšej izby, aby si na chvíľu ľahol, zatiaľ čo ona s Damirom ostala pri nemocnej. Aj tá stíchla. Neblúznila, ležala v hlbokom spánku. Gordana sledovala jej dýchanie a Damir zahĺbený do svojich myšlienok sedel v kúte izby.

	Čas plynul. Gordana zrazu zbadala, že na ňu úporne hľadia dve modré oči.

	Pomaly sa postavila a podišla k posteli. Pohľad nemocnej sa ešte sústredenejšie upieral na jej tvár a Gordana sa neodvážila prehovoriť. Mlčí a čaká. Nemocná zrakom pomaly objala izbu a potom sa jej pohľad znova zastavil na Gordane.

	Bledé pery sa pootvorili, akoby chcela niečo povedať. Gordana sa usmiala, aby ju posmelila. Damir sa postavil a Gordana mu dala znamenie, aby bol pokojný.

	Šepot nemocnej prinútil Gordanu, aby sa zohla nižšie k jej perám, ktoré sa placho a začudovane spytovali:

	– Kto ste?

	– Ja som Gordana.

	Modré oči sa prebúdzali. Plachosť sa strácala, teplo sa začalo vlievať do bledej tváre princovej matky.

	– Gordana, – šepne a sklopí zrak.

	Dievča rýchlo podišlo k Damirovi.

	– Choďte rýchlo za princom. Ale nevolajte ho do izby. Damir ju poslúchol. Len čo sa vzdialil, nemocná znova zdvihla viečka a modré oči znova niečo hľadali.

	Gordana sa k nej nahla.

	– Už vám je lepšie, pani?

	– Lepšie? – zopakovala ako duchom neprítomná.

	– Boli ste veľmi chorá.

	– Chorá?

	Všimla si, že nemocná sa usiluje na všetko rozpamätať.

	– Kde som?

	– V Brezovici. Ťažko ste onemocneli, mali ste hrozné sny.

	Pokúsila sa nadvihnúť, ale Gordana ju nežne zatisla späť na podhlavníky a povedala:

	– Buďte pokojná. Všetko, čo ste v horúčke videli, boli iba predstavy spôsobené chorobou. Všetko to bolo v horúčke. Nič zlé sa nestalo, chvalabohu, váš syn je živý a zdravý.

	Doširoka roztvorené oči sa vpili do Gordaninej tváre a ona pocítila, že zamreté vedomie nemocnej sa prebúdza.

	Aby zabránila spomienkam na včerajšie rozrušenie, Gordana povedala:

	– Blúznili ste, že princ Ján je mŕtvy, ale on je tu, vo vedľajšej izbe. Bdel pri vás a teraz tam spí.

	– Spí. Ján spí, – opakovali jej pery a do mdlého vedomia prenikol lúč svetla.

	– Mali ste halucinácie.

	– Len vidiny – a na čelo jej padli vrásky.

	– Netrápte si myseľ, vravím, v horúčke ste videli mŕtveho syna, ale on žije.

	– Žije, žije, – opakovala a opájala sa zvukom týchto slov.

	Vtom zdvihla ruku a dotkla sa Gordaninej tváre.

	– Gordana V horúčke som si myslela, že je mŕtvy.

	Dievča bolo presvedčené, že tento klam zabráni novému úderu. Preto chcela utvrdiť jej presvedčenie skôr než úplne príde k vedomiu.

	– Chcete, aby som zavolala vášho syna?

	Mihalnice sa jej chveli a Gordana otvorila dvere do druhej izby:

	– Výsosť, poďte!

	Mladík pribehol k posteli ako zmyslov zbavený. Padol na kolená a objal matku.

	– Mamka, mamička moja!

	A matka naňho hľadela tak, akoby svojím vedomím nemohla pochopiť jeho prítomnosť.

	– Mamička, spoznávaš svojho syna?

	Smiech a slzy sa jej ukázali na očiach. Jej malé nežné ruky sa dotkli Jánovej hlavy a znova bezvládne klesli.

	– Vidíte, pani, – povedala Gordana, – boli to iba vidiny. Váš syn je pri vás.

	– Syn… môj… syn… syn pri svojej matke, – jej ruky sa zdvihli k jeho vlasom a znova zatvorila oči.

	Niekoľko minút ležala v omámení, akoby všetko, čo vstupovalo do jej vedomia, bol iba zlý sen.

	Ján kľačal pri nej a bozkával jej horúcu ruku, rozochvene hľadel na jej oči, ktoré sa zatvárali. Akoby sa chcel zúfalo spýtať, či sa nezatvoria navždy. A znova skríkol hlasom, v ktorom sa chvel plač:

	– Mamička!

	– Synček môj, dieťa moje…

	Princa, Gordanu i Damira znepokojovala otázka, či jej vedomie prijalo klam, že všetko boli iba vidiny. Chceli, aby zabudla na obrazy zo včerajška. Lebo slabé telo mohlo znova upadnúť do bezvedomia, z ktorého by sa možno už nikdy neprebralo.

	Zrakom dávali najavo svoje obavy a strach, radili sa, čo by mali robiť. Damir sa rozbehol po lekára, Gordana pristúpila bližšie k nemocnej a princ bol pri lôžku. Boli to strašné chvíle očakávania.

	Nemocná už neprehovorila. Pery sa jej neotvárali. Viečka sa prilepili na oči. Dýchala rýchlo a krátko.

	Nakoniec vstúpil lekár s Damirom.

	Gordana potichu prikázala:

	– Pane, nesmie sa dozvedieť, že je na kráľovskom dvore. Nehovorte s ňou o ničom, iba o nemoci.

	Akoby bol urazený jej príkazmi, odvetil:

	– Poznám svoju povinnosť.

	– O tom nepochybujem. Prosím vás, povedzte nám, ako na tom je. Prišla k vedomiu a hovorila s nami, a teraz akoby vedomie znova stratila.

	Keď zazrel princa, lekár hneď zabudol na svoju urazenosť a podišiel k nemocnej. Ján a Damir odišli do vedľajšej izby a Gordana ostala pri prehliadke.

	Keď lekár skončil, zavolala ho do druhej izby a v princovom mene ho požiadala o jeho názor.

	– Výsosť si želá vedieť, v akom stave je jeho matka. Ale čistú pravdu!

	– Pani je úplne vyčerpaná, horúčka sa znova vracia a neviem, čo sa stane.

	Jánovi po bledej tvári kvapkal pot. Gordanine oči sa zachmúrili. Princ vyzeral bezmocne. Pozrela na lekára a rázne povedala:

	– Pane, mám povinnosť odovzdať vám odkaz jej veličenstva.

	Lekár sa uklonil a princ pozorne počúval.

	– Kráľovná vás žiada, aby ste všetkými prostriedkami pomáhali nemocnej. Jej veličenstvo si želá, aby vznešená matka jeho výsosti bola zachránená.

	– Budem sa usilovať splniť príkaz jej veličenstva. Táto noc nás zbaví neistoty, – povedal neapolský lekár a znova šiel do izby za nemocnou.

	Princ pozrel na Gordanu a spýtal sa:

	– Včera ju kráľovná chcela vyhodiť na ulicu, najradšej by ju bola videla mŕtvu, a dnes prosila kráľa, aby ju nechal na dvore. Dokonca prikázala, aby ju lekári zachránili. Gordana, zaprisahávam vás, povedzte mi, čo to podľa vás znamená? Povedzte mi, upokojte ma, povedzte mi hoci aj to najhoršie, len ma nenechajte v neistote, – princ rozochvenými rukami chytil Gordanu za pažu a s dôverou sa zahľadel do jej mandľových očí.

	V tej chvíli Jánovu ruku viedli iba obavy o matku. Preto Gordana dovolila, aby ju pevne držal. Hľadela do bledej, synovskou láskou preniknutej tváre a potichu odvetila:

	– Nepýtajme sa na to, na čo nepoznáme odpoveď, ale prijmime šťastnú premenu, ktorá vám poskytuje podmienky, aby ste zachránili matku pred smrťou a ponížením.

	– Nie, Gordana, váš pohľad je prenikavejší než pohľad kohokoľvek z nás, prenikne aj cez mramor.

	– Ani slnko neprenikne cez mramor. Načo však o tom hovoriť? Teraz máme jediný deľ: udržať ju pri živote.

	– Len ju udržať pri živote? Gordana, som plný síl, odvahy a odolnosti, aby som jej dal zadosťučinenie za desať pretrpených rokov, aby som ju dostal na miesto, ktoré jej právom patrí. Navzdory každému, kto sa postaví proti mne. Neveríte mi, Gordana?

	– Verím. Vidím, ako planie vaša synovská láska.

	– Ešte jeden plameň horí v mojom srdci. Aj o tom viete, Gordana?

	– Do dvoch plameňov sa naraz nedá hľadieť. Priveľmi oslepujú zrak… Výsosť, ešte vás musím na niečo upozorniť. Keď vaša matka znova príde k vedomiu, nesmie sa dozvedieť, že sa nachádza pod strechou toho, koho tak milovala.

	– Pod strechou môjho krutého otca.

	– A pod strechou tej, ktorá zaujala jej miesto v srdci kráľa. Bol by to strašný úder pre srdce vašej matky. Nepovedzte jej nič, kým sa nezotaví.

	– Máte šľachetnú dušu. Našli ste v nej miesto aj pre biedny osud mojej matky. Aká ste mi blízka, Gordana. Nikdy nijaká ženská bytosť na svete nebude môjmu srdcu taká blízka…

	Chytil ju za ruku a zľahka si u oprel na hruď. Cítila mocné údery jeho srdca a stiahla ruka Mandľové oči spod čiernych mihalníc hľadeli na princa pokojne, vážne:

	– Dnes ide len o jedno-jediné: zachrániť život vašej matke.

	Týmito slovami privolala jeho dušu k posteli nemocnej, na ktorej sa túto noc malo rozhodnúť o všetkej jeho bolesti a všetkých jeho túžbach.

	Gordana prešla k vedľajšej izbe, zavolala Damira, pozrela sa mu do očí a povedala:

	– Musíte mi povedať pravdu, Damir.

	– Nič iné ste z mojich úst nepočuli.

	– Máte nejaké správy o svojich rodičoch?

	– Počul som od svojho sluhu, že matka sa vracia z cesty.

	– A otec?

	– Šiel plniť kráľove príkazy a kráľ ho každú chvíľu očakáva.

	Podľa hlasu a výrazu jeho tváre nadobudla dojem, že nevie, čo jeho rodičia urobili princovej matke.

	– Pán Damir, iba narýchlo som princovej matke povedala, že sa nachádza v Brezovici. V tejto viere ju musíte podporovať, ak ju chceme udržať pri živote, – šepla veľmi ticho a hľadela na vedľajšiu izbu.

	– Bude, ako prikážete.

	– Prikazujem, aby ste mi túto noc prenechali starosť o nemocnú, – pozrela na princa a dodala: – a aby ste sa mi obaja podriadili.

	– Veľmi radi, – ozval sa princ a jeho pohľad ju zasypal množstvom milých nevyslovených slov.

	Gordana odišla z izby na terasu prvého poschodia. Oprela sa o zábradlie a zahľadela sa dolu na prázdny dvor. Slnko vrhalo šikmé lúče na vodotrysk, čo striekal zo zlatej ulity nymfy. Za nymfou sa o lavičku oprelo zamyslené páža. Gordana kráčala ďalej a chlapec pozrel hore. Preľakol sa, rýchlo čosi skryl a vybehol hore po schodoch.

	Onedlho už stál pred Gordanou a začal šeptať:

	– Nechoďte dole, vaša milosť. Dole je ten zver Alfonso.

	– Čo robí?

	– Chce sa dostať ku kráľovi, ale ten ho neprijal. Má pravdu.

	– Nevidel si vojvodu Iločského?

	– Stráži rímskeho šľachtica. Všetci na neho dávame pozor, – s pýchou prehovorilo páža, zatiaľ čo pravú ruku jednostaj držalo za chrbtom.

	– Čo to skrývaš, Stjepko?

	Jeho čierne bystré oči hľadia na dievča.

	– Čítaš nedovolenú knihu?

	– Nie, ja len tak…

	Zamotal sa a bezmocne spustil ruku. Gordana siahla na papier, ktorý stískal.

	– Talianske slová? Učíš sa po taliansky?

	– Áno, takto sa učím. Aby som rozumel, čo Neapolčania hovoria o vás, – a zažiaril, hľadiac na ňu ako na božstvo.

	– Si veľmi milý, Stjepko. Ďakujem ti, – pohladila jeho dlhé čierne vrkoče.

	Od jej pochvaly a milých slov sa mu zaligotali oči a tvár sa mu rozžiarila.

	– Choď a povedz vojvodovi Iločskému, nech príde hore, chcem sa s ním pozhovárať. Ale opatrne!

	Mladučké páža rýchlo odišlo a onedlho sa už vojvoda Iločský ponáhľal cez arkády.

	– Stjepko mi povedal, že ste ma poctili svojím pozvaním.

	– Chcem vám toho veľa povedať, ale mám málo času. Musím teda hovoriť stručne a rýchlo.

	– Niečo sa stalo?

	– Túto noc sa rozhoduje o osude princovej matky. A to mi robí veľké starosti.

	– Viem, Gordana, aj mne lekári povedali, že to neprežije.

	– Neverím, že hovoria podľa svojho vedomia a svedomia.

	– Pre živého boha, čo máte na mysli?

	– Keď tu niekomu želajú život, potom má smrť rýchle nohy. Keď niekoho objímajú, tak sa blýskajú dýky. Toto je Neapol!

	Hľadeli na seba, ale vojvodov pohľad väčšmi patril jej, než tomu, čo povedala.

	– Možno sa mýlim, ale nemala by som právo sa zdôverovať…

	– O čom pochybujete, Gordana?

	– Buď je želanie zachrániť jej život iba ďalším krokom pre nejaké iné zámery, alebo inkvizítori chcú predĺžiť obeti jej trápenie, a možno aj sužovať toho, kto ju miluje. Život alebo smrť môžu byť rovnako veľkou pascou. Vojvoda, v našich rukách je môj poručník.

	– A vo vašich môj osud. Gordana, na to nesmiete zabudnúť.

	Pozrel na ňu s obdivom, ale ona náhle zvrtne rozhovor:

	– Kto sa v týchto ťažkých chvíľach stará o nebohého Djura?

	– Ján a Damir ma poprosili, aby som ho pochoval so všetkými poctami. Ich želanie vykonám.

	– Kráľ zabudol, že mu zachránil syna?

	– Je zaneprázdnený veľmi dôležitými vecami a už nemyslí na to, čo bolo včera.

	– To znamená, že aj okolo neho sa niečo deje, no nemienim skúšať vašu mlčanlivosť. Spomínam to len preto, lebo tuším, že sa niečo deje, že sa stane niečo veľké. Dobre poznám život na dvore a cítim, kedy sa pripravuje úder. Všetky dvere sú pozatvárané, každý sa utiahol medzi štyri steny a je priveľmi ticho. Takto to vyzerá vtedy, keď sa nepriateľ pripravuje zákerne uťať hlavu.

	– Možno sa nemýlite.

	– Som o tom presvedčená. Keď napríklad počujem hlučný kráľov hlas, viem, že sa búrka prevalila a keď ho nepočuť, viem, že sa pripravuje…

	– Chápem vás, Gordana, počúval by som vás celý život.

	– To by možno bolo pridlho, – usmiala sa. – Ale už musím ísť. Dôverujem vám, vojvoda.

	– Vašu dôveru nikdy nesklamem.

	Akoby chcel ešte niečo povedať, ale skôr, než sa mu to podarilo, ona sa ho spýtala:

	– Kráľ a kráľovná idú zajtra na poľovačku?

	– Áno, do Krapiny, ale mňa tu kráľ necháva. A vy?

	– Aj mne kráľovná prikázala, aby som ostala bdieť pri princovej matke.

	Dole pod oblúkmi arkád bolo počuť akýsi šum. Obaja sa obzreli.

	– Aha, malá Beci, – podotkla Gordana. – Do videnia, vojvoda!

	Náhlivo odchádzala, zatiaľ čo sa malá nežná dievčina približovala a opatrne sa obhliadala na všetky strany.

	Jej tvár prezrádzala zvedavosť a akési tiché rozrušenie.

	– Čo je, Beci, – spýtala sa Gordana.

	– Čakala som na vás, kým ste sa zhovárali s vojvodom. Chcela som počuť, ako je matke jeho výsosti.

	– Stále rovnako.

	Na perách dievčaťa sa chvela ešte jedna otázka, ale neodvážila sa ju vysloviť. Gordana sa k nej sklonila: – Hádam, čo si chcela vedieť. Princ je veľmi smutný.

	– A určite nevyjde zo svojich komnát, kým jeho matka nevyzdravie, všakže? – a pri tom sa celá začervenala.

	Možno ho predsa len onedlho uvidíš, malá moja Ale nepotrebuje nás kráľovná?

	– Všetky dvorné dámy prepustila a utiahla sa do svojich komnát s kardinálom Franceskom. Izabela sa strašne povadila s grófom Enrikom. Počula som, ako hovorili o princovi Dvoranky vravia, že Enrico žiarli, lebo Izabela priveľa myslí na princa. Dvorné dámy hovoria, že kráľovná chce, aby si princ vzal Izabelu. A preto som prišla za vami, aby som sa spýtala, či je to možné.

	– Dieťa moje, ty samo si mi jednej noci oznámilo, že princ bude následníkom trónu.

	– Tak mi to povedal otec.

	– Podľa toho princ bude nútený vziať si tú, ktorú mu určí kráľ.

	– Áno, aj ja som si to tak myslela, – odvetila potichu a so smutným pohľadom vykročila na dvor.

	Ale znova pozrela na Gordanu a zašeptala:

	– Áno, tak sa stane, aj keby miloval inú, všakže, Gordana?

	– Áno, stane sa tak aj vtedy, keby miloval inú.

	– A celý život bude myslieť na tú druhú a ticho za ňou smútiť.

	Gordanin pohľad hľadal niečo na jej nežnej, clivej tvári, ale keď nenašla to, čo chcela, podotkla:

	– Hovoríš, akoby si poznala tú, ktorú princ miluje.

	– Raz v noci som vám povedala, že princov zrak vždy smeroval za kráľovnú, kde stála Izabela, vy a ja. A vždy som videla, že princ hľadí na mňa.

	– Spomínam si, zaiste si si to dobre všimla. Princovi ťažko padne vziať si inú, ale tá, ktorá ho miluje, sa musí obetovať, moja malá Beci, musí sa obetovať za kráľovstvo. Len ak princ bude následníkom a neskôr našim kráľom, bude zabezpečený život a majetok všetkých obyvateľov.

	– Ani potom si nebude môcť vziať tú, ktorú miluje?

	– Nie, dieťa moje, určite ho oženia s dcérou nejakého mocného panovníka, ktorá mu do vena prinesie silu a priateľstvo cudzej ríše a obrovský majetok. Teda ten, kto ho naozaj miluje, nesmie vychádzať v ústrety jeho láske, nesmie jatriť jeho city, lebo na princa čaká celé kráľovstvo. Bolo by strašné, keby niekto iný vládol v našej vlasti.

	– To isté povedal aj môj otec.

	– Áno, moja milá Beci, tak vravia všetci naši ľudia a tak to musí byť.

	Smutne sklopila zrak a zašeptala:

	– Vždy som si myslela, že to tak nebude.

	– Dobre, že to vieš, ale pohovoríme si o tom inokedy. Teraz musím ísť, aby som na rozkaz kráľovnej bdela pri jeho matke. Prídem podvečer k tebe a pozhovárame sa.

	Gordana chytila malú ruku a priateľsky ju stisla a vykročila k princovým komnatám. Obďaleč ešte vždy stál vojvoda a hľadel za Gordanou. Šušťanie jej šiat ho omamovalo. Prítomnosť jej bytosti naplnila vzduch, čo vdychoval, a jej oči mal stále pred sebou. Ani sám nevedel, ako dlho stál pod arkádami.

	*****

	Na prízemí, v izbe ceremoniára kráľovnej Enrika bol vyvalený v kresle Alfonso. No nespal. Podopretý o ruku, zízal na Enrika, ktorý sa pripravoval na popoludňajší odpočinok.

	– Neľahnete si aj vy? – spýtal sa Enrico zívajúc.

	– V takejto nálade mám spať? Ani z vašej strany nie je rozumné, aby ste vylihovali.

	Enrico sa lenivo nadvihol na posteli.

	– Vyčítate mi niečo?

	– Pán Enrico, mne nemôžete povedať, že zrazu nič nechápete, – rozhnevane začal Alfonso, – ľutujem, že vám to musím pripomenúť, ale ja som nežiadal kráľa, aby ma prijal, aby som mu mohol vysvetliť a ospravedlniť sa. A jeho veličenstvo jednoducho odmietlo hosťa!

	– To ma najväčšmi hnevá, hoci kráľ Matyáš si práve týmto svojím neúctivým správaním získal najviac nepriateľov.

	– Dobre, kráľ je barbar, ale jej veličenstvo je neapolská princezná, žena, ktorá sa svojimi maniermi preslávila po celom Taliansku. Dokonca aj vo Francúzsku ju považujú za vzor vznešenosti a úctivosti a aj ona urobila dnes to isté, keď som ju poprosil, aby ma prijala. Vyhovorila sa, že ju bolí hlava! Každý blázon pozná túto výhovorku.

	– Musíte pochopiť jej situáciu. Keby vás prijala po tom, čo vás odmietol kráľ, tak by na ňu padlo podozrenie. Po tom všetkom, čo sa stalo, musí byť opatrná.

	– Ja, Alfonso Borgia, synovec kardinála Rodriga Borgiu, už nestrpím také správanie. Čo som urobil? Vyvolal som súboj, splnil som svoju rytiersku povinnosť a teraz tu stojím ako odsúdenec, musím sa skrývať, jesť po kútoch ako zločinec a všetky tieto slovanské papule na mňa zízajú, akoby bol na mne biľag. Synovcovi kardinála Borgiu patrí všetka úcta a čestné miesto na tomto dvore. V opačnom prípade si ho vydobyjem sám!

	– Čo mienite urobiť?

	– Vyvolám škandál, o akom sa im nezdá!

	– Prišli ste na dvor s prosbou, aby kardinál Francesco bol za voľbu vášho ujca na pápežský stolec Povedali ste, že Inocent VIII. chorľavie. Môže onedlho umrieť a potom vám nebude vhod, ak budete v nemilosti kráľovnej.

	– Záleží mi na tom, aby sa môj strýko stal pápežom, ale rovnako na tom záleží aj neapolskému kráľovi. Prahne po nadvláde nad Milánom a Florenciou. Ja som neprišiel ako prosebník, a ako spojenec sa cítim ponížený a odvrhnutý. Na moju česť sa rozkričím a vy viete, čo dokážem!

	Hrozba preľakla Enrika.

	– Každé vaše slovo môže zničiť nielen mňa Počúvajte, pán Alfonso, od včera odstavila kráľovná aj mňa Ničím ma nepoveruje, nehovorí so mnou dôverne, dokonca mi hovorí „vy, pane“. Nápadne pred všetkými dáva najavo, že nemá so mnou nijaké dôverné styky. Celý deň je zatvorená s bratom Franceskom, jednostaj čosi snujú a mne nič nehovoria. Pozrite, pane, pred rokom kráľovná súhlasila, že Izabela sa za mňa vydá a teraz si to rozmyslela.

	– Počúvajte, Enrico, sme spojení svojimi tajomstvami a osudmi. Poďme teda konať spolu, jeden v prospech druhého, ako sme začali.

	– Konečne správne slovo. Máme rovnaké osudy! Kráľ i kráľovná nám nedoprajú naše dámy.

	– Teda buďme spojenci a pomôžme jeden druhému. Povedzte, Gordana sa skrýva, keď som ju nevidel?

	– Nie, kráľovná jej prikázala, aby bola pri posteli princovej matky.

	– Ona je v jeho komnatách? – žiarlivo zvolal Alfonso.

	– Veru tak.

	– Kráľovnej treba odhaliť, že Gordana ju klame, že je za princa, ktorého miluje a potom ju kráľovná nebude brániť.

	– Pokúste sa o to, mne by kráľovná neuverila. Včera večer Beatrica uverila Gordane, že ste sa s princom nepobili kvôli nej. Beatrica ju veľmi ochraňuje, nemôžeme jej čokoľvek nahovoriť.

	– Zato kráľ ju nenávidí.

	– Keby bolo podľa jeho vôle, Gordana by už dávno nebola na dvore.

	– Dobre teda, ani nebude! Moji diabli ma na chvíľu opustili, možno ujec kardinál začal cnostný život Dlho však nevydrží a moji diabli znova prídu.

	– Akoby ste ich už zacítili.

	– Na tomto dvore všetko páchne po ich príchode. Páchne tu sírou, a to je vôňa pekla.

	– Privítame ich pripravení. Počúvajte. Petrovaradinske biskupstvo patrí vášmu ujcovi kardinálovi Borgiovi. Obaja sa tam utiahneme, pravdaže, v spoločnosti krásavíc.

	– S našimi dievčatami?

	– Tak je. Unesiem Izabelu, odlákam ju na schôdzu s princom a vy sa pousilujte, aby Gordanu vyhnali. Potom ich obe schmatneme a ujdeme s nimi na vaše biskupstvo.

	– Enrico, vy ste anjelský diabol. Tu je moja ruka, ja pomáham vám, vy mne a všetci diabli nám obom!

	*****

	Pri otvorenom okne stojí kráľ. Slnko zapadá. Rumenný odlesk zalieva sávsku dolinu, gričské paláce a kráľovu tvár. Jeho oči horia sťa dva ohne. Zlatom vyšívaný kabátec sa iskrí na širokej hrudi. V jeho hrudi však vládne vyrovnaný pokoj. Celým telom je opretý o okno, je to obraz súladu jeho vôle s tým, čo je v ňom a vôkol neho. Pripomína človeka, ktorý založil opraty udalostiam a ľuďom, pritiahol ich pod svoju moc a z tribúny spokojne hľadí na porazených. Po chvíli sa Matyáš odvrátil od okna, pozrel na Váradiho, pretiahol ruky a povedal s pôžitkom:

	– Takto musel byť spokojný Dante, keď skončil svoju Božskú komédiu. Ja som so svojou komédiou ešte neskončil, ale harmonicky som pripravil celý dej, presne som vyrátal každý pohyb, nakreslil som linku, po ktorej pôjdu udalosti. Po včerajšej zmene som znova všetko zvrtol podľa svojho plánu a moja komédia sa skončí víťazstvom hlavného hrdinu – kráľa Matyáša.

	Vyžíval sa vo svojich slovách.

	– A my, veličenstvo, budeme hlučne tlieskať, – podotkol Váradi.

	– Porazení nebudú tlieskať, – spokojne sa usmial Matyáš a preložil si ruky na mohutnej hrudi – Neapol som zovrel a z môjho obkľúčenia nevyviazne. Teraz môžete pokojne odomknúť dvere tejto pracovne.

	– Vaša opatrnosť je zbytočná, odkedy ste prestali jesť figy.

	– Ach ták. Myslíte si, že len Nardelino ucho bolo nebezpečné?

	– Ani jedno ucho nechodilo k vašim dverám tak blízko. Neapol sa dozvedel všetko, čo sa deje na tomto dvore. Každú maličkosť hneď vedeli v komnatách kráľovnej, všetko cez Nardelu.

	– Áno, Nardela je naozaj veľmi múdry blázon.

	– Táto pochvala väčšmi patrí tým, ktorí jej to prikazovali.

	Kráľ zdvihol ruky a držal ich za hlavou, hľadel hore do stropu a ticho s pátosom riekol:

	– Ó, Katilinus, dlho si svojimi intrigami panovala nad mojím štátom. Aký spravodlivý bude krach tvojich zradcovských úmyslov!

	Odstúpil od okna do tieňa a prešiel po koberci svojej pracovne. Na jeho veľkých perách spočíval úsmev ako skvelý odraz slnka v jeho duši.

	– Skutočne mám homérsku náladu, nech mi prinesú dobrého vína.

	Prizvaný dvoran priniesol kráľovi víno a Matyáš s chuťou vypil pol pohára. Potom zavolal dvorného ceremoniára Berislaviča. Pristúpil k nemu, chytil ho za ruky a žmurkol: – Čo sa deje tam oproti v novom paláci? Čo robí Neapol?

	– Veličenstvo, všade je ticho. Popoludní som videl Alfonza, keď s Enrikom vstupoval do jeho izby.

	– No, zajtra vytisneme aj ten jed, ktorý sa dostal pod moju pokožku. Zbavíme sa toho šľachtica, ktorého Neapol vybral za môjho kata.

	Potom sa znova obrátil na Berislaviča:

	– Teraz choď a poprechádzaj sa po arkádach. Ceremoniár sa musí činiť, dozerať. Vezmi si do rúk misu fíg a trocha napodobňuj Nardelu.

	– Veličenstvo, môžem ju napodobňovať aj bez fíg.

	– A zajtra, len čo svitne, kráľovná a ja cestujeme. Bude to nádherná cesta. Počasie je prekrásne.

	Páža ohlásilo grófa Enrika.

	– Rýchlo musím svoju spokojnú tvár skryť pod masku dôstojnosti.

	A v okamihu sa kráľove črty úplne zmenili. Z tváre vygumoval spokojnosť, vzal do rúk papiere a tváril sa, že je do nich zahĺbený. Mladý gróf Enrico vstúpil do izby rumenný od popoludňajšieho spánku. Uklonil sa.

	– Vaše veličenstvo, posiela ma kráľovná.

	– Čo si želá jej veličenstvo? – spýtal sa kráľ a vstal na znak úcty k svojej kráľovskej manželke.

	– Jej veličenstvo by si rado v predvečernom chládku vyšlo na koni, ak by si vaše veličenstvo želalo ju sprevádzať.

	– S najväčšou radosťou. Aj mne dobre padne čerstvý vzduch. Prikážte, aby nám hneď osedlali kone.

	Enrico sa uklonil.

	– A vy nás budete sprevádzať, Váradi, vzduch osvieti vašu hlavu vrchovate plnú mojimi príkazmi.

	Poslal aj Berislaviča, aby zostavil sprievod. Potom sa postavil doprostred dvorany, zastrčil si ruky za opasok a zasmial sa:

	– Môj Katilinus zaručene celé popoludnie spriadal zradcovské plány a teraz sa jej zažiadalo čerstvého vzduchu. Tentoraz však budú jej plány dymom vo vetre. Neapol je obsadený tak, že mu už nik nepomôže. A teraz, pripravte sa na prechádzku, Váradi.

	A vyšiel svižne, radostne do spálne, aby sa prezliekol.

	*****

	Nad zemou sa vznášala zatiahnutá obloha. Posledné záblesky slnka zafarbili modré lesy ružovkastými tieňmi. Kráľovský sprievod zišiel dolu a prechádzal sa popri brehu Medveščaka. Ľahký vetrík prinášal predvečerné vône. Kráľ sa niesol na koni popri kráľovnej. Zhovárali sa o počasí, o včerajšej ceste na poľovačku. Ich rozhovor bol srdečný. Jeden pred druhým všetko zatajoval. Kráľ sa tváril, že ho nezaujíma nič, iba výhľad na Kaptol a Lašskú Ves. Vydali sa cestou popod Grič do doliny. Nasledujú ich Váradi, Lovro Iločský, Orbán a Berislavič. Všetci mlčia, premýšľajú o zajtrajšom dni. Hoci nepoznajú nič iné, iba kráľove príkazy, vidí sa im, že ich tajomnosť skrýva niečo hlbšie, osudovejšie. Váradiho prostodušná tvár odráža silu, ktorú mu dodáva istota, že jeho dlhý boj proti kráľovnej konečne priniesol ovocie a dobro pre kráľovstvo.

	Nad cestou ku Griču sa dvíha prach. Ešte je pomerne svetlo, takže vidieť koč so sprievodom, čo zaujme pozornosť všetkých.

	Kráľ a kráľovná zastavili kone.

	– Pozrime sa, kto je to, – ozval sa kráľ.

	– Zdá sa, že je to nejaký posol, – povedala Beatrica.

	Táto poznámka skrútla kráľov pohľad na Váradiho a ceremoniárov.

	– Nevyzerá to tak, – odvetil Váradi. – Posol sa nevozí v koči. Bude to nejaký významný hosť.

	– Môj zrak je lepší ako váš. Koč a sprievod majú môj kráľovský erb.

	– Mali ste pravdu, veličenstvo, – zdôraznil Váradi.

	– Zazreli nás, – upozornila kráľovná.

	Onedlho koč zastavil. Vyšiel z neho dosť vysoký muž odetý do sivého plášťa a podišiel ku kráľovskému sprievodu.

	– Čo to znamená?

	– Tomo Bakač? – začudovala sa Beatrica.

	– Naozaj nechápem, – pokračoval kráľ a pozrel na Váradiho.

	– Matyáš, čosi sa muselo stať, – preľakla sa kráľovná. – Môj milý synovec po ceste onemocnel. Stalo sa niečo strašné. Bakač a Filipec odišli po Hippolita a teraz sa vracia iba Bakač. – Mám obavy, Matyáš, – a skrútia koňa v ústrety Bakačovi.

	Všetci ju nasledovali. Tomo Bakač sa ocitol pred kráľovským manželským párom, kancelárom Váradim a celým kráľovským sprievodom.

	– Hippolitos je nemocný? Odpovedzte, nič nezatajujte, chcem všetko vedieť. Čo je s ním? – spytovala sa Beatrica.

	V hlase sa jej chveli materinské obavy i strach.

	– Vaša výsosť, upokojte sa, jeho výsosť, mladý vojvoda z Ferrary je zdravý, – odvetil Bakač.

	– Bože, buď ti vďaka, – zvolala Beatrica. – A kde je? Prečo ste ho nedoviedli? Kde ste ho nechali a prečo?

	– Vaše veličenstvo, knieža Bernardín sa domnieval, že malý vojvoda nemôže ísť priamo na Grič, a preto ho odviedol do Bihača, aby si dieťa oddýchlo. Tieto zámery kniežaťa nám oznámili až na ceste.

	– Teda vraciate sa bez vojvodu?

	– Veličenstvo, prinášam súrnu správu. Jeho eminencia Inocent VIII. umrel.

	– Umrel? – skríkla kráľovná a v jej hlase akoby sa odrážalo najväčšie šťastie jej života.

	Sivý súmrak im zastrel tváre. Nikto nemohol zbadať, že Bakačove rýchlo vyslovené slová zasiahli kráľa ako gule z tureckých diel. Nikto okrem Váradiho ani netušil, že v tejto chvíli Tomo Bakač náložou vyhodil do vzduchu kráľovo obkľúčenie Neapola.

	Kráľ tak pevne pritiahol uzdy, že kôň sa začal vzpínať na zadné. Matyáš cítil potrebu vyrútiť sa s koňom na Bakača a zvaliť ho na zem. Chcel spustiť taký hurhaj, aby prehlušil posledné slová, čo vyšli z Bakačových úst, aby kráľovná nič nepočula. Ale nebol schopný odpovede. Videlo sa mu, že niekto ho udiera železom po temene.

	Váradi videl, že šípy z Bakačových úst trafili kráľa doprostred čela Vlna zlosti sa prebudila v jeho očiach a vychrstla na Toma Bakača, zatiaľ sa kráľ spamätal a úplne pokojne povedal:

	– Bakač, čo vám to zišlo na rozum. Keby bol Inocent umrel, najskôr by sa o tom dozvedel kráľ a jej kráľovské veličenstvo by tiež dostalo správu z Ríma a Neapola. To nie je možné.

	– Určite vám niekto klamal, alebo s vami zažartoval, – pomáhal Váradi kráľovi.

	Bakač nepochopil zmysel týchto slov a nevyužil príležitosť, ktorú mu poskytoval kráľ, aby poprel správu. Naopak, nenávisť a závisť voči Váradimu ho rozohnila, a preto hrdo a víťazoslávne zvolal:

	– Prosím, ctihodný pán posol, vystúpte!

	Z koča vystúpil fráter.

	– Odkiaľ je tento posol? – spýtala sa kráľovná.

	– Veličenstvo, priamo z Ríma od jeho eminencie kardinála Rodriga Borgiu.

	– Od Borgiu? – zdôraznila kráľovná hlasom, v ktorom znel tichý smiech a radosť.

	A Bakač sa s pôžitkom rozhovoril:

	– Na ceste sme stretli dvoch poslov, ktorí nám povedali, čo sa stalo. Vtedy sme sa s Filipcom dohovorili, že ja sa hneď vrátim späť, on pôjde sám cez Bihač a odprevadí vojvodu z Ferrary na Grič.

	– A kde je druhý posol? – spýtala sa kráľovná.

	– V Lašskej Vsi zišiel z koča a šiel so správou o smrti svätého otca za biskupom Osvaldom na Kaptol.

	– Nik vás po ceste nezastavoval a neobťažoval, – spýtal sa Váradi.

	– Len kráľovskí obrnenci. No keď ma uvideli, hneď ma pustili ďalej.

	Pristúpil k nim fráter z Ríma.

	– Tu je posol, – ukázal Bakač víťazoslávne, zatiaľ čo cez predvečerné tiene padali na jeho hlavu nevyslovené kráľove nadávky. Matyáš prudko pritiahol uzdy koňa a kôň poskočil, takmer sa oprel o Bakača, ktorý sa len-len stihol uhnúť.

	Beatrica víťazoslávne oslovila kráľa:

	– Toto je obrovská udalosť, Matyáš. Dejiny začínajú novú kapitolu. Určite už nebudeš pokračovať v prechádzke?

	– Prikážem, aby ťa ďalej sprevádzali, milá Beatrica, – nežne odvetil kráľ.

	– Zoči-voči takej veľkej udalosti nemôžem ani ja pokračovať v prechádzke. Vrátim sa spolu s tebou, – odvetila rovnako nežne.

	Vrátili sa Beatrica obrátila na kráľa svoju mramorovú tvár.

	– Teraz konečne priateľ môjho otca Rodrigo Borgia zasadne na pápežský stolec To je pre nás požehnanie, Matyáš. Nepochybne aj môj otec mi poslal rýchleho posla Určite už prišiel.

	– Zrejme.

	Vzadu počúval Váradi a cítil, aké nádeje a plány skrsli v Beatricinej duši, keď sa dozvedela o smrti pápeža Inocenta VIII. Vracali sa ku Kamennej bráne a prechádzali i mestom k Dvercom v hmle sivého súmraku. Keď prišli na nádvorie paláca, Enrico a Alfonso stáli pod stĺpmi. Kráľ zložil Beatricu z koňa. Keď zazrel Enrika, chladne mu prikázal:

	– Zajtra sa nejde na poľovačku. Máme smútok. Pápež Inocent je mŕtvy.

	Alfonso sa vystrel, akoby vyrástol po strop.

	Kráľ chytil Beatricu za ruku a odviedol ju do nového paláca. Potom sa vrátil dvorom a zašiel do svojej pracovne.

	Za ním vstúpil Váradi ako zbitý pes. Neodvážil sa prehovoriť ani pozrieť na kráľa. Ten mal tvár posiatu zelenkavými tieňmi. Oči mal sklopené, päste stisnuté a založené za chrbtom. Oprel sa o otvorené okno rovnako ako pred západom slnka.

	Váradi sa oprel o stôl. Obaja poskytovali obraz nemého údivu nad neočakávaným zvratom. Kráľ nehovoril, lebo by musel zavýjať ako zver. Čakal, kedy sa rozvlnená hladina v jeho hrudi utíši. Bol trpko sklamaný a rozčarovaný, lebo bol presvedčený, že ho už nikto nemôže premôcť, zničiť jeho plány. Zatínal päste a hrýzol si pery.

	– Ešte pred chvíľou stála moja pevnosť mocná, neporaziteľná. Neapol bol obkľúčený. A hľa, prišiel mu na pomoc Rodrigo Borgia! Prichádza na pomoc Beatrici a Neapolu, aby dosadili na môj trón Giovanna!

	Hovoril a v ruke žmolil akýsi papier. Stál ako porazený obor, ktorý zbiera zvyšky síl, lebo v poslednej chvíli chce udrieť nepriateľa do čela.

	– Veličenstvo, to je južina, južina. – povedal Váradi.

	– Spustím opačný vietor zo severu, spustím ho. Počúvajte. Zložte Ferrantov list tak, aby nebolo vidieť prelomenú pečať. Odovzdajte ho po večeri kráľovnej. Povedzte, že ho doniesol rýchly posol z Neapolu.

	– Veličenstvo mieni tento list doručiť?

	– Zatajiť ho by znamenalo obviniť seba.

	– Vy by ste sa mali obviniť pred Katilinom?

	– Neprerušujte ma. Všetkým nepriateľom v mojom kráľovstve, ktorí sa s kráľovnou sprisahali za Giovanniho, podelím tituly, majetky a pocty. Počujete?

	Váradi sa opieral o stôl chvejúcimi sa rukami. Jeho sivé oči zoširoka hľadeli na kráľa Tvár mu zbledla, akoby v tejto chvíli padol do nemilosti.

	– Všetkých sprisahancov mieni veličenstvo zahrnúť poctami?

	– Keď sa mi nepodarilo ich zbičovať, musím ich pohladiť. Nepodarilo sa mi ich zatvoriť, musím si ich pripustiť z pravej strany. Oslepím ich leskom a zadusím ich bohatstvom. Inocent umrel. Prichádza Borgia Moji protivníci sa poženú do náruče Borgiu. Hodím im do cesty prekážky: kráľovskú milosť, pocty, zlato. Môj bojový plán sa mení. Čo na to vravíte, Váradi? Čo vravíte? Týmito rukami plnými zlata budem útočiť na svojho nepriateľa. Videl niekto niekedy taký boj?!

	Potom kráľ klesol. Váradi k nemu priskočil.

	– Veličenstvo, celý sa chvejete!

	– Tridsať rokov som nimi triasol ja, prečo by raz netriasli aj oni mnou?!

	– Priveľmi ste rozrušený.

	– Život je režisér bez morálky a cieľa. Zahráva sa s ľuďmi kvôli rozptýleniu. Mal som myslieť na to, že sa sem zakradne a dvere Neapolu otvorí Rodrigo Borgia? Práve túto noc pred zajtrajším dňom? Keby bol počkal aspoň túto noc.

	– To vlastne urobil Bakač.

	– Bakač. Ten blázon! – skríkol kráľ. – Kde je ten blázon? Hneď ho zavolajte.

	Rýchlo ho zohnali. Tomo Bakač prekvapene hľadel, ako z kráľových očí bijú hromy-blesky.

	– Kto vám dovolil, aby ste sa vrátili, Bakač? Kto vám vnukol tú myšlienku? – kráľ nekričal, ale hlas znel ako vrčanie.

	– Veličenstvo, bol som presvedčený, že v takých chvíľach ma budete potrebovať.

	– Kráľ vydáva príkazy a vy ste tu na to, aby ste ich plnili. Mali ste aj vy ostať v Bihači.

	– Ale takáto osudová udalosť, veličenstvo.

	– Osudová udalosť, – kráľova čeľusť sa chvela, lebo nemohol vychrliť na Bakača to, čo mal na perách. Päsť sa mu zatínala, lebo ho nemohol udrieť doprostred tváre.

	– Myslel som, že veličenstvu ulahodím…

	– Keď vám niekedy zíde na um, že kráľovi vyhoviete, uviažte si štranok okolo krku skôr, než sa o to pokúsite.

	A vykročil z dvorany.

	– Čo to má znamenať, Váradi? – spýtal sa Bakač, keď ostali sami.

	– To, čo vám povedal kráľ.

	– Zmysel jeho slov nemôžem pochopiť, hoci mi nechýba prenikavosť a dôvtip.

	– Ale chýba vám niečo, čo by mal mať každý kráľov priateľ.

	Tomo Bakač si založil ruky na hruď a zdvihol hlavu. Jeho vyhrnutý nos vyzeral ako hrozba. Okolo stisnutých perí sa chvelo čosi utajené. Malé očká žmurkali.

	– Čo ste to navarili počas mojej neprítomnosti? Čím ste ma pošpinili pred kráľom?!

	– Nemám v povahe niekoho podlo ohovárať. Čo cítim, to robím.

	– Váradi, naposledy vás napomínam! Nezasievajte do kráľovho srdca nenávisť voči mne, lebo by vás to mohlo veľmi mrzieť.

	– A ja vás upozorňujem, buďte trošku dôvtipný a postrehnete príčinu.

	– Majte sa predo mnou na pozore, Váradi, – prehodil Bakač a vybehol z miestnosti.

	Na gričskom kráľovskom dvore sa odrážala obrovská zmena, ktorú spôsobil Bakačov príchod a správa. Počas večere vznikol nový obraz, v ktorého strede bola kráľovná. Svetlo sviečok sa chvelo na jej sťa z mramoru krutej tvári a v temných očiach sa leskli zreničky, čo nemohli zatajiť radosť jej duše. Franceskova tvár sa rozšírila. Mladý Giovanni sebavedome zdvihol hlavu. Jeho ostrý, dlhý a tenký nos vyjadroval pýchu. Kráľovnina neapolská čeľaď bola rozveselená. Všetci mali pocit, že Bakačova správa obrátila ich loď do šťastného prístavu.

	Len kráľ a Váradi cítili, čo sa vlastne stalo. Kancelár sa nedokáže pretvarovať, vidno, že by mlátil všetkých, čo sa veselia Kráľ naopak prejavuje kráľovnej a všetkým nehu, tvári sa veselo, bezstarostne a keď kráľovná spomenie Inocentovu smrť, s úsmevom jej šepne:

	– Tak mi odľahlo, že nemusím svoje vojská posielať na pomoc tvojmu otcovi. Namiesto toho pošleme pozdrav novému pápežovi.

	– Iste nepochybuješ, že to bude Rodrigo Borgia?

	– Práve preto hovorím o čestnej jednotke, lebo nepochybujem. Kedy mieniš cestovať, Francesco, – oslovil kráľ švagra.

	– Nateraz čakám posla z Neapola.

	– Dúfam, že príde.

	Po večeri, keď kráľ odišiel do svojich komnát, Váradi odovzdal kráľovnej list od jej otca. Váradi sa pri tom poklonil s veľkou úctou, vzdialil sa, no neodišiel, lebo čakal príkazy. Kráľovná však list neotvorila, ani sa neráčila naňho pozrieť, ale pozvala svojho ceremoniára.

	– Enrico, nech príde posol z Neapola.

	Hoci bolo jasné, že týmto príkazom Beatrica ponižuje Váradiho, kancelár sa ponáhľal s vysvetlením:

	– Veličenstvo, posol je unavený. Dovolil som mu ísť na odpočinok.

	Šibla po ňom zrakom a posmešne sa spýtala:

	– Odkedy sa staráte o mojich poslov?

	– Nech vaše veličenstvo ospravedlní tento výnimočný prípad. Myslím, že obe veličenstvá chceli vyriešiť záhadu, ako sa ten cudzinec, ktorý bol včera pochovaný, dostal v odeve princa na súboj s Alfonzom Borgiom. Keďže je viac ako isté, že ten človek niekde musel mať spojenca, obrnenci dostali príkaz, aby všetkých neznámych ľudí chytili a predviedli.

	– A zastavili aj posla neapolského kráľa?

	– Kapitán obrnencov nerozumie po taliansky, preto vzal poslovi list a doviedli ho na dvor, kde sme hneď prišli na omyl. Takže mám česť vášmu veličenstvu odovzdať list. Ak si to vaše veličenstvo želá, posol hneď príde.

	– Neprajem si, aby ste sa starali do vecí svojej kráľovnej!

	Mlčky sa uklonil a odišiel.

	Keď odchádzal, kráľovná povedala svojmu bratovi Franceskovi:

	– Tento skončí na šibenici.

	Jej biele pestované prsty otvorili list od neapolského kráľa. Keď ho prečítala, podala ho Franceskovi, medzitým podišla k Giovannimu a nežne ho pobozkala.

	– Brat môj, svitajú nám veľké dni, pre nás oboch. Ja a ty budeme riadiť smer nových dejín.

	– Teda ja musím cestovať, Beatrica? – spýtal sa Francesco s nevôľou.

	– Pocestuješ, len nie tak rýchlo. Pred tvojim odchodom ešte musíme vykonať veľa dôležitých vecí. Inocent si vybral najlepší čas na to, aby umrel, zdá sa, že umrel na zlosť kráľovi Matyášovi.

	– A veľmi šľachetne oslobodil nášho otca od vojny s pápežským stolcom.

	– Povedz mi, Francesco, ako chápeš kráľovu náladu po tomto zvrate?

	– Tvári sa, akoby sa nestalo nič nepríjemné.

	– Ohromne sa pretvaruje.

	– Myslíš si, že sa bojí Borgiu?

	– Veľmi jasne si uvedomuje, že vzostup kardinála Borgiu znamená úplný krach jeho plánov zanechať trón svojmu synovi.

	– A ty, Beatrica, budeš ďalej čakať za svojimi múrmi? Alebo mieniš vyjsť na bojisko?

	– Keď ma vyzve, už zajtra mu pošlem troch svojich spojencov, aby mu prekliesnili cestu.

	– Troch spojencov?

	– Prvým je princova matka. Jej prítomnosť znamená toľko, ako keby sa so mnou spojila.

	– Ak umrie?

	– Môj verný Neapolčan ju zachráni a prítomnosť tejto ženy bude ozajstné pohoršenie.

	– A druhý spojenec?

	– To je sám princ.

	– Nechápem.

	– Tak potom počúvaj, ako sa s ním pozhováram zajtra, keď sa pominie kríza nemocnej.

	– A ten tretí?

	– Kardinál Rodrigo Borgia, budúci pápež!

	Odhrnuli sa purpurové závesy. Starena v čiernych šatách s bielou čiapočkou na hlave hľadela malými smutnými očami na kráľovnú.

	– Čo je, Nardela?

	– Prázdna miska, veličenstvo. Kráľ už neje figy.

	– Zrejme si bola neopatrná, starenka moja milá. Keby si ma nebola pestovala na rukách, kruto by som ťa potrestala.

	– Dobrota vášho srdca je veľká ako neapolské more. A k tomu všetkému som nešťastná. Nemám prácu. Kráľ už nikdy nebude jesť figy.

	– Každý týždeň prichádza rýchly posol s čerstvým južným ovocím. Teda nezúfaj, drahá. Naukladaj ovocie na misku a odnes ho. Tak ako mu je odporný syr, tak má rád figy, kráľovi sa ich znova zažiada.

	– Ťažký je môj život, keď nemôžem slúžiť vášmu veličenstvu.

	– Hneď ti dám prácu. Poď bližšie! Na dvore je niekto, kto slúži kráľovmu synovi. Ten poslal na súboj s Alfonzom zámenu. Nastraž uši, Nardela. Sťažuj sa na oslabený sluch, no nič na dvore nesmie ujsť tvojej pozornosti.

	– Kráľovi „jastrabí“ ma nepustia do paláca.

	– Od zajtra to bude ináč, Rodrigo sa stane pápežom.

	– Rodrigo Borgia! – skríkla starena, vrhla sa na kolená a vášnivo zopäla ruky. – Bože, ty si nad Neapolom otvoril nebesá.

	– Dávaj pozor, neviditeľným princovým ochrancom je možno žena, ktorá ho miluje. Ako žena sa ľahšie všade dostaneš. Nastraž uši, vravím ti.

	– Chytím ju, veličenstvo, prisahám na svoju dušu.

	– Už prichádzajú. Teraz choď!

	Starena zmizla za závesom. Vstúpili Gordana a kráľov lekár.

	– Francesco, zabav na chvíľu Gordanu, kým s ním neskončím, – šepla kráľovná bratovi.

	Kardinál vykročil ku Gordane, ktorá ostala obďaleč dverí, a kráľovná pozvala lekára bližšie.

	– Je nejaká nádej?

	– Ak prežije túto noc, udrží sa pri živote, samozrejme ak sa jej bude venovať veľká starostlivosť.

	– V Neapoli ste mali povesť, že smrť sa bojí vašich vedomostí. Chcela by som, aby ste to dokázali aj tu.

	– Veľmi sa pousilujem, ak si to vaše veličenstvo želá.

	– Prikazujem vám to.

	– Pripravím liek, ktorý ma doteraz nesklamal.

	– Odmena vás neminie, milý priateľu. Život tej ženy veľmi potrebujem, chápete. A čo hovorí princ?

	– Pochybuje o tom, že chcete zachrániť život jeho matke.

	– Tak dokážte opak!

	– Musím sa posťažovať, veličenstvo, na vašu chránenkyňu Gordanu. Akosi čudne sa vyzvedala, či využijem všetky svoje vedomosti, aby nemocná ostala nažive. A bola voči mne hrubá.

	– Gordana! – obrátila sa kráľovná k dverám.

	Vyzvané dievča predstúpilo pred kráľovnú.

	– Znova sú na teba sťažnosti. Lekár vraví, že pochybuješ o jeho vedomostiach a že si vraj bola voči nemu hrubá.

	Dievča sa usmialo, pozrelo na lekára a znova na kráľovnú a napoly ironicky, napoly koketne odvetilo:

	– Pozrite sa naňho, veličenstvo. Taký starý a ošklivý. A ja by som sa mu mala dvoriť?

	Kráľovnú jej odpoveď rozveselila. Usmiala sa na lekára.

	– Zafarbite si svoju bradu, pane, možno bude na vás milšia.

	– Povedzte mu, veličenstvo, aby si nezabudol vyhladiť aj vrásky.

	Tejto poznámke sa zasmial Francesco aj kráľovná.

	– Ako sa na ňu môžete hnevať kvôli jej slovám? – povedal Francesco lekárovi.

	– Vám je ľahko, vaša vznešenosť, keď vy ste mladý a pekný.

	– Dosť už o tom, – prerušila kráľovná rozhovor, – dúfam, že princova matka ostane nažive. Gordana, povedz Jánovi, že zajtra predpoludním si želám s ním hovoriť a vy, pán doktor, urobte všetko. Žiadajte si čokoľvek by ste potrebovali na vyliečenie nemocnej.

	Gordana a lekár opustili kráľovnú.

	– Francesco, to je čudné, všetci naši Neapolčania nenávidia Gordanu.

	– V láske ku Gordane som s tebou, Beatrica. A keby si bola ku mne veľmi pozorná, tak by som to dievča…

	– Viem, čo chceš povedať, a preto ti nedovolím dokončiť vetu. Hľa, už na mňa čakajú dvorní krajčíri, musím vybrať smútočné šaty pre nás a pre celý dvor. Ešte nikdy som nezačala smútok tak veselo.

	Keď sa Gordana vrátila do izby nemocnej, našla tu princa Jána a Damira.

	– Prečo kráľovná zavolala lekára, – spýtal sa Ján.

	– Aby dokázal pravdivosť okrídlenej vety, že smrť sa bojí jeho vedomostí. Rázne mu prikázala, aby sa pokúsil udržať pani pri živote.

	– Je to možné? – spýtal sa Damir.

	– Počula som, keď o tom hovorili úplne potichu, teda niet nijakých pochybností o úprimnosti želania kráľovnej.

	– A čo povedala vám, Gordana?

	– Najskôr, aby ste zajtra predpoludním prišli za ňou, lebo chce sa zhovárať s vašou výsosťou.

	– Čo to znamená?

	– Že môžeme dúfať! Že túto noc sa nestane to, čoho sme sa obávali.

	– Čoho ste sa báli, Gordana?

	– Toho, že horúčka môže znova stúpnuť.

	– Napriek tomu mám obavy z toho lekára.

	– Zle robíte, výsosť, kráľovná výslovne povedala, že potrebuje, aby vaša matka žila.

	– Čo zamýšľa s jej životom?

	– Výsosť, ak vaša matka vyzdravie, potom si jej život budete môcť nechať iba pre seba.

	– Gordana, povedali ste veľké slová. Áno, jej život si ponechám iba pre seba. Na to prisahám pred týmto lôžkom.

	Prišiel lekár a doniesol nejaký nový liek. Nalial ho nemocnej do úst. Gordana, princ a Damir sledovali, ako žena v bezvedomí pije. Všetci traja pocítili obavy.

	Noc plynula. Ján, Damir a Gordana sledovali každý pohyb nemocnej, počúvali každé jej nadýchnutie a vydýchnutie. Zahĺbení do myšlienok sedeli ticho, strnulí obavami. Ján podchvíľou vstal, dotkol sa rozhorúčenej ruky nemocnej a ukradomky si utrel slzy. Pripomínal dieťa, čo sa utiahnuté v kúte chveje pred neviditeľnou smrtkou, ktorá kostnatou rukou siaha po jeho matke a druhou sa zakráda k jeho srdcu.

	Zatiaľ čo v novom paláci už všetko dávno spalo, horeli svetlá v kráľových komnatách. Matyáš sa zamkol do svojich miestností a so sklonenou hlavou, napoly driemajúc, skúmal podkopané múry svojej pevnosti a vymýšľal plány, ako ich znova vybuduje.

DEŇ ÚTOKU

	Nezvyčajne zavčasu sa ocitol kráľ v pracovni. Ešte tam nikoho nebolo. Starý Radulo sa motal a robil poriadok na stole s fľaštičkami atramentu, perami a papiermi, očakávajúc, kedy sa pánovi, ako zvyčajne, zažiada dôverného rozhovoru. Matyáš sa dlho prechádzal, ruky mal zastrčené za opaskom obšitom drahokamami. Nakoniec začal hovoriť hľadiac pred seba:

	– Koľko ľudí závidí kráľovi! Čo všetko si nemyslia o blaženosti, ktorú kráľ užíva vo svojich bohatých komnatách. Áno, môj milý starý priateľu, kráľ Matyáš môže rozkazovať, odpúšťať i súdiť, odtínať hlavy, panovať, brať i dávať, robiť plány, vytyčovať svoje cesty, podpaľovať pevnosti, viesť vojny. Ale šťastie? Tomu nemožno rozkázať, ani súdiť, vládnuť nad ním. Stanovíš, prikážeš, vymyslíš, naplánuješ, aká ti je vôľa, ale potom, vo chvíli, niekto mocnejší všetko porúca, zničí. Ľudia ani netušia, že kráľ Matyáš vo svojich bohatých komnatách každý deň, v každej chvíli zápolí, bije sa zubami-nechtami vo večnom boji so zradcom, ktorý mu prisahal vernosť pred oltárom. Kto tuší, že neustále bojujem? A to aj vtedy, keď sa usmievam, aj vtedy, keď si sadám k bohatému kráľovskému stolu?! Ani chvíľa pokoja, ani chvíľa!

	– Bol aj pokoj, bolo aj šťastie, to musíte uznať.

	– Kedy? O tom nič neviem.

	– Keď bola na dvore tamtá.

	– O kom to hovoríš? – hrubo sa na neho osopil kráľ.

	– O matke jeho výsosti, ktorá je tam hore.

	Kráľ sa na chvíľu zastavil.

	– Hore? Kde hore?

	– Chcel som povedať na prvom poschodí.

	– Ako jej je?

	– Prebdeli pri jej posteli celú noc Ráno mi pán Damir povedal, že jej je lepšie.

	– Teda neumrie?

	– Pán Damir mi povedal, že neapolský lekár je o tom presvedčený.

	Radulo hľadel kráľovi do očí, ale Matyáš sa od neho odvrátil a pokračoval v chodení po izbe.

	Starý dvoran naďalej upratoval, no keďže kráľ nemienil hovoriť, začal on:

	– Jej veličenstvo predsa len má dobré srdce, veľmi dobré srdce. Tak sa stará o život a zdravie princovej matky!

	– Ona sa stará?

	– A ako! Veličenstvo prikázalo svojmu neapolskému lekárovi, aby matka nášho princa ostala nažive za každú cenu. A lekár jej dal nejaký zvláštny liek.

	Kráľ vytiahol ruky spoza opasku a položil ich na stôl.

	– To je šľachetnosť, – začal sa nadchýňať Radulo, – veľká šľachetnosť!

	– Tá šľachetnosť znamená, že Neapol kuje dýku proti mne, – zahundral kráľ a zahľadel sa do stola. Potom nadvihol hlavu a prikázal Radulovi:

	– Hneď zavolaj Váradiho.

	Keď kancelár vstúpil, kráľ sa ho spýtal:

	– Kde je Bakač?

	– Neodvažuje sa predstúpiť pred vaše veličenstvo.

	– Tak je to lepšie, lebo my dvaja máme ešte dôležitú prácu. Zapamätajte si, Váradi: ani Bakač, ani Filipec sa nesmú dozvedieť, že som pomýšľal kráľovnú zajať. To ostáva naše tajomstvo. Nikdy o tom nesmie ani tušiť.

	– Vezmem si to do hrobu.

	V tej chvíli vstúpil páža Stjepko a oznámil kráľovi:

	– Veličenstvo, vonku čaká gričský krajčír a prosí, aby ste ho hneď prijali, lebo vám chce oznámiť niečo dôležité o princovi.

	V kráľovi sa rozhorelo rozrušenie. Po všetkých udalostiach sa chytal nádeje, že táto správa mu odhalí niečo osudné. Preto dal Stjepkovi príkaz, aby krajčíra hneď uviedol.

	Páža dokorán otvorí dvere. Gričský krajčír vstúpil a úctivo sa uklonil.

	– Tak čo mi máte povedať? – priamo sa spýtal kráľ a vykročil ku krajčírovi, aby ho posmelil.

	– Vaše veličenstvo, milostivý náš kráľ a pán, – hlas sa mu chvel a klobúk v ruke už mal úplne pokrčený, – aby mi vaše veličenstvo uverilo, čo som sa dozvedel, dovoľte mi vysvetlenie, ako som sa k tomu všetkému náhodou dostal.

	– Hovor, povedz všetko, čo chceš, – nabádal ho kráľ.

	– Veličenstvo, bola veľká horúčava, preto som dnes v noci vyšiel z domu a ľahol som si vo svojej záhrade do trávy pri plote do ulice. Uplynul istý čas a potom som začul kroky. Chlapi sa zastavili uprostred ulice. Ako povedal jeden z nich, môžu sa tu vraj porozprávať bez obáv, že by ich niekto počúval. Neodvážil som sa ani hnúť, aby ma neodhalili, lebo som začul, že spomínajú princa Jána.

	– Hovorili o mojom synovi? Zopakuj mi každé slovo!

	– Počul som, ako si šeptajú, že jestvuje nejaký prášok, ktorý možno nasypať do nápoja, jedla, alebo do knihy či akejkoľvek inej veci, ktorú niekto berie do rúk. A od toho prášku človek pomaly hynie a umrie tak, ako mu bolo súdené. Vraj keď ho nemohli zniesť zo sveta v súboji, odstránia ho práškom.

	– Viete, kto boli tí ľudia? – spýtal sa kráľ.

	– Keďže som musel ostať ležať, aby ma neobjavili, nemohol som sa dívať ponad plot. Ale určite to boli Taliani, Neapolčania, lebo hovorili ich jazykom. Ja som žil v Benátkach a naučil som sa po taliansky. A podľa hlasu som spoznal, že sú to dvorania, ktorých som raz viedol k jednej veštkyni a tlmočil im.

	– Vieš ako sa volajú?

	– Neviem, veličenstvo, ale jeden z nich má končistú briadku. Keby som ho videl, hneď by som ho spoznal. Cítil som, že to musím oznámiť vášmu veličenstvu, nech sa deje, čo sa deje.

	. – A dobre si urobil. Váradi, vyplatíte mu päťdesiat dukátov.

	– Vaše veličenstvo, som chudobný krajčír a vy ste kráľ, ale takto ma neurážajte. Prepadol by som sa pod čiernu zem, keby som prijal taký dar. Od hanby by som sa už nemohol pozrieť na oblohu nebeskú.

	Matyášova tvár vyjadrovala pohnutie. Náhle pristúpil ku krajčírovi, chytil ho za obe ruky a mocne ich stisol.

	– O pár dní ťa pozvem na dvor, aby si môjmu synovi ušil nejaké obleky.

	– Takúto čestnú odmenu prijímam.

	Kráľ mu ešte dal nejaké otázky a potom sa s ním srdečne rozlúčil.

	Len čo sa za ním zatvorili dvere, kráľ ich zamkol a oprel sa o stenu. Tvár mal bledú a hľadel na Váradiho. Jeho šepot sa niesol miestnosťou ako chrčanie.

	– Prášok, prášok! Proti mne, vojakovi so železnou rukou – práškom! Proti môjmu meču skrvavenému tureckou krvou, proti víťazovi ovenčenom vavrínom, idú s práškom. Môj trón, ktorý som budoval, pozlátil, zasadil koreň hlboko do zeme, chcú zboriť práškom!

	Váradi so sklonenou hlavou počúval kráľov šepot a mlčal. Matyáš zakrúžil zrakom po komnate.

	– Na môjho syna pod mojou strechou číha smrť: Nie mečom, nie dýkou, ale má zahynúť strašným jedom, ktorý mu vrah môže nasypať do jedla. Prášok je neviditeľný, nik ho nemôže zbadať, prášok na stole, na zemi, v knihe, v posteli, na jeho odeve, na všetkom, čoho sa dotkne jeho ruka. Prášok, čo poletuje v lúčoch slnka, keď pristupuje k oknu – aj to môže byť prášok smrti.

	– Veličenstvo, vyžeňte z dvora tú neapolskú chásku, – navrhol Váradi.

	– Práve teraz?! Vyhnať Franceska, Giovanniho aj kráľovnú? Privolať na seba nepriateľstvo Neapola, Ríma, Ferrary a celého Talianska? Všetci tí tajní i skrytí nepriatelia by sa navzájom spojili proti mne. Ako to odôvodniť? Správou, ktorú som počul od nejakého krajčíra? Vyhnať kráľovnú? Ste blázon, Váradi, blázon. Nepremysleli ste to, unáhlili ste sa. Matyáš často vzplanie, ale rýchlo vychladne, lebo nestráca rozum ako vy.

	– Včera, veličenstvo, ste sa rozhodli útočiť plným priehrštím pôct a zlata. To sa dá robiť len proti domácim protivníkom, veľmožom, ktorí sú hladní po poctách a nenažraní majetkov. Ale Neapol chce uchmatnúť trón. A zatiaľ čo ho budete hladiť, milovať, oni budú sypať neviditeľný prášok. Tu niet inej obrany, iba…

	– Všetkých vyhnať! Ak váš štátnický mozog nevie navrhnúť niečo iné, potom aspoň svoje múdre rady predo mnou nevyslovujte.

	Kráľ dlho chodil po miestnosti a už sa ani nepozrel na svojho radcu. Potom si začal šeptať pre seba:

	– Proti jedu je protijed, ale proti prášku?

	Na túto otázku Váradi neodvetil. Sivé oči mal plné starostí. Matyáš do ticha zašeptal:

	– Keby som to bol tušil, aké boje ma čakajú, aby som svojmu jedinému synovi zabezpečil trón, keby som to bol tušil…

	– Boli by ste poslúchli moju radu a oženili sa s jeho matkou, – odvážne prehovoril Váradi.

	– Hoci aj to…

	Nastalo dlhé mlčanie. Za ten čas Váradi ukradomky hľadel na zvráskavené kráľovo čelo.

	– Dajte sa do práce. Hneď sa vrátim, – a odišiel do spálne.

	Kancelár nemohol pracovať. Zašiel do knižnice za starcom Ivanom, rytierom zo Srednjice a šepol mu:

	– Všetci sme zajatí, všetci sme sputnaní neviditeľnými okovami. Nad týmto dvorom sa vznáša smrť – smrť v prášku.

	Keď mu oznámil, čo kráľ počul od krajčíra, Ivan zo Srednjice spustil hlavu do dlaní.

	– Zachrániť sa možno iba tak, keď kráľ hneď z dvora vyženie Alfonza a Enrika.

	– Kráľ ma nazval bláznom, keď som mu niečo podobné radil. Zapamätajte si, Matyáš je v Beatriciných drápoch aj vtedy, keď proti nej bojuje. Má ju v krvi, v duši. Je otrávený jej pôvabmi, očarenosťou, takže nemôže proti nej nájsť protijed. Nikdy!

	Váradi opustil priateľa a ponáhľal sa do kráľovej pracovne. Tu našiel Orbána, ktorý mu oznámil:

	– Ctihodný pane, prišiel pán Nikola z Brezovice.

	– Konečne! Hneď ho uveďte.

	Statný, vysoký a mocný muž so šedivou bradou a hustými prešedivelými vlasmi vstúpil do kráľovej pracovne. Váradi mu podal ruku.

	– Ste sám? – spýtal sa prichodiaci.

	– Na šťastie. Veľa sa toho udialo, o čom vás musím informovať skôr, než sa stretnete s kráľom, – a ukázal na dvere, ktorými vyšiel kráľ.

	– Teda vravme potichu.

	– Aj ja vám musím oznámiť jednu nepríjemnú správu! Keď som sa vracal z ciest, zašiel som do Brezovice. A tam ma postihol ťažký úder. Princova matka opustila môj dom.

	– Práve o tom som vás chcel informovať! Je na dvore už dva dni. Raz večer sa objavila ako spod zeme.

	– Pred dvoma dňami? V Brezovici nebola už dva týždne.

	– To znamená, že sa skrývala niekde na Griči. Preto sa v ten istý večer dozvedela o princovej smrti.

	– Čo vravíte?

	– Všetko je v poriadku. Princ žije a je zdravý. Neskôr vám to vysvetlím.

	– Ak sa kráľ dozvie, že som ju prijal…

	– Nijaký strach. Povedala kráľovi, že sa skryla v neďalekej dedine, ale nechcela povedať, v ktorej. Dôležité je, že o tom viete a ste pripravený, keby vám kráľ o tom niečo hovoril.

	Zrazu začuli škrípanie dverí a vstúpil kráľ. Keď zazrel starého šľachtica, trocha sa potešil.

	– To ste vy, Nikola? Dlho sme sa nevideli, všakže? Ako sa mávate?

	– Ďakujem, veličenstvo, veľmi dobre.

	– Konečne sa niekto má dobre. Rozišli sme sa na bojisku a stretávame sa na bojisku.

	Šľachtic nechápal zmysel tejto poznámky, a preto mlčal.

	– Áno, milý môj Nikola. Lenže na tureckom bojisku bolo ľahko zvíťaziť nad nepriateľom. A teraz chcem počuť, čo mi prinášate.

	– Podľa vášho želania som navštívil všetky šľachtické dvory a všade som dostal rovnakú odpoveď: „Nič iné si neželáme, len to, aby sa syn nášho spravodlivého a hrdinského kráľa stal jeho následníkom.“ Keď som povedal, že časť bohatých a mocných veľmožov je proti tomu, šľachtici vzplanuli a prisahali, že ak bude treba, udrú na tých zradcov! Pozrite, veličenstvo, prinášam vám písomné prísahy našej šľachty, že za kráľa zvolia vášho syna.

	Kráľ prijal od šľachtica listy, pozrel na ne a odovzdal ich Váradimu.

	– Sadnite si, Nikola. Urobili ste veľký skutok pre kráľovstvo. Nikdy vám to nezabudneme. Teraz urobíte ešte jednu službu svojmu kráľovi. Je tu princova matka.

	Šľachtic ledva skryl údiv.

	– Neapolský kráľ poslal tú ženu, aby zničila povesť môjho syna. Preto musí odísť čím skôr a čím ďalej. Chcem, aby šla niekde k moru, na ostrov, kde nik nebude vedieť, kto je a skade prichádza. Tu je plno cudzích vyslancov, poslov a veľmožov. Prítomnosť tej ženy pripomína meštiansky pôvod môjho syna. Chcem, aby ste ju odprevadili.

	– Vaše veličenstvo, som pripravený vykonať akúkoľvek službu. Kedy mám odcestovať?

	Váradi bol strašne prekvapený:

	– Veličenstvo, ešte sa poriadne neprebrala k životu, ešte je slabá, nevládna.

	– Ak si nebude môcť sadnúť do koča, nech ju odnesú. Nikola, vy na to dohliadnete. Na ceste jej poskytnite všetko pohodlie.

	– Veličenstvo, ak je vznešená pani nemocná, mohli by sme ju preniesť na môj dvor, kým nebude dosť silná na takú ďalekú cestu.

	– Ani za nič! Musí byť rýchlo preč. Musí byť ďaleko, aby neprekážala môjmu trónu. Zapamätajte si všetci, ktorí sa nazývate vernými poddanými svojho kráľa Musí sa stratiť čím skôr. Stratiť! A vy, Váradi, ju v najväčšej tajnosti pripravíte na cestu.

	– Čo ak princ bude proti?

	– Toho zatvorím a vec bude vyriešená. A teraz, Nikola, poďte. Viem, že chcete vidieť svojho syna Damira. Vedzte, že som si ho osvojil.

	– To je veľká česť, veličenstvo, povedal starec.

	– Zachránil život môjmu jedinému synovi. Damir je hoden svojho otca! Choďte a nikomu ani muk!

	– Veličenstvo, mojou povinnosťou je mlčať.

	Keď starec odišiel, kráľ sa vzpriamil.

	– A teraz rýchlo zavolajte neapolského kata Alfonza Borgiu, syna najhnusnejšej cundry Talianska!

	Váradi zavolal Berislaviča, vydal mu kráľov príkaz a potom ostal pri písacom stole.

	Kráľ Matyáš veľmi milo privítal Alfonza. Ten sa obliekol do šatu z čiernej látky so stužkami žltého hodvábu. Alfonso bol nafúkaný, pyšný, tváril sa víťazoslávne.

	Kráľ akoby to nevidel, oslovil ho veľmi milo:

	– Milý mladý priateľu, včera som vám odkázal, že dnes sa s vami porozprávam na poľovačke. Ale poľovačku sme museli odložiť pre smútok. Napriek tomu dodržím slovo.

	Mladík sa uklonil:

	– Veličenstvo, dovoľte, aby som vám vysvetlil, čo sa stalo. Princ ma vyzval na súboj a ja som musel splniť svoju rytiersku povinnosť.

	– A splnili ste si ju čestne a riadne. Kráľ Matyáš by sa nerozpakoval žiadať zadosťučinenie od nijakého šľachtica ani mešťana, keby vás niekto z mojich najbližších nejako urazil.

	. Mňa? – začudoval sa Alfonso, ale kráľ ho prerušil:

	– Podľa rytierskych zákonov sa vám ukrivdilo. Prosím, aby ste prijali synovo ospravedlnenie, že nemal česť zúčastniť sa súboja. Toto nedorozumenie som však zavinil ja.

	– Vy, veličenstvo?

	– Zakázal som súboje a keď som sa o vašom dozvedel, prikázal som Damirovi, aby súboj vykonal popoludní. A toto počul akýsi gričský blázon, ktorý mal utkvelú predstavu, že je princ Ján.

	– Blázon? – začudoval sa Alfonso.

	– Prišiel za Radulom a povedal, že ho posiela princ, aby po ňom poslal jeho odev. Radulo to urobil, hoci nevedel, s kým hovorí. Preto sa s vami pobil ten blázon, a nie princ Netreba však o tom hovoriť. Z rytierskeho hľadiska mi je ľúto, že ste sa nepobili s princom, ale z ľudského ma to teší. Lebo keby ste sa pobili s mojím synom, mladý muž, zle by ste obišli a teraz by som vás nemohol poctiť jednou veľmi dôležitou misiou.

	Prenikavý Alfonzov pohľad ani na okamih nezmiatol kráľov milý výraz tváre a tón plný najúprimnejšej úcty.

	– Ako sme včera počuli, Inocent VIII. umrel. V tejto chvíli sú moje túžby upreté iba na vášho ujca a mojím najvrúcnejším želaním je, aby nám sedel na pápežskom stolci.

	– Veličenstvo, môj ujco má aj nepriateľov.

	– A práve o tom chcem s vami hovoriť. Jeden z jeho najnebezpečnejších protivníkov je v mojich rukách a vy budete mojím poslom. Teda, ide o veľmi dôležitú vec. Spisy, ktoré mám, nemôžem odovzdať nikomu inému, iba pokrvnému príbuznému jeho urodzenosti, lebo ak by sa dostali do cudzích rúk, stratili by sme nádej na úspech Rodriga Borgiu.

	– Môj ujco vám naveky bude vďačný.

	– A ja mu v mojom kráľovstve pridelím ešte jedno opátstvo, a to najbohatšie s dôchodkom…

	Alfonzova tvár sa znova rozžiarila a kráľ ho bodro potľapkal po pleci.

	– Teraz ešte jedna vec! Nebudete cestovať sám. Chcem s budúcim pápežom uzavrieť čo najužšie spojenectvo. Budem ho brániť proti každému a budem ho brániť aj ozbrojenou silou. A na uzavretie tohto spojenectva posielam do Ríma svojho syna.

	Napriek všetkému úsiliu, aby sa zachoval pokojne, Alfonsovi sa blysklo v očiach.

	– Pocestuje s vami. Nech syn vidí aj južné končiny sveta. A vy budete taký milý a budete ho sprevádzať.

	– Cítim sa nesmierne poctený, veličenstvo, – odvetil šľachtic.

	– Teda, kedy sa môžete vydať na cestu?

	– O dva-tri dni budem úplne pripravený. Vaše veličenstvo mi prejavuje toľko láskavosti a dôvery, zatiaľ čo som ja v mladíckej nerozvážnosti spáchal neprístojnosť v remetínskom kláštore.

	– To sú hlúposti.

	– Na ktoré ma naviedla slečna Gordana.

	– Gordana?

	– Prosím kráľa, aby ma vypočul, lebo ona sa správala ku mne veľmi nespravodlivo.

	– Dávam vám kráľovské slovo, že bude musieť vykúpiť svoju vinu. Povedzte mi všetko.

	– V kláštore som spáchal neprístojnosť, lebo som bol rozpálený Gordaniným správaním a navyše mal som na ňu právo.

	– Teda vás obalamutila. To som tušil.

	– Nielen to, že jej oči striehli na mňa a rozpaľovali moju mladú krv, Gordana sa mi priamo otvorene a úplne jasne sľúbila.

	– Za ženu?

	– O ruku som ju nepopýtal, – usmial sa Alfonso, – ale požiadal som ju, aby bola moja. Na svoju česť, že hovorím pravdu! A prisahám na svoj meč, že k súboju s princom by nikdy nebolo došlo, keby ho nevyprovokovala Gordana.

	V kráľovom oku sa zaiskril hnev:

	– Čím vás k tomu dohnala? Očakávam, že poviete pravdu.

	– Podrobujem sa vášmu príkazu. Keď Gordana už všetkých zaradom na dvore obalamutila svojím koketovaním, vrhla sa na princa.

	– Pokračujte, – vyzval ho kráľ, ovládajúc hnev.

	– Ako všetci zaľúbení mladíci, aj ja som jej chodil v pätách. Na poľovačke som zbadal ako sa zakráda za princom a našiel som ich dôverne sedieť v lese. Rozpálený žiarlivosťou som k nim pribehol a Gordane som vytýkal jej správanie. A za to ma princ vyzval na súboj.

	– Domnievate sa, že Gordana miluje princa? – usmial sa kráľ, predstierajúc ľahostajnosť, no s napätím čakal na odpoveď.

	– Nemyslím si, že by ho milovala, ale sa za ním derie.

	– Z akého dôvodu?

	– Veľakrát sa dvoranky pokúšali upliesť ľúbostné siete kráľovským synom, aby získali titul princeznej.

	Kráľ už nevedel ostať na mieste. Vstal a začal chodiť po izbe. Usiloval sa rozpamätať sa na všetko, čo mu Gordana hovorila, keď stáli pri prebodnutom Djurovi v lese, a čo mu hovorila v tejto dvorane po noci v remetinskom kláštore, keď ospravedlňovala svoje zmiznutie. Keď si to spojil s Alfonzovým rozprávaním, kráľ našiel rozpory, čo v ňom vyvolalo veľké pochybnosti.

	Od tej chvíle, keď kráľ uvrhol do väzenia Gordaninho poručníka Ivana Česmičkého, synovca Ivana zo Srednjice – Jána zo Sredny, jeho nenávisť prešla na Gordanu. Vždy v nej videl ducha muža, ktorého považoval za sprisahanca a svojho nepriateľa. Teraz tento pocit znova rozhorel novým plameňom. A vo všetkom, čo mu teraz povedal Alfonso, videl sprisahaneckú niť, ktorá úmyselne alebo neúmyselne spája Gordanine činy so sprisahaneckými činmi jej poručníka. Toto bol nový mrak na začiatku búrky. Rozrušenie, ktoré ho opantalo, keď sa od krajčíra dozvedel o sprisahaní sa obrátilo opačným smerom. Hnaný silou svojej antipatie voči Gordane, rázne otvoril dvere a skríkol na páža:

	– Ihneď zavolajte Gordanu!

	V predsieni zazrel Lovra Iločského, no iba mu mávol rukou, aby zatvoril dvere. Postavil sa pred Váradiho, ktorý po celý čas pri stole predstieral, že je zahĺbený do práce.

	– Váradi, čo všetko sa po tieto dni udialo! Strašná správa o princovi, všetky muky, ktoré som pretrpel a všetko, čo nasledovalo potom, to všetko zavinila Gordana! Akási dvoranka, akási žena, čo odrástla v pokoji a hojnosti, akési neuveriteľné bláznivé stvorenie sa s nami zahráva. Svojou koketnosťou podpálila môj dvor a všetci tancujeme ako jej otroci.

	Kráľ mocne udrel do stola. – Toho narušiteľa môjho pokoja sa musíme hneď zbaviť.

	Keď hovoril, hľadel na Váradiho, Alfonso vstal a ustúpil do pozadia Vedel, že by len povzbudil kráľov hnev, keby sa teraz pokúšal chrániť Gordanu. Váradi iba prikyvoval, akoby neveril tomu všetkému, čo počul.

	Kráľov hnev rástol čoraz väčšmi, čoraz jasnejšie sa mu ukazovali všetky podozrenia v jasnom tvare…

	„Ona – soptil kráľ v duchu – ona slúži kráľovnej. Ona mámi Jána podľa vôle kráľovnej, podľa Beatricinej vôle Gordana urobila škandál na bojových hrách, aby zahanbila môjho syna. Ona spletá vôkol neho sieť. Keď sa to Beatrici nepodarilo s Izabelou, poslala do útoku Gordana To je jasné ako facka. To dievča má sprisahaneckú krv svojho poručníka…“

	Dvere sa otvorili a vstúpila Gordana Poklonila sa, pozrela kráľovi priamo do tváre, na ktorej sa zračila búrka Kráľ otvoril ústa a zahrmel:

	– Klamárka!

	Pokojne prijala tento ťažký úder a ešte pokojnejšie odvetila:

	– Veličenstvo, nikdy som neurobila nič, čo by som musela kryť klamstvom.

	– Princ a pán Alfonso sa kvôli vám povadili.

	Gordana sa iba usmiala a odvetila ľútostivo:

	– Škoda, že sa tým nemôžem popýšiť.

	– Škoda? Počuli ste ju? – skríkol kráľ. – Teda priznávate svoje úmysly?

	– Musím priznať, veličenstvo, že by si ma na dvore museli veľmi ceniť, keby sa kvôli mne povadili také osobnosti.

	– Povedzte jej to do tváre, pán Alfonso. Musel by som ju rozdrviť, keby som sa mal s ňou ďalej zhovárať.

	Alfonso pristúpil bližšie, pozrel na Gordanu a povedal:

	– Zastihol som vás a princa v dôvernom rozhovore, zatiaľ čo pán Damir bol na stráži.

	– Keby to naozaj bolo tak, nemala by som čo tajiť, a bola by som sa tým pochválila.

	Na okamih všetci onemeli, potom sa Alfonso poponáhľal obhájiť svoje tvrdenie.

	– Nie je ľahké bojovať s vašou dôvtipnosťou, ale ja opakujem: našiel som vás a princa v dôvernom rozhovore. Neviem, čo vás núti k tomu, aby ste tajili vašu schôdzku?

	– Ale ja viem, – vzplanul kráľ.

	– Tak potom vaše veličenstvo vie viac, než sa stalo.

	– A čo sa stalo, to som už povedal. Znova dávam svoje čestné slovo, – podotkol Alfonso.

	– A ja dávam len to, čo mám: pravdivé slovo, – odvetila Gordana. – Nech vaše veličenstvo ráči pozvať jeho výsosť a pána Damira, lebo tí majú slovo, ktoré platí.

	– Kvôli dvoranke nebudem volať za svedka svojho syna a počestného šľachtica.

	– Môj život mi môžete kedykoľvek vziať, ale svoju česť si budem brániť pred každým, – rázne vyhlásila Gordana.

	– Bráň sa – a ukázal na Alfonza, – tu máš svedka.

	– Prehrešila som sa voči svojej dievčenskej cti?

	– Nehanebne si sa mu sľúbila!

	– Môžete to poprieť, Gordana? – spýtal sa Alfonso.

	– Aj dokázať.

	– Tak čujme, – povedal kráľ.

	– Na bojových hrách, keď Alfonso nastúpil, aby sa bil s princom, povedala som mu, aby mi prenechal prvý súboj s jeho výsosťou, že bude za to odmenený.

	– Počujete, veličenstvo, priznáva.

	– Povedali ste pravdu, Alfonso, – potvrdil kráľ.

	– Ale vopred som vedela, že veličenstvo nedovolí, aby som zápasila s princom Jánom, že prvý súboj nemôže byť môj. To znamená, že som vedome oklamala pána Alfonza. Nie som na vine, že je tak málo duchaplný.

	A kráľa už nezaujímalo klamstvo, ale samotný Gordanin čin, preto sa spýtal:

	– Chceli ste zahanbiť princa? To ste chceli?

	– Nie, chcela som dostať do rúk meč pána Alfonza.

	– Mohli ste si na súboj vziať ktorýkoľvek iný.

	– Chcela som práve jeho meč.

	– Prečo ste chceli práve Alfonzov meč?

	Gordana otvorila ústa… Na jej rumenných perách Alfonso už videl slová: „Chcela som jeho meč preto, lebo bol otrávený.“ Aby zabránil tomuto obvineniu, Alfonso ostro pozrel na Gordanu a dôrazne sa spýtal:

	– Možno ste môj meč chceli pre toho, koho ste hľadali v kláštore.

	Pozreli na seba. Alfonso cítil, že jeden aj druhý stoja na okraji priepasti, stačí jeden neopatrný pohyb, jedno nadýchnutie, ľahký dotyk a obaja sa zrútia. Gordana rozoznáva, že vedľa nej stojí muž so šedivou bradou, starecky bledou tvárou, plnou utrpenia a odriekania, tvár toho, ktorý je ukrytý v remetínskom kláštore a nevidený riadi osud celého kráľovstva.

	Keby Alfonso vyslovil jeho meno, život a sloboda jej dobrodincu by spadli do čiernej hĺbky. Pokrčila plecami a usmiala sa:

	– Všetci ľudia na bojových hrách sa mi smiali, keď som bojovala s mladým Grebom. Chcela som im ukázať, že aj takí junáci ako pán Alfonso si ma ctia a podajú mi svoj meč. Hoci som bola presvedčená, že mi nebude dovolené, aby som sa bila s princom, mala som potešenie z toho, že mi rytier ponúkol svoj meč a to mi stačilo.

	– Aj mne to už stačí, – udrel kráľ päsťou do stola. Mám dosť toho dievčiska, mám dosť nehanebností, dosť nepokoja, ktorý ste spôsobili na mojom dvore, – čoraz rozrušenejšie kričal kráľ. Príčiny, ktoré spôsobili nenávisť voči Gordane, všetky pochybnosti a podozrenia, ktoré sa v ňom zrodili, rozrušenie, ktoré ho postihlo kvôli dnešnému odhaleniu gričského krajčíra, to všetko sa zlialo do vlny rozzúrenosti. Našiel niekoho, na kom sa môže vyvŕšiť, na kom si vyliať svoju zlosť. Jeho hlas sa zosypal na Gordanu:

	– Neprístojne si narušila môj pokoj, ty nehanebná koketa, ktorá sa sľubuje ako nejaká fľandra!

	– Niečo také nesmiete hovoriť, veličenstvo, – skríkla.

	– Ihneď sa pakujte z dvora! Dnešná noc vás už nesmie zastihnúť pod mojím krovom. Nikdy neprekročíte tento prah!

	Gordana hrdo zdvihla hlavu a zvolala:

	– Krivdíte mi, veličenstvo!

	– Tebe a krivdiť! – skríkol kráľ a úplne sa oddal svojmu hnevu a schmatol zo stolca kovové pravítko.

	Gordana pochopila jeho úmysel, ale namiesto toho, aby sa vzdialila, s urazenou hrdosťou prekrížila ruky na hrudi a ostala stáť bledá a odhodlaná ani socha. Ešte väčšmi vyprovokovaný jej gestom, kráľ sa z plnej sily zahnal na Gordanu.

	Ale akási ruka chytila pravítko a odklonila úder od Gordany. Matyáš zazrel, že je to ruka Lovru Iločského, – za ním boli otvorené dvere, ktorými rýchlo pribehol do pracovne.

	Váradi stál v nemom údive. Alfonso sa zlomyseľne smial, zatiaľ čo kráľ sa zlostne osopil na vojvodu:

	– Čo ste to urobili?!

	– Ochránil som vaše veličenstvo pred tým, aby udrelo ženu!

	– To je žena nedôstojná a nehodná!

	– Kto ju obviňuje?

	– Všetko priznala.

	– Nemohla priznať nič také, kvôli čomu by ju vaše veličenstvo muselo takto trestať. Nahnevaný kvôli tomu, že vojvoda ochraňuje Gordanu, nahnevaný jej pohľadom plným hrdosti a odvahy. To ešte väčšmi rozohnilo kráľa. Keďže ju nemohol udrieť, skríkol:

	– Von!

	Pohľadom šibal Gordanu a jeho ruka ukazovala na dvere. Odchádzajúc nepozrela ani na kráľa, ani na vojvodu, ani na Váradiho, ale spod mihalníc pozrela na Alfonza. Videlo sa, že ten pohľad bičuje.

	– Nemali ste ju brániť. Neviete, čo bolo a ako bolo.

	– Viem, veličenstvo, a práve preto ju bránim.

	– Už ani slovo o tom! Gordana musí odísť z môjho dvora.

	– Kam? – spýtal sa vojvoda.

	– To ma nezaujíma. Nechcem ju vidieť.

	Spokojný úsmev sa rozhostil na Alfonzovej tvári: „Presne toto som si želal.“

	– Alfonso, dostali ste satisfakciu, – povedal kráľ a podal mu ruku. – Do videnia.

	Vojvoda sa váhavo obrátil na Alfonza a potom na kráľa, ktorý chodil hore-dolu. Lovro a Váradi si vymenili pohľady, ale neprehovorili ani slovo.

	V kráľových predstavách Gordanina vina bola úplne jasná. Považoval ju za sprisahanca, vyslanca kráľovnej, pôvodcu všetkého, čo sa stalo. Všetko zvalil na ňu. Videlo sa mu, že všetko zlo zmizne, keď mu z očí zmizne Gordana. Keď sa náhle rozhorený plameň upokojil, kráľ pozrel na vojvodu, ktorý sa nevedel dočkať, kedy sa Matyáš k nemu obráti.

	– Veličenstvo, na pamiatku môjho otca, ktorého ste mali tak rád, dovoľte mi ešte jedno slovo.

	– Musíte mať na srdci niečo vážne, keď sa dovolávate pamiatky svojho otca.

	– Možno ste uhádli, veličenstvo.

	– Teda, čo si želáte, – spýtal sa úplne pokojne, akoby už zabudol na všetko, čo sa pred chvíľou stalo.

	– Kráľa, za ktorého kedykoľvek položím svoj život, prosím, aby neveril Alfonzovi. Zlomyseľne obvinil Gordanu.

	– Kvôli nej ste sa dovolávali pamiatky svojho otca? To je rúhanie. Vojvoda, vy ste sa pomiatli!

	– Keby vaše veličenstvo vedelo, ako vám Alfonso luhal…

	– Alfonza nechajte tak…

	– Veličenstvo, v kláštore, pred mojimi očami páchal podlosti a tu pohovoril také klamstvá, že by som s ním nemohol ostať pod jednou strechou…

	Kráľ k nemu podišiel.

	– Inocent umrel. Rodrigo Borgia prichádza na pápežský stolec Vojvoda, vy ste poctivec, junák, otvorená duša. Vy neviete, čo je to diplomacia. Alfonso nebude potrestaný ani vtedy, keby každé jeho slovo bola čistá lož.

	– Videl som tú obludu, keď v divošskej vášni útočil na dievča.

	– Ona je na vine.

	– Veličenstvo, ak diplomacia zbavila Alfonza trestu, nech zbaví aj Gordanu jeho krivého obvinenia!

	– Gordana musí odísť z dvora.

	– Nemá nikoho na tomto svete a nemá z čoho žiť.

	– Môže ísť k pastierom…

	– Veličenstvo!

	– Ak sa vám to nepáči, vezmite si ju do služby vy.

	– Veličenstvo, vezmem si ju za ženu, prosím o jej ruku!

	– Vojvoda, vy ste vážený muž!

	– Áno, ja som ju dokonale spoznal. Nielenže je krásna, ale aj rozumná a čestná. Prosím, aby ste mi ju dali za ženu.

	– Na takéto pytačky by som musel odvetiť, aby ju hneď vyhodili na ulicu.

	– A ja by som ju hneď vzal, zaviedol do kostola a na svoje majetky.

	– To vravíte vážne?

	– Áno, dávam slovo rytiera.

	Kráľ hodil na stôl pohár, z ktorého chcel piť, zastrčil si ruky za opasok a pozrel na Váradiho.

	– Biskup, teraz čakám, kedy aj vy požiadate o jej ruku. Vojvoda, keby ste si naozaj chceli vziať Gordanu za ženu, tak by som vám to zakázal.

	– A ak by Gordana prijala moju ponuku?

	– Potom by ste si museli vybrať medzi dvoma vecami: alebo môj hnev, alebo jej náklonnosť.

	Vojvoda nestihol odvetiť, lebo kráľ oslovil Váradiho:

	– Do zajtra večera všetko musí byť pripravené. Damirov otec sa s ňou vydá na cestu, – a pritom pozrel na strop, aby tým označil princovu matku a nemusel vysloviť jej meno.

	Váradi sa nemo uklonil. Kráľ podišiel k vojvodovi:

	Lovro, zajtra večer pomôžete Damirovmu otcovi, aby tamtú odpratal, ako som prikázal.

	– Vznešenú pani, princovu matku?

	– Nepovedal som to dosť jasne? – rozhneval sa kráľ.

	– Veličenstvo, to nemôžem urobiť.

	Pozrel na vojvodu, akoby neveril tomu, čo počul.

	– Čo ste to povedali?

	– Dal som Jánovi čestné slovo, a vaše veličenstvo by nestrpelo, keby jeho poddaný nedodržal slovo.

	– Teda aj vy ste proti mne! Všetci sú proti mne! Všetci sypete prášok. Dobre, ak je tak, choďte von, aby som Váradimu mohol dať príkazy.

	Lovro rýchlo vyšiel a nechal kráľa s Váradim.

	– Zajtra, keď sa zotmie, zavolám princa na rozhovor do tejto komnaty a oboje dvere sa musia zamknúť. Zatiaľ čo princ bude u mňa, sluhovia vezmú tú ženu a rýchlo ju vynesú von.

	– Po arkádach na dvor?

	– Hoci aj cez okno, na tom nezáleží, voz nech čaká vonku, na Dverci, aby princ nič nezbadal, keď bude schádzať z prvého poschodia. Ja ho zdržím, kým sa všetko neskončí. A zapamätajte si, Váradi: Lovro sa nesmie dozvedieť nijaké podrobnosti!

	– Mlčanie je moja služba, veličenstvo.

	– Ktorú ste nikdy nevykonávali mimoriadne svedomite.

	– Veličenstvo hovorí so mnou ako s nepriateľom.

	– Nehovorím s vami, ale s vaším jazykom. Ten bol vždy váš i môj veľký nepriateľ. Kroťte ho trocha!

	Chcel dať kráľovi otázky, ktoré mu horeli na perách, ale sa zdržal. Napokon, ani sa nemal kedy spýtať, lebo kráľ vzápätí odišiel z miestnosti.

	*****

	Nardela sa ticho a opatrne vykradla z komnaty kráľovnej, spustila ruky, sklonila hlavu a pomaly kráčala k arkádam starého paláca. Podchvíľou prižmúrila oči a pozrela dolu na dvor a pred seba. Zakrádala sa ako zákerná mačka, čo zďaleka zaňuchala korisť. Na dvore stáli na stráži obrnenci. Nevenovali jej pozornosť. A na terase niet nikoho. Len na schodisku stojí páža.

	– Hej, kamže?! – skríkol za ňou.

	Nič mu neodvetila, ale zabočila do jedných dverí. Ocitla sa v kráľovskej jedálni, zatvorila dvere ako človek, ktorého prenasledujú. Potom sa pozorne poobhliadala.

	Nikde nikoho. Malé mačacie oči hľadia na ťažké purpurové závesy, cez ktoré sa vchádza do kráľovej pracovne. Starena rýchlo precupkala po koberci priamo tam, kde sa sústredili všetky jej myšlienky, skryla sa za záves. Z druhej strany doliehal chrapľavý hlas. Pomaly sa spustila a opatrne si ľahla. Medzi podlahou a dverami bola maličká škára. Priložila svoje ucho ako pes ňufák, keď cíti korisť. Strnula. Na druhej strane rozoznala Váradiho hlas.

	– Len vstúpte, vojvoda, kráľ už odišiel.

	A potom nasledovala odpoveď rázneho mužského hlasu.

	– Kráľ teda uveril Alfonzovi, ktorý ohrozuje jeho syna? Čo sa to deje na tomto dvore?

	– Neapolu prichádza na pomoc Rím. A nás nútia, aby sme tancovali na motúze. A kráľ je prvý tanečník.

	– Mali by ste sa so mnou porozprávať dôvernejšie, aby som vedel o všetkom.

	– Kráľ sa môže každú chvíľu vrátiť. Teda, skrátka: kráľ posiela Alfonza do Ríma a spolu s ním aj princa Jána.

	– Princa posiela do Ríma? Kráľ sa rúti do záhuby.

	– Dolu hlavou!

	– A čo mieni urobiť s princovou matkou?

	– Jána zavolá do svojej komnaty a zatiaľ jeho matku dá uniesť a odviesť ďaleko za more.

	– Strašné je počúvať, čo hovoríte!

	– A aká je to hrôza vykonávať jeho príkazy.

	– Čo ak nemieni vykonať to, čo povedal? Možno zatajuje pravdu.

	– Nikdy presne neviem, čo je pravda: či to, čo kráľ myslí, čo hovorí, alebo čo robí. – Ale dnes akoby nič nebola pravda…

	– Možno sa tak rýchlo nevráti. Vysvetlíte mi podrobnejšie, čo je s tou cestou do Ríma?

	Za chrbtami začuli akýsi škripot. Strhli sa a prerušili rozhovor. Z chodby vstúpil páža Stjepko a prudko mával rukami.

	– Čo chceš, Stjepko? – spýtal sa Váradi a podišiel k nemu.

	Chlapec si dal prst na ústa a potom ukázal na protiľahlé dvere s purpurovým závesom a šepol:

	– Ona je tam.

	– Kto?

	– Nardela načúva.

	– Pre boha, čo sme hovorili, vojvoda?

	– Ak nás počula, bude mať čo povedať kráľovnej.

	– Osud kráľovstva spravuje Nardelino ucho. Kráľ železnej ruky nemôže vyhodiť z dvora to babisko, – hneval sa ticho Váradi.

	Stjepko ako šteňa zíza na dvere.

	– Prisahám, že ju zabijem, – rozhneval sa vojvoda.

	Váradi ho chytil za ruku.

	– Pomaly, prekvapíme ju…

	Vykročili po koberci, náhle otvorili dvere a takmer stúpili na Nardelino telo. Ležala so zavretými očami, nehybne ako mŕtva.

	– Vstávaj, starý blázon! – skríkol Váradi.

	Ale Nardela sa nehýbala. Akoby ani nedýchala.

	– Vidí sa, že pán boh nás zbavil povinnosti stúpiť jej na krk, – povedal vojvoda a zohol sa k nej.

	Stjepko do nej kopol, ale ona ležala nehybne.

	– Vari nás milostivý boh naozaj ušetril? – povedal Váradi a potriasol ležiacou ženou.

	– Nech páni nehovoria po latinsky, – šepol Stjepko. – Vravím vám, nič jej nie je, iba sa pretvaruje, chce, aby ste niečo povedali, aby mohla odbehnúť a všetko vybrechať.

	– Chlapec má pravdu. Zaiste sa pretvaruje, – súhlasil vojvoda.

	– Komediantka, tentoraz zabudla aj na figy.

	– Čo s ňou urobíme?

	– Vaša milosť, to už nechajte na mňa, – povedal Stjepko a žmurkol. Potom sa rozbehol na chodbu a začal kričať.

	– Rýchlo sem, jej milosť kráľovnina dojka leží v bezvedomí.

	Keď pribehli sluhovia, Stjepko im prikázal, aby Nardelu zdvihli. Potom kráčal pred nimi a udával im smer. Sluhovia zišli po schodisku, nasledujúc páža. Stjepko sa zastavil pred vodotryskom, čo striekal zo zlatej nymfy. Stjepko potichu po chorvátsky povedal sluhom:

	– Jeden ju chyťte za ruky, druhý za nohy a nepustite ju, starú zmiju.

	Sluhovia pochopili úmysel pážaťa. Stjepko vyskočil na lavičku, zakrútil kohútikom a pustil vodu naplno.

	Prúd vody zalial Nardelu. Striasla sa, otvorila oči a začala zalamovať rukami.

	A zatiaľ čo sa na ňu liala voda, Nardela sa bránila. Ale sluhovia ju s pôžitkom obracali nad vodotryskom, akoby bola na ražni.

	Nardela mykala rukami, kričala čosi nezrozumiteľné. Na arkády starého paláca vybehli dvorania a dvoranky. Hromový smiech sa niesol nad dvorom. Všetci mali pôžitok z nepríjemnosti Nardelinho kúpeľa.

	– Barbari! Barbari! – kričala starena.

	Vtom z nového paláca vybehli akísi Neapolčania. Enrico prvý dobehol k vodotrysku s krikom!

	– Zbojníci, darebáci, pustite ju!

	Ale oni sa nevedeli nabažiť radosti z pohľadu na Nardelu, na ktorú sa nalepili mokré šaty. Naďalej ju veselo kúpali.

	– Mečom vám poodtínam ruky, ak ju nepustíte, – pohrozil ceremoniár kráľovnej.

	Táto hrozba prinútila sluhov, aby položili premáčanú Nardelu na zem.

	– Prekliati barbari, synovia diabla, – nadávala Nardela a utekala k novému palácu.

	– Kto to urobil? – spýtal sa Enrico.

	Stjepko podišiel a hlboko sa uklonil.

	– Vaša milosť, ja som jej zachránil život. Našiel som ju ležať v bezvedomí. Aby tá chudera neumrela, dal som ju rýchlo pokropiť vodou. Tak to robí aj lekár jej veličenstva.

	Enrico hundral, nadával, vrátil sa do nového paláca. Stjepko zatiaľ odišiel na starý dvor a bežal za Váradim.

	– Ctihodný pán biskup. Ja som ju pokrstil. Už nikdy neomdlie.

	– Človek by ani netušil, že máš toľko dôvtipu. Ale nabudúce ju maj vždy na očiach.

	– Nájdem ju, nech by sa ukryla kdekoľvek, – nahnevane povedal mladík.

	– Teda už aj teba domrzela?

	– Nenávidí slečnu Gordanu, tak musí nenávidieť aj mňa.

	Chlapec vycítil, že povedal priveľa a zrumenel. Váradi sa obrátil na vojvodu:

	– To je váš najmladší sok.

	– Možno ešte dnes sa bude musieť zahaliť do smútku, ak Gordana bude súhlasiť.

	– Zosobášite sa ešte dnes?

	– Počuli ste, čo som povedal kráľovi!

	– Bolo by to aj želanie Česmičkého, ale neverím, že od večera do rána by ste mohli urobiť svadbu.

	– Ak bude Gordana súhlasiť, ani kráľ ju nemôže odohnať od oltára, pri ktorom budem na ňu čakať.

	– Vidí sa mi, že ona vyrieši svoj osud a ešte sa aj o nás postará, a nie aby sme jej my pomáhali. Keď stála pral kráľom, zatiaľ čo ju Alfonso obviňoval, hovorila dôvtipne a prefíkane ako benátsky vyslanec.

	– Chcel by som sa s ňou porozprávať.

	Zavolali Stjepka, ale on im povedal, že Gordana šla za kráľovnou.

	– Už je tam dlho? – spýtal sa Váradi.

	– Keď vyšla z kráľovej komnaty, šla priamo za kráľovnou a ešte od nej nevyšla.

	– Zabudli sme, že kráľovná chráni Gordanu.

	– Ale po tom, čo sa dnes stalo, Beatrica nebude môcť zmierniť kráľov hnev na Gordanu. Kráľ veľmi chcel, aby našiel niečo, čo by mu pomohlo zbaviť sa Gordany. Vždy v nej vidí Česmičkého.

	– Keby ten chudák vedel, čo sa tu deje!

	– Mal by som ho informovať, ale ako vidíte, stratil som kráľovu dôveru. Robí si po svojom, a to je znamenie, že ani mne neverí.

	– Jeho podozrievavosť je jeho najväčší nepriateľ.

	– Keby podozrieval toho, kto ho oklamal! Dnes sa nemôžem ani pohnúť z dvora. Bude na mňa dávať pozor, a to by mohlo odhaliť Česmičkého stopa. Vojvoda, ale vy sa môžete ešte dnes popoludní dostať do remetského kláštora.

	– Ako by som mohol opustiť Gordanu?

	– Nemajte obavy, Gordana sa postará o seba, ale kráľovstvo si nemôže pomôcť samo, ono nás potrebuje. Teda choďte, oznámte mu, čo sa deje a poproste o radu. Do večere sa poponáhľajte späť. Kráľovi poviem, že ste si šli zajazdiť.

	– A vy, biskup?

	– Ja si založím ruky do lona a budem čakať, kedy zaduje nejaký vietor. Tento náš dvor mi pripomína more, nad ktorým sa každú chvíľu mení smer vetra. Človek musí byť pripravený, že v ktorejkoľvek chvíli narazí na skalisko, vykrúti si krky alebo sa utopí. Táto loď potrebuje kormidelníka prefíkanejšieho než všetky vetry. Do videnia!

	*****

	Statné neapolské dievča kľačí pred kráľovnou a farbí jej nechty, zatiaľ čo Francesco stojí pri okne so zachmúreným čelom.

	– Kráľ sa nevedel dočkať, aby našiel dôvod vyhnať Gordanu a Alfonso mu prišiel na pomoc.

	– Netušila som, že Matyáš by sa mohol natoľko pozabudnúť, aby udrel ženu.

	– Vojvoda Iločský znova mal príležitosť ju obrániť. Nebude dlho trvať a ona si ho zamiluje.

	– A ty sa toho bojíš?

	– Nikdy som netajil, že tvoja dvoranka získala moje srdce…

	– Dosť, dosť! – prerušila ho kráľovná. – Gordana nie je najdôležitejšia. Aký je to vonku hluk?

	Slúžka skončila svoju prácu a odišla. Beatrica pozrela na nechty a znova sa započúvala.

	– Čo sa to vonku deje? Nardela kričí.

	– To znamená, že ju chytili.

	– Teda sa nedozviem, čo sa deje v starom paláci?! Po Inocentovej smrti tam musí byť mimoriadne živo.

	– Každá správa by mala cenu zlata.

	Z chodby bolo počuť plač a bedákanie. Kráľovná podišla k dverám a otvorila ich. Na chodbe zazrela Nardelu.

	– Bohorodička neapolská, zmiluj sa! Chceli ma utopiť, barbari, – žalovala sa kráľovnej. Napriek tomu, že zo šiat jej cícerkom tiekla voda, vrhla sa do izby kráľovnej. Celá sa triasla, ale nie od zimy, lež od túžby, aby všetko mohla čím skôr oznámiť svojej kráľovnej.

	– Veličenstvo, ľahla som si na podlahu a ucho som priložila na otvor na dverách.

	– O čom hovoril kráľ?

	– Počula som hlas toho diabla Váradiho a toho obra vojvodu.

	– O čom hovorili?

	– Hovorili málo i veľa: Váradi a vojvoda sa hnevajú, že kráľ chce odstrániť princovu matku. Kráľ zavolá Jána k sebe a tá hore sa poberie kdesi ďaleko.

	– Kráľ ju chce odstrániť z dvora?

	– Áno, kráľ. A jeho diabol v biskupskom rúchu je proti tomu. Sťažoval sa na kráľa, že iné robí, iné myslí a že všetko smeruje do záhuby. Vojvoda mu dával za pravdu.

	– A čo ešte?

	– Ten obor sa strašne hneval, že kráľ chce poslať princa do Ríma.

	– To nie je možné! Nerozumela si dobre! Princa predsa neposiela do Ríma.

	– Prisahám pri našej neapolskej Panenke Márii, rozumela som, hovorili po latinsky. Kráľ posiela Alfonza do Ríma a spolu s ním pôjde aj princ Ján. A práve preto vojvoda povedal, že kráľ sa rúti do záhuby.

	– Kráľ neprišiel za nimi do komnaty?

	– Neviem, lebo pred dverami ma objavili a Stjepko ma dal zaniesť pod vodu.

	– Teraz choď a prezleč sa, celá si mokrá.

	– Keby to bola síra pekelná, aj to by som pretrpela pre moje veličenstvo.

	– Dobre, stará moja, choď už!

	Beatrica nežne pohladila starenu a vystrčila ju za dvere.

	Francesco stál uprostred izby strašne udivený.

	– Matyáš posiela Jána do Ríma a k tomu v spoločnosti Alfonza?!

	– Rím je iba trik, pošle ho do Milána, aby sa zosobášil s Biankou.

	– Ak ho posiela s Alfonzom, nikdy nepríde do cieľa. O tom som presvedčený.

	– Ale ja nie! Princa ochraňuje nejaká vyššia sila Alfonso nemá šťastie. Ktosi prichádza Zaručene to bude princ. Keď som ho včera pozvala, netušila som, akú zbraň mi prinesie Nardela. Choď do vedľajšej izby, Francesco.

	Poslúchol Beatrica si narovnala záhyby modrých šiat, pohladila si gaštanové vlasy a pohodlne sa uvelebila v kresle.

	– Vaše veličenstvo si želalo rozprávať sa so mnou?

	– Áno, Ján. Chcem, aby sme si vysvetlili môj nový vzťah k tebe. Moje správanie k tvojej matke zadusilo aj poslednú možnosť, aby som získala tvoju dôveru. Áno. Vzplanula som, keď som uvidela ženu, ktorú kráľ kedysi ľúbil. Ak niekedy budeš mať právo cítiť žiarlivosť, pochopíš ma. Všetko som oľutovala a chcem to napraviť. Najskôr som prikázala lekárovi, aby tvojej matke zachránil život Povedal mi, že jej už nehrozí nebezpečenstvo. Čoskoro vyzdravie.

	– Ďakujem, – odvetil Ján skôr zdvorilo ako vďačne.

	– A teraz ešte niečo. Zaiste si pamätáš, že v deň, keď som sa vrátila, som prisľúbila podporu tvojej láske. Pravda, kráľovi ani mne si nechcel vyjaviť jej meno. Ale napriek tomu chcem si byť načistom, lebo poniektorí šeptajú, že miluješ Izabelu.

	– Nie, – odvetil stručne.

	– Teda nejaká iná?

	Ján neodvetil.

	– Dobre, viac sa ťa nespytujem. Na tom nezáleží, ktorá je to. Tvoje mladé srdce určite prahne po šťastí v jej náručí.

	– Možno…

	– To znamená, že si ju mieniš vziať…?

	– Od toho som ďaleko.

	– Kráľ ti možno určil inú. Ale to ešte nič neznamená. Láska je moc, kráľ sila. A ak sa k moci tvojej lásky pripojí pomoc z mojej strany? Tvoj pohľad je plný pochybností. Ja ťa však chápem. Napriek tomu si vypočuj toto: Ak budeš odvážny v láske, ja ti pomôžem k manželstvu s tou, ktorú miluješ, rovnako ako ti v tejto chvíli pomáham, aby si znova nestratil matku.

	Bol pozorný, aj keď hovorila o láske, ale keď počul posledné slovo, zdvihol hlavu.

	– Znova stratiť svoju matku?

	– Áno, Ján. Kráľ ju mieni poslať niekam ďaleko.

	– To sa mu nikdy nepodarí.

	– Daj pozor, aby si sa nepresvedčil o pravdivosti mojich slov! Aby nebolo neskoro.

	Ján podozrievavo pozrel na Beatricu.

	– Nevieš pochopiť, prečo ti toto všetko odhaľujem? Poviem ti pravda Je to všetko v môj prospech. Chcem, aby už raz zavládol mier medzi mnou, kráľom a tebou. A preto ti ponúkam spojenectvo. Urobím všetko, aby tvoja matka ostala na dvore, kým nevyzdravie a ty dávaj pozor, aby ťa kráľ od nej neodlákal. Zamkni dobre svoje dvere! Ale keď tvoja matka vyzdravie, čo urobíš potom?

	– Dovoľte, aby som vám na to neodpovedal.

	– Nemusíš, dávno som to uhádla. Môj návrh a tvoje rozhodnutie sa zhodujú. Ty miluješ dievča, ktorej meno nepoznám, utiahni sa s matkou na niektorý zo svojich vzdialených dvorov, potajomky sa ožeň a budeš žiť pre svoju lásku a pre matku. A to posledné mi dá istotu, že kráľ nikdy viac neuvidí tvoju matka Potom aj moja žiarlivosť utíchne. Teda, toto je môj dôvod, kvôli ktorému ti ponúkam pomoc, aby si získal svoju matku aj svoju lásku. Mňa to upokojí a ty budeš šťastný. Mne to prinesie pokoj a tebe šťastie. Pochopil si teraz, prečo ti núkam pomoc?

	– Pochopil, veličenstvo.

	– Uhádla som tvoje túžby?

	– Úplne.

	– Naše spojenectvo mne prináša pokoj a tebe naplnenie snov. Myslím si, že mi už budeš veriť, lebo som ti odhalila svoje záujmy. A teraz mi povedz, ktorú si si vybral, aby som mohla urobiť plán na tvoj tajný sobáš.

	– Skôr ako sa s ňou porozprávam, nemám právo ju vyzradiť.

	– Ešte ste sa nedohodli?

	– Nie.

	– Ale dúfam, že nepochybuješ o úspechu?

	– Nádej nie je istota.

	– Požiadaj ju o odpoveď a ja ti dávam slovo, že bude tvojou. V tej chvíli, keď si to budeš želať, oženíš sa s ňou.

	– Dobre, veličenstvo, prijímam.

	Vysvetlenie kráľovnej a jej záujem, aby s matkou odišiel na niektorý zo svojich dvorov, presvedčil mladíka, že jej prehlásenia sú pravdivé. Rozlúčil sa. Keď vyšiel na prvé poschodie, našiel vo svojej izbe zamysleného Damira.

	– Kráľ mi chce uniesť matku, Damir.

	– Teda aj ju?

	– To znamená, že aj niekoho iného?

	– Keď Alfonso ospravedlňoval pred kráľom pohoršenie, čo spáchal v kláštore, obvinil Gordanu. Kráľ mu uveril a Gordane prikázal, aby odišla z dvora.

	– Odteraz bude Borgia pánom na tomto dvore a ja sa ožením s Gordanou.

	– Kráľ ti to prekazí.

	– Beatrica mi ponúka pomoc.

	– Ján, a ty jej veríš?

	– Jej nie, ale jej chamtivosti.

	– Ponúkla ti spojenectvo? To je nebezpečné!

	– Na tom nezáleží, Damir. Choď a pohľadaj Gordanu Udrela hodina. Požiadam Gordanu o ruku a budem žiť na niektorom svojom dvore až do smrti, – pre moju matku a pre Gordanu – a rozbehol sa do spálne za matkou.

	Damir sa ani nepohol. Jeho oči boli plné čohosi záhadného, čo mu dala do vienka kňažná Tatjana Okičská.

	Až keď pri ňom šušťali šaty, mladík sa strhol a spamätal.

	– Vaše myšlienky sa túlajú kdesi ďaleko, pán Damir.

	– Gordana, prepáčte, nezbadal som vás. Dobre, že prichádzate.

	– To je čudné počuť, že som na tomto dvore niekde vítaná.

	– Nežartujte. Naozaj vás niekto veľmi očakáva.

	– Vy nie. To som videla pred chvíľou.

	– Lebo som vás nezbadal! Práve som odchádzal, aby som vás vyhľadal. Princ sa chce s vami zhovárať.

	– Podľa všetkého chce kráľa poprosiť, aby mi dal milosť. Odhovorte ho od takého úmyslu. Je to v môj prospech. Pozriem sa, ako je vznešenej panej.

	– Prosím vás, počkajte tu na Jána sama.

	– Prečo? Porozprávame sa tam.

	– Ani netušíte, Gordana, o čom sa chce s vami rozprávať.

	– Ja to viem.

	– Neverím.

	– Počula som.

	– Čo ste počuli?

	– Posledné princove slová, ktoré povedal skôr, než odtiaľto vyšiel.

	Pozrel jej do očí a dôrazne povedal:

	– Keď to viete, o to skôr by ste ho mali počkať.

	– O to menej.

	– Gordana, vy hovoríte takto?

	– Očakávali ste niečo iné?

	– Mal som právo očakávať niečo iné?

	– Prečo?

	– Preto, ako hľadíte na princa, ako sa o neho staráte, pre to, čo ste hovorili a urobili pre princa.

	– Konala som svoju povinnosť.

	– Ktorú vám ukladalo srdce.

	– Bezočivo sa dotýkate mojich citov.

	– Prosím o prepáčenie.

	– Pán Damir, sme spojenci pre dobro princa?

	– Sme.

	– Tak teda Jánovi oznámite, že Gordana je dnes a zajtra v službách kráľovnej a nemôže prísť.

	– A pozajtra?

	– Neviem, čo prinesú najbližšie dni, – odvetila a rýchlo opustila mladíka. Vrátila sa rovnakou cestou, ktorou prišla po arkádach.

